
Cartea de. față evocă viața și creația a 100 

i de remarcabili savanți și tehnicieni români 

de altădată care, prin opera lor, au contri- 

buit, în trecutul mai îndepărtat sau mai 

apropiat, la progresul științei românești şi 

universale. Desigur, numărul oamenilor de 

ştiinţă din ţara noastră care s-au afirmat prin 

descoperiri şi invenții importante este cu 

A mult mai mare decît cel înscris pe copertă, 

iar opera celor despre care se serie este cu 

mult mai vastă. decît a putut fi înfățișată în 

această carte. S-ar putea scrie desigur mai 

multe asemenea lucrări, fără a se epuiza nu- 

mele tuturor celor ce ar merita să fie cu- 

noscuţi de marele public şi în primul rînd de 
către copii și tineret. 

Cunoaşterea patrimoniului nostru cultural 
este o necesitate și are un important rol edu- 
cativ. Trecutul prezintă întotdeauna un mare 
A interes, bucurindu-se de autoritatea faptului 

real, întîmplat. Marele savant român Henri 

Coandă folosea adesea o imagine deosebit de 
sugestivă, aceea a luntrașului care vislește 
privind spre drumul parcurs și doar din cînd 
în cînd întoarce capul înapoi, pentru o clipă, 
spre drumul pe care-l mai are: de străbătut. 

Trecutul oferă o serie de exemple din care 
tineretul are multe de învăţat. O analiză mai 
atentă a acestui trecut evidenţiază, de exem- 
plu, faptul. că în orice domeniu de activitate 
nu se pot obţine rezultate deosebite decît 
printr-o muncă perseverentii şi că descope- 
ririle ştiinţifice sau invențiile tehnice nu sînt 
rezultatul unor întîmplări fericite sau a unor 
inspirății de moment, dșa cum ar putea apă- 
rea la o examinare superficială. Îmi amin- 
tesc în acest sens răspunsul dat de Fleming, 
omul de știință englez care a descoperit pe- 
nicilina, cînd i s-a reproșat că descoperirea 
sa a fost o simplă întîmplare: „Da, a fost o 
întâmplare, dar o întîmplare pentru care 
m-am pregătit o viaţă întreagă“. 

Cunoaşterea patrimoniului nostru cultural 
evidențiază de asemenea faptul că din rîn- 
durile poporului român s-au ridicat în de- 
cursul anilor oameni de mare valoare care 
au demostrat prin activitatea depusă și rezul- 
tatele obținute că sînt în stare să soluțio- 
neze cele mai complexe probleme ale ştiin- 
tei şi tehnicii şi să se situeze, în epoca în 
care au trăit, printre pionierii dezvoltării 
ştiinţei şi tehnicii universale. 

Academia Republicii Socialiste România, 
cel mai înalt for științific. şi de cultură al 
țării, al cărei preşedinte de onoare este secre- 
tarul general al partidului, tovarășul Nicolae 
Ceaușescu, acordă o înaltă preţuire persona- 
lităților și realizărilor trecutului, aportului 
acestora la progres și civilizaţie. „Oamenii 
de ştiinţă din țara noastră — arăta tovară- 
şul Nicolae Ceaușescu — sînt continuatorii 
unor vechi şi bogate tradiţii de gîndire și 
creaţie ştiinţifică, ai unei valoroase moșteniri 
lăsate de iluștrii înaintaşi, care au adus o 
contribuţie remarcabilă la îmbogățirea te- 
zaurului ştiinţei naţionale şi universale.“ 

Aceste frumoase tradiţii constituie, fără 
îndoială, un motiv de mîndrie patriotică, dar, 
în același timp, și o obligaţie morală pentru 
oamenii de ştiinţă de astăzi de a spori prin 
activitatea lor prestigiul patrimoniului ştiin- 
tific şi tehnic naţional. Este, fără îndoială, o 
obligaţie de onoare a fiecărui om de ştiinţă, 
dar şi a fiecărui elev, a fiecărui tînăr care 
dorește să devină cu adevărat un om. de 
știință. 


Astăzi, un vol. important în. impetuoasa 
dezvoltare a științei şi tehnicii din țara noas- 
tră, în coordonarea întregii activități ştiinţi- 


fice și de învățămînt, ca și punerea, în valoare 
a tradiţiilor noastre în aceste direcții îl înde- 
plineşte Consiliul. Naţional al Științei și 
Învăţământului al cărui președinte este to- 
varășa Academician doctor inginer Elena 
Ceaușescu, membru al Comitetului Politic 
Executiv al C.C. al P.C.R., prim vicepre- 
ședinte al guvernului. Domnia Sa conduce de 
asemenea Comitetul Naţional Român „Oame- 
nii de știință și pacea“, care, exprimind voca- 
ţia de pace a poporului nostru, militează ne- 
abătut pentru ca rezultatele cercetărilor oa- 
menilor de știință din lumea întreagă să fie 
puse exclusiv în slujba păcii, a progresuhii 
omenirii. 


Autorii, profesorul universitar Edmond 
Nicolau și I. M. Ștefan, personalități bine 
cunoscute publicului din țara noastră pentru 
scrierile lor în domeniul istoriei ştiinţei, ela- 
borînd. această lucrare, au reuşit să pună la 
îndemâna elevilor și tinerilor ce doresc să 
se pregătească pentru a deveni oameni de 
știință o carte cu învăţăminte deosebit de 
preţioase. Scrisă într-o formă ușor accesibilă, 
respectînd cu strictețe adevărul istoric, lec- 
tura cărţii constituie pentru cititori o îmbi- 
nare armonioasă a utilului cu plăcutul. 


Acad. RADU P. VOINEA 


Președintele Academiei 
Republicii Socialiste România 


Bucureşti 17 noiembrie 1986 

PRIMUL LASER ROMANESC 


ION 1. AGÂRBICEANU 
(1907—1971) 


La sfîrşitul unei lecţii ţinute de un tînăr 
cadru didactic al Politehnicii din București, 
un profesor mai în vîrstă, I. Agârbiceanu, se 
sculă din banca în care îl ascultase şi îi spuse: 

„Am venit aici în inspecţie, dar felicit pe 
tînărul savant.“ 


Ceea ce l-a caracterizat întotdeauna pe 
profesorul Agârbiceanu a fost distincția: în 
relaţiile cu studenţii și colegii, în lecţiile 
exemplare pe care le ţinea la Institutul Poli- 
tehnic din Bucureşti, în cercetarea științifică 
de pionierat pe care a desfăşurat-o la noi în 
ţară, cu ecouri pînă departe peste hotare. 

Numele. său este legat de una dintre cele 
mai semnificative realizări ale fizicii contem- 
porane, anume de laser. Fără îndoială că la- 
serul este o invenţie majoră a epocii noastre, 
permițînd prelucrări industriale care înainte 
nici nu se puteau imagina, intervenţii chi- 
rurgicale de mare fineţe, măsurări atingînd 
precizii nebănuite etc. La numai un an de la 


crearea celui dintii laser cu gaz din lume, şi 
la doi ani de la crearea primului laser, în 
general, în țara noastră s-a realizat un astfel 
de laser, de concepţie originală. Cercetările, 
încununate de succes, s-au desfășurat la In- 
stitutul de Fizică Atomică (I.F.A.) din Bucu- 
rești, de către un colectiv condus de savantul 
Ion I. Agârbiceanu, fiul cunoscutului scriitor 
Ion Agârbiceanu. Pe drept cuvînt, academi- 
cianul loan Ursu îl numea un „reprezentant 
strălucit al ştiinţei și învățămîntului fizicii 
în țara noastră“. 

Născut în 1907 în comuna Bucium (jude- 
tul Alba), viitorul savant a urmat liceul 
„George Barițiu“ din Cluj, pe care îl absolvă 
în 1925, obţinînd apoi, în 1930, diploma 
de inginer a Institutului Electrotehnice din 
Bucureşti. 

Urmează o perioadă de specializare, în 1934 
obţinînd doctoratul în fizică cu o teză de 
spectroscopie, rezultatele sale ştiinţifice fiind 

apreciate de timpuriu pe plan internaţional. 

În paralel cu munca de cercetare, el a 
avut și o activitate legată de producţie, fiind, 
în același timp şi cadru didactic, mai întii la 
Facultatea de Științe a Universităţii și la In- 
stitutul de Petrol și Gaze din Bucureşti, apoi, 
ca profesor de fizică, la Politehnica din Capi- 
tală. În 1963, a devenit membru corespon- 
dent al Academiei. 

În principal, activitatea sa ştiinţifică a fost 
efectuată în cadrul laboratorului de optică 
de la Institutul de Fizică Atomică din Capi- 
tală, fiind orientată mai ales spre cercetări 
de fizică atomică și nucleară, efectuate prin 
metode optice. Lui îi revine meritul de a fi 
iniţiat primele cercetări românești în dome- 
niul fizicii laserilor, reușind să producă în 
1962 primele lasere cu gaz (de tip heliu-neon) 
de la noi, aşa după cum am arătat, doar la 
un an de la punerea lor în funcţiune în străi- 
nătate. Aceasta arată că încă din acel an țara 
noastră se situa în avangarda cercetărilor 
privind laserii. — ~ ; 3 


Lucrările întreprinse de Ion Agârbiceanu 
sînt însă cu mult mai întinse ca arie, cuprin- 
zînd spectroscopia de absorbţie şi de emisie, 
studiul fluorescenţei şi polarizării luminii, fi- 
zica păturilor subțiri — aceste din urmă cer- 
cetări fiind întreprinse cu sprijinul unor co- 
lective din cadrul Institutului Politehnic 
Bucureşti. E interesant să amintim că stu- 
diul păturilor subțiri şi groase continuă şi azi 
în cadrul unor colective din Institutul Poli- 
tehnic, o seamă de studii cristalizindu-se în 
teze de doctorat. 

Ion Agârbiceanu a reușit ca, prin metode 
proprii, să determine cu mare precizie o serie 
întreagă de mărimi nucleare. A avut, de ase- 
menea, rezultate remarcabile privind utiliză- 
rile metodelor optice în ştiinţă şi tehnică, 
spectroscopia, cercetarea plasmei etc. 

Toţi cei care l-au cunoscut, l-au apreciat 
atât din punct de vedere ştiinţific cît și uman, 
Ion Agârbiceanu unind în mod armonios bo- 
găţia cunoştinţelor cu tenacitatea cercetăto- 
rului şi comportarea plină de tact şi finețe. 

INIȚIATORUL CHIMIEI COLOIDALE ÎN ROMÂNIA 


EUGEN ANGELESCU 
(1896—1968) 


Nu toate existențele oamenilor de știință 
încep printr-o timpurie descoperire a vocației. 
Uneori aceasta vine tîrziu, după îndoieli și 
ezitări. Cu ani în urmă, chimistul Eugen An- 
gelescu mărturisea unor biografi: „Am să vă 
dezamăgesc probabil, dar acesta este adevă- 
rul: Eu fac parte dintre chimiștii care în co- 
pilărie nu au avut laborator acasă şi nici 
n-au aruncat locuința părintească în aer. Ca 
să fiu sincer, nu am ştiut pînă în ultimul an 
de liceu că mă va pasiona chimia“. Dar mai 
tîrziu, interesul major al celui ce avea să 
devină conducător de școală ştiinţifică în 
chimia coloizilor (substanţe aflate în stare de 
dispersie, cu aspect de gelatină și care nu 
pot trece prin membrane) s-a precizat, a de- 
venit covîrşitor, încît acelaşi om de știință 
avea să declare: „Universitate și laborator. 
Laborator şi Universitate. Între ele mi-am 
desfășurat întreaga activitate. Vi se pare mo- 
noton? Eu însă nu am simţit această mono- 


tonie. Profesiunea m-a captivat în așa mă- 
sură, încît, dacă ar fi să reîncep viața, aș 
opta tot pentru o asemenea viaţă...“ Iar 
cînd i s-a cerut să dea sfaturi tinerilor ce 
pornesc pe cărările ştiinţei, Eugen Angelescu 
a spus: „Debutul în cercetare se face prin 
muncă modestă şi renunțare la genialitate. Pe 
de altă parte — a continuat el — entuziasmul 
este un lucru important, dar marile idei nu 
vin din senin şi dacă unele descoperiri se fac 
pe un fond mai mult sau mai puţin întîmplă- 
tor, ele au totuși la bază o muncă intensă şi 
continuă ...« Mai era convins că un om de 
știință trebuie să fie un om de caracter, pen- 
tru a se realiza pe deplin. Sînt idei și cuvinte 
pline de tilc: tocmai de aceea ne-am oprit 
mai mult asupra lor. 

Născut la Rîmnicu Vilcea, a urmat liceul 
la Craiova, în aceeași şcoală unde se forma- 
seră Gheorghe 'Țiţeica, Gogu Constantines- 
cu, Nicolae Titulescu. La Universitatea din 

Bucureşti, s-a înscris la Secţia de Științe Ti- 
zico-Chimice, puternic influențat de profe- 
sori ca G. G. Longinescu, C. I. Istrati, Ludo- 
vic Mrazec; studiile i-au fost întrerupte de 
participarea la războiul din 1916—1918, în 
anul III de facultate. După obținerea licen- 
tei (1919), i se acordă o bursă pentru specia- 
lizare; își susține doctoratul în chimie, te- 
ma abordată şi tratată cu măiestrie fiind 
extracția uleiurilor esenţiale cuprinse în di- 
ferite plante. 

Savantul italian E. Paterno sublinia că tî- 
nărul doctor „are de acum o pregătire com- 
pletă, pentru a înfrunta cu succes orice ches- 
tiune de chimie şi pentru a preda chimia în 
şcoli de orice grad“. . 

Cariera didactică şi-o începuse la Bucu- 
reşti în 1919, ca asistent, încă înaintea spe- 
cializării. În 1928, devine conferenţiar de 
chimie-fizică, creînd și o bază de cercetare, 
apoi, din 1936 şi pînă în 1966, este profesor 
de chimie organică. Două lucrări substanţia- 
le, Introducere în chimia fizică (1940) și 
Curs de chimie organică (2 vol, 1955), sînt 
rodul activităţii sale. Studenţilor le spunea 
întotdeauna că” „specialistul trebuie să fie 
dublat de omul de cultură“, numai astfel 
creația sa putînd fi majoră. 

Eugen Angelescu a fost membru cores- 
pondent al Academiei încă din anul 1938 
(titular din 1963), precum și al mai multor 
societăţi științifice străine. În' activitatea sa 
de cercetare, a avut un aport însemnat în 


chimia organică şi mai ales în ce priveşte 
aplicaţiile chimiei fizice în domeniul com- 
pușilor organici. A obținut rezultate noi în 
explicarea fenomenelor de absorbţie şi solu- 
bilitate selectivă, în studiul proprietăților fe- 
nolilor şi alcoolilor. Cercetările sale din do- 
meniul chimiei aplicate la industria alimen- 
tară, în special organică (uleiuri vegetale, 
zahăr, amidon) au dus la elaborarea unor 
procese tehnologice şi metode de control 
perfecţionate; astfel, studiul” combinațiilor 
zaharozei cu oxidul de calciu a găsit aplica- 
ţii importante în industria zahărului. 

Ca iniţiator al primelor cercetări de chi- 
mie coloidală de la noi, a descoperit feno- 
mene noi, care îi poartă numele și a stabilit 
pe de altă parte o constantă în legătură cu 
solubilitatea uleiurilor vegetale — contri- 
buţii importante în specialitatea sa, care s-au 
concretizat și în terminologia ştiinţifică in- 
ternațională. 

A mai avut preocupări legate de celula 
vie (sub aspect fizico-chimic), a publicat lu- 
crări care vădesc o viziune teoretică origi- 
nală- asupra chimiei, scrieri de filozofia ști- 
inței şi valoroase studii privind istoria chi- 
miei româneşti. 

La moartea sa, „Analele Universităţii din 
București“ scriau pe drept cuvînt: „A fost 
unul. dintre marii profesori ai Universităţii 
noastre, care a dăruit învățămîntului şi şti- 
inței din România tot ce putea dărui un om 
care și-a iubit nespus de mult profesia“. 


100 de oameni de știință și inventatori români 


CTITORUL HIDROBIOLOGIEI ROMÂNEȘTI, INVENTATORUL DIORAMELOR BIOLOGICE 


GRIGORE ANTIPA 
(1867—1944) 


Doar de trei ori în cariera sa de profesor 
a acordat Ernst Haeckel, marele biolog ger- 
man, calificativul suprem de „summa cum 
laude“ unor teze de doctorat, una dintre 
aceste mențiuni revenind în 1891 românu- 
lui Grigore Antipa, care avea să devină o 
glorie a ştiinţei noastre, fondatorul școlii 
românești de hidrobiologie (ştiinţa care se 
ocupă de vietăţile apelor) și muzeolog de 
renume mondial. 

Născut la Botoşani, a urmat liceul la Iași, 
într-un mediu deosebit de prielnic; printre 
profesorii săi s-au numărat chimistul Petru 
Poni şi geologul Grigore Cobălcescu, iar prin- 
tre colegii săi de clasă, viitorii biologi Emil 
Racoviță și Dimitrie Voinov. Un articol pu- 
blicat de Ioan Nădejde în „Contemporanul“ 
despre concepția evoluționistă a lui E. Hae- 
ckel îi stîrneşte entuziasmul şi dorința de a 
studia științele naturale sub îndrumarea 
acestuia la Jena, în Germania. Maestrul îl 


apreciază în mod deosebit şi îi acordă, în 
1891, doctoratul, pe baza unei teze valoroase 
tratind despre meduze. Antipa îşi desăvir- 
şeşte apoi specializarea la o serie de stațiuni 
zoologice din Franţa, Norvegia, Italia etc., 
studiind mai ales animalele de apă. 


Întors în țară, este numit în 1893 direc- 
tor al Colecţiilor de zoologie din Bucureşti, 
pe care le va dezvolta şi transforma, în de- 
cursul anilor, într-una dintre cele mai re- 
mareabile instituţii muzeistice de ştiinţe na- 
turale, nu numai din România, dar şi din 
întreaga Europă. Din 1933, această venera- 
bilă instituție îi poartă numele: „Muzeul de 
istorie naturală Grigore Antipa“. Mai mult, 
conform dorinței sale, după moarte urnele 
cu cenuşa sa și a soţiei sale au fost depuse 
într-o firidă de la intrarea muzeului. De 
creația sa muzeală se leagă şi o invenție, 
aceea a „dioramelor biologice“, adică expu- 
nerea animalelor în mediul lor natural (şi 

nu pe piedestale sau stative), în cadrul fi- 
resc al peisajului specific, al faunei și florei 
cu care convieţuiesc, 

În anul 1910, Grigore Antipa a devenit 
membru al Academiei. 

S-a numărat printre puţinii savanţi de 
seamă de la noi care nu au îmbrățișat ca- 
riera universitară, toată prodigioasa sa acti- 
vitate împărțindu-se între muzeu şi munca 
ştiinţifică. A fost cel dintii specialist român 
de seamă în domeniul ihtiologiei (ramură a 
zoologiei care se ocupă cu studiul peștilor), 
publicînd în 1909 lucrarea fundamentală 
Fauna îhtiologică a României, premiată de 
Academie. A descoperit specii noi de pești: 
Clupea Sulinae şi Alosa Nordmani, a stu- 
diat, cu rezultate originale, biologia și mi- 
grațiile altor specii, atît din apele dulci, cît 
şi din Marea Neagră (este şi autorul primu- 
lui studiu ştiinţific românesc substanţial asu- 
pra faunei noastre marine). 

A preconizat un ingenios sistem de ex- 
ploatare a zonelor inundabile, prin alterna- 
rea culturilor agricole cu amenajările pisci- 
cole, aplicat cu succes atît la noi cît si în 
Statele Unite ale Americii. A inițiat impor- 
tante măsuri privitoare la împrospătarea ape- 
lor din bălțile și lacurile Deltei, săparea unei 
vaste reţele de canale, organizarea rațională 
a pescuitului și cruțarea peştelui — ceea ce 
a dus la o importantă creștere a producţiei 
piscicole a ţării. Astfel, numai săparea unui 
canal între Dunăre și marele lac Razelm, a 
asigurat îndulcirea apelor acestui complex 
Jagunar și o dată cu aceasta înzecirea pro- 

ducției sale de peşte, 

Tot Antipa a fost cel dintii care a întoc- 
mit o hartă exactă a Deltei Dunării şi a evi- 
denţiat însemnătatea valorificării bogăției 
de stuf a acestei zone. Extrem de interesantă 
este şi concepţia sa asupra „biocenozelor“, 
ca totalitate a organismelor animale și ve- 
getale care populează un anumit mediu și 
a mecanismelor de reglare care asigură con- 
vieţuirea şi înmulţirea lor. 

O experiență întreprinsă de el a dovedit 
existenţa unor „stadii de rezistență“ pe care 
unele specii și le creează, în condiţii deose- 
bite: a recoltat sol foarte uscat, dintr-un 
loc din preajma Dunării unde apele nu ve- 
niseră de multă vreme; punînd proba de 
pămînt la căldură, lumină și umezeală, mai 
multe specii de crustacei care păreau moarte 
(dar care se aflau în stare latentă) au reve- 
nit la viaţă, încă o dovadă a marii puteri 
de adaptare a organismelor. 

„..„ Astăzi, copiii patriei vin tot mai nu- 
meroși, în grupuri conduse de dascălii lor, 
să viziteze muzeul bucureştean din Piața 
Victoriei, ctitoria marelui savant şi iubitor 
al naturii care a fost Grigore Antipa. Aci 
găsesc nu numai colecţiile naturaliste acu- 
mulate în trecut, dar și cele strînse de bio- 
logii ultimelor decenii, ca neobosiţii Mihai 
Băcescu — el însuși decenii la rînd direc- 
tor al muzeului, ale ilustrului entomolog 
amator Aristide Caradja, şi ale atîtor altora. 
Tradiţia de cercetare a trecutului îşi dă aci 
mîna cu noua tradiție, cu mult mai vigu- 
roasă, ce se constituie în noul ev. 

CTITORUL ILUNTDIUUL SCOLIA MIILOR IUOMA NI 


VICTOR BABEŞ 
(1854—1020) 


„Nu cunosc un savant tinăr care s-ar pu- 
tea compara cu dr. Victor Babeş în ceea ce 
priveşte permanenta rîvnă, abilitatea și pre- 
vederea în experimentare, dar mal ales vre- 
unul care s-ar putea compara cu el în ceon 
ce priveşte exactitatea și conştiinelozitatea 
lucrărilor sale ştiinţifice,“ Mărturia aparţine 
ilustrului medic german Rudolf Virchow, 
fondatorul anatomiei patologice moderne. 

Într-adevăr, tînărul medic român îşi do- 
vedise de timpuriu aptitudinile, Numal fn- 
tre 1875 și 1882 (între 21 şi 28 de ani) fi 
apăruseră peste 30 de lucrări, multe încă 
în vremea studenţiei. 

Dacă Robert Koch descoperise în 1882 
bacilul tuberculozei, V. Babeş identifica cu- 
rînd acest bacil în urină, deschizînd astfel 
calea diagnosticării timpurii a tuberculozei 
rinichilor. La 30 de ani, în 1884, omul de 
știință român descoperă granulaţiile din ci- 
toplasma (protoplasma situată în afara nu- 

cleulul celulei vil) unor bacterii, denumita 
apol în ştiinţă „pranulațiila Babeg-Ernst, 
esențiale pentru diferențieven unor germeni 
În stiri, anul 1800 este ncela nl unul du 
blu triumf: tinărul medie de 31 de ani pu- 
blică, la Pariu, în colaborare cu savantul 
francez A. V. Cornil, cel dintii tratat com- 
plet de bacteriologie din lume Les Bactértes 
(Cornil n mărturisit ulterior ch meritul prin- 
cipal în elaborarea lucrării f revine romh- 
nului) şi tot în acel an, Intr-o lucrare sepa- 
rată, enunță și fundamentează principiul an- 
tibioteraplel, scriind; „Există microorganis= 
me ce pot elabora substanțe capabile de a 
opri dezvoltarea şi nocivitatea altor micro- 
organisme... Nol orlentări în terapeutică 
se întrevăd.« Era antibioticelor era astfel an 
ticipată de un genial precursor român, 
Atributul de „genial“ nu este folosit de 
noi în cazul lul Babes cu vreo uşurinţă oa- 
recare. Să amintim, de pildă, că el este des- 

coperitorul a peste 50 de germeni patogeni. 
Tot el a perfecţionat tratamentul turbării, 
inițiat de chimistul și biologul francez Louis 
Pasteur, prin elaborarea unei „metode ro- 
mâneștit — singura eficientă în anumite ca- 
zuri — întemeind la București al treilea in- 
stitut antirabic (de tratament al turbării) 
din lume. Să mai menţionăm că, descoperind 
fenomenul „imunității pasive“ (la animalele 
vaccinate), Babeş a deschis calea introduce- 
rii seroterapiei (tratarea unor. boli infecţi- 
oase cu ajutorul serului luat de la un ani- 
mal imunizat împotriva acestor boli). Ter- 
minologia științifică internaţională i-a con- 
sacrat adesea descoperirile, spre pildă în 
afecțiunile denumite „babesioze“ şi în ger- 
menii denumiți „babesii“, în legătură cu boli 
ale ovinelor şi bovinelor. 

Şi totuşi, acest mare savant nu și-a sim- 
țit de la început vocația de medic. În ado- 
lescenţă îl atrăgeau literatura (a rămas de 
la el un caiet de frumoase poezii), sportul 
de performanţă, ştiinţele naturii, arta dra- 
matică (s-a și înscris inițial la Conservator). 
Dar pînă la urmă, o întîmplare tragică l-a 
hotărît să se facă medic. O soră pe care o 
iubea nespus de mult, Alma, a murit de tu- 
berculoză şi atunci adolescentul s-a decis să 
se consacre celei mai umane profesiuni, tă- 
măduirii oamenilor. 

Victor Babeş s-a născut la Viena, în fa- 
milia numeroasă (nouă copii) a magistratului 
bănăţean Vincențiu Babeș, dirz luptător 
pentru drepturile românilor din Imperiul 
Austro-Ungar si membru al Academiei Ro- 
mâne. 

După studii secundare la Lugoj și Buda, 
urmează Facultatea de Medicină, obţinînd 
doctoratul la Viena în 1878, efectuînd apoi 
mai multe stagii de specializare. în im- 
portante centre universitare. Capacitatea sa 


îl impune curînd în lumea ştiinţifică, de- 
venind profesor de histopatologie şi director 
al Institutului de Histopatologie din Buda- 
pesta (1885—1887). La chemarea guvernului 
român, vine însă la Bucureşti, unde înfiin- 
țează Institutul de Patologie şi Bacteriologie 
— cel dinţii institut de cercetări medicale 
din România (1887) — şi este numit pro- 
fesor de anatomie patologică şi bacteriologie 
la Facultatea de Medicină din Capitală, unde 
a activat timp de aproape patru decenii 
(1887—1926). În 1893 este ales membru al 
Academiei Române, ulterior şi a numeroase 
academii și societăți științifice străine. I s-au 
acordat mai multe premii (a fost, de pildă, 
de trei ori laureat al Academiei de Ştiinţe 
din Paris). 

Ctitor de necontestat al ilustrei școli me- 
dicale româneşti, Victor Babeş a dat un 
exemplu strălucit de creaţie originală, în 
nenumărate domenii ale ştiinţei pe care a 
îmbrăţişat-o. Pentru puternicii zilei, a fost 
însă un savant „incomod“. A denunțat cu 
vehemenţă starea sanitară necorespunzătoa- 
re de la oraşe şi sate din trecut, ca şi sub- 
alimentaţia țărănimii, considerînd pelagra, 
care bîntuia în mediul rural, drept „o ruşine 
națională“ şi indicînd ca leac: „împroprie- 
tărirea ţăranilor“. Pe deasupra, a combătut 
deschis, în conferințe răsunătoare, corupția 
claselor stăpînitoare şi lipsa de sprijin penr- 
tru știință. S-a ridicat deschis împotriva su- 
perstiţiilor şi concepțiilor mistice. „Stinta, 
scria el, este adevărul, este cunoașterea şi 
întrebuinţarea forțelor naturii spre fericirea 
omului. Credinţa reprezintă un grad infe- 
rior în dezvoltarea inteligenței şi protesiez 
dacă cineva pretinde ca educaţia copilului să 
fie făcută de religiune, cu minunile absurde 
ale ei şi din cari ştiinţa de mult a făcut 
tabula rasa,“ 

UN SAVANT ENCICLOPEDIST ROMAN 


EMANUEL BACALOGLU 
(1830—1891) 


Un discipol al său, fizicianul Dragomir 
Hurmuzescu, şi-l aminteşte ca un bărbat mic 
de statură, întotdeauna îngrijit îmbrăcat, 
care vorbea clar şi metodic, într-o limbă 
românească care se ferea de neologisme im- 
proprii graiului nostru. Se impunea studen- 
ților prin vastitatea cunoştinţelor sale, dar 
şi prin blindeţea sa, gata mereu să vină în 
ajutorul celor care se aflau în nevoie. Ajun- 
seseră studenţii să-i imite şi vorba şi portul. 
Veneraţia şi profunda recunoştinţă pentru 
maestru străbate și diù prima lecţie de curs 
pe care a tinut-o fizicianul care i-a urmat 
la catedră în 1891: Constantin Miculescu. 
Cît despre Dimitrie A. Sturdza, ani înde- 
lungaţi secretar general al Academiei Româ- 
ne, el a arătat că „Bacaloglu a fost exclusiv 
omul ştiinţei şi al şcoalei“. Neîndoielnic, tot 
el a fost şi cel dintii om de ştiinţă român 
din veacul XIX specialist în trei discipline: 
matematica, chimia şi fizica — un adevă- 


rat savant enciclopedist. 

Și totuşi cît de anevoioase au fost înce- 
puturile aceluia care în 1864 avea să devină 
cel dintii profesor de fizică al Universităţii 
din Bucureşti, iar în 1879 un membru pre- 
tuit al Academiei. În primul rînd, s-a năs- 
cut, ca şi fratele său Gheorghe, cu o miopie 
accentuată, care l-a chinuit toată viaţa. A 
fost un copil debil și bolnăvicios, încît ani 
la rînd nu s-a putut şti dacă va supravie- 
țui maladiilor care se ţineau lanţ. Pe dea- 
supra, luînd parte la pregătirea şi desfăşu- 
rarea Revoluţiei de la 1848, a fost apoi ur- 
mărit de poliţie și nevoit să se ascundă, pen- 
tru a nu fi întemnițat. Şi-a însuşit totuşi, ca 
autodidact, o solidă cultură ştiinţifică, aju- 
tat şi de chimistul Alexe Marin, la ale că- 
rui experienţe de chimie a asistat ani de 
zile. 

Cu banii striînşi anevoie din meditații, în 
1856 începe studii superioare universitare şi 

în anul 1858, obţine licenţa în ştiinţe fizice. 
În numai cîțiva ani, îi apar, în total, 17 lu- 
crări ştiinţifice, un adevărat record de crea- 
tivitate, mai ales că e vorba de specialități 
diferite. În 1861 vine la București, fiind nu- 
mit profesor de chimie la Școala Naţională 
de Medicină şi Farmacie din Bucureşti, or- 
ganizată de medicul Carol Davila. În anul 
1862 ţine primul curs de matematică supe- 
rioară din Principate, fiind puţin timp după 
aceea, cel dintii profesor de fizică al Univer- 
sităţii din Bucureşti, funcţie pe care o de- 
ține pînă în 1891. Organizează aici „Cabine- 
tul de fizică“, adică laboratorul de fizică al 
Universităţii, cel mai bine înzestrat din acea 
vreme. Activitatea sa socială şi culturală se 
îmbină cu cea ştiinţifică. Este membru fon- 
dator al Ateneului Român (1866), instituţie 
culturală de mare prestigiu. Încă din 1862 
înființează o societate științifică, care însă 
datorită condiţiilor din acele timpuri, nu a 
avut decît o scurtă existenţă. Cînd, în 1890, 
inițiativa a fost reluată, Bacaloglu a devenit 
primul preşedinte al „Societăţii de Științe 
Fizice“. Lucrările sale matematice au înce- 
put cu unele probleme de geometrie, mai 
exact de teoria suprafeţelor. A introdus ceea 
ce s-a numit ulterior de către matemati- 
cianul Alessandro Terracini „curbura lui Ba- 
caloglu“ (într-un memoriu matematic despre 


curbura suprafețelor din 1859), fiind vorba 
de cea dintîi expresie a curburii care să nu 
se mai anuleze pentru suprafețele desfășu- 
rabile. De remarcat că este cea dintii nu- 
mire datorată unui român care s-a impus 
în terminologia ştiinţifică internațională. 

A avut și o rodnică activitate didactică, 
contribuind la cristalizarea terminologiei ști- 
inţifice românești şi elaborînd manuale de 
matematică şi fizică de o exemplară clari- 
tate, excelent sistematizate. 

Bacaloglu s-a interesat mult şi de fizică, 
în special de electricitate, ajutind pe nu- 
meroşi tineri să se formeze ca cercetători 
în domeniul fizicii; putem menţiona astfel 
pe D. Negreanu, C. Miculescu și alţii. De 
asemenea, Bacaloglu a avut o activitate sus- 
ținută de răspîndire a cunoștințelor științi- 
fice, prin conferinţe şi broşuri de populari- 
zare. Tot el a elaborat metode chimice ori- 
ginale pentru obţinerea unor compuși chi- 
mici, a conceput teorii chimice remarcabile 
(teoria homologiei elementelor chimice pre- 
cede, într-un anumit sens, clasificarea lui 
Mendeleev), a studiat difracţia şi refracția 
luminii etc. 

Emanoil Bacaloglu a fost caracterizat, pe 
drept cuvînt, de către fizicianul C. Bedreag, 
drept „Fizician prin carieră, matematician 
prin vocație“. 

UN MARE POET, UN MARE MATEMATICIAN 


ION BARBU = DAN BARBILIAN 
(1895—1961) 


„Există undeva, în domeniul geometriei, 
un loc luminos unde se întilnește cu poezia 


[...] Ca şi în geometrie, înțeleg prin poezie: 


o anumită simbolică pentru reprezentarea 
formelor posibile de existenţă.“ 

Aşa seria marele poet Ion Barbu, pseudo- 
nimul literar al matematicianului Dan Bar- 
bilian. Într-adevăr, toţi acei care l-au cu- 
noscut pe matematicianul Dan Barbilian au 
rămas impresionați de profunzimea raţiona- 
mentului său matematic, de puterea intui- 
ției sale ştiinţifice, de aria întinsă a preocu- 
părilor sale, care cuprindea atît geometria 
proiectivă cît şi algebra modernă, axioma- 
tizarea matematicii, dar şi a mecanicii. Lec- 
țiile sale, ţinute în amfiteatrul „Spiru Ha- 
ret“ al Facultăţii de Matematică de la Uni- 
versitatea din București erau, de fiecare da- 
tă, remarcabile creaţii, în sensul cel mai 
adevărat al noţiunii; protesorul cu plete de 
poet şi cu ochi vii, protunzi, crea, în fața 

studenţilor, universuri strălucitoare ale rațio- 
namentului, iar auditoriul, uimit, îl urmă- 
rea în lumea fascinantă a matematicii pure. 
Nu mai puţin captivaţi erau și literații care 
beneficiau de vraja personalităţii sale unice. 
Iar azi, cu mult mai mulţi sînt acei care ci- 
tesc şi recitesc versurile poetului Ion Bar- 
bu — unul dintre cei trei mari „B“ ai poe- 
ziei interbelice (Lucian Blaga, Ion Barbu, 
George Bacovia). 

Istoria culturii umane nu prezintă decit 
foarte puţine cazuri de mari poeţi care în 
acelaşi timp să fi fost şi mari oameni de 
ştiinţă. Să-l amintim pe ilustrul matemati- 
cian — poet persan medieval Omar Khay- 
yam. Dan Barbilian poate fi considerat în 
filiația acestuia. Născut în 1895 la Cîmpu- 
lung-Muscel (ca fiu al unui judecător) a în- 
ceput acolo şi cursurile şcolii primare. Ur- 
mîndu-și părinții care, după necesităţile ser- 
viciului, trebuiau să schimbe adesea domici- 

liul, tînărul elev frecventează şcoli din dife- 
rite oraşe (remarcat încă din liceu de Gh. 
'Piţeica la un concurs al „Gazetei matema- 
tice“), pentru ca primul război mondial să 
marcheze apoi o întrerupere a şcolarităţii, 
el participînd la războiul din 1916—1918. 

Matematica şi poezia îl atrag deopotrivă. 
Urmează pînă la urmă matematicile și își 
ia ulterior doctoratul în matematici (1929), 
cultivînd, simultan, o poezie de o factură 
cu totul nouă. Se impune pe plan bele- 
tristie prin volumul Joc secund, placheta 
După melci, ca şi printr-o serie de scrieri 
în proză, unele de polemică literară, al- 
tele cu interesante consideraţii asupra ma- 
tematicii. s 

Timp de cîțiva ani a predat matematica 
în învățămîntul secundar, la Giurgiu și Bucu- 
reşti (1925—1929), dar încă din 1926 îşi în- 
cepe cariera în învățămîntul superior din 
București, predîind geometria, algebra, teo- 


ria numerelor, teoria grupurilor, axiomatica 
şi ținînd prelegeri la universități din Aus- 
tria şi Germania. De asemenea a participat 
la numeroase manifestări ştiinţifice interna- 
tionale. Moștenirea sa matematică. cuprinde, 
în primul rînd, crearea unei şcoli de gîndire 
orientată spre ceea ce am putea numi mate- 
matica secolului nostru, în care axiomatica 
ocupă un loc de seamă. Savantul Barbilian 
a introdus în ştiinţă noi concepte, denumite, 
pe drept cuvînt, spații Barbilian. 

Fără nici o îndoială, poetul Ion Barbu a 
rămas în istoria literaturii române, la fel 
după cum Dan Barbilian a intrat în istoria 
ştiinţei mondiale. Cu toate acestea a scris: 
„Mă stimez mai mult ca practician al mate- 
maticilor și prea puţin ca poet, şi numai atit 
cît poezia aminteşte de geometrie“. 

Poate e o dovadă de modestie literară, 
căci pentru posteritate el este la fel de mare 
şi ca matematician și ca poet. 


| 
| 


rup 

DESCHIZĂTOR DE DRUMURI ÎN FIZICA DESCĂRCĂRILOR ÎN GAZE 


EUGEN BĂDĂRĂU 
(1887—1975) 


Printre domeniile noi ale fizicii, se nu- 
mără şi fizica plasmei (așa cum e denumită 
această a patra stare a materiei — celelalte 
fiind stările solidă, lichidă și gazoasă), adi- 
că studiul proprietăţilor pe care le prezintă 
gazele puternic ionizate. În această ramură 
modernă a ştiinţei, un deschizător de dru- 
muri a fost fizicianul român Eugen Bădă- 
rău. „Secretul marilor descoperiri, mărturi- 
sea el în 1967, constă în muncă şi spirit de 
observaţie, combinate cu simţ al perspecti- 
vei şi inteligenței.“ După studii făcute în 
diferite oraşe, secundare şi universitare, de- 
vine doctor în fizică în anul 1912, cu o teză 
privind constanta dielectrică a gazelor şi a 
amestecurilor de gaze. Doi ani este asistent 
în cadrul Institutului de Fizică Experimen- 
tală al Universităţii din Pisa (1912—1914), 
după care, pentru perioada 1915—1918, este 
asistentul cunoscutului fizician rus A. Ioffe, 
la Universitatea din Petersburg. Activitatea 


ajmer, 


sa ştiinţifică a continuat un timp în acest 
oraş, fiind, pe rînd, Director al Institutului 
de Fizică din Leningrad (1918—1921) şi pro- 
fesor de optică, apoi de fototehnică, la Uni- 
versitatea din acelaşi oraş (1921). 

Revenind în ţară, îl găsim profesor și di- 
rector al Institutului de Fizică din Cernăuți 
(1921—1934), iar, pentru o perioadă, decanul 
Facultății de Științe din Cernăuți. În 1934 
trece ca profesor, succesor al fizicianului 
Const. Miculescu, la Universitatea din Bucu- 
reşti, unde activează tot restul vieţii, ocu- 
pînd, în afara funcțiilor didactice, şi funcţii 
în conducerea Institutului de Fizică al Aca- 
demiei, ulterior fiind şi directorul Institutu- 
lui de Fizică din Bucureşti (1956—1970). 

Cercetările sale au vizat în special descăr- 
cările electrice în gaze rarefiate, încă din 
anul 1921 inițiind primele investigaţii din 
țara noastră în acest domeniu şi organizînd 
un adevărat curent de cercetări în această 

direcţie, numeroşi fizicieni formindu-se în 
laboratoarele create şi conduse de E. Bă- 
dărău, 

A adus contribuţii de notorietate la dez- 
voltarea fizicii plasmei, îmbinînd în mod ar- 
monios studiile experimentale cu cele teo- 
retice. Astfel a fost printre primii oameni 
de ştiinţă din lume care au dovedit experi- 
mental emisia electronică a metalelor bom- 
bardate cu ioni pozitivi, a dat o explicaţie 
originală mecanismului descărcărilor electri- 
ce luminiscente și a determinat coeficientul 
de ionizare în gaze mono- şi poliatomice, a 
studiat potenţialele explozive, lămpile cu ca- 
tod rece ete. În mod firesc, cercetările sale 
experimentale l-au condus la inventarea unor 
de lucru superioare celor existente în acel 
moment. De asemenea, Eugen Bădărău a 
adus contribuţii de valoare în spectroscopie, 
fizica semiconductorilor, în acustică și ultra- 
acustică, unele din studiile sale avînd apli- 
caţii practice în controlul nedistructiv cu ul- 
trasunete al construcțiilor şi mașinilor, în 
combaterea poluării sonore, în agrotehnică 


ş.a. 

Iată o amintire de laborator, aşa cum a is- 
torisit-o cu ani în urmă: „Nu pot uita clipa 
în care din metan, în timpul cercetărilor 
noastre, a ieşit formol, prin descărcare în 
scînteie. Am simţit cu toţii un miros pă- 


trunzător. Ne-am privit miraţi, Să fie for- 
mol? Să vedem ce zice analiza! La analiză 
am constatat că mirosul nu ne înșelase: era 
într-adevăr, formol. Formol — pornind de 
la gaz metan... Și dacă e să alunec pe pan- 
ta confidențelor, atunci trebuie să mărturi- 
sesc că în laboratoarele noastre s-au produs 
multe parfumuri excepţional de frumos mi- 
rositoare. Căci din gaz metan amestecat cu 
brom, prin descărcare electrică, am obținut, 
bromuri, cu un miros pe care cei mai mari 
parfumeuri l-ar fi invidiat... Poate că, cine 
știe cînd, fabricanţii de parfumuri vor mer- 
ge pe calea deschisă de noi.“ 

Membru al Academiei din 1948 și preşe- 
dinte al Comisiei de Acustică a Academiei, 
organizată din iniţiativa sa, Eugen Bădărău 
a fost un om de o vastă cultură, un om 
complet, iubind deopotrivă ştiinţa şi arta. În 
tinereţe cînta la vioară într-un cuartet, iar 
toată viaţa s-a delectat cu lectura unor cla- 
sici ai romanului, ca Tolstoi şi Dostoievski. 
Poate că nimic nu îi defineşte mai bine nă- 
zuința ca propriile sale cuvinte: „Am do- 
rit să-mi aduc contribuţia la realizarea vi- 
sului întregii omeniri, o viață senină, fru- 
moasăt. 

El rămîne în istoria ştiinţei în primul rînd 
ca un deschizător de noi drumuri în studiul 
descărcărilor. electrice în gaze, în fizica plas- 
mei, 

ÎNTEMEIETORUL CHIMIEI FIZICE ÎN ROMANIA 


PETRE BOGDAN 
(1873—1944) 

Petre Bogdan: un savant ilustru, cu o ini- 
mă mare, un om de o deosebită puritate su- 
fletească, mergînd uneori pînă la naivitate 
— așa l-a caracterizat într-un rînd aca- 
demicianul Cristofor Simionescu. A combă- 
tut cu hotărtre practica violenţei, s-a dovedit 
plin de curaj la procesele înscenate luptă- 
torilor antifascişti în perioada dintre cele 
două războaie mondiale (curajul acesta era 
necesar, căci elementele de dreapta amenin- 
țau martorii apărării cu moartea). 

S-a născut în comuna Miroslăvești (jude- 
țul Suceava). A urmat cunoscutul Liceu Na- 
tional la Iași, apoi Secţia de Științe Fizico- 
Chimice a Universităţii. Cu sprijinul maes- 
trului său, Petru Poni, a obţinut ulterior o 
bursă de specializare. În anul 1901 și-a sus- 
ținut teza de doctorat. În 1906 devine, la 
lași, docent, cu o lucrare de chimie fizică. 
Activează timp de un deceniu (1902—1912) 
ca profesor secundar la Iași, dar concomi- 

tent își începe (din 1906) și cariera univer- 
sitară, fiind conferențiar suplinitor şi apoi 
conferențiar definitiv. Predă tot acolo cursuri 
libere de chimie fizică, însă abia în 1915 — 
cînd se înființează la Iași prima catedră de 
chimie fizică din România —, aceasta îi este 
încredințată și el o organizează ca un pu- 
ternic centru nu numai de învățămînt, ci și 
de cercetare. În 1926, P. Bogdan este ales 
membru al Academiei Române, iar între 
1926 şi 1932 a fost rector al Universităţii din 
Iași. 

Lucrările sale ştiinţifice au cuprins o arie 
vastă de domenii, predominante fiind cele 
de electrochimie. Printre cercetările sale, 
amintim cele privind starea de disociere la 
acidul azotic, polimerizarea lichidelor, viteza 
sunetului în lichide, constituţia solidelor pe 
baza teoriei cinetico-moleculare. A găsit o 
nouă relaţie privind tensiunea superticială și 
a stabilit o formulă pentru calcularea dia- 

metrului moleculelor în faza lichidă. Savan- 
tul suedez Svante Arrhenius, creatorul teo- 
riei disociaţiei electrolitice şi laureat al Pre- 
miului Nobel, a apreciat în mod deosebit 
cercetările lui Petre Bogdan privind mobi- 
litatea ionilor de potasiu. 

Să adăugăm că acest mare chimist a fost 
şi un mare iubitor al literaturii, colaborînd 
el însuși la revista „Viaţa Românească“, fi- 
ind prieten cu Garabet Ibrăileanu și George 

Topîrceanu. Îndrăgostit de natură, a drume- 
țit adesea în munții Moldovei şi a coborit, 
ca plutaş amator, Bistrița. 

Iniţiator al chimiei fizice în țara noastră, 
omul de știință român a publicat primul 
curs de chimie fizică din România (4 vo- 
lume, 1921) — cuprinzînd şi rezultatele 
originale obținute de el în ştiinţă — pre- 
cum şi cea dintii istorie a chimiei româ- 
neșşti (1937). 

CREATORII UNEI NOI GEOMETRII 


FARKAS BOLYAI 
(1715—1856) 

ȘI JANOS BOLYAI 
(1802—1860) 


Timp de milenii, modelul cărților ştiinţi- 
fice a fost Elementele lui Euclid: această 
lucrare începea cu definiţii, axiome şi pos- 
tulate, din care se deducea întregul sistem 
de teoreme al geometriei — numite azi geo- 
metrie sintetică. Este drept că încă din an- 
tichitate unii gînditori — mai ales geome- 
trii, dar şi unii filosofi — ridicaseră semne 
de întrebare cu privire la geometria eucli- 
diană, dar toate încercările efectuate pînă 
la începutul secolului XIX de a zdruncina 
edificiul ei se dovediseră nesatisfăcătoare 
pentru spiritul ştiinţific, aşa că autoritatea 
lui Euclid răminea necontestată. Cercetătorii 
se aplecaseră în special asupra ariomei pa- 
ralelelor, care afirma că printr-un punct ex- 
terior unei drepte se poate duce o singură 
paralelă la acea dreaptă. 

Iată însă că un tînăr matematician, născut 
la Cluj, în anul 1802, pe numele său Bolyai 
Jânos, reuşeşte să dea o soluţie acestei pro- 

bleme cu adevărat milenare. Nu âvea decît 
21 de ani cînd scria (la 3 noiembrie 1823) ta- 
tălui său: „Am ajuns la rezultate atît de 
sublime încît chiar eu însumi sînt uimit... 
din nimic am creat o lume nouă“. După o 
primă redactare din 1825, azi pierdută, reu- 
şeşte ca în 1831 să tipărească o mică scriere, 
Appendix, în care construieşte o geometrie 
independentă de axioma paralelelor lui Eu- 
clid! 

Bolyai Farkas s-a născut în comuna Boia 
(judeţul Sibiu) şi după ce a urmat cursurile 
Colegiilor Reformate din Aiud şi Cluj, şi-a 
desăvârșit studiile superioare în centrele uni- 
versitare de la Jena şi Göttingen, în Germa- 
nia, unde s-a preocupat, între altele, de re- 
zolvarea problemei paralelelor. 

La Göttingen s-a împrietenit. cu tînărul 
matematician C. F. Gauss, cu care va rămîne 
în corespondenţă. Reîntors în Transilvania, 
funcţionează ca profesor de matematică, fi- 


100 de oameni de știință și inventatori români 


O ————— 


zică şi chimie la Colegiul Evanghelic Refor- 
mat din Tîrgu Mureș (1804—1851). În această 
perioadă, redactează şi două lucrări, privi- 
toare la postulatul lui Euclid (în 1804 și 
1808), pe care le trimite lui Gauss. Acesta îi 
răspunde, remarcînd anumite erori de rațio- 
nament. Este totuşi important să arătăm că 
în scrierile respective se găsește o idee fun- 
damentală, anume faptul că problema poate 
fi privită din punctul de vedere nou al inde- 
pendenţei acestei axiome de celelalte axio- 
me. Deşi el neagă ulterior în esență această 
idee, fiul său, Jânos, va merge tocmai pe ca- 
lea respectivă, contestată de tată, aceea a 
independenței axiomei paralelelor. Autor al 
unei opere matematice originale şi valoroase, 
introduce noţiuni cu totul noi (a pus de pildă 
bazele teoriei ariilor, a formulat conceptul 
de „nimic matematic“, căruia astăzi îi cores- 
punde „mulţimea vidă“, a enunțat idei care 
prefigurează teoria mulțimilor), Bolyai Far- 
kas rămîne în istoria matematicii mai ales 
prin lucrarea sa Tentamen (denumită astfel 
după primul cuvînt al titlului său latinesc), 
lucrare în care fiul său, Jânos, publică, sub 
forma unei anexe, celebrul său Appendix, al 
cărui nume complet este, în traducere: Ane- 
ză. În care se prezintă știința spaţiului abso- 
lut, independent de adevărul sau falsitatea 
axiomei XI a lui Euclid. În această lucrare, 
de numai 26 de pagini, Jânos Bolyai arată 
posibilitatea de a concepe o geometrie dife- 
rită de cea a lui Euclid. În geometria eucli- 
diană, cum arătam, o axiomă afirmă că prin- 
tr-un punct exterior unei drepte date se poa- 
te duce o singură paralelă la acea dreaptă. 
Timp de două milenii, numeroşi matemati- 
cieni s-au îndoit de caracterul fundamental 
al acestei axiome, încercînd să demonstreze 
că ea este doar o teoremă ce poate fi dedusă 
plecînd de la celelalte axiome. Aceste încer- 
cări, însă, au eşuat. János Bolyai a adoptat 

însă un punct de vedere diferit. Înţelegînd 
că această axiomă adoptată de Euclid nu 
poate fi dedusă din celelalte axiome, fiind 
independentă de ele, are îndrăzneala ştiin- 
ţifică, revoluționară, de a o înlocui cu alta: 
anume el afirmă că printr-un punct exterior 
unei drepte date se poate duce o infinitate 
de paralele la dreapta dată. Acesta e punctul 
de plecare al unei geometrii diferite de cea 
euclidiană — ceea ce, din punct de vedere 
al istoriei științei reprezintă un lucru de im- 
portanță crucială. 

Este, din punct de vedere cronologic, prima 
geometrie neeuclidiană înregistrată de isto- 
rie, lucrarea fiind tipărită în 1831, deşi con- 
cepută încă din 1825 (C. F. Gauss şi N. Lo- 
bacevski ajung, în 1829, în mod independent, 
la o concepţie similară). 

Jânos Bolyai s-a născut la Cluj, în 1802, 
și după studii secundare la colegiul din Tirgu 
Mureș, unde tatăl său era profesor, este în- 
scris la Academia Tehnică din Viena, pe care, 
după patru ani de studii, o absolvă, în 1822. 
Inginer militar în diferite garnizoane (Timi- 
șoara, Arad, Lemberg, Olomouz), 'îmbolnă- 
vindu-se grav, este pensionat în 1833, reve- 
nind la Tîrgu Mureș. În perioada în care este 
ofiţer, János Bolyai reuşeşte să rezolve pro- 
blema paralelelor. 

în altă viziune genială, Jânos Bolyai scrie, 
anticipînd teoria generală a relativităţii: „„le- 
gea gravitaţiei pare a fi în strînsă legătură 
cu forma, cu esenţa, cu felul de a fi al spa- 
țiuluie. 

Aceste idei, cu adevărat excepționale, nu 
au fost înţelese de contemporani, probabil 
fiindcă au depăşit cu mult epoca. Bolnav şi 
îndurerat, Bolyai Jânos moare, în mari pri- 
vaţiuni materiale, la Tîrgu Mureş, la începu- 
tul anului 1860, în vârstă de numai 57 de 
ani. Opera sa matematică înfruntă însă vre- 
mile. 

ORGANIZATORUL STAȚIUNII ZOOLOGICE MARINE 


ION BORCEA 
(1879—1936) 


DE LA AGIGEA 


în anul 1932, un savant român era ales 
preşedinte de onoare al Societăţii de Zoolo- 
gie a Franţei, după ce încă din 1919 deveni- 
se membru corespondent al Academiei Ro- 
mâne. Era Ion Borcea — cel mai de seamă 
dintre biologii formaţi la şcoala pionierului 
școlii româneşti de morfologie animală Paul 
Bujor —, o autoritate recunoscută în morfo- 
logie şi în hidrobiologie, întemeietorul şcolii 
românești de oceanologie. 

Istoricul Nicolae lorga a remarcat pe 
drept cuvint că Borcea „ajunsese a crea un 
capitol românesc din cunoștința faunei ma- 
ritime“ şi aceasta pe baza unei concepții 
profund originale, care i-a asigurat preţui- 
rea pe plan mondial. lar dacă numele unui 
om de știință se leagă uneori de o faptă cru- 
cială, atunci în ştiinţa românească şi euro- 
peană Ion Borcea este în primul rînd fonda- 
torul și organizatorul Staţiumii Zoologice Ma- 
rine de la Agigea (1926), care a inaugurat 


cercetarea sistematică a faunei litoralului 
românesc. Viaţa i-a fost însă cu trei decenii 
mai scurtă decît a maestrului său (s-a năs- 
cut mai tîrziu şi a murit mai devreme de- 
cît el), ceea ce a prejudiciat desăvirșirea 
operei sale de pionier al studiului vietăţilor 
marine la noi. 

Născut în comuna Buhoci (judeţul Bacău), 
a urmat liceul la Iaşi şi apoi ştiinţele natu- 
rale la Universitatea din același oraş. A ob- 
ţinut în 1905 doctoratul, cu o teză privind 
peștii elasmobranhi, specie din clasa peşti- 
lor cartilaginoși, asupra căreia a publicat şi 
alte lucrări, devenind o autoritate în mate- 
vie. După o scurtă perioadă de specializare, 
la diferite staţiuni zoologice marine, devine 
conferenţiar şi apoi profesor de zoologie 
descriptivă la Facultatea de Științe din Iaşi 
(1906—1936). 

Cercetările sale asupra principiului luptei 
biologice în entomologie îl duc la concluzii 

însemnate pentru combaterea dăunătorilor 
plantelor de cultură. Face observaţii inedite 
asupra diferitelor specii de crustacei și de 
peşti teleosteni din România (la aceştia din 
urmă a descris o serie de mușchi puţin cu- 
noscuţi). 

În cadrul unor cercetări vaste şi sistema- 
tice, a strîns un material faunistice imens și 
date inedite asupra faunei de suprafaţă și de 
adincime din Marea Neagră, ca şi asupra bi- 
ologiei peştilor caracteristici Lacului Razelm 
și limanurilor cu apă dulce (în acestea din 
urmă descoperă relicve faunistice — rămă- 
şițe ale unei faune dispărute — de tipul vie- 
țuitoarelor din trecutul îndepărtat ale Mării 
Caspice). 

Studiile sale oceanologice îl duc la formu- 
larea unei teorii originale, care presupune 

că fauna actuală a Mării Negre provine din 
fauna Mării Mediterane, emigrată aici în 
epoca cuaternară, după prăbușirea Bosforu- 
lui. Întrucît salinitatea apei mediteraneene 
era mai ridicată, fauna acesteia a suferit 
schimbări corespunzătoare amestecului de 
apă ce s-a produs, în timp ce formele autoh- 
tone, pontice, s-au refugiat în limanuri şi în 
gurile Dunării, cunoscînd la rîndul lor o 
adaptare corespunzătoare, 

Să adăugăm la toate acestea faptul că Ion 
Borcea a fost ca şi Paul Bujor un om de 
ştiinţă cu ferme convingeri materialiste şi 
evoluționiste, de o probitate fără cusur, care 
l-a făcut pe discipolul său — biologul Con- 
stantin Motaş — să-l definească foarte po- 
trivit: „caracter rectiliniu, adversar implaca- 
bil al tranzacţiilor“. 

NEASTIMPĂRUL CREATOR AL UNUI MARE BOTANIST 


ALEXANDRU BORZA 
(1887—1971) 


Printre cărturarii ardeleni care, la 1 de- 
cembrie 1918, au participat la Alba Tulia, 
alături de delegaţii întregii Transilvanii, la 
votarea Unirii acesteia cu Țara, s-a numărat 
şi botanistul Alexandru Borza, savant de re- 
nume european, întemeietorul geobotanicii 
în România (geobotanica este știința care se 
ocupă de răspîndirea şi dezvoltarea plante- 
lor sub aspect geografic). Doisprezece ani 
mai tîrziu, în 1930, parlamentul român vota 
legea pentru ocrotirea naturii, inițiată în 
principal de același învăţat, preocupat o viaţă 
întreagă de protejarea mediului ambiant. În 
1934, tot Alexandru Borza îşi înfăptuieşte 
un vechi vis, înființind „Parcul Naţional“ 
(Rezervaţia) din Munţii Retezat (primul 
„pare național“ de la noi), unde se păstrează 
numeroase specii rare şi un ansamblu floris- 
tie şi faunistice de excepțională însemnătate 
pentru „zestrea biologică“ a patriei. Preocu- 
pările marelui botanist au depăşit de altfel 


cu mult graniţele ţării noastre. Astfel, în 
1958, cînd a fost invitat de Academia de 
Științe a R. P. Chineze, Borza a fost omagiat 
acolo ca „cel mai vechi cercetător european 
în viaţă al florei chineze“ (oamenii de știin- 
tă chinezi cunoșteau lucrarea sa din 1914 
despre marea colecţie de plante din provin- 
cia Yunnan, pe care naturalistul german 
H. W. Limpricht o adusese cu sine cu prile- 
jul unei expediţii). 

Viaţa şi opera lui Alexandru Borza, om al 
neastîmpărului creator şi al unor preocupări 
foarte variate, e greu de cuprins în puţine 
cuvinte şi de aceea doar le vom schiţa. Să 
amintim că a fost descendent din eroul-mar- 
tir Horea, că s-a născut la Alba Iulia, a ob- 
ţinut licența (1911) şi curînd după aceea doc- 
toratul în științe naturale (1913). A fost pînă 
în 1919 profesor de ştiinţe naturale la liceul 
românesc din Blaj, iar după aceea protesor 
de botanică la Universitatea din Cluj (1919— 

1947). Aici a desfăşurat, timp de aproape 
trei decenii, o activitate prodigioasă, înteme- 
ind publicaţii ştiinţifice, ctitorind și condu- 
cînd Institutul Botanic, Grădina Botanică şi 
Muzeul Botanic. Un Dicţionar etnobotanic 
publicat de el cuprinde nu mai puţin de 
11000 de nume româneşti de plante, față 
de cele 5 000 înregistrate anterior de bota- 
nistul Zaharia Panţu. A avut contribuţii im- 
portante în determinarea unor specii de 
plante din România, fiind autorul unui mare 
inventar floristic (1947—1949) — remarca- 
bilă privire de ansamblu. Descoperirilor sale 
le-au răspuns numeroşi botaniști români și 
străini, dedicîndu-i plantele identificate de 
ei, în denumirea cărora au înscris numele 
său, 

Activitatea sa științifică cuprinzătoare a 
introdus în botanica de la noi cele mai mo- 
derne metode de cercetare ale vremii, el ur- 
mărind în acelaşi timp evoluţia „speciilor în 

cadrul colectivităților biologice din care fac 
parte. 

Membru al unui mare număr de societăți 
științifice române și străine, Alexandru Bor- 
za a fost în același timp organizatorul pri- 
mului Congres al Naturaliştilor din Româ- 
nia (1931) și președinte al Comisiei Monu- 
mentelor Naturii (1938), pentru ca în 1954 
să fie ales preşedinte de onoare al Congresu- 
lui Internaţional de Botanică de la Paris. 

Om de mare cultură, s-a ocupat de ase- 
menea de arheologie şi istorie, studiindu-le 
cu pasiune. Patrimoniul cultural românesc 
îi datorează, între altele, identificarea unor 
manuscrise de mare importanță ale lui 
Gheorghe Şincai, reprezentant de seamă al 
Şcolii Ardelene. Avea, cum observa despre 
el biologul şi istoricul biologiei româneşti 
Emil Pop, „o nestăvilită pasiune de cerce- 
tare... un veşnic treaz şi constructiv pa- 
triotism“. 

DESCOPERITOR IN DOMENIUL ORGANELOR DE SIMŢ ALE ANIMALELOR 


EUGEN N. BOTEZAT 
(1871—1964) 


O viaţă sănătoasă, în mijlocul naturii, ca- 
racterizată prin multă mişcare şi o neobo- 
sită activitate, a asigurat unui număr destul 
de mare de oameni de știință români longe- 
vitatea, printre ei numărîndu-se eminentul 
biolog Eugen N. Botezat, din păcate prea pu- 
țin cunoscut marelui public. Într-adevăr, 
aşa cum îl caracteriza academicianul Radu 
Codreanu, el se înfățișa „la 93 de ani împli- 
niţi, cu statura semeaţă, mersul sprinten, 
ochiul ager şi mintea sigură“. Vînător pa- 
sionat şi zoolog de seamă, el a deosebit două 
varietăţi de cerb: litvan şi răgăzan; tot el a 
stabilit o riguroasă diferenţiere dintre bour 
și zimbru, dovedind că pe stema Moldovei 
este reprezentat capul de bour și infirmînd 
astfel o părere larg răspîndită. A mai stu- 
diat mistrețul, ursul și lupul, deosebind, de 
pildă, două forme de urși şi de rîşi. Obser- 
vaţii îndelungate și subtile l-au dus la con- 
cluzii originale asupra însemnătăţii biologice 

a cîntecului păsărilor. Principalul său aport 
în ştiinţa universală este însă, așa cum vom 
vedea, în domeniul investigării organelor de 
simţ ale vertebratelor, el deschizînd un nou 
capitol în histofiziologia fină a organelor de 
simţ. 

Eugen Botezat a urmat studiile secundare 
la Cernăuţi şi Suceava, obţinînd licenţa 
(1897) şi apoi doctoratul (1898) în ştiinţe na- 
turale la Universitatea din Cernăuţi. A fost 
profesor secundar la Cernăuţi, cercetător la 
Institutul de Zoologie al Universităţii din 
același oraș (1898—1919), în sfîrşit, tot acolo 
profesor universitar de zoologie şi histologie 
comparată, timp de aproape două decenii 
(1919—1938). Academia Română l-a ales 
membru corespondent în 1913; a fost de ase- 
menea membru al mai multor societăți ştiin- 
țifice străine. 

Celebritatea sa datează încă de la teza de 
doctorat, de la sfîrşitul secolului trecut, cînd 

el descoperă terminaţiile nervoase din perii 
tactili ai mamiferelor, descoperire de mare 
răsunet. Cîțiva ani mai tîrziu, în 1904, E. Bo- 
tezat reuşeşte să identifice, cel dintii, orga- 
nele gustative ale păsărilor, în cavitatea lor 
bucală, descoperire consemnată de atunci în- 
coace în cele mai răspîndite tratate de ana- 
tomie comparată şi zoologie din lume. Tot 
lui știința îi datorează identificarea activității 
glandulare a unor celule senzoriale (denu- 
mite de el „celule glandulare senzoriale“), 


28 


DT a = 


existența de receptori tactili în muşchi, în 
sfîrşit asocierea dintre terminaţiile nervoase 
senzoriale şi celulele tactile, gustative, audi- 
tive şi vizuale. Aceste rezultate s-au datorat 
în mare parte tehnicilor histologice de mare 
precizie și subtilitate introduse de savant. 

Să adăugăm la aceasta că Eugen N. Bote- 
zat este autorul unor lucrări teoretice despre 
evoluţia speciilor şi echilibrul biologic, de 
asemenea că a iniţiat importante acţiuni de 
ocrotire a naturii. 

„ATLETUL FLOREI ROMANE“ 


DIMITRIE BRÂNDZĂ 
(1846—1895) 


„Viaţa lui se aseamănă unui bolid incan- 
descent, care trece în goană luminoasă peste 
boltă“, scria despre el Emil Pop, amintind 
că a murit de o boală cardiacă, la numai 49 
de ani, după ce la 21 de ani devenise, prin 
concurs, profesor universitar! Și tot Emil 
Pop, după ce arată cum, în prima jumătate 
a secolului XIX, cercetările metodice de bo- 
tanică din Muntenia și Moldova au fost doar 
sporadice (C. Caracaș, I. Cihac, I. Edel, 
I. Szábo etc.), iar unele manuscrise intere- 
sante s-au și pierdut, defineşte astfel mo- 
mentul afirmării lui Dumitrie Brândză: „Aşa 
se face că la Unirea Principatelor, flora 
acestora conta ca fiind practic neexplorată. 
Dar ea nu a mai rămas multă vreme în 
această stare, căci, la scurt timp după Unire, 
se ivește pe arenă atletul florei române, doc- 
torul Dimitrie Brândză. Activitatea acestui 
vajnic botanist a fost, de fapt, o ofensivă 
fără răstimpuri de refacere, O năvală încor- 

dată, al cărei elan era susţinut fără încetare 
de o organizare amănunţită și temeinică a 
planului și a documentării de largă cuprin- 
dere. Brândză a venit la timp...“ Minunată 
caracterizare! 

Dimitrie Brândză s-a născut în satul Bi- 
vol (azi Viişoara) din judeţul Botoşani. Încă 


‘din copilărie, a fost un pasionat al cercetă- 


rii naturii, îndrumat de un naturalist polo- 
nez. A urmat apoi studiile secundare la Iaşi, 
stimulat în pasiunea sa ştiinţifică de dască- 
lul său Grigore Cobălcescu, naturalist și ge- 
olog de seamă, şi de medicul-naturalist 
Anastasie Fătu, întemeietorul Grădinii Bo- 
tanice din Iaşi. Întrucît i se refuză o bursă 
corespunzătoare, tatăl său îşi vinde o parte 
din pămînt pentru a-l trimite pe Dimitrie 
la studii; își susține cu deplin succes licenţa 
în ştiinţe naturale (1886) şi apoi doctoratul 
în medicină (1869), cu o teză din domeniul 
plantelor medicinale, pentru care este dis- 

tins cu titlul de laureat al Facultăţii de Me- 
dicină. 

În acelaşi an, un savant bine cunoscut, 
Henri Baillon, profesor de botanică de la 
Sorbona, îi aduce tinărului român un presti- 
gios omagiu, dedicîndu-i un gen nou de le- 
guminoase exotice descoperit de el, denu- 
mindu-l Brandzeia. Românul îi va răspunde 
mai tîrziu denumind o specie introdusă de 
el în știință Galium Bailloni Brandza. 

Desfăşoară o fertilă carieră didactică, atît 
ca profesor secundar, cît mai ales ca profesor 
universitar de botanică şi zoologie, iniţial la 
Iaşi (1867—1874), apoi la Bucureşti (1874— 
1895) — din 1882 fiind titularul primei ca- 
tedre independente de botanică din Româ- 
nia. Nu şi-a neglijat nici calificarea medica- 
lă, activînd ca medic la Iași. În 1879, la 33 
de ani, este ales membru al Academiei (ulte- 
rior vicepreședinte al acesteia, spre sfîrşitul 
vieţii). 

A fost un ilustru ctitor şi conducător de 
instituţii ştiinţifice, printre care s-au numă- 
rat Grădina Botanică din Bucureşti (dezvol- 
tată dintr-un mie nucleu creat de doctorul 
Carol Davila) și Muzeul Botanic — din 
București; în 1884, un incendiu a mistuit ier- 
barele și manuscrisele de nepreţuit ale Mu- 
zeului Botanic, savantul primind o grea lo- 
vitură; după șase ani de strădanii, muzeul a 
fost însă refăcut, în 1892 fiind întregit de 
Institutul Botanic. 


D. Brândză a descoperit numeroase specii 
de plante rare, printre care Paeonia roma- 
nica Brandza, Silene pontica Brandza ș.a. Ca 
rod al studiului sistematic al florei româ- 
neşti, a publicat lucrarea sa fundamentală 
Prodromul Florei României sau Enumera- 
țiunea plantelor pînă azi cunoscute în Mol- 
dova și Valachia (1879—1883), cuprinzînd 
2 100 specii, precis determinate și localizate, 
cu numirile lor științifice și populare, repre- 
zentînd cea dintii sinteză a florei din Româ- 
nia. Studiază de asemenea, sub aspect bota- 
nic, Dobrogea, publicînd în 1884 o lucrare 
despre Vegetaţiunea Dobrogei. În 1887, ter- 
mină elaborarea sintezei sale globale despre 
flora dobrogeană, dar aceasta nu apare de- 
cît postum, în 1898, sub îngrijirea geologu- 
lui Sabba Ștefănescu, cu 1 176 de specii, ca- 
racterizate în privința aspectelor esenţiale 
(Plora Dobrogei, un volum de 490 pagini). A 
publicat de asemenea manuale școlare (de 
geologie, zoologie şi botanică), lucrări de is- 
toria botanicii românești şi universale, scrieri 
de popularizare a științei etc. 

Cît de frumos scrie despre el biologul Tra- 
ian Săvulescu: „Bărbat dintr-o bucată, ne- 
grupat în nici o tovărăşie, nemărginit de nici 
un interes material, nerăscolit de patimă şi 
vrajbă, nu a sacrificat cutia Florei pentru 
cutia Pandorei; biruitor peste oameni și sti- 
hii, Brândză a reușit să zidească o şcoală 
adevărată“. 


100 de oameni de știință și inventatori români 


DESCOPERITORUL UNOR FORME NOI ALE ENERGIEI 


CONSTANTIN BUDEANU 
(1886—1959) 


Este greu să faci descoperiri în ştiinţă — 
mai ales cînd e vorba de noţiuni fundamen- 
tale. Primul savant român care a tăcut o ast- 
tel de descoperire, în domeniul electricităţii, 
a fost Constantin Budeanu. Tocmai de aceea 
astăzi, cînd studiul electricităţii și electro- 
tehnicii este atît de înaintat în țara noastră, 
sîntem datori să ne amintim de cei care au 
adus primele contribuţii științifice în această 
direcţie. Iar printre aceştia, la loc de cinste, 
se află savantul și profesorul Constantin 
I. Budeanu. 

Născut la Buzău în anul 1886, el urmează 
cursurile liceului „Vasile Alecsandri“ din 
acest oraş, devenind apoi, în 1903, student 
al Școlii Naţionale de Poduri și Şosele din 
Bucureşti — instituţie de învățămînt supe- 
rior care se transformă ulterior în Institu- 
tul Politehnic din Bucureşti. La absolvire, în 
1908, obţine o bursă a Academiei Române, 
pentru specializare. Atras de studiu, în anul 

1916 devine asistent la cursul de electrici- 
tate și electrotehnică al aceleiași Școli Na- 
tionale pe care o urmase la Bucureşti ca stu- 
dent — pentru a nu o părăsi decît la pen- 
sionarea sa în anul 1959. A urcat aici toate 
treptele gradelor didactice, sfirşindu-și ca- 
riera ca şef de catedră, stimat și iubit de 
toți colaboratorii săi, care erau în același 
timp şi foştii lui studenţi. 

Ceea ce l-a caracterizat pe savantul Bu- 
deanu a fost dorința sa permanentă dea în- 
țelege cît mai bine sensul fizic al fenomene- 
lor pe care le întilnea. Într-o epocă în care 
studiul electrotehnicii de-abia se închega, el 
şi-a adus contribuţii importante, recunoscute 
pe plan mondial, de exemplu prin descope- 
rirea așa-numitei energii deformante — mă- 
rime fizică descrisă pentru prima dată în lu- 
me de C. Budeanu, în legătură cu fenome- 
nele electrice din rețele neliniare (1927). As- 
tăzi noi ştim că, de fapt, energia deformantă 

se înţilneşte în orice fenomen neliniar pe- 
riodic, indiferent de natura sa fizică, 

Tot Constantin Budeanu a dat o nouă de- 
iiniţie energiei reactive, ambele noțiuni in- 
troduse de savantul român avînd însemnate 
aplicații mai ales în energetică, în transportul 
şi tarifarea energiei electrice, Constantin 
Budeanu a subliniat de asemenea cu claritate 
că trebuie să deosebim mărimea fizică de 
unitatea cu care o măsurăm, ca şi de măsura 
mărimii de care ne ocupăm. Tocmai în do- 
vrința sa permanentă de clarificare a fenome- 
nelor întilnite, a introdus în ştiinţă o clasă 
nouă de sisteme de dimensiuni, aşa-numitele 
sisteme simetrice care îi poartă numele, 

In activitatea sa îndelungată şi bogată, 
C. Budeanu s-a preocupat în permanență 
atît de aspectele teoretice ale fenomenelor 
electrice cît şi de cele practice, activind şi în 
producţie în numeroase direcții, cum ar fi 

modernizarea tracțiunii pe căile ferate, trac- 
țiunea electrică ete, Pentru meritele sale re- 
marcabile, a fost ales membru corespondent 
al Academici Române (1938), membru al 
Academiei R.P.R, (1955), ca și al unor aca- 
demií şi societăți străine, 

Meritele sale sint însă cu atit mai mari, 
cu cit a avut un rol important şi în dez- 
voltarea, la Bucureşti, a învățământului 
superior electrotehnic, ca şi în publicarea 
unor lucrări ştiinţifice și tehnice de valoare. 
În lucrările sale ştiinţifice, C. Budeanu a 
căutat să utilizeze metodele matematice cele 
mai moderne, fără însă a pierde vreun mo- 
ment din vedere sensul fizic al fenomenelor 
studiate, 

El este primul inginer român care își ín- 
scrie numele atit în electrotehnică cât şi în 
teoria generală a științei, prin descoperiri de 
mare valoare, 

SAVANT, SCRIITOR ȘI PROPOVĂDUITOR AL IDEILOR INAINTATE 


PAUL BUJOR 
(1862—1952) 


Au mai lipsit doar cîteva zile ca să atingă 
90 de ani. O viață bogată, desfăşurată în 
slujba ştiinţei şi a ideilor generoase. A fost 
timp de patru decenii profesor universitar 
la Facultatea de Științe din laşi (1896— 
1936) şi totodată codirector al revistei ie- 
şene „Viaţa românească“, a scris nuvele, 
mai ales închinate vieţii rurale, începînd cu 
Mi-a cîntat cucu-n față. S-a numărat prin- 
tre iniţiatorii celei mai importante publica- 
ţii ştiinţifice de nivel universitar a Iașului 
şi tot el a întemeiat „Societatea de Sport şi 
Muzică“ din capitala Moldovei. A făcut 
parte din grupul biologilor şi medicilor ro- 
mâni socialişti, s-a simţit toată viaţa atașat 
mișcării muncitoreşti, a condamnat reprima- 
rea răscoalei țărănimii din 1907 şi a cerut 
„reforme politice adinci şi serioase“ în fa- 
voarea țăranilor „nu gloanţe și închisori“. A 
avut relaţii strînse cu mari biologi din Ro- 
mânia şi din întreaga Europă, dar printre 

prietenii săi apropiaţi s-au numărat de ase- 
menea Alexandru Vlahuţă şi I. L. Caragiale. 
Mereu activ, vioi, inventiv, știa să privească 
adesea dintr-un unghi cu totul nou lucruri 
considerate definitiv rezolvate. Poate de 
aceea penelul neîntrecut al lui Geo Bogza 
a scris cîndva despre el: „Avea un ochi mic 
şi rotund, de porumbel, pe care mereu îl 
rotea, plin de curiozitate, asupra lumii. 
Născut la Tg. Berești (judeţul Galaţi), a 
efectuat studii secundare la Birlad. Primul 
său mare succes ştiinţific i l-a adus teza de 
doctorat (1891) (în cadrul căreia a elucidat 
stadiile de metamorfozare a unei larve de 
chișcar: Petromyzon planeri), contribuţie 
adesea citată de biologi din toată lumea. 
La laşi, unde a profesat (după o scurtă 
carieră didactică la Bucureşti), ca titular al 
catedrei de zoologie şi morfologie animală, 
a organizat în mod exemplar laboratorul şi 
muzeul catedrei, devenind pionierul şcolii 

româneşti de morfologie animală. Printre 
discipolii formaţi de el, s-au numărat bio- 
logi însemnați ca Ion Borcea, C. N. Ionescu, 
I. Scriban. A predat de asemenea intere- 
sante cursuri de anatomie comparată şi em- 
briologie, concepute, ca şi întreaga sa ope- 
ră, în spiritul evoluţionismului darwinist; 
pentru susținerea și apărarea acestuia a pur- 
tat polemici de răsunet cu reprezentanţii 
întîrziaţi şi retrograzi ai creaționismului și 
fixismului, de esență mistică. Alături de Gri- 
gore Antipa, a fost unul dintre cei mai în- 
semnaţi hidrobiologi români, cercetările sale 
asupra polipului (animal nevertebrat de 
apă, avînd capul înconjurat de tentacule) 
Veretillum şi asupra crustaceului Arthemia 
salina fiind astăzi înglobate în patrimoniul 
zoologiei. Un deosebit interes prezintă cer- 
cetările asupra formelor de viaţă din lacu- 
rile sărate, domeniu în care este considerat 
un pionier pe plan mondial. A stabilit cel 
dintii procesul biologic, complex şi caracte- 


ristic, al cărui rezultat a fost formarea nă- 
molului negru din lacul Techirghiol, cu con- 
cluzii acceptate de toată literatura de spe- 
cialitate. 

A fost membru de onoare al Academiei 
Române din 1948. 

A activat, chiar și în ultimii ani ai vieții, 
cu acea îndîrjire (el însuşi o numea „în- 
căpăţinare grozavă“) care îl caracteriza, în 
cadrul Muzeului de Istorie Naturală „Grigore 
Antipa“ din București. ` 

Bujor a crezut în misiunea sa de dascăl 
chiar mai mult decît în creaţia sa ştiinţifi- 
că. Într-o lucrare din 1943 scria: „Din re- 
zultatele experienţei mele de profesor, pre- 
cum şi din rezultatele obţinute de unii colegi 
contemporani, sfătuiesc pe tinerii mei colegi 
ca, pe lîngă activitatea lor științifică, preo- 
cuparea lor de căpetenie să fie de a forma 
elevi distinși — mai distinși chiar decît ei... 
Numai aşa se va înfăptui un progres real 
în ştiinţă, mai ales în ţara noastră“. 

SAVANT ILUSTRU ȘI MARE OM DE CULTURĂ 


IOAN CANTACUZINO 
(1863—1934) 


Unul dintre fondatorii marii noastre școli 
de medicină și în acelaşi timp întemeieto- 
rul școlii românești de imunologie, epide- 
miologie şi patologie: experimentală, a fost 
Ioan” Cantacuzino. Institutul “de  Seruri și 
Vaccinuri, pe câre l-a întemeiat în 1921 la 
București, îi poartă şi astăzi numele, iar ana- 
lele științei mondiale i-au păstrat şi îi vot 
păstra mereu amintirea, datorită descoperiri- 
lor sale, ca şi a experienţelor celebre pe 
care le-a întreprins. Și totuşi, acest repre- 
zentant de seamă al neamului Cantacuzini- 
lor, neam care a dat României atitea figuri 
ilustre, printre care unul dintre primii noş- 
tri învăţaţi de seamă, stolnicul Constantin 
Cantacuzino, autor al celei dintii hărţi de- 
taliate a Țării Româneşti, a fost mai mult 
decit un mare om de ştiinţă. A fost de ase- 
menea un mare iubitor şi cunoscător al ar- 
telor plastice, literaturii şi muzicii, a spriji- 
nit numeroase acţiuni culturale, s-a mani- 

festat ca om de statornică omenie; scriito- 
rul Camil Petrescu scria, pe drept cuvint, 
despre el că „e conştiinţa însăși“. Umanis- 
mul său l-a făcut să se apropie în tinereţe 
de mișcarea socialistă și să susțină apoi toată 
viața interesele” muncitorimii și țărănimii, 
atit în ce privește asistenţa sanitară, cît și 
nivelul de trai. 

După absolvirea liceului (1882), a obținut 
licenţa atît în filozofie, cît şi în biologie, de 
asemenea doctoratul în medicină (1885— 
1894). Între 1896 şi 1901 s-a format ca om 
de știință prin specializare. 

A desfășurat o vie activitate în rîndul stu- 
denţilor români socialiști de la Paris (mai 
ales biologi şi medici), și-a însuşit o vastă 
cultură în toate domeniile, receptind feno- 
menul de artă cu o sensibilitate rar întil- 
nită. 

Întreg tezaurul cunoștințelor şi priceperii 
sale le-a dăruit patriei. Ar îi cu neputinţă 

ca, în puţinele rînduri care îi sînt consacrate 
în cartea de faţă, să enumerăm, chiar numai 
parţial, ceea ce a făcut pentru ştiinţa şi cul- 
tura românească şi nici să înşirăm toate 
demnităţile românești şi internaţionale de 
care s-a bucurat. Să amintim doar citeva lu- 
cruri, care vor servi pentru a-i contura mai 
bine personalitatea: a fost profesor de mor- 
fologie animală la Facultatea de Ştiinţe din 
Iaşi (1894—1896) şi apoi de medicină expe- 
rimentală la Facultatea de Medicină din 
Bucureşti (1901—1934), director al Serviciu- 
lui Sanitar al României (1907—1910), mem- 
bru al Academiei Române (1925), al Acade- 
miei de Medicină din Paris (1921) şi al Aca- 
demiei de Ştiinţe din Paris (1931), membru 
al Comitetului de Igienă al Ligii Naţiunilor 
(1923), fondator de reviste ştiinţifice şi cul- 
turale etc. etc. 

Sub îndrumarea sa directă, la Institutul 
de Seruri și Vaccinuri şi în laboratorul de 
pe lîngă catedra sa din București, au fost 
fabricate produse biologice de mare efici- 
enţă pentru prevenirea și combaterea. epide- 
miilor. Ca ;organizator al. luptei împotriva 
tuberculozei, a inițiat vaccinarea copiilor din 
țara. noastră, România; devenind astfel cea 
de a doua tară din lume în care vaccinul an- 
titubereulos (BCG). s-a. aplicat. în „masă, eu 

rezultate foarte bune. Tot el a condus prima 
vaccinare antiholerică masivă în focarele in- 
fecțioase, cunoscută în știință ca „Marea ex- 
periență românească“ (1913), care a salvat 
multe mii de vieți. Ioan Cantacuzino a dife- 
rențiat cu claritate mecanismele imunolo- 
gice (de rezistență față de anumite boli) exis- 
tente şi a descoperit „imunitatea prin con- 
tact“. Știința îi mai datorește explicarea 
reacţiilor electrice ce se produc în mecanis- 
mele imunitare. A studiat, cu rezultate ori- 
ginale (şi a combătut cu succes) dizenteria, 
febra tifoidă, tifosul exantematic, malaria şi 
scarlatina, descoperind în legătură cu aceasta 
din urmă „fenomenul Cantacuzino“. A ini- 
țiat în 1910 o lege sanitară care constituie 
un exemplu de organizare a medicinei pre- 
ventive, din păcate parțial aplicată. 

După primul război mondial, a fost un 
membru de frunte al Comitetului Național 
de la Paris (1918—1919), avînd un rol în- 
semnat în Unirea cea mare. Pornind de la 
considerente esențialmente medicale, a vă- 
zut-în socialism şi comunism viitorul ome- 
nirii. Medic, biolog, igienist, organizator sa- 
nitar, iubitor de artă și promotor. de idei so- 
ciale înaintate — loan Cantacuzino a. fost 
una. dintre cele mai luminoase figuri . ale 
ştiinţei şi, culturii românești din. trecut. 

„FILOSOF ÎNTRE REGI ȘI REGE ÎNTRE FILOSOFI“ — PRIMUL ACADEMICIAN ROMÂN 


DIMITRIE CANTEMIR 
(1673—1723) 


La 11 iulie 1714, un român devenea pen- 
tru prima dată membru al unei academii, al 
Academiei din Berlin, de fapt „Societas Re- 
gia Berlinensis&. În 1716, apărea o scriere 
fundamentală a sa, în limba latină, cunos- 
cută la noi sub titlul Descrierea Moldovei; 
ea se numea mai exact Descriptio antiqui 
et hodierni status Moldaviae, operă pe de- 
plin reprezentativă pentru creaţia ilustrului 
cărturar. 

Într-adevăr, această primă monografie 
geografică românească, însoţită de o hartă 
detaliată, nu era numai o minuțioasă descrie- 
re a principatului — cuprinzind aproape 800 
numiri de rîuri, munţi, oraşe, sate, mînăstiri 
ete. — ci o amplă lucrare de sinteză, carac- 
terizată printr-o extraordinară bogăţie de 
date mineralogice, botanice, zoologice, me- 
teorologice, astronomice, chimice, fizice, teh- 
nice, etnografice şi administrative — rigu- 
roase şi adesea revelatoare. „E o adevărată 

enciclopedie națională, sub forma unui stu: 
diu geografic“, scria despre ea Nicolae Ior- 
ga. Pe autorul ei, George Călinescu avea 
să-l definească cum nu se poate mai bine, 
considerîindu-l „un erudit de faimă euro- 
peană, voievod moldovean, academician ber- 
linez, prinţ moscovit, un Lorenzo de Medici 
al nostru“, 

A fost, într-adevăr, în două rînduri domn 
al Moldovei, în 1693 şi în 1710—1711, în ace- 
laşi timp fiu de domn (tatăl său a fost Con- 
stantin Cantemir). Cînd a scris Descrierea 
Moldovei nu mai era de mult în patria sa, 
căci, după o bătălie pierdută împotriva oto- 
manilor (la Stănilești, în 1711), fusese ne- 
voit să se refugieze în Rusia, la curtea lu- 
minatului țar Petru 1, al cărui sfetnic pre- 
țuit a devenit. Această carte, scrisă departe 
de plaiurile natale, demonstrează atașamen- 
tul său statornic pentru patrie, căreia i-a dă- 
ruit prin slova sa o operă nemuritoare. 

Despre instruirea lui Dimitrie Cantemir 
ştim că a fost începută la Iași, apoi conti- 
nuată la Academia Grecească din Constanti- 
nopol, cu dascăli vestiți ai vremii. Învăţind 
cu rîvnă nu mai puţin de 11 limbi străine, 
a devenit un veritabil poliglot şi a putut stu- 
dia nenumărate cărţi şi manuscrise, a intrat 
în contact cu învăţaţi din întreaga Europă, 
înarmîndu-se astfel pentru vasta sa activi- 
tate ştiinţifică. 

Ca geograf, ne-au rămas de la el remarca- 
bilele sale însemnări despre zona Mării Cas- 
pice și a Munţilor Caucaz, precum și o hartă 
amănunţită a zonelor răsăritene ale Cauca- 
zului, cu topografia teraselor, văilor și ma- 
sivelor, semnalînd formaţiuni noi şi indicînd 
cu exactitate limita gheţurilor veşnice, de 
care geografia ştiinţifică va ţine seama mai 
tirziu. Nu mai puţin interesantă este o hartă 
a Constantinopolului (precum şi a curenților 
marini din strîmtoarea Bosfor), document fo- 
losit de geografii și istoricii turci. A fost şi 
un excelent topograf. 

A scris „Hronicul vechimii Romano-Mol- 
do-Vlahilor“, în care subliniază romanitatea 
poporului român, continuitatea sa pe terito- 
riul vechii Dacii, ca și unitatea sa de origine 
şi de limbă, de asemenea o istorie a Impe- 
riului Otoman (Incrementa atque decremen- 
ta aulae othomanicae) — realizare de va- 
loare universală — şi o lucrare erudită con- 
sacrată religiei mahomedane. Alte scrieri ale 
sale sînt din domeniul filozofiei şi literatu- 
rii, caracterizate prin originalitate, orizont 
vast şi un ascuţit spirit satiric (Divanul sau 
Gilceava' înţeleptului ` cu „lumea, Sper ie- 
roglifică). 

"Dimitrie Cantemir este de asemenea auto- 
rul celei "dintii lucrări românești de chimie, 
datînd din anul 1701, “scrierile sale cuprin- 
zînd date de medicină, fizică, mecanică = 

ştiinţe în care se “situează, în general, pe po- 

ziții înaintate, concepînd, de pildă, materia 
ca fiind alcătuită din atomi şi subliniind că 
mişcarea este o trăsătură permanentă a tot 
ce este viu și neviu. Spirit clarvăzător şi 
rațional, el scria: „Nu există om care să se 
îndoiască de faptul că ştiinţa şi mintea pă- 
trunzătoare stabilesc ceea ce s-a făurit pe 
baza unor principii cunoscute, ceea ce carac- 
terizează ordinea naturală neîntreruptă, po- 
trivit cu legile proprii“. Profesorul Constan- 
tin Simionescu a semnalat că Dimitrie Can- 
temir a fost cel dintîi care a descris în de- 
taliu, în lucrarea sa Istoria îieroglifică, pe 
baza unei experimentări îndelungate, schim- 
barea culorii pielii unui cameleon închis 
într-o cușcă după culoarea mediului încon- 
jurător (aşa-zisa „homocromie mobilă“); fe- 
nomenul fusese semnalat încă de Pliniu cel 
Bătrîn, dar cărturarul moldovean a fost cel 
dintii care i-a explicat mecanismul de pro- 
ducere. 

Studiind muzica turcească, Dimitrie Can- 
temir şi-a dovedit din nou inventivitatea, 
concepînd cel dintii sistem de notare al aces- 
teia, bazat pe literele alfabetului otoman. 

În scrierile sale ştiinţifice, ca şi în cele 
filozofice, s-a dovedit un umanist de seamă 
al vremii sale, încrezător în puterea cunoaș- 
terii omenești şi în progres, înţelegînd civi- 
lizaţia în primul rînd .ca. o îmbinare de „în- 
văţături“ şi „vrednicii“, primele alcătuind 
tezaurul intelectual, celelalte tezaurul moral. 
A fost, fără îndoială, cel mai de seamă căr- 
turar şi om de știință din epoca veche a cul- 
turii noastre, un strălucit reprezentant al 
Renaşterii în Europa răsăriteană, în activi- 
tatea căruia şi-au găsit expresia patriotis- 
mul luminat al omului de stat şi luciditatea 
unui savant de o mare profunzime. „Filosof 
între regi şi rege între filosofi“ — îl numea 
pe drept cuvînt diploma prin care Academia 
din Berlin îl proclama membru al ei. 

O AUTORITATE MONDIALĂ ÎN STUDIUL FLUTURILOR 


ARISTIDE CARADJA 
(1861—1955) 


Opera ştiinţifică a acestui biolog nu poate 
fi caracterizată altfel decît ca prodigioasă. 
Savantul Traian Săvulescu îl numea, încă 
din 1945, „Princeps biologorum Romaniae“ 
și, făcînd un prim bilanţ al operei sale, pu- 
nea o întrebare ce nu poate primi decît un 
singur răspuns: „3 000 de tipuri (specii, va- 
rietăţi, forme, aberaţii) descoperite şi de- 
scrise de Caradja. Cîţi naturaliști sistemati- 
cieni din lumea întreagă, de la Linné încoace, 
pot fi comparaţi cu: Aristide Caradja, în 
ceea ce privește bogăţia de material studiat 
şi noutăţile prezentate cunoașterii?“ De alt- 
fel, în total a studiat nu mai puțin de 400 000 
exemplare de insecte, printre care 125 000 
exemplare de microlepidoptere (fluturi mici), 
aflate acum în fondurile Muzeului de Istorie 
Naturală „Grigore Antipa“ din Bucureşti, 

Cu toate acestea, la începutul activităţii 
sale ştiinţifice, lucrările elaborate de el au 
fost privite cu neîncredere, deoarece nu avea 

studii- superioare de specialitate. Familia îl 
silise să urmeze Facultatea de Ştiinţe Juri- 
dice, pentru care nu avea nici o chemare, 
obţinînd licenţa în drept (a audiat, e drept, 
în paralel, şi cursuri de ştiinţe naturale). 
Începînd din 1887, a amenajat la Grumă- 
zești (Neamţ) un pare vast, cu o floră bo- 
gată, adevărat laborator de studiu al insecte- 
lor, iar în locuinţă o mare bibliotecă, în care 
scop şi-a jertfit toată averea moştenită. En- 
tomologul fără diplomă, autodidactul de 
înaltă competenţă, a organizat sau subven- 
ționat numeroase expediţii în toată lumea, 
din Africa de Nord şi pînă în America de 
Sud, din Tibet şi pînă în arhipelagul Spitz- 
bergen, fără a mai vorbi de interesantele 
sale cercetări din România şi din întregul 
continent european. Imensa lui colecţie en- 
tomologică, în care predominau mierolepi- 
dopterele, domeniu în care a devenit o auto- 
ritate de nivel mondial, s-a adunat astfel 

de-a lungul deceniilor, iar pentru ea a con- 
ceput şi tehnici ingenioase de preparare și 
conservare. Numai în materialul expediției 
lui H. Höhne în China (1917—1923), A. Ca- 
radja a identificat 91 specii noi pentru știin- 
tà. Numeroşi entomologi l-au omagiat în- 
scriindu-i numele în denumirea insectelor 
descoperite de ei: Etimiu Aristidella, Lam- 
besia Caradjae etc. 


În acelaşi timp, s-a ridicat mult dincolo 
de opera de migală şi precizie a descoperi- 
rilor şi determinărilor zoologice. Pornind de 
la studiul fluturilor mici, a formulat ipoteze 
şi teorii privind evoluţia și migraţia insecte- 
lor, mecanismul mutaţiilor speciilor şi rela- 
ţiile faună-floră, clima din trecutul îndepăr- 
tat al Pămîntului și configuraţia geografică 
de altădată a unor tărîmuri (a arătat că Ja- 
ponia a fost cîndva unită cu continentul 
asiatic, iar peninsula Malakka, dimpotrivă, 
despărțită) ete. Multe dintre ideile sale au 
fost socotite, cum sublinia tot Traian Săvu- 
lescu, „eretice“ la vremea lor, pentru a fi 

apoi confirmate şi considerate „profeticet, 
În 1930 a fost ales membru de onoare al 
Academiei Române, În 1937, în deplinăta- 
tea maturității sale științifice, publică o lu- 
crare consacrată concepției sale despre lume, 
în care dezbate cele mai importante pro- 
bleme ale atomului și ale Cosmosului, 

Acesta a fost Aristide Caradja, entomolog 
neîntrecut, descoperitor iscusit, filozof în 
cea mai deplină accepțiune a cuvîntului, 
cum îl caracteriza biologul Constantin Mo- 
taş. Dar înainte de toate om, cu un profund 
simţ al dreptăţii. 

Marele geolog și erudit Ion Simionescu, 
admirabil portretist, îl descria cu decenii în 
urmă, în 1931, ca avind o frunte largă şi un 
chip cu trăsături fine, înalt şi încă drept, în 
ciuda poverii celor aproape 70 de ani (avea 
să trăiască 95), un patriarh blind şi înţelept. 
A fost totodată, ca și alţi savanți români, un 
om complet, pasionat nu numai pentru bio- 
logie, dar şi pentru muzică, literatură şi 
cugetare. 

FONDATORUL SCOLII ROMANESTI DE RADIOTEHNICĂ 


GHEORGHE CARTIANU 
(1907—1982) 


Atunci cînd copili din comuna Borca (jud. 
Neamţ) se jucau aruncînd cu săgeți de lemn 
peste riul Bistriţa, nu se gindeau, desigur, 
că peste ani de zile unul dintre ei va fi un 
mare om de ştiinţă, a cărui monografie 
Modulaţia de frecvenţă va fi tradusă în mai 
multe limbi de mare circulaţie, ca rusa, 
franceza etc. Și nici atunci cînd aceiași copii 
au încercat să construiască singuri un avion 
de lemn, nu bănuiau că același Gheorghe 
Cartianu va fi realizatorul unor premiere în 
radiotehnica românească, cum a fost primul 
radioreleu cu modulație de frecvenţă protec- 
tat şi realizat de specialiștii români. 

Născut la Borca, Gheorghe Cartianu a ur- 
mat liceul la Bacău, apoi secţia Electromeca- 
nică a Școlii Politehnice din București, pe 
care o absolvă în 1933. În paralel, urmează 
și cursurile de matematică ale Facultăţii de 
Științe din Bucureşti. Dar sănătatea îi era 
fragilă, o grea boală de plămîni se declară, 

aşa că s-a impus un tratament medical se- 
ver. Voința sa învinge însă boala şi din 1934 
îl găsim asistent la Politehnica din Bucureşti, 
la cursurile de radiocomunicaţii pe care le 
inițiase prof. Tudor Tănăsescu, dar și la 
matematici speciale, ca asistent al profeso- 
rului Ernest Abason. E remarcabil faptul că, 
deşi a avut o sănătate precară, nu s-a plins 
niciodată şi a muncit fără preget întreaga sa 
viață. 

Reforma învățămîntului din țara noastră 
(1948) a deschis posibilități noi şi învăţă- 
mîntului tehnic superior. Gheorghe Cartianu 
devine repede ceea ce trebuia să fie, adică 
șeful catedrei de radiocomunicaţii, din ca- 
drul Facultăţii de Electronică şi Telecomuni- 
caţii a Institutului Politehnic din Bucureşti 
— catedră atunci creată — funcţie pe care 
o ocupă din 1952 şi pînă la limita stabilită 
de lege, adică în 1977, cînd se retrage din 
învățămînt, dar nu şi din viaţa ştiinţifică, 

unde rămîne mereu prezent şi activ, pînă 
în ultima clipă. 

A fost membru corespondent al Academiei 
din 1964. 

Savant în adevărata accepţiune a cuvîntu- 
lui, Gh. Cartianu este autorul primelor studii 
semnificative, publicate la noi, de înaltă ți- 
mută ştiinţifică, nu numai în domeniul radio- 
tehnicii, dar și în unele capitole importante 
ale electricităţii. Menţionăm astfel, în primul 
rînd, studiul său privind elementele de cir- 
cuit electric care prezintă o rezistenţă nega- 
tivă, la care putem adăuga și studiul privind 
echivalența dintre păturile magnetice şi cu- 
renţii electrici etc. 

Profesorul Cartianu a creat şcoala româ- 
nească de radiotehnică și radiocomunicaţii, 
îmbinînd în mod fericit aspectele teoretice 
cu cele practice. Studiile sale se întind pe o 
arie vastă, ce cuprinde modulaţia de frecven- 
tă, stabilitatea circuitelor electrice, sinteza 
circuitelor electrice liniare, fiabilitatea, teo- 
ria comunicației, cibernetica. Astfel, a stabi- 
lit un important criteriu de stabilitate, deo- 
sebit. de important din punct, de vedere . teo- 
retic. În ceea ce priveşte practica, amintim 
că primele emisiuni experimentale de radio- 
difuziune, pe unde metrice - din. „țara, noastră 


s-au realizat cu instalaţii cu modulație de 
frecvenţă, de concepţie proprie (1947—1950), 
proiectate şi realizate de prof. Gh. Cartianu, 
El a fost și creatorul primului radioreleu 
experimental cu modulație de frecvență pe 
unde metrice (1952), ocupindu-se mult de 
unele probleme de avangardă, cum ar fi 
propagarea undelor de radio în galeriile de 
mină, transmiterea prin radio, în permanen- 
ță, a orei exacte etc. Cercetările sale au con- 
dus la realizarea unei instalaţii de dispece- 
rizare a transportului în mine, la instalația 
de ceasuri a metroului bucureștean etc. 
Pentru activitatea sa ca inventator, a fost 
distins cu medalia de aur la Expoziţia in- 
ternaţională de la Nürnberg (1967). Dar 
principalul merit al profesorului Gh. Car- 
tianu, rămîne, fără îndoială, crearea puter- 
nicei școli de radiotehnică și radiocomunica- 
ţii, care prin elevii săi se impune în variate 
domenii. Deschis tuturor problemelor, sen- 

___sibil. față de colaboratorii -pe care îi alegea 
cu grijă și de care se ocupa îndeaproape, 
Gh. Cartianu era un om complet, care de- 
clara: „A nu fi. atent la artă, la literatură, 
seg că ești inginer, e.o mare eroare. Te 
transformi într-o mașină, devii un robot lip- 
sit de sensibilitate“. 

UN CERCETĂTOR DE LARG ORIZONT 


RADU CERNĂTESCU 
(1894—1958) 


Radu Cernătescu a îmbinat în întreaga sa 
viaţă o intensă și multilaterală activitate în 
domeniul chimiei, cu o prezenţă activă în 
viaţa socială a ţării. A fost totodată un om 
de vastă cultură și cu preocupări de o mare 
diversitate: iubea muzica (cînta la pian), era 
un pasionat al drumeţiei montane, citea cu 
nesaţ, cărţi de filozofie, istorie, ştiinţe so- 
ciale. Născut la Huşi în anul 1894 ca nepot 
al lui Petru Poni (care era bunicul său după 
mamă), Radu Cernătescu urmează Liceul 
Naţional la Iași şi îşi ia bacalaureatul în 
1912, continuîndu-şi studiile în acelaşi oraş, 
unde obţine, pe rînd, titlurile de licenţiat în 
ştiinţe fizico-chimice (1916) şi de doctor în 
chimie (1920), cu o teză intitulată Legea lui 
Dalton aplicată la soluţii concentrate. Patru 
ani mai tîrziu, sub conducerea lui Petre Bog- 
dan, tot la Iaşi, devine docent în chimie 
fizică, specialitatea maestrului său. 

Cariera lui a fost în primul rînd aceea a 

unui om al învățămîntului, prelegerile sale 
fiind bogate în idei noi, care stimulau stu- 
denții să cerceteze; academicianul Cristofor 
Simionescu sublinia că oricine îl asculta era 
„vrăjit de calităţile sale didactice“. Îl găsim 
asistent în 1918, conferenţiar în 1925, pro- 
fesor agregat în 1932 şi profesor titular (chi- 
mie analitică şi anorganică) — toate aceste 
funcţii deţinute în orașul în care studiase, 
mai precis la Universitatea din Iaşi. Cînd un 
timp a predat şi la Politehnică, aceasta era, 
desigur, Politehnica din Iaşi. 

Lucrările sale sînt, toate, din domeniul 
chimiei, atât teoretice cît și aplicative. Unele 
dintre ele privesc derivații halogenaţi ai 
bazelor cu azot în nucleu (0 lucrare cu 
această temă a fost distinsă cu Premiul de 
Stat în 1950), altele se referă la potenţialele 
unor metale dispuse în lichide organice 
(aceste studii au arătat schimbarea în timp 
a acestui potenţial). S-a ocupat de diverse 

laturi ale chimiei. Astfel, în domeniul chi- 
miei coordinative (chimia combinațiilor com- 
plexe) în care a fost un pionier în țara noas- 
tră, a identificat noi proprietăţi ale complec- 
şilor anorganici simpli. Este de asemenea 
autorul unei metode de sinteză a unor com- 
plecşi ai mercurului şi cadmiului. Atras de 
chimia analitică, a elaborat noi procedee de 
dozare a unor elemente, ca argintul, cad- 
miul, magneziul. S-a ocupat şi de analiza 
apelor curgătoare, a lacurilor şi limanurilor. 
Personalitate remarcabilă a chimiei biolo- 
gice, Radu Cernătescu a studiat acţiunea 
bacteriostatică in vitro (în afara organismu- 
lui, în laborator) a compuşilor cloroiodici 
asupra unor agenţi patogeni. Iar derivații 
halogenaţi ai bazelor cu azot în nucleu — 
de care se ocupase de mai mult timp —, i-au 
permis cultivarea unor tipuri de bacili ai 
tuberculozei şi ai bolii carbonoase care nu 
sînt patogeni, și deci pot fi utilizaţi pentru 
vaccinarea preventivă împotriva acestor 
maladii. i 

_ Întemeietor la Iaşi al unei adevărate școli 
de polarografie — metodă de cercetare pe 
cale. fizică. a unor. compuşi chimici — Radu 
Cernătescu a. adus contribuţii importante. şi 

în acest domeniu al ştiinţei, cu importante 
aplicaţii industriale, studiind pe această cale 
fierul, zincul, cuprul, plumbul, cadmiul, con- 
ţinut în minereuri complexe, ca și complecşii 
aminelor hidrosulfitului de nichel. 

Este important să reținem că savantul ie- 
şan a înțeles să pună rezultatele activității 
sale în slujba economiei naţionale, Astfel, 
a aplicat o serie de metode chimice pentru 
caracterizarea minereurilor din țara noastră, 
a elaborat standarde de stat etc. În viața po- 
litică a capitalei Moldovei, Radu Cernătescu 
s-a afirmat cu curaj, chiar în epoci tulburi 
din punct de vedere politic, ca un democrat 
convins, un savant antifascist ferm în pe- 
rioada interbelică, iar după 1944, un militant 
de seamă pentru idealurile socialismului și 
comunismului. A fost membru al Academiei 
din 1948 și președinte al Filialei din Iaşi a 
acesteia, decan al Facultăţii de Ştiinţe din 
Iași, în sfîrşit fondator şi director al Insti- 
tutului de Chimie „Petru Poni“ din același 
oraş. 

Să reținem şi un principiu de viaţă al său: 
„Incepi să mori atunci cînd pe nici unul 
dintre planurile de existenţă şi de activitate 
gîndeşti că nu te mai poţi depăși“. 

PRIMA ROMÂNCĂ AL CĂREI NUME A INTRAT ÎN TERMINOLOGIA UNIVERSALĂ 


GABRIELA CHABORSKI 
(1891—1936) 

Printre personalităţile feminine ale știin- 
tei româneşti s-a numărat Gabriela Chabor- 
ski. O necruțătoare boală de inimă i-a curmat 
viața la numai 45 de ani, dar prea scurta-i 
existență i-a dat totuşi prilejul să descopere 
şi să cerceteze, a fost o eminentă reprezen- 
tantă a chimiei fizice şi cea dintii conferen- 
țiară universitară a Facultăţii de Științe din 
Bucureşti, pentru care a elaborat şi o serie 
de cursuri mult apreciate. Mari savanţi ro- 
mâni, ca Petru Poni, Dragomir Hurmuzescu, 
G. G. Longinescu, i-au prețuit lucrările (Poni 
îi prevedea „un mare viitor“), iar Petre Bog- 
dan, în cea dintii istorie a chimiei noastre, 
nu a omis să o menţioneze. 

Fiica unui inginer constructor, Gabriela 
Chaborski s-a născut la 14 octombrie 1891 
la Birlad şi a urmat liceul la Ploieşti, apoi 
științele fizico-chimice la Universitatea din 
Bucureşti, unde a obținut în 1916 licenţa. În 
1918 şi-a susţinut doctoratul. În cadrul pre- 

gătirii acestuia, a izolat şi studiat biochimic 
opt tipuri de levuri (ciuperci unicelulare), 
descoperind în acelaşi timp trei specii noi şi 
un nou gen de levură; profesorul elveţian 
Robert Chodat a numit acest gen de levură 
„cultura Chaborski“, mai precis: Asporomy- 
ces gen. nov. Chaborski, aceasta este cea din- 
tii contribuţie a unei românce intrată în ter- 
minologia ştiinţifică internațională. 

A devenit mai întîi asistentă (1920), apoi 
conferenţiară (1924) de chimie anorganică a 
Universităţii din Bucureşti, elaborînd meto- 
de originale de separare şi dozare a unor ele- 
mente, precum şi lucrări vădind o concepție 
originală asupra moleculei (L'association mo- 
léculaire, considerée comme phénomène de 
concentration molaire — Asociația molecu- 
lară considerată ca fenomen de concentra- 
ție molară — 1928) sau Volume moléculaire 
et densité au zéro absolut (Volum molecular 
şi densitate la zero absolut — 1929), care au 

trezit interesul atît în ţară cît și în străină- 
tate (s-au prezentat comunicări despre ele 
şi la Societatea de Chimie a Franţei, de către 
profesorul Georges Urbain, descoperitorul 
luteţiului şi specialist cunoscut în domeniul 
lantanidelor). A fost şi o talentată populari- 
zatoare a ştiinţei, cărţi ca Atomii de azi (1926) 
bucurîndu-se de un deosebit răsunet în rîn- 
dul cititorilor. 

O parte dintre lucrările ei de chimie, unele 
comunicate la Academia Română, au fost 
elaborate în colaborare cu profesorul G. G. 
Longinescu, care, pierzîndu-şi aproape cu 
totul vederea, numai cu sprijinul ei devotat 
a putut să-şi continue activitatea de labora- 

tor şi de creație. 

Gabriela Chaborski a fost vicepreşedintă a 
Societăţii Române de Chimie (prima român- 
că ridicată la o asemenea demnitate). Dispa- 
riția ei prematură, la 25 noiembrie 1936, a 
consternat prietenii şi colaboratorii, la inci- 
nerare luînd parte un mare număr de oa- 
meni de ştiinţă români, în frunte cu decanul 
Facultăţii de Științe, Dragomir Hurmuzescu. 
Un coleg al dispărutei a evocat atunci emo- 
ționant pe „conterenţiara cu pasul egal, en- 
tuziastă ca un copil, cu glasul rotund şi cald, 
făcînd lecţii de o clasică ascuţime de gînd“, 
în trupul căreia „bătea o inimă caldă pentru 
știință“. 

DACĂ NU AŞ MUNCI, AŞ PIERI: 


MIHAI CIUCĂ 
(1883—1969) 


Dacă astăzi malaria, altădată foarte răs- 
pîndită la noi, este eradicată, acest lucru se 
datoreşte în cea mai mare parte medicului 
şi bacteriologului Mihai Ciucă. Dacă astăzi 
în lume malaria nu mai constituie un flagel, 
restrînsă doar la cîteva focare izolate, meri- 
tul principal îi revine tot lui Mihai Ciucă, 
expert internațional al luptei împotriva pa- 
ludismului. Puţini savanţi români, cu excep- 
ţia unor exploratori, au colindat atît de 
mult planeta „în exercițiul funcţiunii“. A fă- 
cut-o în calitate de organizator al luptei îm- 
potriva maladiilor infecțioase. Printre „duş- 
manii“ săi s-au numărat nu numai malaria, ci 
şi holera, tifosul exantematic, difteria, scar- 
latina, tuberculoza, colibacilozele, diferite 
boli tropicale, la a căror cunoaştere şi com- 
batere sistematică a participat hotărîtor: în 
Peninsula Balcanică, Italia, Spania, China, 
Indochina, Malaezia, Singapore, Orientul 
Apropiat, diferite ţări africane, U.R.S.S., 

S.U.A., Canada, în cadrul unor campanii an- 
tiepidemice care s-au înscris trainic în ana- 
lele ştiinţei medicale. În 1913, sub conduce- 
rea lui Ioan Cantacuzino (al cărui discipol a 
fost) şi în colaborare cu C. Ionescu-Mihăești, 
a luat parte la „Marea experiență româneas- 
căt — vaccinarea antiholerică de masă în fo- 
carele infecțioase. Și nu întîmplător toţi trei 
sînt înmormîntaţi la Institutul de Seruri și 
Vaccinuri „Ioan Cantacuzino“ din Bucureşti. 

Bogata şi fertila sa activitate e greu de cu- 
prins într-o schiță sumară. La optzeci şi 
cinci de ani nu mai colinda Orientul pe cai, 
cămile sau elefanţi, ca altădată, dar venea cu 
regularitate de ceasornic, sprijinit în baston, 
în laboratorul institutului amintit, continu- 
îndu-și cercetările. „Dacă nu aș munci, aș 
pieri — a declarat el atunci, în 1968. Munca 
a fost întotdeauna mediul meu de cultură, 
ca să mă exprim în termeni de specialitate 
pentru microbiologie.“ 


a 

Fiu al unor institutori, Mihai Ciucă, năs- 

la Săveni (judeţul Botoşani), a urmat 
ticl la Botoșani şi Iași, apoi Facultatea de 
Medicină din București, absolvită în 1907. 
Specializarea în domeniile bacteriologiei, igi- 
enei şi bolilor infecțioase şi-a desăvirşit-o în 
cadrul institutelor conduse de Victor Babeş 
şi Ioan Cantacuzino din Bucureşti, apoi în 
alte institute. A fost vreme îndelungată pro- 
fesor de bacteriologie la Facultatea de Medi- 
cină din București (1934—1962), în paralel 
cu activitatea sa la Institutul de Seruri şi 
Vaccinuri. A fost membru al Academiei din 
1938, al multor academii și societăţi ştiinți- 
fice străine, secretar general al Comisiei In- 
ternaţionale de Malarie de pe lîngă Liga Na- 
țiunilor (1928—1938). 

Aportul științific al lui Mihai Ciucă aco- 
peră o arie foarte vastă. Astfel, pornind de 
la studiile sale asupra malariei, a fost un 
pionier al tratamentului prin infectare mala- 
rică (malarioterapie) al paraliziei generale 
progresive. Ca şef al spitalelor de contagioși 
din Moldova în cursul primului război mon- 

dial, a aplicat vaccinul antitific românesc, 
salvînd vieţile multor mii de ostași. Termi- 
nologia științifică internațională consemnea- 
ză importanta „reacţie Bordet-Ciucă“: în co- 
laborare cu J. Bordet, a descoperit în 1921 
capacitatea bacteriilor de a produce spontan 
fagi (paraziți ai bacteriilor în care se înmul- 
tesc), fenomen pe care se întemeiază lizoge- 
nia şi de la care au pornit ulterior impor- 
tante studii de genetică bacteriană şi virală. 
Tot Ciucă este și întemeietorul unui centru 
de studiu al bacteriofagilor la Bucureşti. Mi- 
siunile internaţionale îndeplinite din însăr- 
cinarea Ligii Naţiunilor, iar după cel de al 
doilea război mondial a Organizaţiei Mon- 
diale a Sănătăţii (0.M.S.) de pe lîngă O.N.U., 
i-au adus o celebritate mondială şi distinc- 
ţii de mare prestigiu, printre care premiul 
Fundaţiei Darling (1966). A fost totodată un 
mare savant-patriot. Cronica politică a anu- 
lui 1919 îl menţionează pe medicul M. Ciucă 
la Conferinţa de Pace de la Paris, susținind, 
alături de alţi delegați români, idealul secu- 
lar al Marii Uniri. 

UN PIONIER AL RACHETOTEHNICII 


ALEXANDRU CIURCU 
(1854—1922 


„Un cap admirabil de expresie. Serijelat, 
brăzdat, tăiat cu cuțitul şi cu dalta, capul lui 
Al. Ciurcu pare un bronz de Rodin, scăpat 
dintr-o sală de expoziţie, cu barba în vînt 
şi părul vîlvoi. ... Ziarist, agronom, inven- 
tator de motoare şi aeroplane, orator, om po- 
litic, martir, expulzat, profet în ţara lui şi 
iarăşi ziarist, Ciurcu n-a rămas nepăsător 
în faţa nici uneia din manifestările infinite 
ale geniului omenesc“ scria despre el publi- 
cistul N. D. Cocea în 1913. 

S-a născut la Șercaia, în ţinutul Făgăra- 
şului, într-o familie de vechi cărturari arde- 
leni. Tatăl său, Neculai Ciurcu, luase parte la 
Revoluţia de la 1848. A urmat studii secun- 
dare la Braşov (bacalaureat în 1872), apoi 
studii superioare de drept (1873—1876). În 
1876, se află la Bucureşti, unde se consacră 
trup şi suflet activității ziaristice, îndrumat 
de C. A. Rosetti. După ce iniţial lucrează la 
diferite jurnale, cunoscîndu-i pe I. L. Cara- 

giale şi Mihai Eminescu, întemeiază cîteva 
ziare româneşti de limbă franceză, de circu- 
laţie europeană, printre care „L'Orient“, de- 
venit ulterior „L'Indépendance Roumaine“, 
importante prin propaganda ce o făceau cau- 
zei româneşti peste hotare. Pe cîmpurile de 
luptă ale Războiului Independenţei, unde 
este, în 1877—1878, corespondent de război, 
se împrietenește cu pictorul Nicolae Grigo- 
rescu. În 1882, împreună cu ziaristul francez 
Just Buisson, reprezentantul agenţiei de pre- 
să „Havas“ în Capitala României, concepe, 
într-o primă variantă, proiectul unui origi- 
nal motor cu reacţie, dar în 1885 este expul- 
zat din România de guvernul condus de Ion 
C. Brătianu, datorită criticilor sistematice la 
care ziaristul supunea guvernul liberal. 
Stabilit, împotriva voinţei sale, la Paris, 
Ciurcu, împreună cu Buisson — doi ziarişti 
îndrăgostiți de tehnică — își desăvîrşese in- 
venția. „Propulsorul cu reacție Ciurcu-Buis- 

son“ devine cel dintii brevet de invenţie ro- 
mânesc de notorietate mondială, înregistrat 
succesiv în Franța, Anglia; Germania, Italia, 
Belgia, Austro-Ungaria și S.U.A., între anii 
` 1886—1889. Cu ajutorul propulsorului, con- 
struit în diferite variante, mereu perfecţio- 
nate, a fost realizată prima ambarcaţiune 
reactivă din lume, care a urcat întîia dată 
cursul Senei la 3 august 1886, apoi, după 
moartea lui Buisson (decembrie 1886), cel 
dintii vagonet reactiv pe șine, „drezina cu 
jet“, experimentată cu succes în anul 1887, 
tot o „premieră“ mondială. 

În 1886, inventatorii au proiectat şi con- 
struit de asemenea cel dintii motor reactiv 
cu combustibil lichid destinat aeronauticii, 
prevăzut şi cu un sistem de dirijare, dar nu 
au dispus de fondurile necesare pentru a rea- 
liza aparatul de zbor pe care să-l monteze. 
Oricum, este vorba de o triplă prioritate 
mondială, privind transportul pe apă, pe pă- 

mînt şi în aer. 

Chiar exilat fiind, Ciurcu a organizat la 
Paris pavilionul românesc al Expoziţiei Uni- 
versale din 1889 (cînd se aniversa centena- 
rul Revoluţiei Franceze), iar după întoarce- 
rea în ţară a condus, timp de zece ani, ziarul 
„Timpul“ (1890—1900), a întemeiat Sindica- 
tul Ziariştilor şi Asociaţia Generală a Presei 
Române. În ultimele decenii ale vieţii, s-a 
mai consacrat, cu deosebită competenţă, agri- 
culturii (viticultură, pomicultură, zootehnie 
etc.), organizînd o fermă model la Copăceni, 
pe Argeş. A rămas pînă la adinci pătrîneţi 
un spirit viu, veșnic frămîntat, luptător pen- 
tru propășirea ţării şi duşman neîmpăcat al 
abuzurilor și ilegalităţilor. Sărbătorit la îm- 
plinirea a şaizeci de ani, şi-a enunțat astfel 
principiile călăuzitoare în viață: „Sobrietate, 
o conştiinţă împăcată şi muncă“. Sufletul 
unui visător şi om de bine se îmbina în el cu 
o inteligenţă practică. 

SAVANT ȘI INVENTATOR DE TALIE MONDIALĂ 


HENRI COANDĂ 
(1886—1972) 


„Domeniile ştiinţei sunt așa de vaste şi 
atrăgătoare — nota într-o scrisoare savantul 
H. Coandă în 1963 — că nu m-am putut ab- 
ține de a le atinge mai pe toate. Dacă în 
aerodinamică am un oarecare renume, acea- 
sta nu înseamnă că nu am găsit în alte bran- 
şe cîteva lucruri interesante, atît în biologie, 
electronică, cristalografie, studiile spațiale, 
hidrodinamică, studiul apei în general, optică, 
termodinamică, energie nucleară şi aşa mai 
departe ...&. 

Iată exprimată, cum nu se poate mai bine, 
vastitatea orizontului ştiinţific al acestui 
mare savant-inventator. Desigur, istoria şti- 
inţei și tehnicii îl prezintă în primul rînd ca 
inventatorul şi realizatorul primului avion 
cu reacţie din lume, pilotul care pentru pri- 
ma dată a înălțat de la pămînt un astfel de 
aparat şi aceasta cu mai bine de trei decenii 
înainte ca aviația cu reacţie să se impună pe 
plan mondial. Dar să reținem de la bun în- 

ceput și extraordinara diversitate a creației 
sale, aşa cum o exprimă mărturia sa. 

Fiu al generalului Constantin Coandă, 
Henri Coandă s-a născut la Bucureşti în anul 
1886; urmează cursurile Liceului „Sf. Sava“ 
din București, pentru a trece apoi la Liceul 
Militar din Iaşi, unde își ia bacalaureatul 
în 1903, ca şef de promoţie. Captivat de teh- 
nică, nu se dedică carierei armelor, ci se 
perfecționează în numeroase institute de în- 
vățămînt superior din străinătate (Politeh- 
nica din Berlin — Charlottenburg, Univer- 
sitatea din Liège, Institutul de Electrotehnică 
Montefiori, Școala Superioară de Aeronau- 
tică şi Construcţii Mecanice din Paris). Pe 
ultima o absolvă ca inginer de aviaţie în 
1909, în cadrul primei promoţii. 

De altfel, încă de timpuriu a fost atras de 
aeronautică. La liceul ieșean construieşte — 
la 18 ani — macheta unui avion propulsat 
de o rachetă. În anii 1909—1910, Henri Coan- 

dă concepe şi construiește apoi primul avion 
cu reacție din lume, introducînd și concep- 
tul de „turbopropulsor“. Avionul inventat de 
inginerul român este expus la cel de al II-lea 
Salon Internaţional de Aeronautică din Pa- 
ris în anul 1910 (unde din cele 12 aparate 
expuse, două erau româneşti!) fiind experi- 
mentat în același an, lîngă Paris, la Yssy- 
les-Moulineaux. O revistă aeronautică din 
capitala Franţei scrie atunci că este vorba de 
„unul dintre rarele aparate în care totul este 
nout. 

Coandă își continuă activitatea aviatică, 
construind în anul 1911 primul avion bimo- 
tor din lume. Pleacă apoi în Anglia, unde 
realizează, la uzinele Bristol, originalul avion 
„Bristol-Coandă“. În 1916 creează un avion 
cu două elice propulsive, montate la extre- 
mităţile fuselajului. 

Geniul inventiv al lui Coandă se manifes- 
tă în domenii foarte variate. În condiţiile 
lipsei de metal din timpul primului război 
mondial, inventează rezervoare pentru hidro- 
carburi construite din beton armat. Constru- 
iește de asemenea elemente prefabricate pen- 
tru locuinţe, pe baza unui nou material in- 
ventat de el. Creează şi un nou sistem de 
transport tubular, de mare viteză, o instala- 
ţie pentru desalinizarea apei de mare ș.a.md. 

Numele lui rămîne legat şi de „efectul 
Coandă“ brevetat de el în anul 1934. Este 

vorba de faptul că un jet de fluid, după ce 
atinge un perete, rămîne aderent la acel pe- 
rete. Dar jetul poate fi comandat să se lipeas- 
că de perete, de către un alt jet de fluid. Se 
ajunge astfel la elementele de comandă pne- 
umatică, utilizate în automatizări. 

Pasiunea sa nu s-a limitat însă la ştiinţă 
și tehnică. Iubea literatura, filozofia, arta (a 
fost și un sculptor-amator talentat), îi plăcea 
să cînte la violoncel. A fost un polisportiv, 
practicînd mai ales atletismul. Și-a păstrat, 
pînă la o vîrstă înaintată, o ţinută zveltă și 
o expresie plină de încredere și optimism. 

Dar preocuparea sa principală a fost ştiin- 
ţa și tehnica. 

Autor a peste 250 de invenţii, Henri Coan- 
dă a fost un geniu inventiv deosebit de fer- 
til. Efectul Coandă, de exemplu, şi-a găsit 
variate aplicaţii, cum ar fi la dispozitive de 
reducere a zgomotelor industriale de anu- 
mite categorii, pulverizarea insectofungicide- 
lor, reducerea reculului la armele de foc etc. 
Experienţe interesante au fost întreprinse de 
savant și pentru utilizarea sa pentru zbor, el 
proiectînd așa-numitele „aerodine lenticu- 
lare“. 

Membru al Academiei R.S.R. (1970) şi al 
altor societăți ştiinţifice din țară şi străi- 
nătate, H. Coandă a fost iniţiatorul prestigio- 
sului Institut pentru Creație. Științifică și 
Tehnică (INCREST) din Bucureşti. 

INTEMEIEREA ȘCOLII GEOLOGICE ROMANESTI 


GRIGORE COBĂLCESCU 
(1831—1892) 

Să-ţi organizezi acasă un laborator perso- 
nal de fizică şi chimie, atunci cînd ești elev? 
în zilele noastre aşa ceva nu este deloc un 
vis inaccesibil. Dar acum aproape un secol 
şi jumătate, în Moldova, situaţia era, desigur, 
cu totul alta. Totuşi, adolescentul Grigore 
Cobălcescu, pasionat de ceea ce învăța la 
liceul din oraşul Iaşi, unde se născuse, nici 
nu ar fi conceput altfel, realizind efectiv „la 
el acasă“, un laborator în care a refăcut nu- 
meroase experienţe de fizică și chimie ce îl 
interesau, deprinzînd practica muncii știinţi- 
fice. Nu e deci de mirare că, la cîţiva ani 
după terminarea liceului, obţine o bursă de 
studii, în anul 1859, devenind, în numai doi 
ani, licenţiat în ştiinţe naturale. După ce a 
fost mai mulţi ani profesor de liceu —, este 
numit profesor de științe naturale, şi primul 
profesor de geologie, mineralogie și paleon- 
tologie al Universităţii din Iaşi (1863), unde, 
după scurtă vreme ajunge și decan al Facul- 


tăţii de Științe. În 1886, este ales membru al 
Academiei Române. 

Acest savant putea fi văzut cu ranița în 
spate şi ciocanul de geolog în mînă, pornit 
pe întinsul Podiş Moldovenesc să descifreze 
secretele geologice şi paleontologice ale țării, 
ceea ce nu făcuse nimeni pînă la el — după 
cum arată geologul N. Macarovici. Într-un 
rînd, a povestit el mai tîrziu, intrînd în 
curtea unui ţăran, unde zărise nişte roci in- 
teresante, avînd imprimate pe ele urme de 
fosile, săteanul l-a întrebat ce caută. „Fosile 
caut“, i-a explicat savantul, dar țăranul a 
înțeles „fasole“, pe care o cultiva, şi a pus 
cîinele să-l alunge. 

Cercetările lui Cobălcescu, apărute atît în 
tară cît şi în străinătate, în publicaţii de pres- 
tigiu, privesc atît geologia zonei de curbură 
a Carpaţilor, cît și alte zone. 

Este interesant şi urmărim evoluţia con- 
cepţiilor sale generale asupra biologiei și şti- 


100 de oameni de știință și inventatori români 


a ee MODE Eee pi eo iti CR NI INI 


inței. La începutul carierei sale a fost un 
adept al teoriei catastrofelor, datorită biolo- 
gului G. Cuvier, conform căreia, din cînd în 
cînd, catastrofe de origine nespecificată fac 
să dispară anumite specii de pe fața Pămîn- 
tului, după care reapar altele: aceasta era 
concepția dominantă în perioada de formare 
a tînărului Cobălcescu. 

Dar de îndată ce a cunoscut teoria evolu- 
ţionistă a lui Darwin, el a îmbrăţişat-o cu 
căldură, devenind un apărător şi susținător 
pasionat al ei în România. Studiile lui Cobăl- 
cescu vizează o arie întinsă de preocupări: 
studiul zăcămintelor de petrol şi originea pe- 
trolului (pe care îl considera de obîrşie anor- 
ganică), paleontologia (a descoperit zeci de 
specii fosile, anterior necunoscute în ştiin- 
tă), hidrologia şi hidrogeologia, aproviziona- 
rea cu apă a oraşului Iaşi, studiul apelor de 
Căciulata şi Călimăneşti etc. A fost, alături 
de geologul Gregoriu Ştefănescu, ctitorul şco- 
lii româneşti de geologie. „Calcariul de la 
Răpidea“ (1862) este una din lucrările de 
pionierat ale geologiei româneşti, adesea ci- 
tată. Tocmai ca o recunoaştere a importanţei 
studiilor sale pentru începuturile geologiei 
româneşti, şi în amintirea profesorului care 
în şcoală i-a inspirat pasiunea pentru cerce- 
tare, savantul Emil Racoviţă a dat numele 
de Cobălcescu unei insule în Antarctida. De 
altfel, cum se va putea vedea chiar din evo- 
cările cuprinse în această carte, numeroși 

sînt savanții români cu studii la Iaşi care 
au mărturisit că primul impuls spre știință 
le-a fost dat de dascălul lor Grigore Cobăl- 
cescu, Totodată, a făcut parte și din pleiada 
marilor învățați români ai începuturilor, au- 
tori de excelente manuale de școală, ca și 
chimistul Petru Poni. În lecţiile, ca şi în ma- 
nualele sale, era adeptul expunerilor lapida- 
re, fără înflorituri şi vorbe goale, menite să 
comunice limpede şi precis adevărul ştiinți- 
fic. s 

A avut variate preocupări științifice şi so- 
ciale, fiind unul din inițiatorii şi fondatorii 
Societăţii Geologice (1875), a Biroului Geo- 
logic (1882) — cel dintii institut de cercetare 
din România — şi al Societăţii ştiinţifice și 
literare din Iaşi (1889), al Societăţii de Me- 
dici şi Naturalişti din Iaşi (1868), al Societă- 
ţii Române de Geografie, preocupindu-se şi 
de crearea unor publicaţii ale acestor organe 
ştiinţifice şi culturale. A combătut politicia- 
nismul vechilor partide, abuzurile lor, încăl- 
carea principiilor morale de care se fac vino- 
vate, cînd „vin unele după altele la cîrma 
țării“. Iată cum este caracterizată opera lui 
Cobălcescu de către geologul Gheorghe Mur- 
geanu: „Școala românească de geologie poate 
afirma că învăţătura lui Grigore Cobălcescu, 
care stă la baza ei, nu numai că a rămas 
neclintită, dar a fost glasul de bun augur 
care a prevestit dezvoltarea ei de azi şi mă- 
reţia ei de mîine“. 

OBSERVATORUL ASTRONOMIC DIN BUCUREȘTI 


NICOLAE COCULESCU 
(1866—1952) 


Astronomia modernă îmbină, ca și alte 
ştiinţe, două laturi distincte: una se referă la 
observaţii foarte precise, cealaltă la studii 
teoretice, adesea de mare complexitate mate- 
matică. Și este rar cazul în care o singură 
persoană reuşeşte să îmbine aceste două la- 
turi, care cer, fiecare, anumite însușiri per- 
sonale distincte. În domeniul astronomiei 
românești, unul dintre savanții noștri care 
au îmbinat în mod strălucit aceste două as- 
pecte, a fost Nicolae Coculescu, al cărui nume 
se leagă de întemeierea observatorului astro- 
nomic din București, dar şi de studii remar- 
cabile, atît teoretice cît şi de observaţie, cu 
ajutorul unor aparate astronomice adecvate. 

Născut la Craiova, Nicolae Coculescu ur- 
mează liceul în orașul natal, devenind, în 
1889, licenţiat în matematică al Universităţii 
din Bucureşti, apoi al celei din Paris (1891). 
Urmează o perioadă de specializare la Obser- 
vatorul astronomic din capitala Franţei, unde 

rămîne pînă în 1895, desfășurind, în tot acest 
timp, o remarcabilă activitate ştiinţifică. El 
participă astfel la observarea, în Senegal, a 
eclipsei de Soare din 1893, publicînd studii 
valoroase şi obţinînd fotografii remarcabile. 
În anul 1895, devine doctor la Sorbona, cu o 
teză de mecanică cerească, reușind să anali- 
zeze şi să determine, cu o metodă proprie, 
efectele perturbatoare pe care le exercită o 
planetă asupra altei planete (rezultat citat de 
mari savanţi, printre care Henri Poincaré). 

Revenind imediat după aceasta în țară, 
este profesor de astronomie și mecanică ce- 
rească la Universitatea din Bucureşti, din 
1895 şi pînă în 1937, un timp fiind și decan 
al Facultăţii de Ştiinţe (1928—1932). 

Un important merit științific al lui N. Co- 
culescu constă în întemeierea, după 12 ani 
de insistenţe, în 1908, a Observatorului as- 
tronomic din București şi în dotarea sa cu 
instrumentele necesare, cum este marea lu- 

netă ecuatorială (1912) şi marele cere meri- 
dian (1926). Aceste instrumente, de înaltă 
precizie, au permis Observatorului astrono- 
mic din Bucureşti să organizeze studii siste- 
matice asupra planetelor, Soarelui şi come- 
telor, precum şi să participe la o serie de 
acțiuni ştiinţifice internaţionale, cum ar fi 
determinări mondiale de longitudini, întoc- 
mirea unui catalog al micilor planete, iar 
mult mai tîrziu, după moartea savantului, 
observarea sateliților artificiali ai Pămîntului 
ete. A iniţiat publicaţiile astronomice ale ob- 
servatorului şi a fost un membru prețuit al 
Uniunii Astronomice Internaţionale (U.A.I.). 
„Astronomia avea acum la noi casa ei“, avea 
să-și amintească prima femeie-astronom din 
România, Maria Teohari, referindu-se la ac- 
tivitatea observatorului. Tot lui N. Cocules- 


cu îi revine meritul de a fi creat o adevă- 
rată școală de astronomie românească, íar 
specialişti distinși, ca Gh. Demetrescu, C. Al. 
Pârvulescu, C. Drâmbă, Călin Popovici și 
alții se numără printre astronomii români 
formaţi de acest mare dascăl, 

Pe lîngă studiile din cadrul tezei sale, care 
vizau mecanica cerească, N. Coculescu s-a 
ocupat şi de fotosfera solară, de asemenea de 
refracția astronomică — fenomen fizic im- 
portant pentru observaţii — problemă relu- 
ată ulterior de alți cercetători români. Iar așa 
cum remarca subtilul gînditor şi competentul 
astrofizician Călin Popovici, N. Coculescu „a 
ştiut să transmită multor generaţii de stu- 
denţi pasiunea pentru rigurozitatea astrono- 
miei, dezvăluindu-le întreaga ei măreție ca 
ştiinţă matematică“. 

PIU-ȘERBAN COCULESCU 
(PIUS SERVIEN) 
(1902—1959) 


Fără nici o îndoială că una din esențele 
muzicii este ritmul, a cărui valoare nu poate 
fi negată nici în poezie și, în general, în arte. 
Dar, deşi acest adevăr era cunoscut din anti- 
chitatea clasică, o teorie matematică a ritmu- 
lui a apărut de abia la începutul secolului 
nostru, datorită în cea mai mare parte efor- 
turilor și geniului creator al lui Piu-Şerban 
Coculescu, fiul astronomului N. Coculescu. 

Născut la Bucureşti, urmează studiile se- 
cundare mai întîi în Capitală, terminindu-le 
la Paris, unde trece bacalaureatul în anul 
1920, în specialităţile matematică şi filozo- 
fie. După cinci ani este licenţiat în litere la 
Sorbona. Îl regăsim apoi doi ani la Timișoara, 
unde urmează cursurile Şcolii de ofițeri de 
artilerie (1926—1927), după care revine la 
Paris, în 1930 şi își susține teza de doctorat 
în litere cu tema Ritmurile ca introducere 
fizică la estetică. 

Chiar titlul acesta arată poziţia nouă, revo- 

luționară, pe care se situa tînărul Coculescu, 
ce îşi alesese pseudonimul artistic de Pius 
Servien — derivat, evident, din prenumele 
sale. El concepea estetica ca pe o știință ba- 
zată pe legi fizice, obiective. Poziție firească 
pentru un om care în afară de studii uma- 
niste, privind literatura, filozofia și estetica, 
efectuase şi studii în domeniul 
exacte, avînd „certificate“ (diplome) de stu- 
dij superioare în chimie, fizică şi radioacti- 
vitate. A scris de altfel despre teoria proba- 
bilităților, fundamentele matematicii, rela- 
ţia dintre acustică şi estetică, limbajul ştiin- 
tific şi limbajul poetic. În capitala Franței, 
el are o bogată activitate ştiinţifică şi cultu- 
rală, conducînd publicaţii ştiinţifice, confe- 
renţiind la instituţii de prestigiu, de pildă 
celebrul Collège de France, înființat în 1530 
de Francisc I, regele Franţei, ca un comple- 
ment la învățămîntul superior și activînd în 
cadrul Centrului Naţional de Cercetări Ştiin- 


ştiinţelor 

ţitice al Franţei, 

Principala contribuţie ştiinţifică a lui Ser- 
vien-Coculescu este crearea unei teorii ma- 
tematice a ritmului, vizînd o transcriere ma- 
tematică a ritmurilor, în primul rînd a rit- 
mului din poezie. O lucrare a sa în care își 
sintetizează viziunea în artă și ştiinţă, apă- 
rută în traducere la Bucureşti în 1975 sub 
titlul Estetica. Muzică, pictură, poezie, știin- 
tă, exprimă, în fond, unitatea profundă a 
creaţiei umane, indiferent de aria în care ea 
se manifestă: artă sau ştiinţă. 

Deschizător de drumuri noi în gîndirea 
estetică, Pius Servien a urmărit aceste idei 
cu consecvență, timp de decenii. Astfel, în 
1931 publică lucrarea Limbajul științelor, 
lucrare reeditată în 1939; în 1932-35 publică 
Principii. de estetică; problema artei şi lim- 
bajul științelor. în esenţă, Pius Servien con- 
sideră limbajul ştiinţific în opoziţie cu cel 
poetic, fiecare frază ştiinţifică avînd un sens 
unice determinat, în timp ce în cel liric are 
o infinitate de sensuri. Dar definitoriu mai 
este şi un alt fapt: fiecare afirmaţie ştiinţi- 

fică poate fi parafrazată, exprimată într-un 
mod diferit, dar perfect echivalent, pe cînd, 
orice frază lirică este un unicat, irepetabili- 
tatea sensurilor fiind esenţială pentru o ast- 
fel de frază, cum remarcă un specialist repu- 
tat al poeticii matematice, Solomon Marcus. 
Fraza lirică poate fi comparată cu variațiile 
infinite ale unui chip omenesc. 

Ideile lui Servien-Coculescu au folosit ca 
punct de plecare pentru formalizarea unor 
capitole din teoria limbajelor ştiinţific şi li- 
ric, multe din ideile sale fiind dezvoltate de 
şcoala românească contemporană de lingvis- 
tică matematică. Gînditor subtil, original și 
ingenios, își surprindea adesea prietenii prin 
ideile sale ieşite din comun şi deschizătoare 
de noi orizonturi. A murit prematur, la 57 
de ani, după ce o viaţă întreagă privise lu- 
mea şi opera de artă cu ochii săi expresivi, 
atotcuprinzători şi pătrunzători. A descope- 
rit sensuri şi corelaţii noi, nebănuite, într-o 
imensă multitudine de aspecte cercetate, spi- 
rit renascentist şi profund modern în acelaşi 
timp. 


DS ———— 

O DISCIPLINĂ CREATĂ DE UN ROMÂN: SONICITATEA 


GOGU CONSTANTINESCU 
(1881—1965) 


Atunci cînd cunoscuta revistă britanică 
„The Graphic“, din 16 ianuarie 1926, a pu- 
blicat un tablou cu portretele celor mai de 
seamă savanţi și inventatori ai omenirii, prin- 
tre cele cîteva chipuri se afla, la loc de 
cinste, — alături de Marie Curie, A. Einstein, 
A. Edison, G. Marconi și alții — și inventa- 
torul român Gogu (George) Constantinescu, 
rămas în istoria științei şi tehnicii mondiale 
prin crearea sonicităţii, adică a ştiinţei care 
se ocupă de transmiterea energiei prin unde 
elastice în lichide şi utilizarea, la receptor, 
a acestei energii. Născut la Craiova, ca fiu al 
unui profesor şi autor de manuale de mate- 
matică, tînărul G. Constantinescu își dove- 
dește talentele de inventator încă de mic, 
creînd, pentru sora sa, o maşină de învățat- 
calculat şi organizîndu-și acasă un veritabil 
atelier mecanic. Urmează liceul la Craiova şi 
apoi Școala Naţională de Poduri și Şosele din 
Bucureşti, absolvind-o în 1904 ca şef de pro- 

moţie. Avînd preocupări multiple, elaborează, 
printre altele, o teorie matematică a acor- 
durilor muzicale, despre care, în 1919, pre- 
zintă o comunicare Academiei Române. 

Spiritul său novator se manifestase încă 
din timpul facultăţii, cînd lucrarea sa de di- 
plomă fusese proiectul unui temerar pod de 
beton armat, care cu greu a fost acceptat de 
marele său profesor, inginerul Anghel Sa- 
ligny, pe atunci neexistînd prescripţiuni pen- 
tru calculul podurilor de beton armat (tînă- 
rul a elaborat, pentru fundamentarea lucră- 
rilor sale, o metodă proprie, elementară, de 
calcul al betonului armat). 

Dar, fără îndoială că principalul său me- 
rit rămîne crearea sonicității, o nouă ramu- 
ră a mecanicii. Este vorba de posibilitatea de 
a transmite, în mod controlat, energie, sub 
forma unor unde ce se propagă prin lichi- 
dul din conducte, fiind utilizată la o distanță 
oarecare de generator. Prin analogie cu stu- 

diul curenților electrici alternativi, G. Con- 
stantinescu a realizat generatoare și motoare 
sonice, utilaje miniere și petrolifere, ciocane 
pneumatice care, la un moment dat, au avut 
aplicaţii dintre cele mai spectaculoase. Ast- 
fel, spre sfîrşitul primului război mondial, a 
conceput un sistem de comandă, bazat pe 
sonicitate, care permitea unei mitraliere, 
montate pe un avion, să tragă printre palele 
unei elici în rotaţie, cea dintii armă perfect 
sineronizată de acest fel, care a făcut mari 
servicii Angliei, ţară a Antantei, cu care 
România era aliată. Tot lui G. Constantines- 
cu i se datorează un convertor de cuplu, de 
fapt o cutie de viteze automată, care asigura, 
în bune condiţii, independenţa completă a 
motorului față de arborele transmiţător în 
ceea ce priveşte vitezele lor relative de ro- 
taţie şi permitea astfel celui dintii să-și ajus- 
teze automat efortul. Pe baza aceasta, au 
fost realizate automobile şi locomotive soni- 
ce. O maşină de integrat ecuaţii diferenţiale 
este de asemenea creaţia sa, bazată tot pe 
sonicitate, ca și o serie de pompe de injec- 
ţie şi injectoare pentru motoare Diesel. As- 
tăzi, cînd studiul electricităţii și electronicii 
au realizat progrese remarcabile, aria apli- 
caţiilor posibile ale sonicităţii este desigur 
mai restrînsă. Dar convertorul de cuplu ră- 
mine în istoria ştiinţelor tehnice ca una din- 
tre primele realizări ale automaticii moder- 
ne în industrie, după cum aprecia pe drept 
cuvînt profesorul Aurel A. Beleş. 

Gogu Constantinescu a avut idei novatoa- 
re şi în domeniul betonului armat, ca și al 
mașinilor matematice. Activitatea sa tehnică 
cuprinde construcţia, după concepții proprii, 
a unor poduri de beton armat din România, 
printre care o serie de mari poduri peste 
Siret. El a utilizat masiv betonul și la unele 
construcţii monumentale ale epocii, cum ar 
fi, în Capitală: Palatul Bursei, Camera de 
Comerţ ete. A mai realizat, pentru prima 
dată în lume, construcţia unei bolți din pînze 
subţiri de beton armat, la o construcţie din 
Constanţa. 

Gogu Constantinescu, autorul primei Teo- 
rii a Sonicităţii, (publicată în limba engleză, 
în 1918, la Londra) și deţinător a peste 120 
brevete de invenţii, a fost membru al Acade- 
miei Române (1920) şi membru de onoare al 
Academiei R.S.R. (1965), doctor honoris cau- 
sa al Institutului Politehnic din Bucureşti, 
membru de onoare al Societăţii Inginerilor 
din Anglia. El a făcut parte „din clasa in- 
ventatorilor-descoperitori, a marilor creatori 
ai tehnicii, care au trebuit să creeze o ştiin- 
tă nouă, pentru a face posibile invențiile lor“ 
(Remus Răduleţ). Cit despre preşedintele So- 
cietăţii Inginerilor din Anglia, el numea în 
1959 opera lui G. Constantinescu „de-a drep- 
tul fascinantă“. 

În 1961, cînd a vizitat România, a declarat 
reporterului unui ziar: „Am găsit România 
în plin. efort constructiv, Mă bucur din toată 
inima!“ 

UN ILUSTRU PRECURSOR AL BIOCIBERNETICII 


DANIEL DANIELOPOLU 
(1884—1955) 


Astăzi, cînd concepţia cibernetică este 
unanim acceptată şi cînd principiile ei se 
învaţă încă din şcoala generală, ne vine, 
poate, greu să înţelegem rolul imens pe care 
l-au avut unii precursori ai ciberneticii, care, 
fără a dispune de noţiunile în zilele noastre 
devenite un bun comun, au adus contribu- 
ţii de seamă la însăși fondarea acestei noi 
ştiinţe. Unul dintre acești savanţi români 
este şi Daniel Danielopolu, distins medic şi 
fiziolog. Fiu al unui profesor de la Faculta- 
tea de Drept din București, tînărul Daniel 
urmează Liceul „Sf. Sava“ din Capitală, de- 
venind în 1900 student în medicină, tot în 
București. Fiind încă student, în 1905, îm- 
preună cu unul din profesorii săi, publică, 
într-o revistă de specialitate din Franţa, o 
primă lucrare ştiinţifică. El se remarcă prin 
cercetările științifice pe care le întreprinde 
chiar înainte de a deveni (în 1910) doctor în 
medicină şi chirurgie. Imediat după aceasta, 

în 1912, publică, la Bucureşti, primul său 
volum științific, Tulburările ritmului inimii. 
În timpul războiului 1916—1918, conduce un 
spital destinat combaterii epidemiei de tifos 
exantematic, maladie despre care publică, în 
1919, la Paris, o monografie ce este de mai 
multe ori retipărită. În 1918 este numit pro- 
fesor la Facultatea de Medicină din Bucu- 
reşti, post în care va funcţiona pină la 
moartea sa. 

Savant de mare productivitate ştiinţifică, 
este autorul a numeroase volume ştiinţifice: 
în 1924 — Angina de piept, în 1927 — An- 
gina de piept şi angina abdominală, în 1933 
două volume despre Sistemul nervos al vie- 
ţii vegetative, iar în 1943 monografia Para- 
filaxie și şoc profilactic. Activitatea sa știin- 
țifică este însă cu mult mai vastă decit arată 
aceste titluri (11 volume și. 1 200 articole). 

El abordează, printre primii în lume, o 
concepție nouă în descrierea funcţiilor bio- 

logice, concepție pe care azi o numim con- 
cepție cibernetică, legată de prezentarea or- 
ganismelor și a funcțiilor organelor ca pe 
nişte sisteme. A fost o autoritate de nivel 
mondial în studiul sistemului neurovegeta- 
tiv, introducînd noi metode pentru investi- 
garea acestuia, ca, de pildă, proba atropinei 
şi ortostatismului. Este autorul unor studii 
clasice privind gușa, reumatismul, angina de 
piept şi a introdus noi metode de tratament, 
printre care stmotantinoterapia cu doze frac- 
ționate în insuficienţa cardiacă. Teoretician 
de seamă al medicinei, el a dat noi interpre- 
tări unor concepte fundamentale, cum sînt 
înseși cele de durere şi de boală. 

Alături de întinsa sa activitate științifică, 
Daniel Danielopolu a avut şi o bogată acti- 
vitate socială. Astfel, în 1985 el propune 
crearea Academiei de Medicină. Propunerea 
sa fiind acceptată, el devine membru şi se- 
cretar perpetuu al acestei Academii încă de 
la înființarea sa. A fost membru de onoare 
al Academiei Române (1938). În primăvara 
anului 1944, împreună cu alți profesori uni- 
versitari, semnează un memoriu prin care 
cere ieşirea României din alianța militară 
fascistă. Membru al Academiilor de Medicină 
din Bucureşti, Paris, Madrid şi Buenos 


Aires, precum și al societăţilor. de medicină 
din Paris şi Viena, D. Danielopolu a avut şi 

o activitate legată de organizarea muncii de 
cercetare ştiinţifică, avind un rol esenţial în 
crearea Institutului, de fiziologie normală și 
patologică ce îi poartă numele. 

Principalele sale merite ştiinţifice se leagă 
de biocibernetică — fiind printre primii care 
au utilizat o analiză sistematică pentru de- 
scrierea și explicarea unor procese biologice 
— și aceasta cu decenii înainte de constitui- 
rea atît a teoriei sistemelor, cît și a ciberne- 
ticii. El face o distincţie netă între proce- 
sele biologice în care întîlnim procese infor- 
maţionale şi altele în care nu întîlnim astfel 
de situaţii, promovînd şi o farmacologie in- 
formaţională. A reușit să elaboreze şi mo- 
dele teoretice ce se pot aplica modului de 
funcționare al sistemelor neuroendocrinolo- 
gice şi imunologice — fiind, astfel, creatorul 
unor noi puncte de vedere, fecunde, în ştiin- 
ţa fenomenelor legate de sistemele vii. 

Daniel Danielopolu rămîne, pe plan mon- 
dial, un ilustru precursor român al biociber- 
neticii. | 

„An după an — scria despre el C. I. Par- 
hon — noi serii de studenţi au ascultat lec- 
ţiile sale, construite cu o mare conştiincio- 
zitate, care le transmiteau, pe lingă cunoş- 
tinţele predate, lumina şi gîndul viu al unei 
personalităţi deosebite, deschizătoare de noi 
orizonturi.“ 

UN OM CARE S-A DARUIT FARA PREGET OAMENILOR 


CAROL DAVILA 
(1828—1884) 

Consulta oamenii sărmani fără să le ceară 
bani. În timpul Războiului Independenţei, 
sub zidurile Plevnei, își avea „cartierul ge- 
neral“ de conducător al Serviciului Sanitar 
al Armatei chiar lîngă linia frontului. Era 
adesea văzut mergînd pînă în tranșee, ală- 
turi de brancardieri, ca să culeagă răniții şi 
uneori să le dea acolo primul ajutor, de care 
depindea adesea supraviețuirea. După răz- 
boi, a primit cele mai înalte decoraţii ro- 
mânești, ruseşti, dar și... otomane — pentru 
ajutorul dat răniților (inclusiv prizonierilor 
turci). A întemeiat Crucea Roşie a Româ- 
niei, cea dintii instituţie de învățămînt me- 
dical superior de la noi (Școala Naţională 
de Medicină şi Farmacie, din care s-a dezvol- 
tat ulterior Facultatea de Medicină din 
Bucureşti), de asemenea prima revistă pentru 
corpul medical din țară („Medicul român“ 
— 1859, devenit mai tirziu „Monitorul me- 
dical“), Societatea medicală ştiinţifică din 

Bucureşti etc. Acest ctitor prin excelență de 
instituţii ştiinţifice medicale era în acelaşi 
timp un om de mare sensibilitate artistică: 
el a fost acela care a semnalat talentul și a 
sprijinit afirmarea pictorului Nicolae Grigo- 
rescu, tot el a tipărit, pe cheltuiala sa, pri- 
mul volum de poezii populare culese de Va- 
sile Alecsandri. Academicianul Ion Păgără- 
șanu îl numea „un enciclopedist al binelui“. 
Să adăugăm — nu numai al binelui, ci şi al 
ştiinţei şi frumosului. 

S-a născut departe de pămîntul şi neamul 
pe care le-a îndrăgit, probabil la Parma, în 
Italia. În același an cînd a absolvit Faculta- 
tea de Medicină din Paris (1853), s-a stabi- 
lit la București — iar de atunci s-a identi- 
ficat cu năzuinţele poporului român. A de- 
venit medic-şef al Spitalului Militar, iar 
cîțiva ani mai tîrziu şef al Serviciului Sani- 
tar al oștirii (1858) şi protomedic al Țării 
Românești (1859). La „ctitoriile“ pe care 

le-am amintit la început, mai sînt destule 
de adăugat: a iniţiat organizarea Facultății 
de Medicină din Iaşi (1879), a creat Școala 
Veterinară, de asemenea primul nucleu al 
Grădinii Botanice din București, cel dinţii 
Laborator de anatomie patologică, prima 
şcoală de surdo-muţi din România, primele 
laboratoare moderne de chimie (în cadrul 
unor spitale și şcoli superioare). 

Deşi francez de obirşie, în 1864 a fost în- 
cetăţenit român şi i s-a acordat gradul de 
colonel; își dovedise din plin atașamentul 
pentru ţară. Cât de frumos exprima acest 
devotament marele chimist C. I. Istrati, cînd 
arăta că Davila „a avut un cult pentru po- 
porul ales de sufletul său, căruia îi închinase 
viaţa“. 

Meritele sale majore stau în primul rînd 

în organizarea învăţămîntului medical supe- 
vior.şi a serviciului sanitar modern în arma- 
tă, în îmbunătăţirea asistenţei medicale la 
oraşe şi sate, în dezvoltarea igienei şi salu- 
brităţii publice, el depunind, cum observa un 
coleg al său, o activitate „devorantă, impe- 
tuoasă, furtunoasă, fără seamăn și fără pre- 
get“, A fost medic internist, epidemiolog, 
ortoped şi chirurg, introducind în spitale 
tratamente dintre cele mai moderne ale 
vremii, ca și analiza sistematică de labora- 
tor. A obținut rezultate importante în com- 
baterea epidemiilor şi a conceput numeroase 
rețete de medicamente, dintre care s-au păs- 
trat pînă astăzi „picăturile Davila“. Tot el 
a inițiat importanta lucrare Farmacopeea 
română, realizată sub conducerea lui Const. 
C. Hepites. 


LAT = —. 

UN DESCHIZATOR DE DRUMURI 


LAZĂR EDELEANU 
(1861—1941) 


i D= ————— 


„Alături de Petru Poni şi Constantin 
Istrati, Lazăr Edeleanu face parte din ge- 
neraţia de pionieri care au pus bazele chi- 
miei româneşti“ — scria despre el chimistul 
C. D. Neniţescu. Om prin excelenţă al nou- 
lui, Edeleanu a fost un inventator foarte fe- 
cund (o recentă lucrare biografică enumeră 
212 brevete ale sale) şi în același timp, cum 
sublinia geologul Ludovic Mrazec, „un om 
şi un caracter, o podoabă a ştiinţei române“. 

Începuturile sale au fost totuși foarte mo- 
deste. S-a născut la București, în familia 
numeroasă a muncitorului strungar Şaie 
Edeleanu, care își agonisea cu greu existen- 
ţa. Familia mutîndu-se la Focşani şi micul 
Lazăr dovedind reale aptitudini pentru în- 
sușirea cunoştinţelor ştiinţifice, este trimis 
la 12 ani la Bucureşti pentru a-și continua 
studiile. Învață aici, la Liceul „Sf. Sava“, 
întreţinîndu-se din meditații şi trăind în 
condiţii precare, găzduit într-un subsol. 

Munceşte din greu, timp de un an, după sus- 
ținerea bacalaureatului (1882) şi agonisește 
astfel bani pentru a se înscrie la Universi- 
tate. L. Edeleanu își susţine teza de doctorat 
în chimie (1887), în cadrul căreia descoperă 
substanța cunoscută în medicină sub numele 
de „benzedrină“, cu o importantă acțiune 
stimulatoare asupra sistemului nervos. Este 
apoi solicitat în Anglia, unde se specializează 
în Laboratorul de Chimie de la Woolwich. 

Întors în ţară, şi-a cîştigat aprecierea chi- 
mistului C. I. Istrati, care l-a reținut ca 
asistent şi apoi ca şef de lucrări la catedra 
de chimie organică a Facultăţii de Ştiinţe 
din Bucureşti. În 1897 este numit director 
al Laboratorului de Chimie din Serviciul 
Minelor, iar în 1906 şeful Laboratorului de 
Chimie al Institutului Geologic (înfiinţat în 
acel an) și în acelaşi timp director al rafi- 
năriei „Vega“. În anul următor, 1907, face 
parte din comitetul de organizare al Con- 

gresului Petrolului de la Bucureşti şi pu- 
blică împreună cu I. Tănăsescu importanta 
sa monografie Studiul petrolului român. 
Proprietăţi fizice și tehnice. 

Anul 1908 este acela în care concepe cea 
mai însemnată dintre invențiile lui, cunos- 
cutul „procedeu Edeleanut, constînd în ra- 
finarea produselor petrolifere cu bioxid de 
sulf lichid ca dizolvant selectiv (primul pro- 
cedeu de prelucrare a petrolului cu solvenţi 
selectivi), aplicat mai întîi experimental în 
România la rafinăria „Vega“, apoi industrial 
în Franţa și ulterior în lumea întreagă. „Pro- 
cedeul Edeleanu, sublinia tot C. D. Neni- 
tescu, a devenit şi este astăzi încă, sub for- 
ma multiplelor sale variante, procedeul de 
bază al fabricării uleiurilor de calitate su- 
perioară“. 

A susținut cu clarviziune utilitatea valo- 
rificării țițeiului nu numai drept combusti- 

bil, ci şi ca importantă materie primă, fiind 
astfel un pionier pe plan mondial al petro- 
chimiei. Tot el a creat una dintre primele 
unităţi de fabricare a uleiurilor prin distila- 
re în vid, devenind prin aceasta un pionier 
al tehnologiei vidului. 

Desigur, toate acestea nu epuizează apor- 
tul savantului Lazăr Edeleanu în știință şi 
tehnică, chimistul fiind autorul a numeroase 
metode noi de analiză şi sinteză, ca și a unor 
descoperiri de mare interes aplicativ. Ele îi 
conturează însă profilul de novator, răsplă- 
tit prin înalte distincţii, ca medalia Redwood 
(primul român care a primit-o) sau prin ale- 
gerea sa ca membru al Societăţii de Științe 
Naturale din Moscova, și ca membru de 
onoare al „Institution of Petroleum Tech- 
nologists“. A reprezentat totodată guvernul 
român la numeroase reuniuni internaţionale 
de specialitate. 

CTITOR AL ȘCOLII ROMÂNEȘTI DE MATEMATICĂ 


DAVID EMMANUEL 
(1854—1941) 

Academicianul Octav Onicescu scria des- 
pre el, cu remarcabila sa putere de evocare: 
„A fost o lumînare a adîncurilor istoriei 
noastre contemporane, de la începuturile 
vieții sale ştiinţifice, trecînd prin greutăţile 
unei epoci de speranțe“. David Emmanuel 
a fost în primul rînd un strălucit profesor. 
Să reținem şi mărturia unui istoric de seamă 
al matematicii noastre, inginerul George 
Şt,  Andonie, care serie: „Toţi matemati- 
cienii noştri de frunte de mai tîrziu au re- 
cunoscut că dacă au ajuns la creații impor- 
tante, aceasta se datorește temeliei de granit 
pusă acestui învăţămînt de marele pedagog 
David Emmanuel“. Şi aceeași recunoştinţă 
i-au purtat-o cele 46 de serii de ingineri că- 
rora le-a format gîndirea matematică la 
Școala Naţională de Poduri şi Şosele (deve- 
nită după 1920 Şcoala Politehnică) din 
Bucureşti. 


Scund, cu o frunte foarte boltită, avea 

nişte ochi reflectînd o infinită bunătate, 
ochi care se ascundeau parcă dedesubtul 
unor sprîncene stufoase; toată făptura sa 
iradia puternic o umanitate desăvîrșită. Aşa 
l-a zugrăvit un discipol al său care avea să 
devină președinte al Academiei R.S.R.: ma- 
tematicianul Miron Nicolescu. 

Născut la Bucureşti, ca fiu al unui mese- 
riaş tîmplar, a urmat liceul în Capitală, în- 
treţinîndu-se din meditații. Cu banii strînşi 
tot din meditații, a plecat la Paris, unde şi-a 
susținut mai întîi licența în matematică 
(1876) şi fizică (1877), apoi doctoratul în ma- 
tematici (1879), cu o teză de răsunet. Întors 
în ţară (deşi i se oferise să rămînă în străi- 
nătate, într-o funcţie universitară), şi-a în- 
ceput prodigioasa carieră didactică, predînd 
la diferite şcoli civile şi militare. La Facul- 
tatea de Științe din București a fost profesor 
de algebră superioară şi teoria funcţiilor 
aproape jumătate de veac (1882—1928), do- 

vedind calități didactice excepţionale şi ela- 
borînd un curs de o clasică limpezime şi de 
o sistematizare superioară: Lecţiuni de teo- 
via funcţiilor (2 volume, 1924 şi 1927). A fost 
ales preşedinte de onoare al Primului Con- 
gres al matematicienilor români (Cluj, 1929) 
și membru de onoare al Academiei Române 
(1936). 

Cu toate acestea, lista de lucrări a acestui 
„mare şi rodnic întăptuitor“, cum îl numea 
matematicianul Simion Stoilow, nu este lun- 
gă (14 scrieri), doar două dintre ele — teza 
sa de doctorat şi amintitul curs — prezen- 
tind o valoare deosebită. Aceasta deoarece, 
odată revenit în patrie de la studii, David 
Emmanuel și-a sacrificat propria carieră de 
creaţie, pentru a se consacra trup și suflet 
muncii de dascăl, modernizării învăţămîntu- 
lui matematice superior în România, formă- 
rii de cercetători în specialitatea sa, activînd 

în cadrul a numeroase instituţii de învăță- 
mînt şi predînd pretutindeni cursuri exem- 
plare, îmbogăţite și perfecţionate an de an 
Pe drept cuvint scria academicianul Gheor- 
ghe Mihoc că D. Emmanuel este „întemeie- 
torul școlii matematice moderne din țara 
noastră“. 

Dar nimic n-ar fi mai greșit decît să-l con- 
siderăm pe „tata David“, cum îl porecliseră 
studenţii, drept un. specialist îngust. Era un 
om de o vastă cultură clasică și umanistă, 
iar cursul său era presărat de dictoane la- 
tine și alte cuvinte de înţelepciune sau vorbe 
de duh. Îndemna pe studenţi să se adape nu 
numai din tezaurul științei, dar şi din tezau- 
rul artei și literaturii. Într-un rînd, cînd 
mărginirea unui student l-a supărat, l-a în- 
trebat ce cărţi citeşte, iar aflînd un bilanţ 
foarte sărac, i-a împrumutat a doua zi 
„Faust“ de Goethe. 

INOVATOR ÎN MECANICA FLUIDELOR 


ŞTEFAN GHEORGHIŢĂ 
(1926—1978) 

Nu e puţin lucru ca într-o ştiinţă veche 
ca mecanica, să reușești a descoperi noi dru- 
muri, a crea capitole noi şi importante: 
aceasta este, pe scurt, contribuţia pe care 
savantul român Ștefan Gheorghiţă a adus-o 
la tezaurul ştiinţei universale. 

Atunci cînd, în anul 1949, 
plăpînd, se prezenta la examenele de sfîr- 
şit de an de la Institutul Politehnic din 
București, profesorii cu simţ pedagogic în- 
țelegeau că în faţa lor se află un tînăr 
deosebit, care se diferenția de ceilalţi colegi 
ai săi printr-o foarte mare sete de cunoaştere 
și aceasta în toate direcţiile. 

Apreciat de profesorii săi, curînd după 
terminarea facultăţii îl găsim cadru didactic 
universitar, urcînd, cu rapiditate, treptele 
învățămîntului superior. 

Ca o recunoaștere a meritelor sale ştiinţi- 
fice deosebite, în anul 1973 devine, pentru 
un an, profesor asociat la Universitatea Paris 

VI, centru de învăţămînt de foarte veche tra- 
diţie 

Muncind cu rîvnă cinci ani, acest tînăr 
devine doctor în matematici, cu O teză ce a 
făcut epocă: „Contribuţii la studiul mişcări- 
lor în medii poroase“ (1955), teză ce des- 
chidea un nou capitol în ceea ce specialiştii 
numesc hidrogazodinamica subterană. 

Importanța practică a acestor cercetări se 
înțelege uşor, avînd în vedere faptul că pe- 
trolul se află, adesea, în medii poroase, unde 
există şi gaze. La fel, apa se filtrează tot prin 
medii poroase; studiile sale au de aceea im- 
portante aplicaţii şi în construcția marilor 
baraje. 

Tînărul savant Gheorghiţă aborda aceste 
probleme cu metode matematice subtile, adu- 
cînd rezultate noi, citate îndată după aceasta 
în literatura de specialitate mondială. Lucra- 
rea sa Introducere în hidrodinamica corpuri- 
lor poroase (1969) a devenit o carte funda- 

mentală pentru disciplina modernă a meca- 
nicii fluidelor. 

Ştefan Gheorghiţă nu semăna deloc cu cer- 
cetătorul ce stă numai în biblioteci și labora- 
tor: el era mereu activ, deosebit de muncitor, 
cu o mare sensibilitate artistică, receptiv atît 
la artele plastice, cât şi la muzică. Lucru fi- 
resc, dacă ținem seama de faptul că ambii 
părinți erau artişti plastici, tatăl său fiind 
profesor de sculptură, iar mama sa profesoa- 
ră de desen — amîndoi fiind dotați cu o re- 
marcabilă capacitate artistică. Tînărul profe- 

sor de talie internaţională, Șt. Gheorghiţă, 
putea fi văzut adesea pe poteci de munte sau 
în săli de conferințe din întreaga ţară, avind 
o mare bucurie în a răspindi cunoștințele 
ştiinţifice în pături cît mai largi. 

Autor al mai multor tratate de specialitate, 
privind fie teorii proprii ale curgerii fluide- 
lor prin medii poroase, fie teorii moderne în 
hidrodinamică, Ștefan Gheorghiţă a murit 
prematur, răpus de o boală nemiloasă. Ştiinţa 
mondială îi datorează rezultate de deosebită 
valoare. 

METODA GENERATORULUI UNIC ŞI CREATORUL EI 


ION S. GHEORGHIU 
(1885—1968) 


„in trecut — mărturisea academicianul 
I. S. Gheorghiu într-un interviu — am avut 
de învins obstacole mari. Era normal ca în 
societatea de altădată viaţa să fie pentru mi- 
ne o luptă grea. Și în multe privinţe am 
avut satisfacția de a învinge.“ În continuare, 
marele inginer a amintit despre lucrările im- 
portante pe care le-a realizat, despre cele 40 
de generaţii de ingineri electromecanici şi 
electricieni pe care i-a format — fără a uita 
să amintească faptul că datoreşte părinţilor 
săi cel mai mult în dezvoltarea propriei per- 
sonalităţi, în impulsul spre muncă şi creaţie. 
Sînt cuvintele profesorului I. S. Gheorghiu, 
creatorul şcolii românești de maşini electrice, 
cel care a pus bazele şi a dezvoltat primul 
Laborator de maşini electrice din țara noas- 
tră, anume la Şcoala Politehnică din Bucu- 
reşti — actualul Institut Politehnic din Ca- 
pitală. Tot lui îi revine meritul de a fi ţinut, 
la noi în ţară, începînd din 1926, primul curs 

ştiinţific de maşini electrice şi de a fi publicat 
primul tratat de maşini electrice, apărut în 
patru volume, operă monumentală, încoro- 
nată de Premiul de Stat. 

Trebuie spus că în întreaga sa viață, pro- 
fesorul I. S. Gheorghiu a îmbinat în mod fe- 
ricit activitatea de cercetare ştiinţifică cu cea 
industrială şi didactică. 

S-a născut la Bacău. Studiile liceale le-a ur- 
mat la Bucureşti, fiind clasificat primul la ba- 
calaureat, în anul 1903. Reușește la admiterea 
dată la Şcoala Naţională de Poduri şi Şosele 
din Bucureşti — unde printre maeştrii săi 
s-au numărat Spiru Haret şi Anghel Saligny 
— absolvind-o în 1909 ca inginer, şef de pro- 
moţie. În acelaşi an, începe O perioadă de 
specializare în maşini electrice. Urmează alți 
ani de studiu, unde se preocupă mai ales de 
electrificarea căilor ferate. Începînd din anul 
1920, devine cadru universitar, mai întîi la 
Facultatea de Ştiinţe a Universităţii din 

Bucureşti, iar din 1921 la Politehnică, unde 
rămîne pînă în anul 1968 — ultimii şapte ani 
ca profesor consultant — deci aproape o ju- 
mătate de veac. 
Activitatea sa tehnică începe de timpuriu, 
din 1911, prin proiectarea instalaţiilor elec- 
trice din portul Constanţa, activitate conti- 
nuată la diferite unităţi din Bucureşti, unde 
a participat la modernizarea uzinelor Filaret 
şi Grozăveşti, la extinderea reţelei de 5 kV 
în afara Capitalei ete. A întocmit studiile de 
bază pentru proiectarea Uzinei hidroelectrice 
de la Dobrești şi a pus în funcţiune şi ex- 
ploatare prima linie de 110 kV din ţară, pe 
traseul Dobrești-Tirgovişte-București. A avut 
un rol important în studiul și inventarierea 
rezurselor hidroenergetice ale ţării, ca şi în 
fundamentarea ştiinţifică a planului de elec- 
trificare a României socialiste şi de dezvol- 
tare a industriei electrotehnice. De mențio- 
nat că încă din 1912 a publicat primul studiu 
privind electrificarea căilor ferate române, 
adevărat exemplu de clarviziune tehnică. 
I. S. Gheorghiu a dezvoltat o teorie gene- 
rală unitară a maşinilor electrice de curent 
alternativ, cu sau fără colector. În domeniul 

atît de important al funcționării în paralel 
a centralelor electrice, a aplicat o metodă de- 
venită ulterior clasică, sub numele de meto- 
da generatorului unic. 

Pentru întreaga sa activitate creatoare, 
I. S. Gheorghiu a fost ales membru al Aca- 
demiei (1951). A fost preşedinte al secției de 
ştiinţe tehnice a acestui for și vicepreședinte 
al Academiei. Totodată, a fost, în perioada 
interbelică, membru în conducerea Institutu- 
lui Român de Energie (L.R.E.), în Consiliul 
Tehnic Superior, în Consiliul Superior al 
Energiei, apoi preşedintele Comisiei de Auto- 
matizare a Academiei. I s-au acordat înalte 
distincţii, ca aceea de Om de ştiinţă emerit. 

El rămîne însă pentru toţi cei care l-au 
cunoscut ca o figură de distins dascăl, ce 
uneşte o cunoaștere profundă a teoriei clasice 
a maşinilor electrice cu o deosebită claritate 
a expunerii, cu privirea mereu aţintită spre 
sublinierea esenţialului, spre aplicaţiile posi- 
pile ale teoriei prezentate. A fost un exem- 
plu strălucit de reprezentant al școlii tehnice 
româneşti din perioada interbelică, care ajun- 
ge, după 1944, la deplina afirmare a posibili- 
tăţilor sale creatoare. 

UN MAESTRU 


ALEXANDRU GHIKA 
(1902—1964) 


Scoboritor din vechiul neam al Ghikuleş- 
tilor, care a dat țării atîtea figuri de seamă 
— domnitori, stat, 
Alexandru Ghika a pășit pe urmele lor, dar 
într-un alt domeniu, acela al matematicii, 
făurind o operă de mare originalitate. Născut 
la Bucureşti, urmează liceul „Gh. Lazăr“. Ta- 
lentul şi pasiunea pentru știință i-au îngă- 
duit să-şi ia licenţa în matematici în numai 
doi ani, uimindu-şi profesorii prin puterea 
sa de muncă, dar şi prin originalitatea gîn- 
dirii sale ştiinţifice. Avea atunci, în 1922, 
20 de ani, iar cîțiva ani mai tîrziu, în 1929, 
își susținea teza de doctorat, în fața unei co- 
misii alcătuite din cunoscuți matematicieni, 
introducînd cu acest prilej noțiunea de „func- 
ţii ortonormalet, astăzi curentă în literatura 
de specialitate. 

După terminarea studiilor, 
în acelaşi timp carierei univer sitare și cerce- 
tării, la Universitatea din Bucureşti. Începînd 

din 1932, cînd a devenit asistent la Facultatea 
de Științe, a predat neîntrerupt analiza func- 
țională şi teoria funcţiilor, pînă în ultimul an 
al vieţii sale (conferenţiar din 1935, iar din 
1945 — profesor). A fost un dascăl sever, dar 
extrem de înzestrat, apreciat de studenţii săi 
pentru claritatea expunerilor și pentru ceea 
ce în matematică se numeşte „eleganța“ de- 
monstrațiilor sale. 

Printre cei care-i urmau cursurile, se spu- 
nea adesea: „Gîndurile prind aripi cînd vor- 
beşte profesorul“. La toate acestea se adău- 
gau sobrietatea, distincția și corectitudinea 
sa, deopotrivă exemplare. Studenţii din pri- 
mul an erau la început surprinşi de faptul că 
scria cu mîna stîngă, iar pe cea dreaptă o 
mișca anevoie. Colegii mai vîrstnici le deslu- 
şeau însă taina: profesorul era un drumeţ și 
vînător pasionat, deţinător al unor trofee care 
îi făceau cinste, dar cu ani în urmă un urs 
rănit îi strivise braţul drept, așa încît cu greu 

îl putea folosi; nu renunțase însă la vînătoare 
şi avea o puşcă cu trăgaciul adaptat pentru 
mîna stingă! 

Profesorul Alexandru Ghika, prețuit pen- 
tru meritele sale, a fost membru corespondent 
al Academiei din 1935, ulterior membru ti- 
tular (1963). A fost distins cu Ordinul „23 
August“ şi „Ordinul Muncii“ şi a condus în- 
tre 1949 și 1964 o secție a Institutului de Ma- 
tematică, inițiind aici cercetări de mare va- 
loare. De altfel, el este recunoscut unanim ca 
întemeietor al școlii românești de analiză 
funcțională şi tot el a introdus cel dintîi în 
mod sistematic analiza funcțională ca obiect 
de predare în învățămîntul superior. „Ghika, 
serie istoricul matematicii românești George 
Şt. Andonie, a stăpinit mijloacele fine ale 
creaţiei matematice, pe care le-a mînuit abil, 
în domeniile cele mai înalt speculative ale 
analizei matematice moderne.“ Adevărat des- 
chizător de drumuri în specialitatea sa, a in- 

trodus în matematică noțiuni noi, pe care tra- 
tatele de pretutindeni le folosesc în mod cu- 
rent. Mai multe domenii ale matematicii îi 
datoresc de asemenea contribuții importante. 

Au rămas în urma sa 103 studii publicate 
în reviste de specialitate din țară și străină- 
tate, care cuprind noutăţile aduse de el în 
știință, de asemenea 25 de lucrări didactice. 
Lucrarea sa fundamentală, Analiza funcțio- 
nală, a apărut în 1967, după moartea sa. A 
lucrat la această scriere și la alte cîteva me- 
morii matematice importante neobosit, cu în- 
dîrjire, în ultimii ani ai vieţii, deşi ştia că o 
boală grea de inimă şi un cancer în curs de 
generalizare îl condamnau la un sfîrşit prema- 
tur. 

Al. Ghika şi-a prețuit întotdeauna creația 
mai mult decît viaţa, iar opera pe care a lá- 
sat-o patrimoniului științific nu constituie 
numai un aport substanțial, dar şi un punct 
de pornire pentru noi cercetări şi descoperiri. 

„CONSPIEUTUL FLOREI ROMANIEI" 


DIMITRIE GRECESCU 
(1841—1910) 

A spus, într-un rînd, că în ştiinţă buna 
credință şi adevărul constituie bunurile cele 
mai de preţ. Iar pentru a combate pe cei care 
se încăpăţinau să susțină idei greşite chiar 
atunci cînd rătăcirea lor era evidentă, a adău- 
gat: „O eroare aflată și îndreptată valorează 
aproape cît o descoperire“. Omul care rostise 
aceste cuvinte era Dimitrie Grecescu, el în- 
suşi o făptură modestă, evitînd manifestările 
zgombtoase, de o mare integritate şi de o 
cultură vastă, care cuprindea nu numai ştiin- 
ţa, dar şi literatura, arta, muzica. 

Activitatea sa profesională s-a concentrat 
mai ales în două direcţii, pe care le-a îmbi- 
nat în mod fericit: medicina şi botanica. Năs- 
cut la Cerneţi (Gorj), a urmat Şcoala Naţio- 
nală de Medicină şi Farmacie condusă de 
Carol Davila, instituţie care i-a acordat li- 
cența în medicină (1863), pentru ca ulterior 
să obțină doctoratul în medicină, cu o lucrare 
de botanică medicală (1868). A predat ani 

îndelungaţi (1869—1903) botanica medicală 
la Facultatea de Medicină din Bucureşti, a 
fost director al Grădinii Botanice de la Co- 
troceni, pe care a dezvoltat-o, şi membru al 
Academiei Române (din 1907). În același timp, 
a activat ca medic militar distingîndu-se în 
mod deosebit în cursul Războiului Indepen- 
denţei. 

Dimitrie Grecescu a fost unul dintre fon- 


datorii botanicii românești moderne. Adunînd 
şi determinînd, cu sprijinul studenţilor săi, 
plante din toate zonele ţării, a alcătuit cel 
mai complet ierbar de la noi — Ierbarul flo- 
rei României —, iar ulterior relaţiile cu bota- 
niştii de peste hotare i-au prilejuit alcătuirea 
unui exemplar lerbar european. Anul 1898 
marchează apariţia lucrării sale cele mai im- 
portante, carte fundamentală a ştiinţei ro- 
mâneşti: Conspectul Florei României; plan- 
tele sînt aici clasificate riguros şi extrem de 
judicios, iar alături de denumirea lor ştiin- 

țifică figurează cea populară. Sînt totodată 
prezentate particularităţile vegetației din di- 
ferite zone. O completare a acestei lucrări 
monumentale a apărut în 1909. 

Un mare interes prezintă teoria lui 
D. Grecescu asupra „florei dacice“, în care 
subliniază unitatea florei României pe întreg 
spaţiul vechii Dacii. 


În discursul său de recepție la Academia 


Română a schițat istoria botanicii româneşti, 
contribuţie de mare interes pentru începutu- 
rile științei noastre. A fost membru fondator 
al Societăţii Științelor Medicale din Bucu- 
reşti, de asemenea membru al Societăţii Na- 
turaliștilor din Moscova şi al Societăţii de 
Botanică din Franţa. El trebuie de asemenea 
considerat un întemeietor al botanicii medi- 
cale din România. 


16 


100 de oameni de ştiinţă și inventatori români 


ION GRINȚESCU 
(1874—1963) 


Încă un om de ştiinţă român cu două spe- 
cialități — botanica și farmacia — care le-a 
îmbinat strîns în activitatea sa: Ion Grin- 
tescu. Punctul de pornire al pasiunii sale 
ştiinţifice a fost dragostea pentru natură. I-a 
inspirat-o profesorul său de liceu, nimeni al- 
tul decît scriitorul Calistrat Hogaș, cel care 
i-a dezvăluit frumuseţea neînchipuită a mun- 
ților Moldovei şi i-a atras atenţia asupra bo- 
gatei lor flore. Şi de atunci, de cînd era elev, 
de-a lungul unei existențe îndelungate (a 
trăit 89 de ani) nu a încetat să iubească şi 
să colinde munții, să culeagă plante şi să le 
strîngă în ierbare. 

S-a născut la Broşteni (judeţul Neamţ), ca 
fiu de învăţător. A urmat studiile secundare 
la Piatra Neamţ, apoi, după o perioadă în 
care a fost practicant într-o farmacie, a ur- 
mat studii superioare de farmacie, ştiinţe 
fizico-chimice şi ştiinţe naturale, susținîn- 
du-şi doctoratul în această ultimă speciali- 

tate, în 1902. A activat ani la rînd ca cerce- 
tător, iar din 1911 a fost profesor de botanică 
şi fiziologie vegetală la Bucureşti, Cluj și apoi 
din nou la Bucureşti, conducînd în același 
timp institute de cercetare. Lucrarea sa Curs 
de Botanică Generală a fost distinsă cu pre- 
miul „Gheorghe Lazăr“ al Academiei (1934). 
Un timp a fost profesor şi în Elveţia. 

Ion Grinţescu este cunoscut în ştiinţă pen- 
tru cercetările sale privind anatomia şi fizio- 
logia plantelor, studiul florei României, cer- 
cetarea algelor. A strîns încă din vremea 
adolescenţei, apoi din perioada practicii de 
farmacist, o bogată colecţie de plante din zona 
Piatra Neamţ, pe care Dimitrie Grecescu a 
valorificat-o în lucrarea sa Conspectul Florei 
României. Observaţii îndelungate şi migăloa- 
se i-au permis să identifice aspecte inedite 
ale mişcării periodice a frunzelor la legumi- 
noase, precum şi ale mecanismului deschi- 
derii şi închiderii florilor. A studiat şi de- 

scris mai multe familii de plante pentru lu- 
crarea sintetică Flora R.P.R., publicată în 
anii socialismului. Ion Grinţescu este un pio- 
nier al cercetării microflorei (florei microsco- 
pice) a solurilor în România și autorul unor 
lucrări însemnate privind plantele medicina- 
le. De un deosebit răsunet în cercurile știin- 
țifice s-au bucurat studiile sale asupra alge- 
lor, el elaborînd, împreună cu profesorul el- 

vețian Robert Chodat, o metodă nouă şi pro- 
ductivă de creștere a algelor verzi la scară 
industrială — metodă prezentind o mare în- 
semnătate practică. A adus contribuţii în- 
semnate privind studiul şi combaterea unor 
boli ale grîului și tutunului. 

Şi-a desfășurat activitatea de cercetare 
timp de aproape șapte decenii, continuînd-o 
neobosit și după pensionare. 

INVENTATORUL CELOR DINTI RACHETE MULTIPLE DIN ISTORIA TEHNICII 


CONRAD HAAS 
(1509?—1579) 


„Habent sua fata libelli“ (Cărţile îşi au soar- 
ta lor) spune un vechi dicton latin. Acest 
lucru este pe deplin adevărat şi pentru un 
celebru manuscris descoperit în Arhivele 
Statului de la Sibiu, aflat astăzi la Muzeul de 
Istorie al R.S.R. din Bucureşti. A fost nu o 
dată cercetat de specialişti, dar abia în anul 
1961 s-a descoperit că secţiunea sa finală, 
anume paginile 112 pînă la 370 cuprind un 
adevărat tratat de tehnică a rachetelor, de 
o mare originalitate, datorat sibianului Con- 
rad Haas. În anul 1967, academicianul Elie 
Carafoli prezenta la Congresul Internaţional 
de Astronautică de la Mar del Plata (Argen- 
tina) întreaga valoare a creaţiei marelui eru- 
dit şi inventator transilvănean. 

Datele biografice despre C. Haas sînt foarte 
sărace, aproape toate provenind din amin- 
titul manuscris. Aflăm de aici că s-a născut 
la Dornbach, în Austria, dar s-a stabilit de 
tînăr la Sibiu, unde a fost „pirotehnician şef 

şi guard de artilerie“, de asemenea şef al ar- 
senalului orăşenesc, timp de cinci decenii. 
Textul manuscrisului dovedește că avea te- 
meinice cunoştinţe de matematică, geometrie, 
fizică, chimie, tehnică. Hans Barth, un cu- 
noscut istoric al ştiinţei ardelene, subliniază 
că Haas a fost un spirit umanist şi relevă 
pasagiile din manuscrisul său în care acesta 
(deși profesia sa era aceea a unui făuritor de 
arme), îndeamnă la folosirea rachetelor în 
scopuri paşnice şi nu războinice („Sfatul meu 
însă e pentru mai multă pace şi împotriva 
războiului“), ca şi paginile în care osîndește 
„grozăviile tiraniei“ şi „necontenitele îm- 
pușcături“ aducătoare de sărăcie şi moarte. 

Textul şi schițele manuscrisului, extrem de 
precise, adnotate între anii 1529 şi 1555, îl 
arată ca un valoros promotor al rachetoteh- 
nicii mondiale, el preconizind vehicule reac- 
tive aeriene şi terestre („care aleargă de la 
sine în înălțime sau aleargă înainte şi înapoi 

pe pămîntul neted“), dar gîndindu-se în pri- 
mul rînd la cele aeriene, care „înaintează 
sburînd, așa încît ajung în înaltul cerului“. 
De altfel, Haas este și primul care schiţează 
o navă propulsată reactiv dotată cu o cabină, 
aşa-zisa „căsuţă zburătoare“. A conceput nu 
mai puţin de 17 tipuri de rachete, o deose- 
bită valoare prezentind cele dintii rachete 
multiple (cu trei trepte de aprindere) din 
istoria tehnicii (1529) și dotarea unor rachete 
cu mecanisme de dirijare și aripioare direc- 
tionale în formă triunghiulară. (de tip „del- 
tat), caracteristice şi rachetelor de astăzi. 
Printre noutăţile preconizate de Haas în ra- 
chetotehnică, mai trebuie amintite: turnul 
de lansare a rachetelor; rachete du-te-vino 
(bumerang), care se întore la locul de start; 

bateriile de rachete; utilizarea atît a combus- 
tibililor solizi (pulberi), cît și a celor lichizi 
(alcool); folosirea rachetelor pentru trans- 
port — toate acestea constituind priorități 
tehnice. 

Mai trebuie arătat că din manuscris reiese 
utilizarea de către Haas a unor rețete de com- 
bustibili concepute de către Ioan Românul 
(în documentele germane Hans Walach), pi- 
rotehnician din Alba Iulia. Pe de altă parte, 
se pare că o serie de copii ale lucrării din 
Sibiu au circulat în Europa, unele desene teh- 
nice din lucrarea sa apărînd reproduse iden- 
tic (sau foarte asemănător) în operele unor 
rachetotehnicieni ulteriori. Cert este că Haas 
a fost un ilustru pionier al rachetei moderne 
şi un precursor notabil al astronauticii. 

UN SAVANT MULTILATERAL 


SPIRU HARET 
(1851—1912) 


Este important să ştim că încă şi astăzi, 
în tratate de mecanică de cea mai înaltă ți- 
nută științifică, întîlnim citat numele savan- 

tului român Spiru Haret. A fost, cu adevă- 

rat, un savant multilateral: astronom, mate- 
matician, sociolog, organizator al învățămîn- 

tului, promotor al culturii, patriot luminat. 

. S-a născut în comuna Hanul Conachi, 
Putna, școala primară urmînd-o mai întii în 

casa părintească, apoi la Dorohoi şi termi- 
nînd-o la Iaşi. Vine apoi la Bucureşti, la li- 

ceul „Sf. Sava“, unde este un elev destoinic. 

Nu existau manuale, așa încît învaţă după 
notițele luate în timpul orelor. Poate că toc- 

mai fiindcă își dădea seama de aceste dificul- 

tăţi, elevul Haret începe să traducă manuale 

| străine şi chiar să elaboreze manuale proprii. 
Din anii liceului, au rămas două cărți de 
matematici redactate de viitorul savant: 0 
algebră şi o trigonometrie. În 1873 publică 
Elemente de trigonometrie, care au servit ca 


manual de liceu pînă în anul 1928. Menţio- 
năm că tot din anii liceului a rămas şi tra- 
ducerea unei lucrări de astronomie, pe care 
Haret a publicat-o ulterior. Trebuie să subli- 
niem cu acest prilej continuitatea interesu- 
lui lui Haret, care din liceu şi pînă la sfîrşitul 
vieţii s-a preocupat de școală, de manuale 
de matematică, de astronomie, de ştiinţe 
exacte în general. 

După terminarea liceului, în 1869, Haret 
s-a înscris la Secţia fizico-matematică a Fa- 
cultăţii de Ştiinţe a Universităţii din Bucu- 
reşti. Peste un an, fiind student, este numit 
profesor provizoriu în învățămîntul secundar 
din Bucureşti — în acea perioadă posturile 
din învățămîntul secundar putînd fi ocupate 
de bacalaureaţi. În 1874, cîştigă un concurs 
de bursă și pleacă la Paris spre a se specia- 
liza în matematici. Aici, în 1875, îşi trece 
din nou examenul de licenţă în matematică 
şi în 1876 obţine și licenţa în fizică. La 18/30 

ianuarie 1878 obţine titlul de doctor la Sor- 
bona, devenind primul român doctor în ma- 
tematică la Paris. Teza sa purta titlul Asupra 
imvariabilităţii marilor axe ale orbitelor pla- 
netare. El aborda o problemă deosebit de 
interesantă, atît din punct de vedere teoretic, 
al mecanicii cerești, cît şi al vieţii pe Pămint: 
sistemul solar, așa cum îl cunoaștem noi, este 
stabil sau nu? Orbitele planetelor rămîn ace- 
leaşi în timp, sau se modifică? Pentru a răs- 
punde la această problemă de mecanică ce- 
rească, Spiru Haret a dezvoltat noi metode 
matematice. Concluzia sa a fost aceea a unei 
anumite instabilități a sistemului planetar, 
de o anvergură mică însă, care nu pune cu 
nimic în primejdie viaţa. Ca un omagiu adus 
memoriei sale, la aproape un veac după doc- 
toratul său, în 1977, cu ocazia cartografiei 
suprafeţei nevăzute a Lunii, unei formaţiuni 
lunare i s-a dat numele de circul Haret. 
Spiru Haret a fost cel dintii astronom ro- 
mân cu solide preocupări teoretice, dar şi cu 
observaţii interesante — privind, de exemplu, 
eclipsele de Soare, „pata roşie a planetei Ju- 
piter sau unii meteoriți. 
Numele său rămîne legat şi de reorganiza- 
rea, pe baze moderne, a învățămîntului din 
țara noastră. Ataşat de învățămînt încă din 

timpul liceului, el ocupă, pe rînd, diferite 
funcții administrative — în afara celor di- 
dactice — în trei rînduri fiind Ministru al 
Supranumit „Omul 
şcolii“, are un rol hotăritor în dezvoltarea în 
țara noastră a învățămîntului de toate gra- 
dele. În același timp, a sprijinit cercetarea 
ştiinţifică originală, creînd condiţii de afir- 
mare a tinerelor talente atît în ştiinţă cît şi 
în alte domenii ale vieţii culturale, încura- 
jînd numeroşi inventatori, printre ei pe Aurel 
Vlaicu — care, graţie lui, au putut să-și de- 
săvîrşească opera. Una din lucrările sale 
cele mai interesante este monografia Meca- 
nica socială (1910, Paris-Bucureşti), în care 
încearcă să aplice principiile mecanicii la 
viața socială — fiind astfel un precursor al 
utilizării metodelor matematice în studiul 
fenomenelor sociale. În 1892 a devenit mem- 
bru al Academiei. 

îmbinînd munca de cercetare ştiinţifică cu 
cea de organizare şi de popularizare a ştiin- 
ței, Haret a lăsat în urma sa şi numeroase 
manuale de şcoală. 

Strîns. legat de poporul său, Haret scria cu 
luciditate: „A nu sprijini lupta pentru lumi- 
narea poporului, a lucra contra existenţei 
țării, este tot una“. 

ÎNTEMEIETORUL METEOROLOGIEI ȘTIINȚIFICE ÎN ROMÂNIA 


ŞTEFAN HEPITES 
(1851—1922) 


Fără nici o îndoială, observaţii meteorolo- 
gice spontane s-au făcut pe teritoriul patriei 
noastre de cînd au apărut pe el primii oa- 
meni. În a doua jumătate a secolului trecut, 
observaţii meteorologice regulate, deși cu- 
prinzînd arii reduse, au început a se face de 
către chimistul Petru Poni la laşi. Dar orga- 
nizarea unui sistem ştiinţific de înregistrare 
a datelor meteorologice este o achiziție mai 
recentă; realizarea unei reţele meteorologice 
se leagă, la noi în ţară, de numele lui Ștefan 
Hepites. 

Cursurile gimnaziale le urmează la Bucu- 
reşti, unde absolvă şi Școala Militară, după 
care, în anul 1873 obţine titlul de doctor în 
fizică şi matematică; peste doi ani devine, 
de asemenea, inginer diplomat. 

Începînd din același an — 1875 — parti- 
cipă, timp de doi ani, la lucrările de con- 
strucție a portului Brăila, orașul său natal, 
Curind după aceea începe Războlul Indepen- 

denţei, la care ia parte, ca locotenent de ar- 
ţilerie. La Brăila organizează o mică stație 
meteorologică, iar observaţiile făcute le pu- 
blică în 1878. 

Devenind inginer la Ministerul Lucrărilor 
Publice, instalează 11 staţii meteorologice 
de-a lungul Dunării, acţiune deosebit de im- 
portantă, legată de prevederea eventualelor 
inundaţii. Devenind, în 1883, inspector gene- 
ral al Domeniilor Statului, organizează, în 
anul următor, prima stațiune meteorologică 
centrală românească la Şcoala de A gricultură 
de la Herăstrău. În sfîrşit în 1884, după stră- 
danii și insistențe îndelungate, obține să se 
înfiinţeze Institutul Meteorologic din Bucu- 
reşti, al cărui director va fi de la înfiinţare 
şi pînă în 1908, publicînd sistematic rezulta- 
tele observaţiilor etectuate şi editind publi- 
caţiile institutului. În modul acesta, ţara 
noastră devine una dintre primele țări cu un 
bun serviciu meteorologie. Tot St. Hepites 

a organizat primele observaţii ştiinţifice re- 
feritoare la cutremure, creînd Serviciul 
Macro-Seismic. De asemenea, Șt. Hepites a 
avut un rol important în promovarea siste- 
mului metric, determinării astronomice și 
difuzării orei exacte, determinării magnetis- 
mului terestru în România — fiind şi autorul 
celor dintii scrieri de istorie a meteorologiei 
şi astronomiei româneşti. 

Membru a diferite societăţi științifice, 
membru al Academiei (corespondent 1880, 
titular 1902), profesor universitar, secretar al 


Secţiei Ştiinţifice a Academiei, Ștefan Hepi- 
tes a fost preşedinte de onoare al Congresu- 
lui Internaţional de Meteorologie de la An- 
vers, în 1894. 

Bun organizator, exigent şi extrem de me- 
ticulos, cu un caracter de o mare fermitate 
— aşa cum trebuie să fie un om de știin- 
tă —, Ştefan Hepites se stinge din viață, tot 
la Brăila, în anul 1922, avînd satisfacția de 
a fi lăsat o importantă moștenire ştiinţifică 
— un serviciu meteorologic realizat după 

-_ toate cerinţele ştiinţifice ale epocii. 

UN AUTODIDACT ERUDIT 


JOHANN MARTIN HONIGBERGER 
(1795—1869) 


Printre figurile cele mai interesante, dar 
și cele mai contestate, pe care Braşovul le-a 
dat ştiinţei, s-a numărat Johann Martin Ho- 
nigberger, născut la 10 martie 1795 în acest 
oraş. 

A fost contestat ba chiar defăimat (într-un 
almanah medical din 1840) drept „aventurier 
şi şarlatan“. Nimic mai neadevărat! E drept, 
lipsa de mijloace materiale i-a închis drumul 
spre studiile universitare, trebuind să se 
mulțumească doar cu cele gimnaziale în ora- 
şul natal, apoi cu practica farmaceutică la 
Braşov şi Bistriţa, dar ca autodidact şi-a 
însușit o cultură ştiinţifică vastă, mai ales în 
ce privește botanica, geografia, medicina, is- 
toria, orientalistica. De-a lungul vieţii sale, 
a devenit poliglot, vorbind nu mai puţin de 
12 limbi. Medicii l-au luat în ris fiindcă a 
practicat medicina (a combătut mari epide- 
mii, a fost un pionier al homeopatiei), fără 


Lă 
a avea diploma de medic; unii istorici au 

privit cu neîncredere descoperirile sale ar- 
heologice, dar mai ales invidia a fost stîrnită 
de marele succes pe care l-a avut în toată 
Europa relatarea călătoriilor sale în Orient, 
într-o carte pe care a publicat-o în 1851 
(„Roadele Orientului“). 

Tumultuoasa şi fertila sa activitate s-a axat 
în primul rînd pe cele cinci expediții, orga- 
nizate în Egipt, Turcia, Siria, Afganistan şi 
India, unde a strîns bogate colecții etnogra- 
fice, numismatice și arheologice, a adunat 
minerale şi plante rare (mai ales medicinale), 
care au îmbogăţit, la întoarcerea sa, muzeele 
Europei. A alcătuit şi un interesant glosar de 
botanică medicală, cu termeni în nouă limbi! 
În India, a combătut o mare epidemie de ho- 
leră, tot acolo obţinînd bune rezultate prin 
tratarea bolilor nervoase cu extracte din 
plante medicinale. Cunoştinţele de chimie 
i-au servit să pună la punct fabricarea unor 
explozivi, folosiţi de armata indiană în lupta 

împotriva englezilor. 

A fost deci explorator, farmacist, chimist, 
practicant al medicinei, orientalist, etnograf, 
arheolog şi filolog — o multilateralitate pe 
care denigratorii săi nu i-au iertat-o. Dar 
pînă la urmă ştiinţa, de pildă, arheologia, nu 
a putut să-i ignore descoperirile, apreciin- 
du-le elogios, iar o seamă de societăţi ştiin- 
tìfice l-au ales membru, printre ele numărîn- 
du-se Societatea de Medici şi Naturaliști din 


Iași şi Societatea de Studii Asiatice din Pa- 
ris. Nu se poate contesta spiritul de aventură 
și fantezia debordantă care l-au animat o 
viaţă întreagă, dar nici competența şi gene- 
rozitatea sa (consulta întotdeauna gratuit pe 
săraci), însuşiri care l-au făcut pe inginerul 
şi istoricul științei Hans Barth să-l caracte- 
rizeze pe „unchiul din India“, cum era po- 
reclit pe plaiurile natale, drept „un Albert 
Schweitzer în Lahore şi Calcutta“. 


86 


100 de oameni de ştiinţă și inventatori români 


p 


DE A ON N 0 ON e ea o a aaa 


CREATORUL ȘCOLII ROMÂNEȘTI DE FIZICĂ ATOMICĂ 


HORIA HULUBEI 
(1896—1972) 


Se poate afirma că fizica atomică din 
România — şi chiar din lume — a beneficiat 
din plin de activitatea rodnică a savantului 
Horia Hulubei. Născut la Iași, frecventează 
cursurile Liceului Internat din același oraș, 
numele său fiind înscris pe tabela de onoare 
a acestei școli. Încă din acea vreme, ştiinţa 
și tehnica îl pasionau. „Colaboram la Gazeta 
matematică încă de pe atunci, organizam cu 
colegii simpozioane științifice — a mărturisit 
el într-un volum de interviuri. Eram fericit 
că făceam ce-mi place. Împreună cu doi prie- 
teni, am construit chiar şi un planor, pe 
care l-am experimentat cu succes.“ 

Studiile superioare, pe care le începuse în 
1915, la terminarea liceului, sînt întrerupte 
de intrarea în război a României. El luptă pe 
front ca infanterist în România, luînd parte 
la glorioasa bătălie de la Mărăşeşti şi apoi ca 
aviator în Franţa, în cadrul unui grup de 
tineri recrutat de şeful misiunii militare 

franceze în România, generalul Berthelot, 
fiind rănit și decorat. 

După terminarea primului război mondial, 
îşi reia studiile, iar la terminarea lor se de- 
dică învățămîntului, devenind pe rînd, pre- 
parator, apoi asistent la. catedra de chimie 
fizică a Universității din Iaşi. Din dorința de 
a fi în contact cu cei mai reprezentativi sa- 
vanți ai vremii, desfăşoară o activitate de cer- 
cetare şi în Laboratorul de Chimie Fizică al 
Sorbonei, laborator condus în acea perioadă 
de renumitul savant Jean Perrin — lucrînd 
aici, cu întreruperi, în perioada anilor 1927— 
1938. În 1933, îşi ia doctoratul în fizică la 
Paris, ajungînd chiar director de cercetări la 
Universitatea din Paris. Horia Hulubei acti- 
vează susținut în ţară, fiind, pe rînd, con- 
ferențiar, profesor, la universitățile din Iaşi 
şi apoi București, unde, pe lîngă intensa 
muncă de cercetare ştiinţifică, are o foarte 
bogată activitate de cercetare şi organizare 

a Institutului de Fizică, creat în 1948 şi pe 
care îl conduce pînă în anul 1965, cînd trece 
la conducerea Institutului de Fizică Atomică, 
atunci nou creat. 

Horia Hulubei are meritul de a fi format 
generaţii întregi de specialiști în fizica ato- 
mică şi nucleară. În acelaşi timp, el s-a dis- 


tins şi prin importante descoperiri ştiinţifice. ` 


Astfel, a obținut — primul în lume — spec- 
tre de raze X în gaze. În acest scop, el şi-a 
construit un spectrometru special, de concep- 
ţie proprie. 

Savantul român are contribuţii importante 
şi în fizica neutronilor, în studiul elementelor 
transuraniene, în studiul reacţiilor nucleare, 
mai ales în ce priveşte interacţiile nucleare 
la energii joase, medii şi înalte. A studiat, 
de asemenea, dezintegrarea mezonilor. 

Ca prim director al unor importante insti- 
tute de cercetare, Horia Hulubei a avut un 
rol decisiv în punerea în funcţiune — pentru 
prima dată în țară — a unui reactor nuclear 
(cel de al doilea din Estul Europei) şi a unui 
ciclotron — pentru ca ulterior să organizeze 
cercetarea ştiinţifică bazată pe aceste instru- 
mente moderne de studiu. 

De asemenea, Horia Hulubei a avut o re- 
marcabilă activitate internaţională, fiind 
unul din principalii organizatori ai celebru- 

lui „Palat al Descoperirilort de la Paris 
(1937), ca și unul din organizatorii de seamă 
ai învățămîntului superior de fizică atomică 
şi nucleară din țara noastră. El a fost și vice- 
preşedinte al Consiliului  Guvernatorilor 
Agenţiei Internaţionale de Energie Atomică 
(cu sediul la Viena) şi membru al Institutu- 
lui Unificat de Cercetări nucleare de la Dub- 
na (U.R.S.S.). 

Pentru meritele sale cu totul remarcabile, 
Horia Hulubei a primit numeroase distincții 
științifice atît din țară cît şi din străinătate, 
fiind, în acelaşi timp, membru a numeroase 
academii şi societăţi ştiinţifice de prestigiu, 
naţionale şi internaţionale; a fost ales în 1937 
membru corespondent al Academiei Române, 
iar în 1955 membru titular al Academiei 
R.P.R. 

„Una dintre satisfacţiile mele cele mai 
mari — a declarat el — este că, prin înfiin- 
țarea Institutului de Fizică Atomică, s-a rea- 
lizat posibilitatea de a se crește în țară cadre 
de fizicieni eminenţi — dintre care mulţi au 
lucrări deja cunoscute în lume, aducînd pres- 
tigiu ştiinţei româneşti şi asigurînd schimbul 
de mîine în acest sector. Ei realizează un 
aport însemnat, pentru economia ţării, prin 
lucrările lor.“ 

„DECANUL FIZICIENILOR ROMANI“ 


DRAGOMIR HURMUZESCU 
(1865—1954) 


„Universitatea din Iaşi fi datorează o par- 
te din gloria ei, fizica îi datorează o serie de 
descoperiri clasice... Elevii şi elevii elevi- 
lor lui îi cinstesc şi-i vor cinsti numele“; așa 
îl caracteriza pe fizicianul Dr. Hurmuzescu, 
un alt mare fizician, anume savantul Ștefan 
Procopiu. 

Născut la Bucureşti în anul 1865, Drago- 
mir Hurmuzescu, considerat de fizicianul şi 
istoricul fizicii C. G. Bedreag drept „decanul 
fizicienilor români“, a urmat învățămîntul 
liceal la „Colegiul Sf. Sava“ din București, 
tot în acest oraş obţinînd şi licenţa în ştiinţe 
fizico-chimice (1887). Își susține şi doctoratul 
în fizică (1890), cu cea mai înaltă distincţie, 
cu o lucrare despre constanta electrodinami- 
că. Este conferenţiar de fizică şi matematică 
(1896—1897), apoi profesor de fizică (din 
1897) la Universitatea din Iaşi, unde pune 
bazele unui laborator universitar, modern, de 
fizică. Contribuie la punerea bazelor Socie- 

tății de Științe din Iași, şi a unei publicaţii 
universitare de prestigiu („Annales Scientifi- 
ques de l’Université de Jassy“), aceasta fiind 
editată în franceză spre a face cunoscute și 
peste hotare contribuţiile oamenilor de şti- 
ință ieşeni (Hurmuzescu a fost secretarul de 
redacţie al revistei). Dragomir Hurmuzescu 
este întemeietorul școlii de fizică de la Iași, 
şcoală ce a format numeroși oameni de şti- 
ință de o certă valoare, ca Ștefan Procopiu, 
C. G. Bedreag şi alții. Concomitent cu activi- 
tatea universitară, este profesor şi director 
al Liceului Internat din Iaşi. De asemenea, el 
înființează, pe lîngă Facultatea de Științe, 
Școala superioară de electricitate din Iaşi 
(1910—1912) — într-o epocă în care nu se 
asigura încă, în țara noastră, formarea de 
specialiști de nivel superior în electricitate. 
Această instituţie devine, ulterior, Institutul 
Electrotehnice al Universităţii din Iaşi (1913), 
important nucleu al învățămîntului electro- 

tehnic superior din România, ca şi al viitoa- 
rei Şcoli Politehnice „Gheorghe Asachi“ din 
Taşi. 

Transferat la Universitatea din Bucureşti 
în 1913, ca profesor la disciplina „Aplicațiile 
căldurii și electricității“, Dragomir Hurmu- 
zescu rămîne în Capitală în această funcţie 
pînă în anul 1937, ocupînd şi funcţia de de- 
can al Facultăţii de Științe din Bucureşti. În- 
fiinţează aici Institutul Electrotehnice Univer- 
sitar, pe care îl conduce pînă la unificarea 
acestuia cu Facultatea de Electrotehnică a 
Şcolii Politehnice din Bucureşti. În anul 1916 
este ales membru corespondent al Academiei 
Române, iar ulterior se numără printre mem- 
brii fondatori ai Academiei de Ştiinţe din 
România. ă 

Avînd o viziune largă, Dragomir Hurmu- 
zescu a participat la organizarea unora din- 
tre primele emisiuni de radiodifuziune din 
ţară (1926) şi tot el a fost preşedintele Aso- 
ciaţiei Prietenilor Radiofoniei. Meritele sale 
ştiinţifice sînt importante, fiind legate atit 
de probleme fundamentale ale fizicii — cum 
ar fi determinarea raportului dintre unităţile 

electrostatice și electromagnetice — cît și de 
probleme aplicative, ca realizarea în 1895 a 
unui dinam de înaltă tensiune, cu patru in- 
duși fixaţi pe același arbore (3000 V — pe 
atunci una din cele mai înalte tensiuni obţi- 
nute). El a inventat un nou tip de izolant — 
dielectrina (1894) (pe baza unui amestec de 
sulf şi parafină), cu ajutorul căruia a con- 
struit un prim electroscop modern (produs 
în serie în străinătate) — aşa-numitul elec- 
troscop H, cu ecran electrostatic — de care 
s-au servit H. Becquerel pentru descoperirea 
radioactivităţii, iar soții Marie şi Pierre Cu- 
rie pentru izolarea radiului. Împreună cu 
L. Benoist, a descoperit proprietatea razelor 
X de a descărca corpurile electrizate, iar îm- 
preună cu marele neurolog Gh. Marinescu 
a realizat primele fotografii din lume cu bol- 
navi suferind de maladia denumită actome- 
galie. A fost un important promotor al apli- 
caţiilor tehnice ale fizicii şi autorul prime- 
lor cercetări de radio din România (1902). 

Pentru a-i cinsti memoria, unul din pre- 
miile Academiei R.S.R. îi poartă astăzi nu- 
mele. 

PIONIER AL STUDIULUI CREIERULUI ALBINELOR ŞI AL SPEOLOGIEI ROMÂNEȘTI 


CONSTANTIN N. IONESCU 
(1878—1935) 


Este interesant de observat că destul de 
mulţi învăţaţi români au devenit celebri încă 
de la teza de doctorat, care a reprezentat o 
realizare de nivel mondial, printre ei numă- 
rîndu-se fizicienii Constantin Miculescu și 
Dragomir Hurmuzescu, astronomii Spiru Ha- 
ret, Constantin Gogu și Nicolae Coculescu, 
matematicienii David Emmanuel și Dimitrie 
Pompeiu — care astfel, de foarte tineri, au 
atins o culme a creaţiei lor. Iată acum și pe 
unul dintre biologii despre care se poate spune 
acelaşi lucru. Este vorba de Constantin N. 
Ionescu, născut la Iași, absolvent al cunoscu- 
tului „Liceu Internat“ din acest oraș și licen- 
tiat al Facultăţii de Științe, unde a fost dis- 
cipolul lui Paul Bujor. După o perioadă de 
specializare, C. N. Ionescu (cum obișnuia să 
semneze) își susține teza de doctorat în 1908, 
încumetîndu-se să trateze o temă de mare di- 
ficultate, aşa cum rezultă din chiar titlul lu- 
crării: Cercetări comparative asupra creieru- 

lui albinelor. 

Utilizînd o tehnică histologică de mare fi- 
nețe, corespunzătoare studiului structurii mi- 
nusculului organ, aceea a secțiunilor și a re- 
constituirii lor în ceară, el descoperă în lobul 
optic ceea ce a denumit „Chiasma internă“ 
(o încrucișare nervoasă) și identifică rădăci- 
nile reale și celulele motrice ale nervilor ce- 
rebrali, contribuţii citate de atunci în toate 
lucrările de specialitate, ca  necontestate 
priorități românești. 

Profesor secundar de științe naturale şi 
totodată conferențiar universitar de histolo- 
gie și anatomie animală la Universitatea din 
Iaşi, C. N. Ionescu a avut o activitate ştiin- 
țifică neîntreruptă, marcată prin numeroase 
descoperiri. Studiile sale asupra coleoptere- 
lor (ordin de insecte cu patru aripi) şi asu- 
pra insectelor colembole (ordin de insecte 
primitive, fără aripi) din România au făcut 
din acest cercetător subtil, retras şi modest, 

o autoritate în acest domeniu. adaptării vietăţilor la mediul cavernicol, iden- 
În același timp, el a fost cel dintii român tifică tipuri de animale care îi poartă nu- 
care a efectuat (începînd din 1910) cercetări mele, ca araneidul Nesticui lonescui, 
sistematice asupra peşterilor şi faunei caver- Studiul său Biospeologia Carpaţilor Meri- 
nicole din patrie (stimulat de cercetările în- dionali (1913) a făcut epocă în speologia 
treprinse în străinătate de E. Racoviţă, care românească, 
a revenit în ţară după primul război mon- A fost în același timp un promotor al pro- 
dial). C. N. Ionescu descoperă un mare număr tecţiei plantelor agricole împotriva insectelor 
de peşteri, face interesante observaţii asupra dăunătoare agriculturii noastre. 

UN MARE PROFESOR-INGINER, UN CTITOR AL GAZETEI MATEMATICE 


ION IONESCU-(BIZEŢ) 
(1870—1946) 


Atunci cînd ne bucurăm de existența în 
țara noastră a unei şcoli matematice de re- 
nume mondial, trebuie să ne gîndim şi la acei 
înaintaşi care au creat climatul propice de 
dezvoltare a ştiinţei, în special de răspindire 
a matematicii, care au permis minunatele 
rezultate de mai tirziu. În această direcţie, 
un rol hotăritor l-a avut revista „Gazeta 
matematică“. lar unul dintre ctitorii şi prin- 
cipalul redactor al acestei prestigioase re- 
viste — şi astăzi editată — omul care a for- 
mat generaţii după generaţii de matemati- 
cieni şi ingineri, a fost Ion Ionescu. Mulţi 
dintre ei au mărturisit că pasiunea pentru 
știință le-a fost trezită, încă din școală, de 
lectura revistei și de emulaţia participării la 
concursurile ei, foarte populare printre elevi. 

Născut în comuna Creaţa-Leşile-llfov, a 
urmat cu greu clasele primare, rămînînd de 
timpuriu orfan. Vine, de mic, la București, 
unde după terminarea claselor școlii elemen- 

tare, devine bursier al unei școli comerciale, 
iar la terminare se angajează contabil la o 
moşie, spre a-și putea ajuta mama şi cei pa- 
tru frați mai mici. În anul 1889, reușește, 
prin concurs, în anul preparator al Școlii Na- 
tionale de Poduri și Şosele, iar după un an 
este clasificat primul la concursul de admi- 
tere în anul 1 al acestei prestigioase institu- 
ţii de învăţămînt, pe care o termină, iarăşi 
pe locul întîi, ca inginer, în 1894, cu cea mai 
mare medie obţinută pînă atunci de vreun 
student al școlii. 

De student, a dat dovada puterii sale de 
muncă, redactind și multiplicînd cursurile 
unor profesori, şi traducînd din germană un 
celebru tratat de poduri, specialitate în care 
de altminteri s-a distins în îndelungata sa 
carieră universitară (1902—1938), de-a lun- 
gul căreia a format 36 de serii de ingineri 
de poduri. De remarcat că a fost primul care 
a ținut la noi o lecție despre beton, în 1903, 

iar ulterior a predat întîiul curs de beton 
armat (1914). 

Primul stagiu de inginer l-a efectuat la li- 
nia ferată Fetești-Cernavoda, participînd la 
construcția podului de la Cernavoda, operă 
de înaltă tehnicitate, strălucită probă de ca- 
pacitate a inginerimii naționale. Ulterior tre- 
ce la Serviciul de poduri al Căilor Ferate 
Române, unde un timp îndelungat a proiec- 
tat poduri, a participat la realizarea lor și la 
recepţionarea unor poduri metalice construite 
în străinătate, fiind şi director al Serviciului 
de Poduri Metalice al C.F.R. Sub conducerea 
sa, s-au reparat toate podurile avariate sau 
distruse în timpul primului război mondial, 
executindu-se în același timp lucrări hidro- 
tehnice importante. Este cel dintii care a 
proiectat la noi chesoane de aer comprimat 
din beton armat. 

O dată cu sfîrşitul războiului, la noi în țară 
ia amploare învățămîntul tehnic superior. 
Din 1921, Ion Ionescu se dedică numai învă- 
ţămîntului de la Politehnică — profesor de 
bază al acestei instituţii — și Gazetei mate- 
matice (adevărat stilp al acesteia), revistă 
care, încă din 1895, apărea lunar, cu regula- 
ritate.. La această publicaţie, I. Ionescu a 
propus nu mai puţin de 626 de probleme — 
aproape 10%% din totalul problemelor origi- 
nale date spre rezolvare! Aceasta denotă 
interesul său pentru promovarea. spiritului 
matematic în special în rîndul tineretului — 
dar nu numai al lui. a 

Pasionat în special de aritmetică, Ion Io- 
nescu a publicat 77 de articole și 145 de note 
matematice, referitoare la diferite ramuri 

ale matematicii, la care trebuie să adăugăm 
o serie de lucrări de specialitate, privind 
Ştiinţa inginerului: calculul podurilor meta- 
lice sau de beton simplu sau armat, stalica 
construcţiilor, istoria tehnicii românești şi 
mondiale etc., multe apărute în „Buletinul 
Societăţii Politehnice din România“, cea mai 
importantă revistă tehnică din trecut de la 
noi. S-a ocupat în mod special de primele lu- 
crări didactice de matematică apărute la noi 
în ţară, de istoria învățămîntului tehnic de la 
noi etc. Fără îndoială, Ion Ionescu este unul 
din ctitorii învățămîntului tehnic superior în 
țara noastră şi un mare animator al matema- 
ticii — din 1919 fiind ales şi membru cores- 
pondent al Academiei Române. A fost un om 
de aleasă ţinută spirituală, așa cum rezultă 
și din crezul său: 

„Ajungînd profesor... eram hotărît: sau 
fac ce trebuie, sau plec. Principiile care m-au 
călăuzit se pot rezuma în trei: 

1. Profesorul este răspunzător de timpul 
pe care elevii îl pierd în şcoală la cursurile 
și lucrările pe care le fac. 

2. Al doilea principiu călăuzitor a fost de 
a face ca elevii să iasă din școală cu încre- 
dere deplină în ei înşişi că sînt în stare să 
facă față cerinţelor practicii; să aibă încre- 
dere în puterea lor de a concepe şi proiecta 
lucrări tehnice. 

3. Un al treilea principiu călăuzitor a fost 
seriozitatea în îndeplinirea datoriilor .. .* 

Și, fără nici o îndoială, Ion Ionescu, cre- 
dincios sie însuși, şi-a respectat acest crez, 
formînd serii după serii de ingineri construc- 
tori, cu ale căror realizări ne putem mindri. 


=» 

UN CTITOR ȘI ÎNNOITOR AL CHIRURGIEI MODERNE 


THOMA IONESCU 
(1860—1926) 


În anul 1916, doi chirurgi români aduceau 
patrimoniului științei o prioritate mondială, 
efectuînd cea dintii operaţie din lume în an- 
ghina pectorală (anghina de piept), prin extir- 
parea (îndepărtarea) lanţului nervos simpatie 
de la gît. Erau Thoma Ionescu şi Victor Go- 
moiu, reprezentanţi de seamă ai medicinei 
românești. „Cu toată puterea şi cu toată no- 
blețea cuvîntului, a fost un şef de școală — 
scria despre Th. Ionescu savantul Ioan Can- 
tacuzino. Şi continua: Şcoala lui Thoma Io- 
nescu! Cine, la auzul acestor cuvinte, nu 
evocă, în mod spontan, acea pleiadă de chi- 
rurgi experimentați, conştienţi, încrezători 
în valoarea metodelor, aplicîndu-le cu o su- 
premă măiestrie și care astăzi sînt fala școlii 
noastre românești?“ 

Într-adevăr, Thoma Ionescu a fost înte- 
meietorul școlii moderne româneşti de chi- 
rurgie, din rîndurile căreia s-au ridicat, după 
pilda sa, atît practicieni de mare conştiincio- 

zitate, cât şi înnoitori ai tehnicilor operatorii, 
ca Amza Jianu, E. Juvara, I. Iacobovici, Iun 
Nasta ş.a. 

Frate al omului politic Take Ionescu, Tho- 
ma Ionescu a studiat dreptul şi medicina la 
Paris, devenind în 1892'doctor în medicină şi 
chirurgie. Încă din vremea studenției, i s-a 
decernat, pentru o lucrare despre hernii, pre- 
miul „Laborie“ al Academiei de Medicină 
din Franța, iar la terminarea Facultății de 
Medicină a fost un timp profesor agregat de 
anatomie al acesteia (1892—1895), ca o re- 
cunoaştere a meritelor sale. 

Doritor să-şi valorifice în patrie cunoştin- 
tele, renunță la catedra universitară din 
Franţa şi revine în ţară, unde a activat, mai 
bine de trei decenii, ca profesor de anatomie 
topografică și clinică chirurgicală al Facul- 
tății de Medicină din Bucureşti (1894—1926) 
-— totodată inițiator și director al Institutu- 
lui de anatomie topografică şi clinică chirur- 

gicală (începînd din 1895), precum și înte- 
meietorul Societății române de chirurgie 
(1898). A fost membru de onoare al Acade- 
miei Române, membru al Academiei de Me- 
dicină din Paris, ca și al Societății Interna- 
tionale de Chirurgie. 

Thoma Ionescu s-a afirmat ca un creator 
de o extraordinară multilateralitate în spe- 
cialitatea sa, În anatomie, a adus contribuții 
considerate clasice privind studiul faringelui, 
peritoneului, abdomenului, duodenului, co- 
lonului pelvian etc. A inovat şi în domeniul 
instrumentelor chirurgicale, creînd și apli- 
cînd între altele mai multe tipuri de „depăr- 
tătoare abdominale“. A introdus noi proce- 
dee de anestezie, printre care rahianestezia 
înaltă cervicală — demonstrată și într-un 
răsunător turneu în Anglia şi S.U.A. —, pur- 
tînd în ştiinţă denumirea „metoda anestezică 
românească“, 

A inovat în numeroase domenii ale chirur- 
giei, practicînd, de pildă, extracția tumorilor 
nervului optic fără ca globul ocular să fie 
afectat, a conceput și realizat o operaţie radi- 
cală în cancerul uterin (extirparea uterului 
în cazul unor tumori a fost realizată pentru 
prima dată de el, în 1898), a introdus tehnici 
operatorii noi în splenectomie (îndepărtarea 
splinei din corp), craniectomie (tăierea unei 
secţiuni în cutia craniană osoasă, pentru in- 
tervenţiile pe creier), rezecţia (tăierea şi. scoa- 
terea parțială) a stomacului în formele gra- 
ve de ulcer, operaţiile de hernie etc. 

A dat întotdeauna dovadă de o atitudine 
profund patriotică, activînd, de pildă, în 
1918, pentru cauza Unirii Transilvaniei cu 
România în cadrul Consiliului național al 
unității române de la Paris, iar în 1920— 
1921 susținînd interesele țării ca prim dele- 
gat al României la sesiunile Ligii Naţiunilor. 


SU Vo 

CONDUCATOR AL ȘCOLII MODERNE DE ȘTIINȚE AGRICOLE DIN ROMANIA 


GHEORGHE IONESCU-ȘIȘEȘTI 
(1885—1967) 


Gheorghe Ionescu-Şişeşti a fost, fără în- 
doială, cea mai însemnată personalitate a 
agronomiei româneşti din secolul al XX-lea, 
mai mult, acela care a ştiut „să ridice pres- 
tigiul ştiinţelor agricole, alături de celelalte 
ştiinţe aplicate, la rangul meritat“, aşa cum 
a subliniat un coleg al său academician, me- 
dicul-savant Ştefan S. Nicolau. De altfel, 
pentru a demonstra cercurilor ştiinţifice de 
la noi şi de peste hotare valoarea creaţiei 
româneşti în specialitatea sa, a scris, în 1937, 
în limba franceză, cea dintii istorie substan- 
ţială a agronomiei din România. Exemplul 
său personal, ca eminent organizator, ca des- 
chizător de drumuri în ştiinţă, a contribuit 
desigur considerabil la această afirmare. Se 
considera totuşi întotdeauna ca un „om obiş- 
nuit“), care „a căutat doar să-și facă datoria 
oriunde a lucrat. 

Despre felul în care și-a făcut cu prisosin- 
ță această „datorie“, vom spune cîteva cu- 

vinte în cele ce urmează. Născut la Șișeştii de 
Jos (Mehedinţi), a urmat liceul la Turnu Se- 
verin, apoi o școală superioară de agricultu- 
ră, pentru a-și susține ulterior doctoratul, 
în 1911, cu o teză privind agricultura prac- 
ticată de țărani în România. A fost, multe 
decenii (1919—1959), profesor (şi director) la 
Şcoala Superioară de Agronomie de la He- 
răstrău, mai tîrziu profesor la Facultatea de 
Agronomie şi la Institutul Agronomic „Ni- 
colae Bălcescu“ din București. A fost ales 
membru al Academiei Române (1936) şi al 
Academiei R.P.R. (1955), fiind şi vicepreşe- 
dinte al acesteia din urmă, de asemenea 
membru de onoare al Academiei Cehoslovace 
de Agricultură (1938) şi membru corespon- 
dent al Academiei de Științe Agricole din 
U.R.S.S. (1957). 

A considerat, pe drept cuvint, că cea mai 
însemnată realizare a sa a fost întemeierea, 
în 1928, a Institutului Central de Cercetări 

Agricole (L.C.A.R.), unde, cum a arătat, s-au 
efectuat „primele cercetări agricole complexe, 
organizate sistematic, pe tot cuprinsul ţării, 
conduse de institut și efectuate în laboratoa- 
rele și la staţiunile sale experimentale agri- 
colet. Aici a inţiat și condus cercetări pentru 
dezvoltarea agrotehnicii la principalele plan- 
te de cultură (grîu, porumb etc.) şi obţinerea 
de soiuri superioare, aici a stabilit, după cri- 
terii științifice, aplicarea diferențiată a în- 
grăşămintelor după tipurile de sol, a indicat 
noi metode de ameliorare a solurilor erodate, 
nisipoase, sărăturate, noi sisteme de irigaţii, 
devenind conducătorul necontestat al şcolii 
moderne românești de ştiinţe agricole. 

O contribuţie de mare valoare a savantu- 
lui a fost introducerea soiului de grîu A 15, 
cu însușiri superioare de productivitate, ob- 
ţinut prin selecţie și hibridare, care a fost 
cultivat timp de 25 de ani (pînă în 1965) pe 
mai bine de două milioane de hectare, dove- 
dindu-și din plin calităţile superioare. Prac- 


98 


tica nu l-a făcut să neglijeze aspectele teo- 
retice, ştiinţa datorîndu-i, de pildă, formu- 
larea „legii proporţiilor armonice a factori- 
lor de vegetaţie“. Au rămas de la el și o serie 
de lucrări clasice ale agronomiei românești, 
precum Cultura porumbului, apărută în pa- 
tru ediţii şi un Tratat de agrotehnică (în co- 
laborare cu Irimie Staicu), operă de căpătii 
pentru specialiştii din agricultură. 

Sărbătorit de Academie în anul 1960, sa- 
vantul observa că „numai transformarea so- 
cialistă permite aplicarea în agricultură a ce- 
rinţelor ştiinţei şi tehnicii moderne: mecani- 
zare, semințe selecționate, îngrășăminte, iri- 
gaţii, sistematizarea teritoriului. Cine vede 
terasele plantate cu vii pe versanţii, altădată 
bîntuiți de eroziune, din stinga Argeşului 
pînă la Piteşti şi din alte părţi ale țării, se 
poate întreba: cum ar fi fost posibile aceste 
lucrări de amenajare a terenului, în terase 
de plantaţii sistematice, în regimul proprietă- 
ţii parcelate, individuale?“ 

PRIMA MONOGRAFIE DE ECUAȚII INTEGRALE DIN LUME 


TRAIAN LALESCU 
(1882—1929) 


Ca orice știință, matematica se dezvoltă în 
permanenţă, dar cunoaște anumite perioade 
în care această dezvoltare este mai vijelioasă. 
O astfel de perioadă a fost și sfîrşitul seco- 
lului XIX, cînd apar discipline noi, ca, de 
exemplu, teoria ecuaţiilor integrale. Iar pri- 
ma monografie din lume care a fost dedicată 
acestui domeniu se datorează matematicia- 
nului român Traian Lalescu. , 

Traian Lalescu provenea dintr-o familie 
originară din Banat, zonă cu care marele ma- 
tematician a rămas în permanentă legătură, 
de-a lungul întregii sale vieţi. S-a născut la 
București, dar studiile liceale le urmează în 
diferite oraşe — Craiova, Roman şi Iaşi — 
fiind premiantul I în toate clasele. De mic 
este atras de matematică, colaborînd la „Ga- 
zeta matematică“. Reușește primul, cu nota 
maximă posibilă, la Şcoala Naţională de Po- 
duri și Șosele din București şi urmează timp 
de trei ani cursurile acestei școli. Fiind însă 

atras irezistibil de matematică, se retrage de 
la cursurile de ingineri și se înscrie la Secţia 
de Matematică a Facultăţii de Ştiinţe a Uni- 
versității din București, obţinînd licența 
în numai doi ani (1903—1905). 

După ce activează un timp ca profesor în 
învățămîntul mediu, pleacă pentru speciali- 
zare la Paris, ca bursier. Aici trece din nou 
examenele de licenţă și în anul 1908 devine 


doctor al Sorbonei — tocmai cu o teză ce 
trata problema atît de actuală pe atunci — 
şi încă actuală şi azi — a noilor ecuaţii in- 


tegrale. În anul 1911 publică prima mono- 
grafie din lume dedicată ecuaţiilor integrale, 
monografie în care expune și rezultatele sale 
personale. Monografia, apărută mai întii la 
Bucureşti, este tradusă în anul următor în 
limba franceză, apărînd la Paris, cu o prefață 
datorată marelui matematician E. Picard. 
Traian Lalescu a avut şi o intensă activi- 
tate social-politică. În anii 1918—1919 a ac- 

ționat susținut la Paris, pentru unirea tutu- 
ror românilor. Dar activitatea sa este, în pri- 
mul rînd, dedicată matematicii, învăţămîntu- 
lui superior. După o perioadă în care func- 
ționează în învățămîntul mediu la Giurgiu și 
Bucureşti (1906—1912), intră ca asistent la 
Școala Naţională de Poduri şi Şosele, func- 
ționînd simultan şi la Facultatea de Ştiinţe 
din Bucureşti, unde predă primul curs de 
ecuaţii integrale din învățămîntul superior 
românesc. 

Inteligența sa scăpărătoare era mereu în 
căutarea noului în ştiinţă, urmărind și lega- 
rea matematicii de multiple aspecte ale prac- 
ticii. Tocmai de aceea, după ce urmează în 
1915 un curs de electricitate și electrotehnică 
în ţară, la Şcoala Naţională de Poduri și Şo- 
sele, audiază şi cursurile Şcolii Superioare de 
Electricitate de la Paris (1918—1919), obți- 
nînd titlul de inginer. 

Revenit în ţară, ia parte activă la reorga- 
nizarea învăţămîntului superior. în perioada 
imediat următoare primului război mondial, 
ca şi la introducerea unor cursuri noi. Astfel, 
chiar el predă, pe rînd, cursuri de algebră 
superioară, mecanică raţională, geometrie 

analitică, calcul tensorial, teoria numerelor. 
La insistența sa, se înființează Școala Poli- 
tehnică din Timişoara (1920), el fiind primul 
rector al acestei prestigioase instituţii de în- 
vățămînt superior. Tot la Timișoara, înfiin- 
țează o revistă de matematică. 

În afară de contribuţiile matematice amin- 
tite, Traian Lalescu este autorul unei intere- 
sante monografii intitulate „Geometria tri- 
unghiului“. Tot lui i se datorează şi unele 
studii originale privind aşa-numitele funcții 
spline (de tip polinom) cercetate intens în 
deceniul '70, ca şi cercetări de fizică mate- 
matică. De asemenea, Lalescu a lăsat în urma 
sa numeroase lucrări privind istoria matema- 
ticii în România. Dacă moartea nu l-ar fi ră- 
pit în plină putere de creaţie, la mai puţin de 
cinci decenii de viaţă, opera sa ar fi fost de- 
sigur şi mai bogată. 

Dinamic, profund original în gîndirea sa 
științifică, profesor care ştia să cucerească 
studenţii la cursurile sale, marele matemati- 
cian-inginer şi-a realizat, cum observa mate- 
maticianul Miron Nicolescu, susținuta ambi- 
ţie de a contribui la realizarea unei „mişcări 
matematice intense în ţara noastră“. 

UN INGINER ENERGETICIAN CLARVAZATOR 


DIMITRIE LEONIDA 
(1883—1965) 


o ——————— 


Centrala hidroelectrică de la Bicaz a fost, 
fără îndoială, prima mare centrală hidro- 
electrică din ţara noastră, creată în anii so- 
cialismului. Această centrală în afară de 
energia electrică pe care o furnizează eco- 
nomiei ţării noastre, mai realizează, împre- 
ună cu marele lac de acumulare de la Bicaz, 
şi o regularizare a rîului Bistriţa. Aceste în- 
făptuiri își au un precursor în inginerul Di- 
mitrie Leonida, care, încă din anii tinereţii 
sale, a conceput diferite proiecte grandioase, 
printre care şi acela al valorificării energe- 
tice complexe a Văii Bistriţei moldovene, în 
primul rînd prin construirea „unei super- 
centrale hidroelectrice cu un mare lac egali- 
zator“, Iar actuala soluție corespunde, în 
mare măsură, soluțiilor preconizate de acest 
inginer care a indicat, cu o mare clarviziune 
amplasamentul și înălțimea barajului, capa- 
citatea lacului de acumulare, tunelul de 
aducțiune sub Muntele Botoşanul şi situarea 

centralei la Stejaru, aşa cum au fost reali- 
zate în anul 1963. 

Născut la Fălticeni în anul 1883, Dimitrie 
Leonida urmează studiile secundare la Bu- 
zău, Constanța şi București — oraşe unde se 
muta familia sa, tatăl său fiind militar de 
carieră. Urmează cursurile Școlii Politehni- 
ce de la Berlin — Charlottenburg, obţinînd, 
în anul 1908, diploma de inginer electroteh- 
nic, lucrarea sa de diplomă fiind proiectul 
unei centrale hidroelectrice amplasate la Bi- 
caz. Cînd a venit vremea proiectului de di- 
plomă, Leonida şi-a manifestat din plin în- 
suşirile de vizionar lucid al tehnicii. După 
ce a studiat posibilitatea construirii de cen- 
trale electrice în întreaga țară, a elaborat, 
pe baza unor riguroase studii de teren, pro- 
iectul unei hidrocentrale la Bicaz, pe Bistri- 
ţa, care ar fi fost pe atunci una dintre cele 
mai mari din lume. A indicat cu precizie 
amplasamentul general, prevăzind un baraj 

de peste 100 m înălțime, un lac de acumu- 
lare de peste 1 miliard de metri cubi de apă, 
un tunel de străpungere sub Muntele Boto- 
şanul, apoi. uzina hidroelectrică propriu- 
zisă, la Stejaru. Profesorul de hidraulică 
Ernest Reichel i-a „temperat“ elanul, impu- 
nîndu-i reducerea înălțimii barajului la nu- 
mai 24 m, de unde rezulta şi micșorarea 
considerabilă a capacităţii lacului de acumu- 
lare, ca şi a energiei electrice produse. Cînd 
însă, abia în 1963, peste mai bine de o ju- 
mătate de veac, hidrocentrala de la Bicaz 
a fost efectiv realizată, parametrii indicaţi 
de student s-au dovedit cu adevărat profe- 
tici. Schema de ansamblu şi amplasamentele 
preconizate de el au reieșit ca cele mai ra- 
tionale, barajul s-a ridicat la 127 de metri 
înălțime, lacul de acumulare a atins 1,2 mi- 
liarde metri cubi — previziunea a fost în 
mod strălucit confirmată. După ce a susţi- 
nut în 1908 proiectul de diplomă, devenind 
inginer, lui Dimitrie Leonida i s-a propus 
să rămînă în Germania, ca asistent la Poli- 
tehnică. Dar tînărul a refuzat. Ştia cîtă ne- 
voie avea ţara de cunoştinţele lui. 

Iată cum continuitatea de gîndire a unui 
savant, conduce la rezultate de seamă, atunci 
cînd are la bază studiul exact, raţional, al 
fenomenelor naturale, îmbinat cu dragoste 
de ţară, de poporul său. 


Reîntors în ţară, inginerul D. Leonida în- 


ființează, în același an, Şcoala de Electri- 
cieni şi Mecanici din București, şcoală ani- 
mată chiar de creatorul ei, şi, care timp de 
patru decenii a furnizat ţării cadre medii 
foarte bine pregătite. 


În același timp, D. Leonida a funcţionat 
și ca profesor universitar, mai întîi la Școala 
politehnică din Timișoara (1924—1941), apoi 
la Politehnica din București (1941—1945). 
Ca profesor, D. Leonida se caracteriza prin- 
tr-o mare deschidere la toate problemele 
tehnice, pe care reușea să le explice cu un 
minim de formule matematice, pătrunzind 
în esența intimă a fenomenelor. Posedind o 
vastă informare știinţifico-tehnică și un mare 
simţ pedagogic, D. Leonida se interesa în 
egală măsură de formarea inginerilor, în po- 
litehnici, ca şi de formarea muncitorilor şi 
tehnicienilor în şcoli adecvate. 

Avînd o mare dragoste de țară, a partici- 
pat la elaborarea unei legi importante, cum 
ar fi „Legea Energiei“ şi „Legea Apelor“ 
(1924). 

A înființat, în 1908, Muzeul Tehnic din 
Bucureşti, muzeu care îi poartă numele. 

Participant activ la viața cetății, D. Leo- 
nida a. activat ca inginer şef al Serviciului 
Electricităţii din Primăria Capitalei, contri- 
buind la dezvoltarea iluminatului public elec- 
tric, la trecerea de la tramvaiele cu cai la 
cele electrice, la crearea de noi centrale elec- 
trice în Capitală. 

Membru al mai multor societăți ştiinţiii- 
ce, Dimitrie Leonida rămîne în istoria teh- 
nicii din ţara noastră, ca și în istoria învă- 
ţămîntului electricităţii ca un mare vizio- 
nar, deschizător de drumuri pentru utiliză- 
rile tot mai variate ale energiei electrice, în 
care el credea cu toată puterea şi în care 
vedea calea spre ridicarea țării sale spre noi 
culmi. 


100 de oameni de ştiinţă şi inventatori români 


A BIRUIT ÎN LUPTA CU PREJUDECAȚILE 


ELISA LEONIDA-ZAMFIRESCU 
(1887—1973) 


Cînd s-a înscris studentă la cunoscuta 
Școală Politehnică de la Berlin — Charlot- 
tenburg, din Germania, în 1909 (pe atunci 
Şcoala Naţională de Poduri şi Şosele din 
Bucureşti nu primea fete), era prima femeie 
care păşea în amfiteatrele acestui institut 
tehnice superior, motiv pentru care mulți 
profesori au privit-o cu neîncredere, soco- 
tind ingineria o profesie indicată numai pen- 
tru bărbați. Dar tînăra Elisa Leonida (sora 
inginerului Dimitrie Leonida) — născută la 
10 noiembrie 1887, la Galați — a muncit 
cu îndîrjire, a învins prejudecățile, iar în 
1912 a obținut diploma de inginer, speciali- 
tatea metalurgie-chimie şi încă purtînd 
menţiunea „cu distincție“. Ea a devenit ast- 
fel prima femeie-inginer nu numai din Ro- 
mânia, dar şi din Europa. 

Cariera acestei pioniere de necontestat a 
numeroaselor noastre inginere de astăzi s-a 
desfăşurat apoi rodnică, mai ales pe tărîmul 


punerii în valoare a bogățiilor subsolului 
românesc. Elisa Leonida-Zamiirescu a acti- 
vat ca cercetătoare, timp de jumătate de 
veac (1912—1963), la Institutul Geologic al 
României, devenit ulterior Comitetul Geolo- 
gic. A condus aici nu mai puţin de 12 labo- 
ratoare, în cadrul cărora s-au efectuat zeci 
de mii de analize de minereuri. A organizat 
cercetări şi a participat la importante studii 
de teren, valorificate substanţial în practică, 
privind în special identificarea şi analiza 
unor noi resurse de cărbune, de şisturi bitu- 
minoase, de gaze naturale, crom, bauxită, 
cupru — cărora le-a consacrat şi interesante 
monografii, printre care Contribuţiuni la 
studiul bauzitelor din România (1931) şi Stu- 
diul chimic al cromitelor din Munţii Orşovei 
(1939). A preconizat fabricarea în ţară a sul- 
fatului de cupru (utilizat pentru distruge- 
rea unor ciuperci dăunătoare plantelor de 
cultură) şi a elaborat un procedeu eficient 

de fabricare a acestei substanţe, pornindu-se 
de la minereuri din țară. A studiat de ase- 
menea apele minerale din România, precum 
şi compoziţia unor ape destinate consumu- 
lui industrial. 


S-a stins la 25 noiembrie 1973, la virsta 
venerabilă de 86 de ani, cu simțămintul unei 
datorii pe deplin împlinite; statul socialist a 
distins-o cu înalte ordine și medalii pentru 
meritele ei. 

UN ILUSTRU CTITOR AL VIRUSOLOGIEI 


CONSTANTIN LEVADITI 
(1874—1953) 


În anul 1892 îşi susținea bacalaureatul la 
Liceul „Matei Basarab“ din Bucureşti unul 
dintre elevii cu care această venerabilă insti- 
tuţie avea mai tirziu să se mîndrească: Con- 
stanțin Levaditi (născut la 19 iulie 1874, 
la Galaţi). Copilăria şi adolescența îi fuseseră 
grele, presărate cu lipsuri, căci își pierduse 
de timpuriu atât tatăl, cît şi mama. A fost 
crescut mai întîi de un unchi, apoi de o mă- 
tuşă, Eufrosina, căreia i-a promis, încă din 
anii liceului, că se va face medic, pentru a 
tămădui astfel suferinţele bolnavilor, pe care 
le cunoscuse din copilărie, în mediul spita- 
licese. Şi într-adevăr, C. Levaditi a urmat 
studiul medicinei la București (1892—1898) 
şi a fost remarcat de îndată de profesorii săi, 
mai ales de către Victor Babeș, ca element 
excepțional, acest maestru al său publicînd, 
împreună cu el, încă din vremea studenţiei, 
primele lucrări științifice ale tinărului,. 

Curînd după terminarea facultăţii, a lucrat 

ca intern într-un spital. C. Levaditi a fost 
apoi trimis la specializare în străinătate, ca 
bursier al Așezămintelor Brincoveneşti. Ple- 
ca la Paris cu o scrisoare de recomandare a 
lui Victor Babeş către I. Mecinikov (direc- 
tor adjunct al Institutului Pasteur) şi cu o 
alta a chimistului C. I. Istrati către academi- 
cianul Armand Gautier. Desprindem din 
aceasta din urmă: „Acest tînăr are deja la 
activul său cîteva cercetări frumoase şi e o 
persoană care promite mult, datorită carac- 
terului, talentului şi conduitei sale“. 

Aceste promisiuni au fost cu prisosință îm- 
plinite, mai întîi prin teza sa de doctorat, sus- 
ținută la Paris în 1902 şi apoi prin rodnica sa 
activitate la Institutul Pasteur din Paris, în- 
tre 1900 şi 1941 (cu întreruperi datorate unor 
stagii de specializare şi colaborare la alte in- 
stitute). Ştiinţa românească l-a omagiat prin 
alegerea ca membru al Academiei. A fost de 
asemenea membru al Academiei de Medicină 

din Paris (1928), membru și laureat a nume- 
roase academii și societăți științifice străine. 

În două rînduri, în 1912 și 1926, odioase 
manevre de culise l-au împiedicat pe marele 
savant să ocupe o catedră universitară în 
România — mai întîi la Iaşi, apoi la Bucu- 
reşti, iar cînd binemeritata catedră de bac- 
teoriologie de la Universitatea din Cluj i s-a 
atribuit în sfîrșit — a fost pur şi simplu în- 
depărtat ca „indezirabil“, datorită unor se- 
vere critici pe care le adusese condiţiilor sa- 
nitare din ţară. 

Fără îndoială, aportul de bază al lui C. Le- 
vaditi, care l-a înscris trainic în analele ştiin- 
tei, este în domeniul inframicrobiologiei 
(știința care se ocupă de inframicrobi, de vi- 
rusuri). Astfel, dovedind în 1909, împreună 
cu medicul austriac Kark Landsteiner, că 
agentul infecțios al poliomielitei este un virus 
filtrabil, care poate fi inoculat unor maimuțe, 
Levaditi a devenit fondatorul virusologiei ex- 
perimentale. Ulterior, faptul că a izbutit să 
cultive, pentru prima oară în lume, virusul 
poliomielitie pe alte celule decît cele nervoase 
(1913), a constituit o realizare precursoare 
preparării salvatorului vaccin antipoliomieli- 
tic. A întreprins de asemenea studii complexe 
asupra virusului encefalitei, împreună cu ele- 

vul său, viitorul academician Ștefan S. Ni- 
colau. Un aport original a adus de asemenea 
privind legătura dintre virusuri şi cancer. 
Lucrări deschizătoare de drumuri a realizat 
şi în domeniul sifiligrafiei, punînd la punct 
o nouă metodă de colorare a spirochetei sifi- 
litice (metoda Levaditi-Manoudlian) — ceea 
ce a permis 'punerea în evidenţă a acestui 
agent patogen în sistemul nervos — şi des- 
coperind un nou tip de spirochet (Spirocheta 
gracilis). 

Fundamentale sînt totodată cercetările și 
descoperirile marelui savant român privind 
ultrafiltrabilitatea virusurilor, tropismul elec- 
tiv (preferenţial) al virusurilor faţă de dife- 
ritele țesuturi, mecanismul reacției Wasser- 
mann, herpesul, scarlatina ş.a. 

În ciuda celebrităţii sale, a fost o viaţă în- 
treagă un om modest, conştient de faptul că 
realizările de azi vor fi depăşite de cele de 
mâine. 

Experiențele sale au fost efectuate în con- 
diţii nu o dată eroice, ca atunci cînd nu a 
pregetat să-și inoculeze singur sifilisul spon- 
tan al iepurelui (Spirocheta cuniculi), pentru 
a dovedi crescătorilor de iepuri că nu au a 
se teme de contaminare, cum se presupunea 
anterior 

UN SAVANT CARE ȘI-A ÎNVINS INFIRMITATEA 


GHEORGHE G. LONGINESCU 
(1869—1939) 


Uneori oamenii sînt supuși la încercări 
grele: așa s-a întîmplat şi cu chimistul 
Gheorghe Longinescu, care deşi a suferit 17 
operaţii la ochi — în ultima parte a vieţii 
sale era aproape orb — această infirmitate 
nu l-a putut împiedica să-și desfășoare ac- 
tivitatea de profesor universitar, de cerce- 
tător neobosit în domeniul atît de vast și 
de fascinant al chimiei, să pășească neşovăi- 
tor pe drumul anevoios, dar fertil al desco- 
peririi, al creaţiei. 

Generaţii întregi au învăţat folosind ma- 
nualele de chimie ale lui Longinescu, dar 
puţini sînt cei care ştiu cîte dificultăţi are 
de înfruntat un cercetător aproape lipsit de 
vedere, care însă cu dîrzenie, cu un caracter 
de fier, îşi impune voinţa sa tuturor vitre- 
giilor soartei. în ultimul deceniu al vieţii, 
inimoșii săi colegi de la Universitatea din 
Bucureşti îl ajutau să se ţină la curent cu 
noutățile din știință citindu-i din revistele 

de specialitate și de asemenea îl asistau la 
experienţele de chimie ce le efectua, printre 
aceştia numărîndu-se mai ales conferenți- 
ara Gabriela Chaborski, 

Născut la Focșani, Gh. G. Longinescu a 
urmat liceul în parte în oraşul său natal, 
în parte la cunoscutul Liceu Naţional din 
Iaşi, după care a devenit student în științe 
la Bucureşti, unde obţine rezultate emi- 
nente la învăţătură. Obține în 1896 titlul 
de doctor, cu teza Asupra acizilor amionici 
din seria alifatică. 

Funcţionează, în diferite oraşe, ca profe- 
sor secundar, pînă în 1908, deşi, din 1904 
devenise cadru didactic universitar la 
Bucureşti. Valoarea sa îl impune foarte re- 
pede, în numai doi ani fiind numit profesor 
de chimie la Universitatea din Bucureşti. Din 
1925 devine membru corespondent al Aca- 
demiei, iar în 1936 este ales membru de 
onoare. Activitatea sa de cercetător este bo- 

gată, el elaborind noi reacţii pentru sepa- 
rarea unor metale, stabilind metode noi de 
chimie analitică pentru identificarea unor 
ioni. Aşa după cum aprecia cunoscutul chi- 
mist francez A. Boutaric, lucrările lui Lon- 
ginescu au deschis „o cale nouă și fecundă... 
Concluziile la care a ajuns constituie, desi- 
gur, unul din cele mai mari progrese reali- 
zate în acest domeniu în ultima sută de ani“. 
Tot lui Longinescu i se datorează o relaţie 
matematică originală, așa-numita „formulă 
L“, care pune în legătură temperaturile de 
fierbere ale lichidelor organice, densitatea 
lor şi numărul de atomi din moleculă, rela- 
ţie ce permite calcularea gradului de asoci- 
ere al masei moleculare a lichidelor pure. 
Tot el şi-a înscris numele în ştiinţă prin sta- 
bilirea unei constante pentru determinarea 
masei moleculare: „constanta Longinescu“. 

Paralel cu activitatea didactică şi de cer- 
cetare, Gh. Longinescu a fost și un neobo- 

sit popularizator al ştiinţei și, în același 
timp, a fost preocupat de reforma învăță- 
miîntului științific în țara noastră. Alături 
de marele matematician Gh. Ţiţeica, el este 
unul dintre întemeietorii unei reviste care 
a făcut epocă în ţara noastră, anume „Na- 
tura“, revistă care, la un nivel ştiinţific ri- 
guros şi cu o informaţie bogată, prezenta în 
mod corect şi totodată atrăgător, progresele 
generale ale ştiinţei, contribuţiile savanți- 
lor români la știința mondială. 

Deviza sa îl caracterizează pe deplin: 
„Știința înseamnă muncă și munca înseamnă 
cinste“. Cu adevărat, Gh. Longinescu a 
muncit cinstit, căci știința se poate face nu- 
mai cinstit, şi a trăit ca un erou, pierderea 
vederii nediminuînd cu nimic tenacitatea sa, 
lupta sa de om ce şi-a dedicat întreaga via- 
tă ştiinţei, difuzării adevărurilor ei în ma- 
sele largi şi mai întîi în rîndul elevilor şi 
studenţilor săi. 

PRIORITATEA MONDIALĂ A TELEFONIEI MULTIPLE 


AUGUSTIN MAIOR 
(1882—1964) 


Victor Marian, regretatul istorie al fizicii 
româneşti, îl descria pe inginerul-fizician 
Augustin Maior ca pe un om comunica- 
tiv, simpatic, plin de dinamism, foarte iubit 
de studenţi. La aceasta se adăuga atracţia 
pe care o exercita asupra celor din preajma 
lui prin cultura sa enciclopedică. În analele 
ştiinţei mondiale, A. Maior este însă un ma- 
re nedreptăţit. Creator necontestat al tele- 
foniei multiple (care asigură transmiterea 
mai multor convorbiri pe același circuit), 
moment de răscruce al dezvoltării teleco- 
municaţiilor moderne, aportul lui este în mod 
sistematic omis sau minimalizat în lucrările 
de specialitate, prioritatea sa fiind atribuită 
unui inventator ulterior. 

Dar să vedem cine a fost acest vrednic 
fiu al Ardealului. S-a născut la Reghin, ca 
fiu de învățător şi a urmat liceul în orașul 
natal, la Tg. Mureș şi la Budapesta, elabo- 
rînd încă în anii de şeoală o lucrare origina- 

lă de electrotehnică. A absolvit ca inginer 
Școala Politehnică din Budapesta (1905), 
dar în acelaşi timp a audiat cursuri de fi- 
zică şi matematică la Viena, München 
Göttingen („student particular“), luînd cu- 
noștință de marile cuceriri ale începutului 
de secol, de la mecanica lui 
Planck şi pînă la teoria relativităţii a lui 
Einstein. 

În anul 1905, Augustin Maior este angajat 
ca inginer în Laboratorul de electricitate al 
Direcţiei Generale a Poștelor din Budapesta. 
După primul război mondial, a fost pentru 
scurt timp (1919—1920) director general al 
Poștelor, Telegrafului şi Telefonului din 
Transilvania şi conducătorul primei Şcoli 
de Telegraf şi Telefon din provincia reuni- 
tă cu Țara în 1918. Devine în acelaşi timp, 
pentru multe decenii, profesor de fizică teo- 
retică la Universitatea din Cluj (1920—1956), 
numit la cea dintii catedră de această spe- 

cuantică a 

cialitate din România. 

În primii ani ai veacului nostru, telefo- 
nia se afla într-o expansiune considerabilă, 
dar rețeaua existentă nu putea face față 
necesităţilor tot mai mari ale telecomunica- 
ţiilor. Direcţia în care s-au îndreptat cerce- 
tările pentru mărirea capacității transmisii- 
lor a fost aceea a telefoniei multiple, însă 
rezultatele obţinute erau nesatisfăcătoare. 
După multe încercări a diferiţi specialişti, 
nereușite sau numai parțial izbutite, cel din- 
ţii care a fundamentat teoretic noul sistem 
și a realizat o staţie operaţională, folosind 
curenţi purtători alternativi de înaltă frec- 
venţă, a fost inginerul și fizicianul român 
Augustin Maior. În 1906, el izbuteşte să 
transmită mai întîi două, apoi cinci convor- 
biri, pe acelaşi circuit telefonic, pe o linie 
lungă de 15 kilometri. În 1907, publică re- 
zultatele sale și schema instalaţiei de tele- 
fonie multiplă în cea mai cunoscută revistă 
de specialitate a vremii („Elektrotechnische 

Zeitschriftt — E.T.Z.), iar în anul următor 
prezintă o comunicare corespunzătoare la 
prima Conferinţă a Inginerilor P.T.T. Cu 
toate acestea, revista engleză „The Electri- 
cian din martie 1911, ca şi alte publicaţii, 
atribuie inventarea telefoniei multiple ma- 
iorului american George Owen Squier, care 
realizase, la patru ani după Maior, în 1910, 
un alt sistem de telefonie multiplă, mai ru- 
dimentar, cu ajutorul căruia transmitea nu- 
mai două convorbiri telefonice și acestea pe 
un cablu cu mult mai scurt; Squier izbuteş- 
te, scurt timp după aceea, să industrializeze 
şi să comercializeze noua tehnologie. 

Să mai amintim, pe lîngă invenţia sa ca- 
pitală, că A. Maior are contribuţii științifice 
în electrotehnică, teoria relativității, termo- 
dinamica radiaţiilor. A preconizat de tim- 
puriu transmiterea energiei electrice la dis- 
tanţe mari prin curenți de înaltă frecvenţă, 
iar în teoria cuantică a introdus o nouă func- 
ţie, denumită „evasientropică“. 

UN NEDREPTĂȚIT 


CONSTANTIN MANOLESCO 
(prima jumătate a secolului XIX) 


Despre exploratorul şi naturalistul Con- 
stantin Manolesco se ştie din păcate cu mult 
prea puţin. Nici măcar anii nașterii şi mor- 
ţii sale nu sînt cunoscuți. 

Valoarea operei sale de om de ştiinţă, așa 
cum a fost studiată mai ales de istoricul bio- 
logiei Emil Pop, este de necontestat şi me- 
rită toată atenţia. 

S-a născut la Mehadia, comună din actua- 
lul judeţ Caraş Severin, care poartă urmele 
unei vechi aşezări romane. Nu se ştie unde 
s-a pregătit profesional, dar în deceniul al 
treilea al veacului trecut îl aflăm preparator 
al Muzeului Naţional din Pesta, prețuit pen- 
tru priceperea sa în colectarea şi prepararea 
plantelor şi animalelor. Anul 1833 înseamnă 
debutul celei mai însemnate activităţi ştiin- 
țifice a vieţii sale: vicecustodele muzeului, 
Emeric Frivalaszky, îi încredințează sarcina 
de a întreprinde cea dintii explorare natura- 
listă sistematică a Peninsulei Balcanice, în 

regiunea Munţilor Balcani şi a Munţilor Ro- 
dopi, apoi mal la sud, pînă la Muntele Athos, 
Campania durat trel anl (1833—1830), 
Manolesco fiind însoţit temporar de soologul 
Andrei Füle şi de naturalistul Carol Hinko, 
ambii decedați în condiţiile grele ale expedi- 
diției — al cărei principal realizator a rămas 
de aceea naturalistul născut pe plaiurile ses 
verinene. În ciuda unor împrejurări potriv= 
nice (epidemii, inundaţii, atacuri ale unor 
bande înarmate etc.), membrii expediției, și 
în primul rînd Manolesco, au izbutit să colec- 
teze, adesea în zone izolate, nestudiate ante- 
rior, 2 000 specii de insecte, 1900 specii de 
plante, numeroase tipuri de păsări, fluturi, 
peşti, melci, minereuri, care au fost prepa- 
rate şi expediate, în mai multe etape, Muze- 
ului Național din Pesta, ceea ce a dus la 
„senzaţionale descoperiri“, cum observa 
academicianul Radu Codreanu. Numai că, 
studiind această „recoltă de excepțională în- 

semnătate, E. Frivaldszky a publicat rezul- 
tatele fără a-i menţiona vreodată pe teme- 
rarii şi migăloşii expediționari; el „nu-i 
citează măcar în calitate de colectori“ (Emil 
Pop) și nici nu-i trece pe etichetele ierbarelor 
alcătuite! Singura mărturie care le-a păstrat 
numele este un articol publicat de C. Mano- 
lesco și C. Hinke, într-o cunoscută revistă 
naturalistă germană a vremii: „Flora“ (din 
Regensburg), care prezintă 149 plante strînse 


în anii 1834—1835. 

Din păcate, după întoarcerea lui Constantin 
Manolesco din expediţie, lipsesc date privi- 
toare la activitatea sa ulterioară. Oricum, el 
este cel dintii botanist român care apare cu 
o contribuţie de specialitate într-o publicaţie 
străină şi, după cîte știm, cel dintii om de şti- 
ință de la noi flagrant nedreptăţit, prin în- 
sușirea rezultatelor muncii sale de către un 
alt cercetător. 


112 


| 
| 


00 de o a Poeta `: A 
100 de oameni de ştiinţă şi inventatori români 


po a N N NR N 


CELULA NERVOASĂ ȘI UN EMINENT CERCETĂTOR AL EI 


GHEORGHE MARINESCU 
(1863—1938) 


Astăzi, cînd filmul științific a devenit un 
lucru curent, să ne amintim că primele două 
pelicule de acest fel au fost realizate în anul 
1898 — la puţini ani de la crearea cinema- 
tografiei — de neurologul român 
Gheorghe Marinescu (privind tulburările 
mersului în afecțiunile neurologice) şi con- 
comitent de către chirurgul francez Eugène 
Doyen (privind o nouă tehnică operatorie). 
Cu doi ani mai înainte, în 1896, Gheorghe 
Marinescu realizase, în colaborare cu fizicia- 
nul Dragomir Hurmuzescu, primele radio- 
grafii din lume pentru studiul scheletului 
mîinii în acromegalie (creşterea excesivă a 
unor extremităţi ale corpului, datorită unei 
hiposecreţii a glandei hipofize), la scurt 
timp după descoperirea razelor Rântgen. 
Două realizări remarcabile, în care medici- 
na își dădea mîna cu tehnica. 

Gheorghe Marinescu oscilase iniţial în 
alegerea profesiei sale, ca şi Victor Babeș. 


către 

Rămas de timpuriu orfan de tată, fusese 
înscris, după terminarea şcolii primare, la 
Seminarul Teologic din Bucureşti, dovedin- 
du-se însă aici un elev mediocru. În anul 
1882 se îndepărtează însă de „cele sfinte“ 
și, cu un zel demn de laudă, își susține ba- 
calaureatul, atît în litere, cît şi în ştiinţe. 
Urmează apoi, timp de un an, studii ingine- 
reşti, la Şcoala Naţională de Poduri şi Şose- 
le din Bucureşti, pentru ca în 1883 să răs- 
pundă în fine marii sale vocaţii, înscriindu- 
se la Facultatea de Medicină din București, 
pe care o absolvă în 1889. Interesul arătat 
tehnicii și-a dovedit însă din plin utilitatea 
în cariera sa de medic, el dînd o mare aten- 
ţie aparatajului clinic şi de laborator şi rea- 
lizînd — cum am văzut — prin aplicarea 
tehnicii celei mai noi în medicină, priorităţi 
mondiale. Tot interesului său pentru inves- 
tigarea tehnică a maladiilor trebuie 


atribuim rolul său de pionierat în studiul 


să-i 

bolilor creierului prin encefalograție. 
Sustinut: și îndrumat, încă din primii ani 
cut e SA sale Ştiinţifice, de către medicii 
rind UOR iu şi Victor Babeș, obține cu- 
strălucite. În 1890, la numai 27 
de ani, descoperă cauza „maladiei lui Frie- 
drich“ (aceasta provoacă grave tulburări de 
echilibru), fiind vorba de o degenerare a 
căilor din măduvă care conduc influxul ner- 
vos. Pe baza unei burse de specializare, își 
susține în 1897 doctoratul în medicină la 
Paris, cu o teză al cărei aport se înscrie 
trainic în ştiinţă, prin descoperirea miinii 
suculente (denumită și „mîna lui Marines- 
cu“ şi constind din modificări cutanate și 
subcutanate ale mîinii) în siringomielie (for- 
marea de cavităţi anormale în măduva spi- 
nării). x 
După întoarcerea în ţară, se creează pen- 
tru el o catedră de „Boli nervoase şi elec- 
troterapie“ la Facultatea de Medicină din 
Bucureşti, unde a predat timp de patru de- 
cenii (1897—1938). Din păcate, clinica mo- 
dernă de neurologie pe care a cerut-o încă 
de la începutul activității sale, a fost reali- 
zată abia în 1936 (la Spitalul Colentina). 
Întemeietor al şcolii româneşti de neuro- 
logie, Gheorghe Marinescu, se numără prin- 
tre savanții a căror activitate e greu de re- 
zumat în puține rînduri. Este autorul a mai 
bine de 1000 de lucrări de mare originali- 
tate (printre care fundamentala sa operă 
despre celula nervoasă, din 1909) și a fost 
ales membru a nu mai puţin de 36 de aca- 
demii și societăţi ştiinţifice (din 1905 — 


membru al Academiei Române), A fost cel 
dinții savant care a reuşit să vadă la mi- 
croscop celula nervoasă vie (cultivînd țesut 
nervos în afara organismului), ceea ce i-a 
permis să explice numeroase aspecte ale 
structurii celulare. A descris procesul refa- 
cerii celulei nervoase, descoperind fenome- 
nul denumit al „neurotropismului“ (celule- 
le din capătul periferic al nervului „atrag“ 
capătul central al nervului secționat, ín- 
tr-un mod analog magnetismului), Studiind 
grosimea scoarţei cerebrale, Gh. Marinescu 
a întemeiat paliometria și a adus totodată 
noi puncte de vedere privind „arhitectura“ 
scoarței. Ducînd mai departe teoria lui 
I. P. Pavlov asupra reflexelor condiționate, 
a creat teoria „trofismului reflex“. 

A preconizat și aplicat numeroase trata- 
mente noi ale bolilor nervoase și a studiat 
procesul îmbătrinirii pe baza unei teorii 
proprii. 

Am amintit doar cîteva dintre realizările 
sale, A fost, fără îndoială, o autoritate mon- 
dială în tot ceea ce priveşte celula nervoasă 
şi în general sistemul nervos. lubitor al ar- 
telor plastice şi literaturii, era în acelaşi timp 
un om de o nedezminţită omenie şi de o 
integritate morală fără pată. A condamnat 
fără menajamente misticismul şi obscuran- 
tismul, situîndu-se pe o fermă poziţie ma- 
terialistă, scriind de pildă: „Sufletul nu 
poate fi despărțit de corp; el nu există nS 
dependent de corp! Sufletul, conștiința, sìnt 
produsele creierului, ale unor fenomene ma- 


teriale“. 

ȘTEFANIA MĂRĂCINEANU 
(1882—1944) 


atori români 


ENOMEN DE RADIOACTIVITATE ARTIFICIALĂ 


Printre oamenii de știință români din tre- 
cut în primejdie de a fi pe nedrept uitaţi, 
se numără și o femeie, prima noastră fizi- 
ciană de seamă: Ştefania Mărăcineanu. Şi 
totuși, iată ce scria despre ea însăşi Marie 
Curie, descoperitoarea, împreună cu soțul 
ei, Pierre Curie, a radiului: „Domnișoara 
Mărăcineanu a lucrat mai mulţi ani în la- 
boratorul meu și recent a obținut titlul de 
doctor în științe fizice. Apreciez în mod de- 
osebit munca ei științifică“. 

După cum se știe, radioactivitatea natu- 
rală, descoperită de Henri Becquerel în 
1896, este proprietatea unor nuclee atomice 
de a se dezintegra spontan, prin emisia unor 
radiaţii de tip alfa, beta şi gama. Radioacti- 
vitatea artificială rezultă din bombardarea 
unor nuclee stabile cu neutroni sau cu par- 
ticule accelerate. Lucrînd la teza ei de doc- 
torat privind constanta poloniului (1924), 
Ştefania Mărăcineanu a observat un astfel 


15* 


de fenomen: plumbul din suportul de metal 
al unor aparate este influențat de poloniul 
radioactiv, începînd la rîndul său să emită 
radiaţii, care persistau și după ce poloniul 
nu mai acţiona! Alte fenomene de radioac- 
tivitate artificială, provocată a studiat ulte- 
rior cercetătoarea și la alte metale, ca zin- 
cul și cuprul. Aproape un deceniu după des- 
coperirea inițială, Frederic și Irene Joliot- 
Curie aveau să obțină radioactivitate artifi- 
cială prin bombardarea aluminiului cu par- 
ticule alfa, dezintegrarea metalului continu- 
înd şi după îndepărtarea sursei de radiaţii 
alfa. Cei doi savanţi au dat o explicaţie de 
ansamblu fenomenului radioactivităţii artifi- 
ciale, descoperirea lor fiind încununată de 
Premiul Nobel, la care considerăm că fizi- 
ciana română ar fi meritat pe deplin să fie 
asociată, întrucît a identificat prima feno- 
menul. Cu atît mai mult cu cît însăşi Irène 
Joliot-Curie mărturisea într-un articol din 

„Neues Wiener Journal“ (5 iunie 1934); „Ne 
amintim că savanta română domnişoara 
Mărăcineanu a anunţat în 1924 descoperirea 
radioactivităţii artificiale.“ 

Ştefania Mărăcineanu s-a născut la Bucu- 
reşti, la 18 iunie 1882, deci cu ceva mai 
mult de un veac în urmă. A avut o copilărie 
chinuită, despre care nu-i plăcea niciodată 
să vorbească, dar care şi-a pus pecetea pe 
toată existenţa ei. În 1910 a obţinut licenţa 
în ştiinţe fizico-chimice, iar curind după 
aceea a devenit profesoară la Școala centra- 
lă de fete din Bucureşti. 

După primul război mondial, a plecat pen- 
tru specializare la Paris, unde a lucrat sub 
conducerea Mariei Curie, la Institutul Radiu- 
lui, apoi la Observatorul Astronomie de la 
Meudon, publicind în perioada 1919—1930 
numeroase lucrări în reviste ştiinţifice de 
prestigiu. În 1925, a fost numită asistentă 

la Facultatea de Științe din București, unde 
a organizat și cel dintii Laborator de Radio- 
activitate din România, efectuind lucrări ori- 
ginale în această specialitate. 

A întreprins interesante experiențe de pro- 
vocare a ploii artificiale, în ţară şi străină- 
tate, cu ajutorul unor săruri radioactive, ob- 
tinind unele rezultate (în Bărăgan, în Saha- 
ra etc.). 

A publicat lucrări valoroase privitoare la 
legătura dintre cutremure şi precipitații şi 
a fost cea dintii care a semnalat că în ajunul 
producerii cutremurelor se constată o creş- 
tere sensibilă a radioactivităţii în zona epi- 
centrului, datorită degajării de radon radio- 
activ — un gaz produs prin dezintegrarea 
radiului — (în urma microseismelor), ipo- 
teză de mare însemnătate practică, confir- 
mată abia în ultimii ani. 

O VIZIUNE FILOZOFICĂ ASUPRA GEOGRAFIEI 


SIMION MEHEDINŢI 
(1869—1962) 


Astăzi pare greu de crezut, dar în ulti- 
mele decenii ale veacului trecut se ridicase- 
ră glasuri care contestau caracterul auto- 
nom al geografiei, propunînd chiar „împăr- 
țirea“ materiei ei între științele înrudite. 
Printre cei care s-au ridicat împotriva aces- 
tei viziuni negativiste, s-a numărat Simion 
Mehedinţi, care în studiul său fundamental 
Locul geografiei între științe (1894) a de- 
finit riguros obiectul disciplinei, lucrarea sa 
marcînd totodată trecerea de la caracterul 
descriptiv-informativ la care era de cele mai 
multe ori redusă, la geografia științifică 
modernă. Timp de peste o jumătate de veac, 
Simion Mehedinţi, gînditor original şi ctito- 
rul necontestat al şcolii românești de geo- 
grafie, a fost totodată figura dominantă a 
acestei ştiinţe la noi. Precizînd locul geogra- 
fiei în sistemul științelor şi caracterul ei 
autonom, Mehedinţi a adus o contribuţie 
însemnată la stabilirea legilor, categoriilor 

și metodelor ei de cercetare. 

Născut la Soveja, în județul Vrancea, şi-a 
petrecut copilăria într-o zonă de un nease- 
muit pitoresc. A urmat liceul la Focșani și 
București, iar după ce a fost bursier la Şcoa- 
la Normală condusă de Alexandru Obodes- 
cu, a obţinut în 1892 licența Facultăţii de 
Litere și Filosofie din Bucureşti, cu o teză 
de pedagogie (Ideile lui J. J. Rousseau asu- 
pra educaţiei), susținută în faţa unei comi- 
sii incluzînd pe Titu Maiorescu şi Grigore 
Tocilescu. S-a specializat apoi în geografie 
în Franţa și Germania, teza sa de doctorat 
(1892) elaborînd-o sub îndrumarea cunoscu- 
tului om de ştiinţă Friedrich Ratzel, fonda- 
torul antropogeografiei (geografiei umane). 

întors în ţară, funcţionează mai întîi ca 
profesor secundar la Focşani şi la laşi, apoi, 
aproape patru decenii, ca profesor de geo- 
grafie la Universitatea din Bucureşti (1900— 
1938). A inițiat şi coordonat publicarea de 

reviste geografice, în care, între altele, s-au 
tipărit o serie de lucrări de doctorat de 
mare valoare. În anul 1915, a devenit mem- 
bru al Academiei Române. 

în lucrarea sa fundamentală Terra. Intro- 
ducere în geografie ca știință (1930), pre- 
cum şi în alte scrieri, S. Mehedinţi arată că 
obiectul geografiei este Pămîntul în totali- 
tatea şi unitatea sa, ea studiind, pe baza 
unei metode proprii, raporturile reciproce 
dintre cele patru învelişuri activ asociate 
ale Terrei — atmostera, hidrosfera, litosfe- 
ra şi biosfera —, rînduirea materialului tre- 
buind făcută pornind de la învelișurile cele 
mai simple supraordonate, la cele mai com- 
plexe, subordonate. Creînd o adevărată fi- 
losofie geografică, savantul elaborează pen- 
tru învățămîntul secundar „metoda Mehe- 
dinți“, preconizind predarea de la îndepărtat 
la apropiat, începînd cu noţiunile generale 
despre Pămînt şi încheind cu geografia lo- 
cală. 

Simion Mehedinţi este, de asemenea, au- 
torul unor lucrări de etnografie geografică, 

de geografie umană, de geografie economică 
şi geografie regională. Extrem de interesan- 
tă este lucrarea sa Caracterizarea etnografi- 
că a unui popor prin munca și uneltele sale, 
ca şi strădania de a încetățeni în știință ter- 
meni populari, ca „firul apei“ sau „cumpă- 
na apelor“, 

În lucrările de specialitate, ca și în eseu- 
rile sale, vădeşte nu numai subtilitate şi ele- 
vaţie spirituală, dar şi un stil demn de o pană 
scriitoricească. Nu întimplător spunea despre 
expunerile lui Barbu Ștefănescu Delavran- 
cea: „O astfel de limbă poate fi cîntată la 
vioară“. 

Natura, pe care a îndrăgit-o din co- 
pilărie şi de care s-a simțit întotdeauna strîns 
legat, i-a dăruit 93 de ani de viaţă. 

Giînditor de larg orizont şi în același timp 
riguros, Simion Mehedinţi a elaborat o me- 
todologie proprie a geografiei şi a formulat 
legi ale acesteia, care să-i permită o expli- 
care cauzală a fenomenelor, adaptind tot- 
odată în mod creator principiile teoriei evo- 
luţionismului la analiza geografică. 

CONSTANTIN MICULESCU 
(1863—1937) 


Demn, discret, modest, de o extremă co- 
rectitudine şi de o exactitate care rivaliza 
cu bătăile orologiului, așa și-l aminteau ele- 
vii săi pe Constantin Miculescu, întemeieto- 
rul școlii de fizică de la București. Fizicia- 
nul Cristea Musceleanu, care i-a fost stu- 
dent (şi mai tîrziu coleg în corpul profeso- 
ral), povestea că atunci cînd pendula amfi- 
teatrului de la etajul al doilea al Facultății 
de Științe începea să bată ora unsprezece, 
era şi momentul cînd se deschidea ușa și 
apărea profesorul Miculescu, iar în momen- 
tul cînd se auzea a unsprezecea lovitură, el 
își începea lecţia. „Cînd pendula începea să 
bată ora 12, profesorul spunea ultimele cu- 
vinte de încheiere a cursului din acea zi.“ 
Această precizie nu era însă nicidecum o 
trăsătură exterioară  făpturii magistrului. 
Aşa cum se va vedea, cele mai însemnate 
realizări ştiinţifice ale acestui mare savant 
stau sub semnul aceleiaşi exemplare precizii. 

Fiul unui țăran din Crevenicu (județul 
Teleorman), căruia i se dusese vestea de bun 
gospodar, C. Miculescu a fost învăţat de 
acasă cu ordinea și conștiinciozitatea. Elev 
eminent în școala primară, este apoi fruntaș 
şi la Liceul „Matei Basarab“ din București 
(coleg și prieten cu Gheorghe Marinescu, 
viitorul ctitor al școlii româneşti de neuro- 
logie). La Facultatea de Ştiinţe, Secţia de 
Fizică-Matematică, se bucură de aprecierea 
unor profesori străluciți, ca Spiru Haret, 
Alexe Marin, Emanuel Bacaloglu; ultimul 
l-a sprijinit să obţină o bursă pentru studiul 
fizicii, într-o împrejurare specială. Tînărul 
Miculescu era îngrijorat că nu îi va fi atri- 
buită, deoarece urmase ca specialitate ma- 
tematica, dar bătrinul dascăl l-a liniştit, 
spunîndu-i: „Cu atit mai bine că eşti un cal- 
culator: fizica este o ştiinţă matematică. 
N-ai teamă, vei merge la Paris. Grăbeşte-te 
însă să te întorci căci sînt ostenit“ 

Si Miculescu, calculatorul“, cum îl bote- 
zase maestrul său, pleacă în 1886 în capitala 
Franţei, iar teza de doctorat (1891), pe care 
o pregătește în Laboratorul de Fizică al 
Sorbonei, îi pune în valoare atît simţul 
preciziei matematice, cît şi inventivitatea. 
Marele fizician James Prescott Joule, desco- 
peritor multilateral, determinase cel dintii 
„echivalentul mecanic al calorieit, o con- 
stantă fundamentală pentru fizică și mai ales 
pentru termodinamică. Dar  determinările 
lui, ca şi ale altor mari fizicieni, dădeau re- 
zultate imprecise, cu diferenţe de pînă la 
20%% între ele, de aceea inutilizabile în 
practică. Miculescu în schimb, realizează un 
calorimetru de o construcție originală, cu 
care măsoară, printr-un procedeu personal, 
cel mai precis echivalent mecanic al calo- 
riei: J=—4,1857, care a putut fi inclus în ta- 
belele, internaţionale de constante şi folosit 
practic. Cînd, în 1950, după aproape şase 
decenii, Comitetul Internațional -de Măsuri- 
şi Greutăți a stabilit valoarea definitivă, co- 
rectura a afectat doar a patra zecimală 
(4,1855, în loc de 4 1857). Experienţa cele- 
bră a lui Miculescu din 1891 este şi astăzi 
curent citată nu numai în tratatele de fizi- 
că, dar și în manuale de liceu din toată lu- 
mea, multe prezentind şi schița aparatului 
său,, 

Revenit în. țară în air anul tezei sale, 
cînd Em. Bacaloglu murise, Constantin Mi- 
culescu a fost chemat să-l înlocuiască la ca- 
tedra de fizică a Universităţii din Bucureşti 
(devenită de fizică moleculară, optică şi 
acustică), unde a predat din 1891 și pînă în 

1935, deci 46 de ani, întemeind şcoala de 
fizică de la Bucureşti. Fizicianul Eugen An- 
gelescu şi-l aminteşte „înalt, drept, cu o 
privire ageră. Experienţe minunate, demon- 
straţii riguroase, expunere impecabilă“. Și 
aici, în laboratorul universitar, chiar cînd 
cerinţele culturii naţionale l-au făcut să-și 
deplaseze centrul de greutate al activităţii 
de la cercetare la munca didactică (a predat 
la mai multe instituţii de învățămînt supe- 
rior, a fost inspector general al învățămintu- 
lui etc.), lucrările sale științifice s-au desfă- 
şurat din nou sub semnul sporirii gradului 
de precizie: a elaborat o metodă pentru 
măsurarea diametrului interior al tuburilor 
capilare (foarte înguste), a creat un proce- 
deu foarte exact pentru măsurarea indicelui 
de refracție al unui corp solid în formă de 
prismă cu ajutorul microscopului, a pus la 
punct o metodă pentru stabilirea coeficien- 
tului de elasticitate a corpurilor printr-o 
metodă acustică etc. 

În anul 1909 este ales, la o reuniune de 
la Londra, membru în Comitetul Internaţio- 
nal pentru Stabilirea Constantelor. 

A fost cel dintii fizician român care s-a 
impus pe. plan mondial, printr-o contribuţie 
importantă — fundamentală pentru termo- 
dinamica modernă. Un premiu al Academiei 
Republicii Socialiste România poartă astăzi 
numele lui, iar bustul său se află în incinta 
Universităţii din. Bucureşti, realizat de 
sculptorul Cornel Medrea, fiind inaugurat 
alături de acelea ale lui Mrazec, Spacu, Jor- 
ga, Pârvan: și Hasdeu, cu prilejul centena- 
rului înaltului for de învățămînt. 

ÎNTHUL EXPLORATOR ROMÂN, UN MARE UMANIST EUROPEAN 


NICOLAE MILESCU 
(1636—1708) 


Nouvelle Carte g 

„Cearta şi războiul sînt apucături de fia- 
ră“ — scria spre sfîrşitul veacului al XVII- 
lea cărturarul enciclopedist Nicolae Milescu, 
om de ştiinţă de talie mondială. Geograful 
şi istoricul geografiei V. Hilt observă pe 
drept cuvînt: „Informaţiile date în Jurnalul 
de călătorie în China privitoare la Siberia 
sînt atît de veridice, încît după mai bine de 
200 de ani ele au fost folosite la corijarea 
unor hărți întocmite asupra acestei părți a 
Asiei“. Ce păcat că harta Siberiei, Mongo- 
liei şi Chinei, întocmită de el, pe care sînt 
indicate numeroase formaţiuni geografice 
necunoscute înainte, s-a pierdut şi nu este 
cunoscută decît după o copie a francezului 
Philip d'Avril, din 1692 (şi aceasta foarte 
valoroasă)! 

Cronicarul Ion Neculce ne spune că „era 
de locul lui de prin părţile Vasluiului şi era 
un om învățat“; nu puţine sînt aprecierile 

unor oameni politici cu care a intrat în con- 
tact în Apusul Europei și care-i laudă vas- 
titatea cunoştinţelor și sînt uimiţi de mul- 
tele limbi pe care le cunoaște. În Moldova, 
Milescu a fost ridicat la rangul de spătar și 
a primit mai multe sarcini diplomatice, dar 
amestecîndu-se într-una din numeroasele 
lupte pentru domnie, a fost pedepsit cu tă- 
ierea nasului (de aici şi numele sub care e 
adesea cunoscut: „Spătarul Nicolae Milescu 
Cîrnul“) și nevoit să-și părăsească patria 
într-un tragic surghiun. 

După studii de filozofie, istorie, științele 
naturii, matematică, limbi străine (la Iași, 
Constantinopol şi Padova), după mai multe 
călătorii în Europa, este recomandat de pa- 
triarhul Dositeiu al Constantinopolului pen- 
tru un post înalt în Rusia (în acest om, se 
spune în scrisoarea de recomandare „sînt 
adunate toate. lucrurile lumii“). Devine aici 

şef al corpului de tălmaci din cancelaria di- 
plomatică, Scrie Aritmologia, adică o carte 
a numerelor, cea dintii lucrare din domeniul 
matematicii a unui român (1672). I se atri- 
buie de asemenea un tratat de zoologie. 

Patru cărţi ale sale — Itinerarul siberian, 
Descrierea Chinei, Statenii Spisok (Raportul 
Qe Stat) şi Jurnal de călătorie în China — 
descriu expedițiile întreprinse în Siberia și 
China de acest prim explorator român (1675 
—1678), aport substanţial la cunoaşterea 
geografică, naturalistă şi etnografică a re- 
giunilor parcurse (între altele, a dat prima 
descriere etnografică a populaţiei ostiace). 
Tot el a semnalat, cel dintii, vechile inscrip- 
ţii kirghize din zona cursului superior al flu- 
viului Enisei, 

„Moldoveanul filosof“, cum i se spunea 


adesea, acest mare erudit, a întreprins în 
cadrul expediției și o importantă misiune 
diplomatică în China, facilitată de faptul că 
stăpînea limba chineză (se pare că a mai 
efectuat ulterior și alte două călătorii), fi- 
ind considerat multă vreme cel mai compe- 
tent cunoscător european al marii împărăţii 
asiatice. 

Departe de iubita lui patrie, nu a uitat-o 
niciodată, iar în jurnalul său citim spre pil- 
dă: „Minunatul ţinut Enisei mi-a amintit 
de Valahia, iar fluviul Enisei, care este foar- 
te mare şi frumos, m-a dus cu gîndul la 
Dunăre“. $ 

În tot ce a făcut şi a scris, a fost un mare 
umanist, un om al ideilor înnoitoare, demn 
reprezentant al poporului din rîndurile că- 
ruia s-a ridicat. 

DIN MEXIC ȘI PÎNĂ ÎN INDONEZIA 


ILARIE MITREA 
(1842—1904) 


S-a născut în satul de veche tradiţie ro- 
mânească al Rășinarilor, dintr-o familie de 
oieri veniţi din Țara Moților. Elev totdeau- 
na fruntaş, a absolvit liceul la Cluj, apoi 
Facultatea de Medicină din Viena, unde și-a 
susținut doctoratul în medicină și chirurgie 
(1864). 

Ce putea fi mai firesc decît să se întoarcă, 
după terminarea studiilor în vatra natală, la 
Răşinarii copilăriei sale, unde tocmai se în- 
ființase un post de medic comunal. S-a pre- 
zentat la 18 august 1864 la concursul organi- 
zat, dar juriul a preferat pe un alt candidat, 
Nicolae Stoia, nu ca o nedreptate față de 
Mitrea, dar fiindcă acela avea o practică me- 
dicală, deloc neglijabilă, de cinci ani. Pentru 
tînărul de 22 de ani cu o fire foarte mîndră, 
care muncise cu ambiţie, pînă la epuizare, 
în cursul studiilor, aceasta a fost totuși o lo- 
vitură extrem de grea, care i-a schimbat ra- 
dical destinul, propulsîndu-l în marea aven- 

tură a peregrinărilor sale. A plecat mai întîi 
în Germania și s-a angajat medic pe o navă 
care făcea cursa Hamburg-Brisbane. „Ast- 
fe], conchide Alexandru Marinescu, Mitrea 
este primul român de la care avem dovada 
că a ajuns în Australia și anume un certi- 
ficat emis la Brisbane și datat 14 august 
1865, conținînd aprecieri laudative asupra 
comportării sale ca medic în timpul călă- 
toriei.“ 

În anul următor, 1866, chemarea depărtă- 
rilor îl încearcă din nou. Se angajează ca 
medic militar în corpul expediționar „aus- 
tro-mexican“; acolo s-a apropiat de re- 
voluționarii mexicani conduși de Benito 
Huarez, ceea ce i-a produs mari neplăceri, 
chiar interzicerea practicii medicale. A stu- 
diat totuși asiduu oamenii, locurile și natura 
din „Lumea Nouă“ și s-a întors la Rășinari 
cu o bogată colecţie de artă populară aztecă. 

înlăturat din armata austriacă, s-a anga- 

jat ca medic în armata olandeză şi a plecat 
în Indonezia, unde a rămas ani îndelungaţi 
(1870—1893), căsătorindu-se cu o băștinașă, 
care i-a şi dăruit doi copii. 

A explorat regiuni puţin cunoscute ale 
insulelor arhipelagului indonezian, precum 
şi Noua Guinee, adunînd materiale etnogra- 
fice, mineralogice, faunistice și floristice de 
mare valoare, pe care le-a donat Muzeului 
de Istorie Naturală din București, precum şi 
unor muzee străine. 

Studiind mai multe specii de maimuțe, a 
atras atenţia asupra însemnătăţii lor pentru 
stabilirea originii omului. Într-o serie de me- 
morii, a adus la cunoştinţă guvernului olan- 
dez (pe atunci puterea colonială în Indonezia, 

așa-zisele „Indii Olandeze“) necesitatea luării 
unor măsuri în favoarea populaţiei indigene, 
atrăgînd atenţia și asupra cerințelor ocrotirii 
naturii, mai multe specii interesante fiind 
amenințate cu dispariţia. 

Din păcate, n-a ajuns să publice decit 
prea puţine din notele sale de călătorie, dar 
o seamă de istorici români ai ştiinţei (Val 
'Tebeica, V. Hilt, I. D. Suciu, Alex. Marines- 
cu) i-au reconstituit, în cea mai mare par- 
te, neobosita activitate de explorator şi na- 
turalist. 

Era iubit de concetățenii săi din Răşinari 
pe care îi trata gratuit, se vedea adesea cu 
familia Goga şi era bun prieten cu compozi- 
torul şi dirijorul Gheorghe Dima. 


4 


100 de oameni de ştiinţă și inventatori români 


UN SAVANT FILOZOF CREATOR DE ŞCOLI 


GRIGORE C. MOISIL 
(1906—1973) 


Unii savanţi sînt deschizători de drumuri 


într-o singură direcţie, alţii, dimpotrivă, se ' 


afirmă năvalnic în toate direcţiile ştiinţei, 
gîndirii, activităţii civice: un astfel de sa- 
vant universal şi totodată un filozof al şti- 
inței a fost şi Grigore C. Moisil, adevărat 
umanist modern, care a promovat o 
întreagă spiritul înnoitor, permanenta cău- 
tare a adevărului, umorul fin (niciodată gra- 
tuit), combătind superticialitatea, îngustimea 
specializării, impostura, improvizaţia, slu- 
gărnicia. Eseist şi conferenţiar neîntrecut, 
fascinînd auditoriul prin farmecul expuneri- 
lor sale, el a fost „omul marilor delectări 
spirituale“, după cum îl numea un istoric 
al matematicii (G. Şt. Andonie). 

Fiu al unui ilustru numismat, Constantin 
Moisil, membru de onoare al Academiei Ro- 
mâne, Grigore C. Moisil s-a născut în 1906 
la Tulcea, unde tatăl său era profesor de is- 
torie. Urmează liceul la Vaslui şi București, 

încă din şcoală dînd dovada talentului său 
multilateral, prin conferințe pe teme cultu- 
rale şi istorice. În aceeași perioadă scrie poe- 
zii, chiar şi o piesă de teatru — acestea în 
afara colaborării la „Gazeta matematică“, 
La terminarea liceului, se înscrie la Școala 
Politehnică din București, dar după trei ani 
își dă seama că vocaţia sa e matematica, ast- 
fel că se dedică numai cursurilor de mate- 
matică de la Facultatea de Științe din 
Bucureşti, unde, în trei ani, obţine licența 
(1926). După alţi trei ani, în 1929, obţine, la 
Bucureşti, titlul de doctor în matematică, 
cu o teză de mecanică analitică, teza fiind 
publicată în același an la Paris, de o mare 
editură de specialitate. În 1931 devine doc- 
tor docent pe baza unei lucrări privind ecu- 
aţiile fizicii matematice, lucrare în care apli- 
că în mod profund original metodele alge- 
brei la studiul unor clase de ecuaţii cu de- 


rivate parţiale. 

Activitatea universitară o începe în 1926, 
ca asistent al marelui matematician D. Pom- 
peiu, pentru ca ulterior să avanseze confe- 
renţiar și profesor la Universitatea din Iaşi, 
unde ţine un curs de algebră modernă şi se 
distinge prin lucrările sale de logică mate- 
matică, domeniu atunci în plin avînt pe 
plan mondial, dar prea puţin studiat, încă 
la noi. Totodată își manifestă aici atitudinea 
profund democratică, antifascistă. În anul 
1941, trece profesor la Universitatea din 
București, unde cursurile sale se disting 
prin noutatea atît a materiei predate, cît şi 
a modului de prezentare. 

Temele abordate în cadrul cursurilor sale 
sînt variate: analiza funcţională, ecuaţiile 
fizicii matematice, geometrie finsleriană, al- 
gebra logicii, aplicarea metodelor algebrice 
în mecanică. O schimbare bruscă se produ- 
ce în activitatea sa atunci cînd îşi dă seama 
că logica matematică — capitol al ştiinţei 
considerat pînă atunci ca fiind lipsit de 
aplicaţii — se poate utiliza în studiul siste- 
melor automate discrete ca şi al calculatoa- 
relor electronice. Începe să ţină conferinţe 
în institute de proiectări şi de cercetare, în 
institute de învățămînt superior, atrăgînd 
astfel un număr de distinşi tineri spre acest 
domeniu nou al ştiinţei. Ca rezultat, la 
Bucureşti se creează o puternică şcoală de 
automatică și informatică, profesorul Grigore 
C. Moisil organizînd primele cursuri de cal- 
culatoare electronice, la Facultatea de mate- 
matică din București, încă din 1957. În 1959 


apare lucrarea sa fundamentală Teoria al- 
gebrică a mecanismelor automate care are 
un însemnat răsunet pe plan internațional, 
fiind tradusă în limbile rusă, engleză, 
cehă etc. 

Membru al mai multor societăţi ştiinţifi- 
ce din ţară și străinătate, membru al Aca- 
demiei R.S.R. (din 1948), Grigore C. Moisil 
a fost şi un încercat polemist, prezent în 
publicaţiile de prestigiu ale epocii, prin pana 
sa combătîind vederile înguste, retrograde, 
dăunătoare ştiinţei. 

Cu un remarcabil simţ al cunoașterii oa- 
menilor, a descoperit numeroase talente ti- 
nere, care, sub îndrumarea sa, au ajuns ul- 
terior, la rîndul lor, personalităţi ştiinţifice 
de talie internaţională. 

Probabil că de ar fi să alegem un singur 
domeniu în care geniul lui Moisil s-a afir- 
mat cu mai multă strălucire, ar trebui să 
alegem logica matematică, care îi datorează 
numeroase contribuţii fundamentale, din 
care putem cita studiul unor logici poliva- 
lente și logica nuanţată. A fost întemeieto- 
rul școlii românești de algebra logicii şi de 
teoria algebrică a mecanismelor automate. 
Dar adevărul este că geniul său nu poate fi 
sesizat într-o singură direcţie a cunoașterii 
— fiind profund multilateral. Neîntrecută 
rămîne caracterizarea pe care i-a dat-o un 
coleg al său, matematicianul şi eseistul 
Mircea Malița: „Grigore Moisil a fost mai 
mult decît un savant, a fost mai mulți sa- 
vanţi în sesiune permanentă“. 

SEMINARUL MATEMATIC IEŞAN 


ALEXANDRU MYLLER 
(1879—1965) 


Viaţa științifică are nevoie de un climat 
care să îi fie favorabil, are nevoie de oameni 
care să i se devoteze trup şi suflet și să 
creeze un cadru propice gîndirii bazată pe 
știință. În această direcţie, o activitate exem- 
plară au avut-o soții Alexandru și Vera Myl- 
ler, care au fondat Seminarul Matematic 
Ieșan (cunoscut de matematicieni după ini- 
ţialele sale: S.M.I.) — denumit azi „Semina- 
rul Matematic Al. Myller“, după cel care a 
avut un rol eminent în dezvoltarea vieții 
matematice în capitala Moldovei. 

Alexandru Myller s-a născut la București, 
unde urmează și liceul, susţinîndu-și baca- 
laureatul la numai 16 ani. După absolvirea 
Secţiei de Matematică a Facultăţii de Științe 
din București (1894—1899) unde s-a format 
sub influenţa lui Spiru Haret, David Emma- 


VERA MYLLER 
(1880—1970) 


nuel, Ermil Pangrati, pleacă pentru speciali- 
zare la Berlin și Göttingen. Aici studiază, 
timp de patru ani (1902—1906), perfecțio- 
nîndu-se sub îndrumarea unor mari mate- 
maticieni ca David Hilbert, Felix Klein, 
Hermann Minkovski. Obține titlul de doctor 
(eu o teză care stabilește pentru prima dată 
ecuaţiile integrale cu nuclee strîmb simetri- 
ce) la Göttingen. În acest oraş, o cunoaște 
pe Vera Lebedev. Născută la Petersburg în 
1880, aceasta urmase liceul la Novgorod, 
apoi secţia de ştiinţe fizico-matematice a 
Şcolii superioare pentru femei „Bestujev“ 
(1897—1902). A devenit doctor în matema- 
tici, în 1906, la Göttingen, cu o teză în care 
a dat primul exemplu cunoscut de ecuaţie 
integrală singulară. Căsătorindu-se cu Ale- 
xandru Myller, îl urmează la Iaşi, unde, în 

1910 devine doctor docent. Împreună cu so- 
tul ei, întemeiază, în 1912, Seminarul Mate- 
matic ieșan. În același timp, organizează, 
împreună, o bogată bibliotecă matematică, 
care a contribuit în mod esenţial la dezvol- 
tarea unei puternice şcoli matematice la 
Iaşi. 

Soții Myler și-au desfăşurat viața în mod 
paralel, în capitala Moldovei, împărțindu-şi 
timpul între activitatea legată de cursurile 
predate la Universitate, cea privind Semi- 
narul şi o bogată activitate socială și cul- 
turală. 

Meritele ştiinţifice ale lui Alexandru Myl- 
ler sînt legate, mai ales, de întemeierea șco- 
lü de geometrie de la Iași, el contribuind 
astfel considerabil la modernizarea vieții 
noastre universitare în domeniul matemati- 
cii. A fost profesor de geometrie analitică 
al Universităţii din Iaşi între 1910 şi 1947, 
membru de onoare al Academiei Române 
(1938) şi al Academiei R.P.R. (1948), doctor 
honoris causa al Universităţii Humboldt din 
Berlin (1959). Creaţia sa ştiinţifică este am- 
plă, el publicînd lucrări importante privind 
legătura dintre ecuaţiile integrale și anumi- 
te tipuri de ecuaţii cu derivate parţiale. S-a 
ocupat, cu rezultate notorii, de geometrie 
algebrică, de ecuaţii funcţionale. Principalele 
sale merite se leagă însă de geometrie, unde 
a introdus concepte noi, omologate de ştiin- 
tă, cum ar fi „reţelele Myller“, „concurenţa 
în sens Myller-Levi Civitta“ etc. O curbă 
descoperită de el a fost denumită „curba 
S.M.L“. Mărturisea atît de frumos: „Spiri- 


128 


tul meu a fost geometric, m-a fermecat va- 
rietatea şi frumuseţea figurii“, Are un aport 
însemnat şi la fundamentarea geometriei ca 
şi la istoria matematicii românești, 

Vera Myller s-a distins în special în al- 
gebră. Ea a devenit, în 1918, la Iași, prima 
femeie profesor universitar în România în- 
tr-o disciplină științifică, predind algebra 
superioară și teoria funcţiilor timp de trei 
decenii. Lucrările sale se referă la analiza 
matematică şi teoria numerelor, la ecuaţiile 
diferenţiale, la teoria funcţiilor. Toate pre- 
legerile ei erau deosebit de interesante și 
clare, ca şi cursurile tipărite. Cursul său de 
Algebră a fost distins cu Premiul de Stat 
(1953). Matematiciana Florica T., Câmpan, 
studenta ei, mărturisea într-un rind că cei 
care o ascultau aveau impresia că „participă 
alături de iluștri creatori, la marile descope- 
riri şi progrese matematice“. Democraţi con- 
vinşi, soții Myller s-au opus curentelor fas- 
ciste care se manifestau pe atunci în țară, 
dîndu-le o ripostă fermă, totodată încura- 
jînd curentele democratice. 

„Casa Myller“ de pe dealul Copoului din 
Iaşi a fost frecventată decenii la rînd de in- 
telectuali și studenţi, mulți dintre aceștia 
din urmă deveniți ulterior savanţi de renu- 
me. lar exemplul soţilor Myller s-a întipă- 
rit cu putere în memoria tuturor celor care 
i-au cunoscut, amintirea lor fiind aceea a 
unor mari oameni de ştiinţă, totodată fini 
şi modești, profund cunoscători ai matema- 
ticii, dar și ai gîndirii omeneşti, sensibili la 
artă, la ştiinţă, ca şi la viaţa socială a țării. 

UN PIONIER AL SPECTROG 


TRAIAN NEGRESCU 
(1900—1960) 


AFIEI CANTITATIVE 


Ca să facem un aliaj bun, trebuie să știm 
cu precizie ce metale intră în compoziţia sa 
şi în ce proporţii. Se impune, deci, o cu- 
noaştere calitativă şi cantitativă a aliajelor. 
Dacă avem o piesă dintr-un aliaj, este ne- 
cesar ca prin analize să determinăm ce me- 
tale formează aliajul, și în ce proporţie. Vre- 
me îndelungată aceasta s-a făcut cu analize 
chimice migăloase. Dar, în știință, apar ade- 
sea căi noi, aplicînd într-un domeniu rezul- 
tate şi metode din alte ramuri ale ştiinţei 
şi tehnicii. Astfel, deşi metalurgia este o 
ştiinţă foarte veche şi deşi spectrograful ca 
metodă de investigare era și el cunoscut de 
mult timp, nimeni nu se gîndea la începutul 
secolului XX să utilizeze această metodă fină 
a spectroscopiei, pentru studii cantitative în 
metalurgie. Este meritul tînărului, pe atunci, 
savant român Traian Negrescu, de a fi uti- 
lizat primul analiza spectrală cantitativă în 
studiul aliajelor metalice, în cadrul tezei sale 

de doctorat, pe care o susține în anul 1927. 

Născut la București în anul 1900, el are 
un drum diferit de acela al multor alți sa- 
vanţi: după ce urmează un an secţia de Ma- 
tematici a Facultăţii de Ştiinţe din Iași, trece 
la Politehnica din Bucureşti, pe care o ab- 
solvă în anul 1922, obţinînd diploma de in- 
giner de mine și metalurgie. Ca bursier, se 
specializează apoi în diferite uzine şi, aşa 
cum am arătat, la 27 de ani devine doctor în 
științe. 

Savant legat de practică, de problemele 
științifice dificile pe care le pune metalurgia, 
el publică studiile sale în reviste de specia- 
litate din ţări cu veche tradiţie metalurgică, 
cum ar fi Suedia şi Anglia. 

De la vîrsta de 20 de ani, deci de la vîrsta 
absolvirii facultăţii, devine asistent la Poli- 
tehnica din Bucureşti, instituţie în care lu- 
crează pînă la stingerea sa prematură din 
viaţă, în plină putere creatoare. Aici, la 

această Politehnică, aduce contribuţii de 
seamă la dezvoltarea specialităţii sale, me- 
talurgia fizică, participînd nemijlocit la for- 
marea a numeroase generaţii de ingineri de 
diferite specialități: mine şi metalurgie, me- 
canică, chimie industrială. A fost un pro- 
fesor cu alese daruri pedagogice, știind să 
explice cu claritate, sugestiv, cele mai com- 
plexe probleme și cucerind pe studenţi prin 
expuneri încărcate de căldura şi pasiunea 
unui cercetător dedicat trup şi suflet pro- 
gresului specialităţii sale. 

Cariera sa didactică se împletește cu func- 
ţii de mare răspundere, pe care le ocupă 
atît în învățămînt cît şi în administraţia de 
stat. Astfel, în 1939 este Director general al 
Regiei Autonome a Întreprinderilor Miniere 
și Metalurgice ale Statului din Ardeal, în 
1940 fiind director general al Uzinelor Me- 
talurgice Hunedoara; ulterior este decan al 
Facultăţii de Metalurgie din Institutul Po- 

litehnie Bucureşti și chiar rector al acestui 
prestigios institut de învățămînt superior. 
A fost membru al Academiei din 1955, 

Dar activitatea sa ştiinţifică a continuat 
în lungul întregii sale vieţi. A adus contri- 
buţii importante în studiul zgurelor în stare 
lichidă, problemă de importanță vitală pen- 
tru metalurgie, unde metalul topit este în- 
soţit de zgură. 

A elaborat formule matematice pentru 
conducerea modului de funcționare a furnale- 
lor. 

S-a ocupat de problema majoră a cauzelor 
care fac ca în anumite condiţii fierul să 
fie fragil, ca şi unele din aliajele sale. 

Petru bogata sa activitate științifică şi di- 
dactică, el a fost distins cu Ordinul Muncii. 
Savantul Traian Negrescu se înscrie cu une- 
le dintre primele contribuţii științifice ma- 
jore româneşti în domeniul metalurgiei mo- 
derne. 


100 de oameni do știință şi inventatori români 


MAGISTRUL VENERAT AL ȘCOLII DE ANALIZĂ MATEMATICA DIN BUCUREȘTI 


MIRON NICOLESCU 
(1903—1975) 


„Cea mai mare dorință a mea — a spus el 
într-un rînd — este să comunic și altora pa- 
siunea mea pentru matematici.“ Cu greu s-ar 
putea concepe strălucita dezvoltare a școlii 
matematice românești de după cel de al doi- 
lea război mondial, fără contribuţia esenţială 
a lui Miron Nicolescu, savant de renume in- 
ternaţional, cetățean credincios patriei, care 
a reuşit să îmbine în mod fericit o mare ca- 
pacitate de cercetare științifică cu crearea 
la noi a unei şcoli puternice de analiză mate- 
matică modernă și cu o activitate socială din- 
tre cele mai bogate. 

Născut la Giurgiu, ca fiu al unui învăţător, 
urmează liceul Matei Basarab la București, 
luîndu-şi bacalaureatul în 1921 şi devenind, 
în 1924, licenţiat al Secţiei de Matematică a 
Universităţii din București. Pleacă apoi pen- 
tru specializare la Paris, unde își trece din 
nou licența, în numai doi ani (1926), după 
care urmează cursurile celebrei Şcoli Norma- 

le Superioare (1925—1928) şi își susține doc- 
toratul (1928), cu o teză privind funcţiile de 
variabilă complexă. Reîntors în țară, ocupă 
funcţii de diferite grade la Universitatea din 
Cernăuţi, contribuind, în perioada interbeli- 
că, alături de S. Stoilow și de alți savanți, la 
ridicarea prestigiului științific al acestui așe- 
zămînt superior și la orientarea sa democra- 
tică, antifascistă. În 1940, trece la Universi- 
tatea din București, unde rămîne tot restul 
vieţii, deținînd, în afară de profesorat, diferite 
funcţii importante îndeplinite cu exemplară 
competenţă și conștiinciozitate: director al In- 
stitutului de Matematică (1963—1973), secre- 
tar general al Ministerului Învățămîntului, 
deputat în Marea Adunare Naţională, mem- 
bru al Academiei R.S.R. (1955) şi preşedinte 
al acesteia (1966—1975), membru în Biroul 
executiv al Consiliului Naţional pentru Ştiin- 
tă şi Tehnologie, membru al mai multor aca- 
demii şi societăţi ştiinţifice străine. 

Cercetările sale se situează în domenii im- 
portante ale matematicii, ocupîndu-se de ceea 
ce matematicienii numesc „derivata arco- 
lară“ (introdusă de D. Pompeiu în analiza ma- 
tematică), funcţii poliarmonice, funcţii poli- 
calorice (a pus bazele teoriei funcţiilor poli- 
calorice) ete. A introdus în matematică nu- 
meroase concepte noi, cum ar fi cele de func- 
ţii areolar-conjugate, de integrală multiplă a 
unei ecuații diferenţiale etc. Probabil însă că 
cele mai importante cercetări ale sale sînt ce- 
le referitoare la funcţiile poliarmonice, a că- 
ror teorie generală a elaborat-o. Le-a dedi- 
cat acestora şi o monografie, publicată la Pa- 
ris, într-o prestigioasă colecție de speciali- 
tate. Un alt mare matematician, Mauro Pi- 
cone, comentînd aceste rezultate ale savantu- 
lui român, afirma: „Geniala operă a lui Ni- 
colescu în această direcție trebuie conside- 
rată ca fundamentală pentru cercetările ulte- 
rioare“. 

Rolul său în dezvoltarea unui. puternic cu- 
rent ştiinţific în jurul Institutului de Mate- 

matică din București a fost hotăritor, iar tra- 
tatul său Analiza matematică (3 vol., 1957— 
1960), reprezintă o operă fundamentală a şti- 
inței românești contemporane. A sprijinit di- 
rect pe mulţi tineri pentru a aprofunda ma- 
tematica, această știință atit de importantă în 
societatea de astăzi. Dar dragostea sa pentru 
matematică nu a fost unilaterală, în sen- 
sul că nu l-a împiedicat să se ocupe de alte 
activități ale spiritului uman creator, de pil- 
dă de filozofia științei și de asemenea de ar- 
tă. „Nu numai matematica mă pasionează, ci 
şi poezia, literatura, arta, pictura, toate exer- 
cită o mare atracţie asupra mea, mărturisea 
el în 1968. Găsesc că frumosul se poate rea- 
liza în matematică, la fel ca în orice alt do- 
meniu“. 

Totuși, geniul său creator s-a manifestat 
în matematică, unde a lăsat o importantă 
operă în urma sa. Ținuta sa elegantă, ca și 
extrema sa corectitudine, întregeau imaginea 
unui om de mare distincţie. 

„TINEREȚEA FARA BATRĪNEȚE“ ȘI FLORA REPUBLICII SOCIALISTE ROMÂNIA 


ERASMUS IULIU NYĀRADY 
(1881—1966) 


Sărbătorit în 1961 de către Academia 
R.P.R., cu prilejul împlinirii a 80 de ani de 
viață, botanistul Erasmus Iuliu Nyárády măr- 
turisea că nicăieri nu s-a simțit mai bine de- 
cît în mijlocul naturii, observînd şi studiind 
florile. O viaţă întreagă a colindat masivele 
muntoase, cîmpiile, văile, luncile, litoralul, în 
România şi peste hotare, colectînd un imens 
material, care l-a dus la importante descope- 
riri şi i-a asigurat o nedezminţită preţuire, 
încît colegii de specialitate i-au dedicat nu 
mai puţin de 22 noi tipuri de plante, în denu- 
mirea cărora este cuprins numele său. 

Născut la Ungheni (judeţul Mureș), la 10 
iunie 1881, ca fiu al unui cantonier de cale 
ferată, E. I. Nyárády a urmat studii secunda- 
re la Tg. Mureș și Cluj (pasionat al studiului 
plantelor încă din şcoală), apoi Institutul Pe- 
dagogie Superior din Budapesta, obţinînd li- 
cența în științe naturale în 1904. A fost re- 
partizat, la cererea sa, ca profesor de liceu, 


la Kesmarok (localitate aflată astăzi în Ce- 
hoslovacia). Cu acest prilej a realizat o te- 
meinică studiere naturalistă a Munţilor Ta- 
tra (1904—1911), precum și publicarea unor 
lucrări științifice care au atras atenţia bota- 
niștilor asupra lui. 

Farmecul plaiurilor natale îl readuce apoi 
în Transilvania, mai întîi ca profesor secundar 
la Tg. Mureş (1911—1912), apoi în funcţia 
de conservator şi ulterior de director al co- 
lecţiilor botanice ale Muzeului Universității 
din Cluj şi Muzeului Ardelean din Cluj, 
unde activează timp de două decenii, pînă la 
pensionare, în anul 1941. A fost membru al 
Academiei R.P.R. (1948) şi al prezidiului 
acesteia (1960—1964). A cercetat cu pasiune, 
neobosit, flora, atras în mod deosebit de cea 
montană (Făgăraș, Retezat, Apuseni, Bucegi, 
Ceahlău etc.), prietenii spunînd întotdeauna 
că frecventele excursii naturaliste i-au dăruit 
o „tinereţe fără bătrîneţe“. A identificat două 

noi genuri de plante (Pietrosia şi Triplopeta- 
lum), nu mai puţin de 200 de specii şi mai 
mult de 900 alte tipuri de plante. Contribu- 
ţia sa la mari lucrări floristice internaţionale, 
ca de pildă Flora Europaea, din al cărei comi- 
tet de redacţie a făcut parte (1960), a fost 
unanim apreciată. Excursii naturaliste siste- 
matice în diferite zone din Transilvania, pre- 
cum şi valorificarea lor riguroasă, s-au con- 
cretizat în publicare de monografii botanice 
importante, privind flora Clujului şi a împre- 
jurimilor sale, a Munţilor Retezat, a Cheilor 

Turzii etc. 

Opera pe care însă el însuși a considerat-o 
drept o „încoronare“ a creaţiei sale și ca o 
„datorie de onoare“ a fost conducerea, ca re- 
dactor responsabil, a elaborării (din 1949) a 
monumentalei lucrări Flora R.P.R. (continu- 
ată de Flora R.S.R.) în 12 volume, pentru ca- 
re a realizat prezentarea mai multor familii 
de plante şi a depus o complexă activitate de 
îndrumare şi coordonare. Cele mai bine de 
170 de lucrări ale lui E. I. Nyárády reprezin- 
tă un aport însemnat la botanica modernă. 

UN ILUSTRU PRECURSOR AL CIBERNETICII 


ŞTEFAN ODOBLEJA 
(1902—1978) 


mea 

În istoria ştiinţei mondiale, lucrarea Psiho- 
logia consonantistă elaborată de savantul ro- 
mân Ştefan Odobleja şi publicată în limba 
franceză, la Lugoj, în anii 1938—1939, ocupă 
o poziție aparte. În această lucrare, se expu- 
ne pentru prima dată ideea cibernetică a 
consonantismului, adică a ceea ce numim azi 
reacție pozitivă. În această lucrare, Ştefan 
Odobleja îşi exprimă intenția de a sistema- 
tiza psihologia în jurul noțiunii de consonan- 
tă, ca şi dorința de a reduce psihicul la fizică. 
El scrie cu claritate că ştiinţa va ajunge să 
creeze idei în laborator. 

Născut în 1902 în comuna Izvorul Aneşti- 
lor, judeţul Mehedinţi, Ştefan Odobleja, după 
studii liceale la liceul Traian din Turnu Se- 
verin, urmează, ca bursier, cursurile Facultă- 
ţii de Medicină din București, devenind doc- 
tor în medicină și chirurgie în anul 1928 cu 
o teză privind accidentele de automobil — 
subiect de actualitate pe atunci. În perioada 

anilor 1928—1946 funcţionează ca medic mi- 
litar în diferite garnizoane şi are preocupări 
științifice legate de profesia sa, publicînd lu- 
crări referitoare la investigarea bolnavilor 
prin transsonanță toracică (1929). Publică la 
Paris, în 1935, o lucrare privind Fonoscopia 
— această din urmă lucrare fiind distinsă cu 
premiul ce se acorda celor mai bune lucrări 
de medicină militară. 

Opera sa fundamentală rămîne însă Psiho- 
logia consonantistă, care nu este numai o lu- 
crare de psihologie, ci una de gîndire ştiinți- 
fică, fiind vorba de o prezentare filozofică a 
proceselor mintale și a ştiinţei. În ea auto- 
rul caută să stabilească un număr de legi ge- 
nerale, pe care le aplică tuturor domeniilor, 
tuturor ştiinţelor — adică atât ştiinţelor na- 
turii inerte, cît şi ştiinţelor lumii vii, psiho- 
logicei şi fenomenelor economico-sociale. Din- 
tre aceste legi, este scoasă în evidenţă legea 
reversibilităţii. Ştefan Odobleja defineşte via- 

ţa „prin reversibilitate: viaţa este un cerc vi- 
cios de acţiuni și reacţiuni reciproce. O re- 
versibilitate complexă de fenomene fizico- 
chimice... Un cuplu reversibil de acţiuni și 
reacţiuni. Un fenomen complex unde fiecare 
fenomen parţial este, succesiv, cînd cauză, 
cînd efect...“ 


Tocmai aceste afirmaţii dovedesc puterea 
de pătrundere a gîndirii lui Odobleja, care 
vede în această înlănțuire de cauze și efecte, 


principiul general al tuturor fenomenelor pe 

care le întilnim — şi aceasta indiferent de 
domeniu. În desprinderea acestui principiu 
general rezidă principalul merit cibernetic 
al lui Odobleja. 

„A doua jumătate a secolului nostru este 
marcată de conceptele ciberneticii, datorită 
lui Norbert Wiener, dar în spatele său stau, 
ca în orice domeniu al cunoașterii, mulţi oa- 
meni de știință, dintre care Ștefan Odobleja 
reprezintă unul din momentele cele mai stră- 
lucitoare“ (M. Drăgănescu, P. Golu). 


aji 

CREATORUL ȘCOLII ROMANEȘTI DE CALCULUL PROBABILITĂȚILOR 


OCTAV ONICESCU 
(1892—1983) 


împlinise vîrsta de 90 de ani și era deca- 
nul incontestat al matematicienilor români, 
cînd, întîlnindu-se cu un grup de pionieri, sa- 
vantul Octav Onicescu le declara: „Să nu ui- 
tăm că matematica este unul din marii edu- 
catori ai gîndirii noastre. Ea te învaţă să an- 
ticipezi o situaţie de viață și, întocmai ca în- 
ti-o problemă, să ţii seama de toți factorii, 
să-i analizezi, să-i compari, astfel ‘încît să 
poţi lua cea mai bună decizie“. 

Chiar şi din acest scurt fragment al gîndi- 
rii savantului, răzbate preocuparea sa perma- 
nentă de a îmbina matematica cu viața — și 
cei care îi cercetează opera descoperă nenu- 
mărate fațete ale acestei preocupări: istoria 
gîndirii umane, istoria matematicii, crearea, 
la noi în țară, a unei puternice școli de cal- 
culul probabilităților şi statistică, deschide- 
rea unor drumuri noi în ştiinţă. 

Născut la 20 august 1892 în comuna Ște- 
făneşti, judeţul Botoşani, absolvă liceul „Au- 

gust 'Treboniu Laurian“ din Botoșani „cu 
media maximă. Se înscrie la. Universitatea 
din Bucureşti în anul 1911, urmînd, în para- 
le], cursurile facultăţilor de matematică și de 
filozofie, obţinînd, la ambele, licenţa numai 
în doi ani. După ce este combatant activ pe 
front în Războiul din 1916—1918, urmează 
cursuri de specializare în Italia şi Franța. În 
1920 obţine titlul de doctor în matematică. 
Teza sa de doctorat trața un subiect de teo- 
ria relativităţii — problemă științifică de ma- 
re actualitate în acel moment. Este numit 
conferenţiar de mecanică la Facultatea de 
Științe a Universităţii din Bucureşti, institu- 
ție la care funcționează, pînă la sfîrşitul vie- 
ţii, ca profesor. 

Aici, în 1925, predă primul curs din Româ- 
nia de calculul probabilităților, ținînd însă şi 
alte cursuri: calculul diferenţial absolut (în 
legătură cu teoria relativităţii), statistică, te- 
oria potenţialului, ca şi din alte domenii de 

actualitate ale matematicii. În 1930 organi- 
zează şi conduce Școala de Statistică, actua- 
riat (sistem de calcule statistice şi probabilis- 
te privind mai ales asigurările) și calcul de 
pe lîngă Universitatea din Bucureşti — şcoa- 
lă transformată ulterior în Institutul de Sta- 
tistică, Actuariat şi Calcul. În paralel a fost 
profesor de „Mecanica aparatelor şi mişcări- 
lor“ la Institutul Naţional de Educaţie Fizi- 
că. Este coautor al primului tratat modern 
de algebră apărut la noi în ţară. 

Meritele ştiinţifice ale savantului Onices- 
cu sînt multiple. El este unul din creatorii 
(împreună cu Gh. Mihoc) al noţiunii impor- 
tante de lanţ probabilistic cu legături com- 
plete. A propus noţiuni ştiinţifice noi, cum 
ar fi „măsura Onicescu“ pentru cantitatea de 
informaţie, numită și energie informaţională. 

Preocupat în permanenţă de problemele fi- 
lozofiei ştiinţei, a condus, timp de mulţi ani, 
un seminar dedicat acestor probleme, ca şi 
un seminar de calculul probabilităților („Se- 
minarul Onicescu“). 

În afara studiilor strict ştiinţifice, a publi- 
cat studii privind figuri de seamă ale ştiinţei, 
biografii de oameni de știință şi alte lucrări. 

După ce în tinereţe s-a preocupat de teo- 
ria relativităţii, ulterior a încercat să elabo- 
reze o mecanică în care să nu mai apară 
unele dificultăţi rezultînd din mecanica re- 
lativistă. Mecanica sa se numeşte „mecanică 
invariantivă“, deoarece postulează că în stu- 
diul mecanicii trebuie să se plece de la un 
anume invariant. 

Cercetările sale, mai ales cele privind lan- 


țurile cu legături complete, s-au dovedit a fi 
deosebit de fructuoase, permițînd înțelege- 
rea unor fenomene complexe, cum ar fi, de 
exemplu, învățarea. 

Savant complet, ce aminteşte prin forma- 
ţia sa multiplă pe oamenii Renaşterii, Octav 
Onicescu s-a bucurat de recunoaşterea meri- 
telor sale ştiinţifice, atît în țară cît și în străi- 
nătate, fiind membru al Academiei Române, 
membru de onoare al Institutului Internaţio- 
nal de Științe Mecanice de la Udine din Ita- 
lia etc. Dînd dovadă de valenţe multiple, a 
publicat şi două volume de Memorii (1982, 
1984). 


Deși se născuse în alt secol, a avut viziunea 
clară a dezvoltării contemporane a ştiinţei: 
„În ceea ce priveşte dezvoltarea şi implicații- 
le matematicii, prezentul aproape că ne ui- 
meşte. Să në gîndim numai la mașinile de 
calcul, rod al gîndirii umane, nişte formida- 
bile instrumente în serviciul matematicii. În 
zilele noastre matematica îndrăzneşte să in- 
tre în cele mai diverse activități umane, mai 
cu seamă prin statistică, atît de folosită în lu- 
mea modernă. lar în uzinele noastre găsim 
matematicieni nu numai printre ingineri, dar 
şi printre muncitori și tehnicieni“. 

E interesant să arătăm cum se vedea pe si- 
ne însuși savantul Onicescu: „Eu nu sînt în 
primul rînd un matematician, necum proba- 
bilist, cum mi se spune de preferinţă, sau un 
mecanician, cum vor unii să mă considere. 
Eu însumi mă privesc ca un cercetător de 
fapte umane, sociale sau economice, de feno- 
mene naturale, cu mijloace matematice“. 

PIONIER AL ENDOCRINOLOGIEI PE PLAN MONDIAL 


CONSTANTIN I. PARHON 
(1874—1969) 


„Noi afirmăm că bătrînețea este o boală, 
o stare patologică. Cercetările noastre ne ara- 
tă că putem prelungi viața animalelor, deci 
şi a omului, peste limitele obişnuite.“ Aceste 
cuvinte au fost rostite de Constantin I. Par- 
hon, cu prilejul sărbătoririi sale de către Aca- 
demie, la vîrsta de 75 de ani. Bătrînețea tre- 
buie deci „tratată“, după cum arăta el, ca 
orişice maladie, combătîndu-se mai ales tul- 
burările metabolice, care fac ca procesele de 
dezasimilație să precumpănească asupra ce- 
lor de asimilație. A făcut și originale teste de 
îmbătrînire experimentală (asupra animale- 
lor, desigur), pentru a-și verifica ipotezele. 
De altfel, C. I. Parhon este şi creatorul bio- 
logiei vîrstelor, care a primit în ştiinţă denu- 
mirea de „ilikibiologie“. 

A fost, prin excelenţă, un ctitor. Şcoala ro- 
mânească de endocrinologie (ştiinţa care stu- 
diază glandele cu secreție internă) îl consi- 
deră pe drept cuvînt întemeietorul ei, după 

cum a întemeiat şi primele institute de endo- 
crinologie şi gerontologie (ştiinţa care studi- 
ază procesele îmbătrînirii) de la noi. Mai mult, 
C. I. Parhon este socotit de asemenea un pi- 
onier al endocrinologiei moderne pe plan 
mondial. Lucrarea sa Les sécrétions internes, 
publicată în 1909, la Paris, în colaborare cu 
M. H. Goldstein, reprezintă cel dintii tratat 
complet de endocrinologie din lume. 


În același timp, a fost un strălucit proto- 
tip de savant-cetăţean. Născut la Cîmpulung- 
Muscel, ca fiu de învăţător, s-a alăturat încă 
din liceu mișcării muncitoreşti şi socialiste. 
Elev eminent, a vrut iniţial să studieze şti- 
ințele naturale, dar pînă la urmă s-a hotărît 
pentru medicină, gîndindu-se că aceasta din 
urmă îi va asigura o situaţie materială mai 
independentă, în timp ce ca profesor secun- 
dar de biologie putea fi mai lesne supus per- 
secuţiilor politice. A devenit membru al Par- 
tidului Comunist Român încă de la înțemeie- 

rea acestuia (1921), iar în 1947 a fost cel 
dintii preşedinte al Prezidiului Marii Adunări 
Naţionale a Republicii Populare Române, 
Pigură reprezentativă a ştiinţei românești 
şi mondiale, C. I. Parhon și-a susținut docto- 
ratul în medicină la București (1900), specia- 
lizîndu-se apoi în domeniul bolilor nervoase, 
atit în țară, sub îndrumarea neurologului 
Gheorghe Marinescu, cît și în Germania. A 
activat ca medic în cadrul mai multor spitale 
de această specialitate, la Iași și Bucureşti, 
de asemenea a fost profesor universitar, mai 
întîi la catedra de neurologie și psihiatrie a 
Facultăţii de Medicină din Iaşi (1912—1933), 
apoi la cea dintii catedră de endocrinologie 
din România de la Facultatea de Medicină 
din București (1933—1940 şi 1944—1958). În 
1940, catedra i-a fost samavolnic desfiinţată 
de către legionari, datorită atitudinii sale an- 
tifasciste. A fost membru al Academiei Ro- 
mâne (1928), preşedintele de onoare al Aca- 


demiei Republicii Socialiste România, mem- 


bru a numeroase academii Și. „societăţi, știin- 
țifice străine. das 

Aportul „său în. ştiinţă este afit de “bogat, 
încît cu greu. poate fi cuprins în puține cu- 
vinte. A fost, în studiile. sale generale, , ca şi 
în cele particulare, un. mare înnoitor, Astfel, 
încă din 1906, a emis ipoteza confirmată ul- 
terior, a cauzelor endocrine ale, „unor mala- 
dii psihice. A descoperit două noi sindroame 
(totalitatea simptomelor caracterizînd o boa- 
1ă) în' maladiile glandulare: ‘sindromul denu- 
mit hiperhidropexic (psindrorul, lui Parhon“) 


şi nanismul hiperhipofizar (statură pitică da- 
torită hipersecreției glandei hipofize). A 
adus puncte de vedere profund originale pri- 
vind funcționarea glandelor endocrine în pe- 
rioada embrionară și a fost un important pro- 
motor al tratamentelor opoterapice (cu su- 
curi extrase din glande şi țesuturi), mai ales 
al opoterapiei ovariene, domeniu în care este 
un pionier pe plan mondial. Descoperirile 
sale privesc de asemenea corelaţiile interglan- 
dulare. A consacrat cercetări deschizătoare de 
drumuri unor glande ca hipofiza, epifiza, ti- 
roida, paratiroida, suprarenala, timusul ete., 
dar în acelaşi timp a integrat endocrinologia 
în perspectiva largă a disciplinelor biologice 
și medicale. Este autorul unei teorii originale 
asupra bazelor endocrine ale constituției fi- 
zice a omului. A adus contribuţii privind un 
mare număr de tulburări ale sistemului ner- 

os: hemiplegia, encefalita  epidemică, sin- 
dromul Parkinson, epilepsia. 

„A, mărturisit, într-un rînd, că ceea ce l-a 
atras în mod deosebit în, studiul endocrino- 
logiei _ a fost. posibilitatea. pe care, aceasta o 
deschide pentru `o înţelegere multilaterală a 
personalităţii, umane. Cît despre munca omu- 
lui, de. ştiinţă, a medicului, a conceput-o ca 
avînd drept. temelie necesară spiritul de sa- 
crificiu. Lucid, generos, receptiv față, de. toa- 
te esae artei şi culturii, profund în 
gîndirea sa “cutezătoare, „Constantin I. Parhon 
a. fost. unul dintre savanții care a situat şti- 
ința românească, spiritul creator al poporului 
nostru, în avangarda pr ogr esului mondial. 

VICTIMA UNEI FLAGRANTE FRAUDE ȘTIINȚIFICE 


NICOLAE PAULESCU 
(1869—1931). 


Pe drept cuvînt l-a caracterizat Nicolae 
Iorga pe N. Paulescu ca un om al muncii des- 
toinice, al marilor merite și al unei înalte va- 
lori. Sigur este că medicina îi datorează una 
dintre cele mai însemnate izbînzi ale veacu- 
lui nostru şi milioane de bolnavi — diabe- 
ticii — își datorează viața unei descoperiri a 
lui Nicolae Paulescu. 

Născut la Bucureşti, a urmat studii superi- 
oare în Franța, unde a obținut trei doctorate: 
în medicină (1897), în ştiinţe (1899) şi în chi- 
mie biologică (1901). A activat cîțiva ani ca 
medic la Paris, colaborator apropiat al medi- 
cului francez Étienne Lancereaux, împreună 
cu care a publicat un monumental Traité de 
médicine, în 4 volume (1903—1928). 

După ce refuză cariera universitară care i 
se oferea în Franța, revine în România, de- 
venind profesor universitar de fiziologie la 
Universitatea din București, mai întîi suplini- 
tor, apoi definitiv (1904—1931). Aici îi va 


apare, în 1931, pe lîngă numeroase studii şi 
comunicări, încă o lucrare monumentală şi 
anume un tratat de fiziologie în 3 volume, 
original sistematizat și cuprinzînd contribuții 
personale importante. 

Cercetările sale acoperă o arie vastă a fi- 
ziologiei, printre care mecanismele produce- 
rii febrei și combaterea ei, coagubilitatea sîn- 
gelui hepatic, structura splinei, moartea su- 
bită, fiziologia glandei hipofize. A elaborat 
(1906) o metodă originală, mult apreciată, de 
extirpare a hipofizei la cîine, ulterior aplicată 
și în intervenţii chirurgicale la om, hotărî- 
toare în tratamentul unor maladii. Din păca- 
te, gîndirea sa ştiinţifică a fost puternic în- 
rîurită de ideile fixiste (antievoluționiste) ale 
maestrului său Lancereaux (a fost combătut 
în această privință, în polemici devenite ce- 
lebre, de către biologii Nicolae Leon şi Dimi- 
trie Voinov). 

Meritul cel mai important al luì Nicolae 

Paulescu constă în descoperirea tratamentu- 
lui de bază al diabetului, boală care se ma- 
nifestă prin hiperglicemie (creșterea concen- 
trației de zahăr în sînge). În mod normal, asi- 
milarea glucidelor (zahărului) din alimenta- 
ție se face în principal cu ajutorul hormonu- 
lui pancreatic (insulina), a cărui secreție se 
reduce simțitor sau dispare în cazul diabetu- 
lui, provocînd hiperglicemia, excesul de za- 
hăr. După studii îndelungate, începute încă 
din 1911, N. Paulescu izbutește să obţină un 
extract apos de pancreas; cu ajutorul lui, 
ajunge la rezultate concludente în reducerea 
glicemiei la cîini, denumind acest hormon cu 
acţiune antidiabetică „pancreină“. El publi- 
că rezultatul cercetărilor sale în revista bel- 
giană binecunoscută „Archives de Physiolo- 


gie“ din august 1921. Abia în anul următor, 
cercetătorii canadieni Fr. G. Banting, MacLe- 
od și Charles Best comunică descoperirea ace- 
luiaşi extract pancreatic, pe care îl denu- 
mesc insulină. Fără a ține seama de priori- 
tatea de necontestat a savantului român, pu- 
blicată, cum arătam, într-o revistă de circu- 
laţie internaţională, se acordă însă în 1923 
Premiul Nobel pentru fiziologie şi medicină 
lui Banting și MacLeod, pentru descoperirea 
crucialului leac antidiabetic. 

Deşi astăzi cele mai cunoscute autorități în 
diabetologie, precum și congresele de specia- 
litate, au recunoscut flagranta eroare, nu s-a 
găsit nici un mijloc legal de a se reveni asu- 
pra acestei premieri eronate, care a încălcat 
cea mai elementară corectitudine. 

UN EMINENT CERCETĂTOR AL GALAXIEI 


CONSTANTIN AL. PÂRVULESCU 
(1890—1945) 


O întîmplare cu tilc: La un congres ţinut la 
Cambridge (Anglia), un astronom mai vîrst- 
nic se apropie de un tînăr participant român 
şi i se adresează prin cuvintele: „Mă bucur 
că pot să cunosc pe fiul reputatului astronom 
român Pârvulescu!“ De fapt, cel pe care-l 
avea în faţa sa era chiar Constantin Al. Pâr- 
vulescu, dar specialistul britanic nu putuse 
crede că un savant ale cărui descoperiri fă- 
cuseră atita vilvă, era atît de tînăr. Cu atit 
mai mare i-a fost însă surpriza şi bucuria, iar 
discuţia s-a desfășurat apoi pe tărîmul ulti- 
melor cuceriri ale ştiinţei astrelor, 

S-a numărat printre oamenii de ştiinţă a 
căror pasiune pentru cunoaștere s-a manifes- 
tat de timpuriu. Născut la Ploieşti, a urmat 
studiile elementare şi secundare în acest oraş, 
fascinat de scrierile de popularizare astrono- 
mice ale lui Victor Anestin și Camille Flam- 
marion. Îşi procură o. modestă lunetă şi încă 
din liceu efectuează primele observaţii asu- 

pra cerului, foarte riguroase, pe care le şi 
publică mai tirziu în „Orion“ — cea dintii 
revistă astronomică românească (condusă de 
V. Anestin). Urmează Secţia de Matematici 
a Facultăţii de Ştiinţe din Bucureşti, obţinînd 
licenţa în 1915 şi lucrînd cîtva timp ca stagiar 
la Observatorul astronomie din București și, 
de asemenea, ca profesor de liceu la Bucu- 
reşti şi Ploiești. 

Cerul a însemnat însă nu numai interesul 
său pentru astronomie, ci și pentru aviaţie. 
În decursul primului război mondial, s-a dis- 
tins ca aviator-voluntar, observaţiile sale con- 
tribuind la istorica biruință a românilor de 
la Mărășești, el fiind citat prin ordin de zi 
pe întreaga armată. 

În anul 1925, şi-a susţinut doctoratul, cu 
o teză despre roiurile globulare de stele, ade- 
sea menţionată în tratatele de specialitate. 
Ulterior, el desfăşoară o rodnică activitate 
didactică universitară, conferenţiar şi apoi 

profesor (1925—1945), la Cernăuţi, Bucureşti, 
Timişoara și Cluj. A fost şi membru al Uni- 
unii Astronomice Internaţionale, organism ca- 
re a adoptat o serie de propuneri ale sale, de 
pildă pentru unificarea polului galactic în 
calculele de astronomie stelară şi pentru uni- 
ficarea hărților de distribuţie a obiectelor ga- 
lactice. Era considerat o autoritate în dome- 
niul studiului roiurilor globulare de stele, me- 
toda sa de evaluare a densităţii stelare a aces- 
tora fiind citată și utilizată în scrierile unor 
cunoscuţi astronomi, ca W. M. Smart şi 
E. P. Hubble. Observațiile sale i-au mai în- 
găduit descoperirea stelei pitice nr. 1 166 — 
cel de al treilea corp ceresc de acest fel cu- 
noscut, de o densitate fantastică (de 100 000 


de ori superioară densității apei). A emis şi 
ideea pulsaţiei galaxiilor, ulterior dusă mai 
departe de alţi cercetători. Tot Pârvulescu a 
publicat în 1937 o interesantă istorie a astro- 
nomiei românești. 

Colegii săi îl preţuiau deopotrivă pentru 
puterea de muncă și capacitatea sa, pentru 
atitudinea lui amabilă şi plină de delicateţe 
față de cei din preajmă, ca şi pentru crezul 
democratic pe care l-a manifestat întotdea- 
una. Din nefericire, o boală necruțătoare de 
inimă l-a secerat la numai 55 de ani. 

Constantin Pârvulescu rămîne în analele 
astronomiei ca un cercetător asiduu al Uni- 
versului, autor al unor ipoteze originale asu- 
pra evoluţiei acestuia. 

COMPETENȚA ȘI UMANITATE — ALGOLOGUL COLUMBOFIL 


ȘTEFAN PETERFI 
(1906—1978) 


Era fiul unui botanist, Marton Peterfi, ca- 
re, deși autodidact, a fost o autoritate euro- 
peană în studiul briofitelor (mușchilor). Şte- 
fan Peterfi a moştenit pasiunea și meticulo- 
zitatea tatălui său, dar s-a bucurat şi de o 
pregătire superioară de specialitate. A urmat 
liceul la Cluj, a obținut licenţa în ştiinţe 
naturale la Universitatea din acest oraş, în 
1933, iar în 1937 şi-a susţinut teza de docto- 
rat tot acolo, cu o lucrare privitoare la mor- 
fologia şi fiziologia unei alge verzi, încoro- 
nată cu menţiunea „magna cum laude“ (ma- 
estrul său fiind profesorul Ion Grinţescu). O 
îndelungată carieră didactică, începută încă 
din perioada studiilor (ca preparator, în 1929) 
și-a atins deplinătatea cînd a predat ca pro- 
fesor universitar anatomia și fiziologia plante- 
lor la Cluj (1943—1976), ţinînd însă şi cursuri 
de algologie, genetică, fotosinteză etc., co- 
respunzător pregătirii sale multilaterale. A 
fost ales membru (1955) și apoi vicepreşe- 


pe 


dinte (1974—1978) al Academiei R.S.R., de 
asemenea membru a numeroase societăţi şti- 
ințifice străine. Desfășurînd o susținută acti- 
vitate pe linie obștească și de stat, a fost pre- 
ședinte al Consiliului oamenilor muncii de 
naționalitate maghiară din R.S.R. și vicepre- 
ședinte al Consiliului de Stat. 

Considera drept un principiu de viață că 
numai munca susținută duce la realizări de 
seamă, iar statul l-a răsplătit în 1972 cu ti- 
tlul de „Erou al muncii socialiste“. Acest om 
al trudei îndîrjite avea un suflet de o rară 
gingășie. Iubea florile și se bucura de izbuc- 
nirile lor de frumuseţe. A crescut încă din 
copilărie porumbei, mai tîrziu i-a studiat (pu- 
blicînd albume și monografii despre ei), iar 
spre sfîrşitul vieţii a devenit preşedinte al 
Uniunii Columbofile din R.S.R. A ştiut să se 
impună nu numai prin competenţă, dar şi 
prin calda umanitate pe care o iradia făptura 
lui. 

Ştefan Péterfi a adus contribuții însemnate 
în fiziologia plantelor, în special în legătură 
cu metabolismul creșterii şi dezvoltării lor, 
cuprinse şi în tratatul Fiziologia plantelor 
(publicat în colaborare, în 1972). A obţinut 
rezultate noi privind variația și dinamica hi- 
draţilor de carbon în cursul creşterii frun- 
zelor viței de vie. A studiat de asemenea par- 
ticularităţile leguminoaselor și arborilor fruc- 
tiferi din România, contribuind la alcătuirea 
amplului tratat Pomologia R.S.R. Cel mai 
important aport l-a avut însă în domeniul stu- 
diului algelor, fiind o autoritate mondială în 
acest domeniu. Terminologia ştiinţifică con- 
semnează de pildă noul gen Peteriella, iden- 
tificat pe baza cercetărilor sale, precum și mai 
multe specii care îi poartă numele Terastrum 
Peterfi, Pseudobodanella Peterfi etc. 

A determinat influenţa sărurilor minerale 

şi pH-ului asupra dezvoltării unor alge și a 
promovat cultivarea în masă la noi a unor 
alge microscopice pentru obținerea de prote- 
ine, prezentind o mare valoare practică. Este 
autorul (în colaborare cu Al. Ionescu) al unui 
clasic Tratat de algologie, în 3 volume (1976— 
1978), după numeroase studii și monografii 
în acest domeniu, ca şi a unor studii impor- 
tante despre plantele superioare. 

În sfîrşit, trebuie arătat că, alături de alţi 
biologi români, a militat pentru ocrotirea na- 
turii, studiile sale servind drept bază pentru 
înființarea unor noi rezervaţii naturale. Ca 
şi alți botanişti transilvăneni, a fost fascinat 
de bogăţia vegetală a Munţilor Retezat, 
unde a drumeţit adeseori şi cărora le-a con- 
sacrat studii de mare valoare, ca, de pildă, 
Despre flora și vegetaţia algologică a Munți- 
lor Retezat (în colaborare, 1963). 

UN REPREZENTANT AL INTELECTUALITAȚII ROMÄNEŞTI DIN TRANSILVANIA 


IOAN PIUARIU-MOLNAR 
(1749—1815) 


„Deci, te rog, cetește, fiește ce învăţătură 
adeseori, ca să o pricepi și ca să poți deștep- 
ta şi pre alţii. Cetește-o în ceasurile ce-ţi 
prisosese din slujbele tale, cu ace osîrdie cu 
care vei simţi că m-am sîrguit și eu a o pune 
înaintea neamului meu cu rîvnă...“ Aceste 


slove, scrise într-un grai cronicăresc, plin de 
farmec, le-am extras dintr-o carte româneas- 
că consacrată agriculturii publicată în 1785 
și intitulată Economia stupilor. Autorul ei a 
fost ilustrul cărturar transilvănean Ioan Pi- 
uariu-Molnar, spirit enciclopedic, de o mul- 
tilateralitate rar întîlnită. De fapt, ca profe- 
siune principală era „magistru chirurg şi ocu- 
list“, însă preocupările sale cuprindeau mai 
toate ramurile științei, tehnicii, culturii. 
S-a născut la Sadu, în actualul judeţ Si- 
biu, şi după studii secundare la Cluj, a urmat 
medicina la Viena, obţinînd titlul amintit 
(1774), el fiind primul medic titrat (cu diplo- 
mă universitară) român. A folosit totodată 

anii de studiu în capitala austriacă pentru a-și 
însuși o bogată cultură în științele naturale 
şi fizică, în istorie, economie, politică, pro- 
bleme industriale şi filozofie. În Ardeal, a 
activat mai întîi ca medic la un regiment 
român grăniceresc, apoi a fost oculist oficial 
al Marelui Principat al Transilvaniei. 

Devenit profesor de boli de ochi la Şcoa- 
la Medico-Chirurgicală din Cluj, rostește în 
1791 o lecţie de deschidere în limba latină, 
care constituie un cald îndemn către studenți 
de a-şi practica profesiunea cu pasiune şi 
competenţă, în folosul „sănătăţii populaţiei 
satelor şi oraşelor“, Tipărită doi ani mai tîr- 
ziu, aceasta a fost prima lucrare medicală 
scrisă de un român. Piuariu-Molnar a şi tra- 
dus în limba română mai multe lucrări me- 
dicale și s-a preocupat de răspîndirea lor, iar 
ca medic practician şi oculist s-a făcut foar- 
te prețuit. 

În scopul difuzării culturii în masele largi, 

a adresat memorii împăratului Iosif al II-lea, 
cerîndu-i să dezvolte învățămîntul elementar 
românesc, avînd în vedere că şcolile sînt 
principalele „instrumente de luminare a gîn- 
dirii poporului“. Tot pentru școli, a tipărit 
mai multe manuale şi a tradus o istorie uni- 
versală. Un dicţionar german-român este de 
asemenea opera sa, ca şi o Hronologhie a îm- 
păraţilor turcești (scrisă împreună cu Samuil 
Micu). Tot pentru cultura poporului, a iniţiat 
I. Piuariu-Molnar „Societatea filosofească a 
neamului românesc în Mare Prinţipatul Ar- 
dealului“ (1795), acţiune de necontestat me- 
rit şi a proiectat editarea unei gazete, acest 


ultim plan fiindu-i însă zădărnicit de auto- 
rităţi. Luptător hotărît pentru drepturile na- 
tionale ale românilor, a participat la redac- 
tarea lui Supplex Libellus Valachorum (a şi 
tipărit textul său), sprijinind de asemenea 
răscoala lui Horea, Cloşca şi Crișan. Printre 
inițiativele sale economice, trebuie amintită 
și organizarea, la cumpăna dintre veacurile 
XVIII şi XIX, a unei ţesătorii mecanice, su- 
perior dotată pentru vremea sa. 

Reprezentant de seamă al Școlii Ardelene, 
om de ştiinţă iluminist, I. Piuariu-Molnar a 
fost un strălucit exponent al intelectualită- 
ţii româneşti din Transilvania. 


148 


100 de oameni de știință şi inventatori români 


PN N a ana 


„MATEMATICA IUBEȘTE ȘI ÎNȚELEGE POEZIA“ 


DIMITRIE POMPEIU 
(1873—1954) 


În anul 1930, cu ocazia unei şezători lite- 
rare ce a avut loc la Teatrul Mic din Bucu- 
reşti, poetul George Bacovia a citit cîteva 
din poeziile sale, În sală se afla și matema- 
ticianul Dimitrie Pompeiu, care la sfîrşitul 
şezătorii a pătruns în culise, felicitindu-l cu 
căldură pe cunoscutul poet și mărturisindu-i 
că îi cunoaşte opera în profunzime. (De alt- 
fel, savantul era un asiduu cititor de poezie, 
cînta la vioară și picta.) Poetul l-a privit cu 
un zîmbet sărbătoresc, dovadă că era foarte 
mulțumit de cele întimplate, și l-a întrebat: 

— Dumneavoastră sînteţi profesor de ma- 
tematică? 

— Da, dar matematica iubeşte și înţelege 
poezia — a replicat Pompeiu. 

— Poezia nu prea iubeşte matematica şi 
nu prea o înțelege — a glumit atunci Baco- 
via (şi totuşi un mare poet român — Ion 
Barbu — a fost şi un mare matematician!). 

Această întîmplare, consemnată de scrii- 

toarea Agatha Grigorescu-Bacovia, soția poe- 
tului, surprinde o trăsătură a renumitului 
matematician Dimitrie Pompeiu, unul din 
creatorii școlii moderne de matematică din 
București, om de ştiinţă cu preocupări şi in- 
terese multilaterale. 

Născut în comuna Dimăcheni, din județul 
Botoşani, în 1873, ca fiu al unui învăţător, 
întîimpină în copilărie mari greutăţi, datori- 
tă dezbinării familiei sale, părăsită de tim- 
puriu de tată. Urmează gimnaziul la Doro- 
hoi, graţie ajutorului dat de un unchi. De- 
vine învăţător, urmînd ca bursier Şcoala Nor- 
mală de institutori la Bucureşti (nu avusese 
bani pentru a se înscrie la liceu). Ocupă din 
1889 posturi de învăţător mai întîi la Ga- 
laţi, apoi la Ploiești, exercitîndu-și cu pasiu- 
ne profesia. Era însă mereu atras de cerce- 
tarea ştiinţifică, astfel încît devine membru 
al societăţii „Amicii ştiinţelor matematice“, 
de sub conducerea lui Constantin Gogu, şi 

„publică primele sale lucrări, Încearcă să se 
înscrie la Facultatea de Științe din Bucureşti, 


dar nu este admis, Școala Normală nefiind 


echivalată cu liceul (oficialitatea îi refuză 
chiar şi dreptul de a susține un examen de 


echivalare). 

În faţa acestei situaţii, recurgînd la împru- 
muturi de la rude, pleacă la Paris (1898), 
unde susține bacalaureatul (1899), apoi licenţa 
în matematici (1903), după care, numai în doi 
ani (1905), obţine titlul de doctor în matema- 
tică, cu o teză despre continuitatea funcţiilor 
de variabilă complexă pe care marele mate- 
matician francez Paul Montel a caracteriza- 
t-o drept o lucrare „celebră în istoria mate- 
maticii“. Prin această teză, tînărul cercetă- 
tor, care avea în acel moment 32 de ani, 
deschide drumuri noi în importante capitole 
ale matematicii. Descoperirea sa în domeniul 
teoriei funcțiilor a stîrnit controverse, dar pl- 
nă la urmă a fost confirmată în mod strălu- 
cit; Plecînd' de la aceste rezultate, el reușește 
să construiască ulterior o clasă de funcţii ce 
îi poartă numele, „funcţiile Pompeiu“. 

Importanța descoperirilor sale matematice, 
care au îmbogăţit ştiinţa cu rezultate însem- 
nate, rămîne considerabilă chiar şi la trei 
sferturi de veac de la realizarea lor. Mate- 
maticianul S. Stoilow observa despre el că 
de-a lungul deceniilor „a semănat. . . idei și 
imagini, originale şi sugestive, metode inge- 
nioase şi formule elegante“. 

Lucrările lui D. Pompeiu, geniu matematic 
fecund, se referă la sectoare variate ale ma- 
tematicii, cum ar fi teoria mulțimilor (a in- 
trodus noțiunea de distanță între două mul- 
timi închise), teoria funcțiilor, teoria poten- 

țialului, mecanica rațională, teoria numere- 
lor, geometrja. El introduce, în anul 1912, 
conceptul fundamental de derivată areolară, 
care s-a dovedit a fi un concept de bază 
al analizei matematice, fiind utilizat cu suc- 
ces, atît de matematicieni români cit şi străini 
şi folosit ca punct de pornire al unor însem- 
nate studii ulterioare. A mai stabilit o în- 
treagă clasă de derivate denumite „derivate- 
le lui Pompeiu“. y 

Activitatea sa a fost-strîns legată de învă- 
tămîntul superior, funcționînd ca profesor la 
Universitățile din Iaşi, Cluj şi Bucureşti 
(1905—1940), la Politehnica din București, 
fiind în mai multe rînduri profesor invitat la 
Universitățile din Paris şi Poitiers. A fost 
membru al Academiei Române (1934), mem- 
bru al Academiei Republicii Populare Ro- 
mâne (1948), preşedinte la mai multe con- 
grese internaţionale de matematică. 

Considerat, pe drept cuvînt, drept unul 
din creatorii şcolii moderne de matematică 
din România, Pompeiu a fost caracterizat de 
alt mare matematician român, Octav Onices- 
cu, astfel: „Pompeiu a făcut matematică toa- 
tă viața sa, cu propriile sale instrumente şi 
cu propriile sale viziuni. În opera sa scrisă 
şi în cursurile sale, și mai cu seamă în con- 
vorbirile acordate celor apropiaţi, acest sen- 
timent de inedit, de original, era dominant. 
Fiecare obiect al convorbirii cu Pompeiu că- 
păta o asemenea ţinută, încît dădea partene- 
rului său senzaţia că participă la un act de 
știință creator. A crea această euforie, 
această obligaţie de gîndire după marile re- 
guli ale ştiinţei, a fost misiunea principală 
pe care şi-a împlinit-o Dimitrie Pompeiu“. 

CREATORUL CHIMIEI MINERALE ROMÂNEŞTI 


PETRU PONI 
(1841—1925) 


Astăzi, cînd chimia românească se afirmă 
cu atîta strălucire în toate ramurile ei, cu 
greu ne putem imagina dificultățile de care 
se loveau primii noștri chimiști, cu mai bine 
de un secol în urmă. „Nouă ne lipsea totul. 
Nu aveam nici colecţii, nici aparate, nici ma- 
terialul cel mai elementar de experimentare, 
nici cărți sau reviste în care să putem afla 
cel puţin ceea ce alții, mai favorizați decît 
noi, lucrează în alte țări“ — declara Petru 
Poni, întemeietor, împreună cu C. 1. Istrati, 
al școlii românești de chimie. 

S-a ridicat dintr-o familie modestă şi de 
aceea în anii de şcoală a avut să lupte din 
greu cu lipsurile materiale. Născut într-o co- 
mună din judeţul Iaşi, Petru Poni studiază 
mai întîi la Academia Mihăileană din Iaşi, 
iar după terminarea studiilor medii — evo- 
cate cu nostalgie în „Amintirile“ sale — con- 
tinuă, un timp, tot la Iaşi, studii de drept. 
Obţinînd însă o bursă, pleacă în 1859 la Pa- 

ris, unde urmează, la Sorbona, Secţia de şti- 
ințe fizico-chimice. Sub îndrumarea unor 
iluștri învăţaţi ai epocii, în 1866 obţine li- 
cența, după care se reîntoarce în ţară, ca pro- 
fesor de fizică și chimie la Iaşi, la cunoscu- 
tul Liceu Naţional, dar și la Școala Militară. 
În anul 1878, devine în același timp profe- 
sor de chimie la Facultatea de Medicină și 
la Universitatea din Iași. Aici, el desfășoară 
o adevărată operă de pionierat în crearea de 
laboratoare și biblioteci pentru învățămîntul 
superior și mediu din întreaga Moldovă. 
Creaţia sa științifică a fost axată pe mai 
buna cunoaștere şi valorificare a bogățiilor 
naturale ale ţării, fiind considerat creatorul 
chimiei minerale româneşti şi deschizător de 
drumuri în studiul petrolului din România. 
El descoperă astfel o serie de minereuri noi, 
cum ar fi broştenita (pusă în evidenţă în şis- 
turile de la Broșteni) şi badenita (descoperită 
la Bădeni-Ungureni) şi studiază minereuri 

ca muntenita, rumanita, petricichita şi altele. 
Studiind apele minerale din Carpaţi, a pus 
în evidenţă unele dintre proprietăţile lor te- 
rapeutice. A determinat compoziţia chimică 
şi caracteristicile petrolului românesc, servin- 
du-se, pentru aceasta, în mare măsură, de a- 
parate și metode de concepţie proprie. Fun- 
damentală în această privinţă este lucrarea 
sa Cercetări asupra compoziţiunii chimice a 
petrolurilor române (2 volume, 1900—1902), 
operă de mare erudiție, despre care adesea 
străinii se minunau că a putut fi scrisă de 
un singur om. 

Ca mulţi alți savanţi români, Petru Poni 
nu a fost un cercetător izolat de mase, ci, 
dimpotrivă, a căutat să participe activ la via- 
ţa socială. 

Autor a numeroase manuale remarcabile 
de fizică şi chimie, acestea s-au retipărit me- 
reu, timp de o jumătate de secol. S-a preo- 
cupat, de asemenea, de terminologia chimică 
— pe atunci incomplet fixată — şi a elabo- 
rat o lege asupra „învăţămîntului primar“, 
lege care viza generalizarea învățămîntului 
în mediul rural și combaterea analfabetismu- 
lui. „Voiese — spunea el într-o cuvîntare — 
înfiinţarea unei școli în fiecare cătun unde 

sînt 40 de copii de vîrstă de şcoală... Voiesc 
ca şcoala să fie una şi aceeași pentru toţi ce- 
tățenii acestei țări.“ Profund legat de țără- 
nime, din mijlocul căreia provenea, P. Poni 
s-a interesat toată viaţa de ridicarea nivelu- 
lui ei cultural şi economic, a dat adevărate 
bătălii pentru îmbunătăţirea situaţiei ei ma- 
teriale şi spirituale. În același timp, P. Poni 
a avut o însemnată contribuţie la dezvolta- 
rea vieţii ştiinţifice din Moldova: întemeie- 
top și președinte al Societăţii de Științe din 
Iaşi (1900—1925), participă la reorganizarea 
vechii „Societăţi de Medici și Naturalişti din 
lași“; a fost totodată membru fondator al pu- 
blicaţiei științifice „Annalles Scientifiques de 
VUniversite de Jassy“ — prima revistă uni- 
versitară ieşană de circulaţie europeană —, 
membru al Societăţii de Științe Naturale din 
Moscova (1910) şi al altor societăţi savante. 
Pentru meritele sale, Petru Poni a fost ales 
membru al Academiei Române şi un timp 
preşedinte al acestei academii (1898—1901, 
1916—1920). 

Nimic nu îi caracterizează mai bine viața 
ca înseși cuvintele sale: „Cultul științei tre- 
buie să fie întotdeauna unit cu iubirea de 
patrie“. 

BIOLOG ȘI ISTORIC AL BIOLOGIEI 


EMIL POP 
(1897—1975) 


„S-a spus că orice poet trebuie să-i poarte 
recunoștință lui Homer. Cu aceeași rațiune 
putem spune că orice botanist român trebuie 
să se simtă într-o măsură tributar spiritu- 
lui iscoditor și plăsmuitor cu care poporul 
român a învăluit din moși-strămoși ființa ne- 
vinovată a plantei.“ Am extras aceste cuvin- 
te din prefața unei cărţi consacrate de biolo- 
gul şi istoricul biologiei Emil Pop unor bo- 
tanişti români de seamă. Aceşti botaniști 
— ca şi el însuşi — și-au datorat într-ade- 
văr rezultatele obţinute în ştiinţă atît pregă- 
tirii lor moderne de specialitate, cît şi „rea- 
zemului lor în zestrea spirituală a poporului 
din care s-au tras“, căci „dragostea înnăscu- 
tă pentru plantă este însoţită la poporul nos- 
tru de un rafinament ales al observaţiei şi 
de o ingenioasă deprindere pentru experi- 
mentare; plantele au fost nu numai identi- 
ficate, ci şi trecute prin plămada plăsmuitoa- 
re a sufletului popular“. 


Această mărturie este cu atît mai preţioa- 
să cu cît ea vine de la un om de ştiinţă foar- 
te riguros, a cărui activitate a acoperit o arie 
vastă de probleme, de la cele teoretice la 
cele aplicative. În orișice caz, de la dragos- 
tea lui pentru natură, de la profunda înţele- 
gere a relaţiei popor—natură a pornit și pa- 
siunea cu care Emil Pop a militat pentru 
ocrotirea mediului înconjurător, pentru crea- 
rea de rezervaţii naturale, subliniind şi fo- 
losul practic al conservării acestor avuţii na- 
ționale. Mai mult decît orice argument vor- 
besc în această privinţă titlurile unor lucrări 
ale sale, ca: Pădurile și destinul nostru na- 
tional (1941), Monumente ale naturii din Ro- 
mânia (1965), Perspective noi în cercetarea 
şi protecția pădurii (1971), Elogiul Carpaţilor 
(1973) — ultima apărută cu doi ani înaintea 
morţii sale. 

S-a născut în comuna Bucerdea Vinoasă 
din judeţul Alba şi a urmat Liceul „Andrei 

Șaguna“ din Braşov. Curînd după aceea, în 
timpul primului război mondial, a suferit 
persecuții și chiar deportarea din partea au- 
torităţilor austro-ungare (1916—1917), învi- 
nuit de propagandă pentru cauza unirii 
'Transilvaniei cu România. După război şi 
după împlinirea idealului naţional, își sus- 
ţine licenţa (1923) şi apoi doctoratul (1928) 
la Universitatea din Cluj (sub îndrumarea 
lui Alexandru Borza), iar cariera sa universi- 
tară (începută încă din vremea studenţiei), îl 
va duce pînă la funcţia de profesor de fizio- 
logia plantelor. (1938—1967). A fost de ase- 
menea director al Centrului de cercetări, bio- 
logice din Cluj-Napoca, membru al Acade- 
miei (din 1955), membru al Asociaţiei Inter- 
naţionale pentru studiul turbei. şi turbării- 
lor, al mai multor academii şi societăţi ştiin- 
ţifice străine. E E 

Este pe drep cuvînt considerat întemeieto- 
rul şcolii româneşti de palinologie (disciplină 
biologică avînd drept obiect studiul polenu- 
lui şi sporilor) şi de citofiziologie (ramură a 
fiziologiei . care studiază funcțiile celului). 


. x 

Prin cercetări de paleopalinologie (analiza 
polenului fosil și subfosil) a izbutit să stabi- 
lească evoluția vegetației de pădure din Car- 
paţi, ştiinţa datorîndu-i descoperirea fazelor 
acesteia. Studiul celulei i-a permis descope- 
rirea unor mecanisme intime ale mișcărilor 
protoplasmatice, incluzind „curenţi protoplas- 
matici“ la familia plantelor labiate (levănţi- 
ca, izma etc.). A studiat, cu rezultate revela- 
toare, la diferite tipuri celulare, „dineza“, de- 
finind-o ca mișcare spontană şi generală a 
materiei vii. S 

Scrierile sale despre plantele din mlaști- 
nile de turbă din România, pe care le-a in- 
vestigat sistematic și din turbăriile Europei 
prezintă o deosebită valoare științifică. 

Emil Pop este autorul a numeroase lucrări 
de istoria biologiei, mai ales a biologiei româ- 
nești, domeniu în care a scos în evidenţă în- 
semnătatea operei unor mari creatori şi a în- 
lăturat colbul uitării care se aşternuse asupra 
altora (printre aceștia din urmă, exploratorii- 
naturaliști Constantin Manolesco şi Ilarie Mi- 
trea, din veacul trecut). 

EXPLORATOR A CINCI CONTINENTE 


IULIU POPPER 
(1857—1893) 


Cine cercetează o hartă amănunțită a insu- 
lei denumită „ara de Foc“ (în spaniolă Tier- 
ra del Fuego“), observă pe ea mai multe de- 
numiri româneşti: Rio Rosetti, Rio Ureche, 
Punta Sinaia, Munții Lahovary ş.a.m.d. Cel 
care le-a „semănat“ aici, la extremitatea su- 
dică a continentului american, este inginerul 
Iuliu Popper, fiul unui modest librar-anticar 
de pe calea Văcăreşti, din Bucureşti. Iar în 
amintirea sa, argentinienii au dat unui far 
de pe insulă numele său, de asemenea au în- 
scris pe hărți o zonă denumită: Terra Popper. 

Deşi a avut o existență meteorică (a mu- 
rit, în condiții misterioase, la 36 de ani, pro- 
babil otrăvit, la Buenos Aires), ilustrul explo- 
rator a colindat cinci continente şi anume: 
Europa, Africa, Asia, America de Nord și 
America de Sud; Egiptul, Japonia, Cuba, Bra- 
zilia, Argentina s-au numărat printre țările 
străbătute de el — mereu activ, mereu preo- 
cupat să descopere şi să întăptuiască. A lu- 

crat, spre pildă, la Compania Canalului de 
Suez, a elaborat planuri pentru sistematiza- 
rea oraşului Havana, a efectuat studii asupra 
zăcămintelor petrolifere în mai multe țări, la 
New Orleans a efectuat lucrări tehnice. 

Principala realizare a scurtei sale vieţi a 
fost însă explorarea Țării de Foc, unde, din 
însărcinarea guvernului argentinian, a efec- 
tuat mai multe expediții (1886—1892), deter- 
minînd poziția a numeroase formațiuni geo- 
grafice, descoperind însemnate bogății natu- 
rale, făcînd observaţii etnografice şi meteo- 
rologice importante. Mai multe aşezări stabile 
sînt de asemenea creaţia lui aici. A construit 
drumuri, o cale ferată scurtă etc. A înființat 
și o mică întreprindere de exploatare a auru- 
lui la El Páramo, pentru care a inventat un 
„recoltator de aur“, ba chiar a pus acolo în 
circulație o monedă de aur (pentru plata-an- 
gajaţilor săi) şi un timbru, a instituit un tri- 
bunal etc. 


100 de oumeni de ştiinţă și inventatori români 


Studiind triburile băștinașe (yaghani, onași 
etc.) a atras atenţia guvernului argentinian 
asupra primejdiei exterminării lor prin mă- 
surile luate de unele autorități locale și de 
proprietarii fermelor de pe coastele insulei. 

A ţinut comunicări asupra rezultatelor şti- 
inţitice obținute — realizînd şi un album con- 


tinind primul „reportaj fotografic“ din "Țara 
de Foc — pe care le-a transmis Societăţii Ro- 
mâne de Geografie, fiind ales membru cores- 
pondent în anul 1887. 

Cînd a murit, la 6 iunie 1893, îl aştepta 
o corabie pentru a-l duce spre Antarc- 
tica, 

„ECUAȚIILE PROCA“ 


—.. - 
ALEXANDRU PROCA TE L J T 
(1897—1955) ES o 


Puţini savanți au reușit să-și înscrie numele 
în fizică, alături de anumite ecuaţii. Cunoaș- 
tem astfel: ecuaţiile mecanicii stabilite de 
Newton, ecuaţiile cîmpului electromagnetic, 
stabilite de Maxwell — și doar încă cîteva. 
Este deci o cinste cu totul deosebită ca în 
fizica teoretică, la propunerea marelui sa- 
vant francez Louis de Broglie, ecuaţiile 
cîmpului mezonic să poarte numele: „ecua- 
tiile Proca“. 

Dar cine a fost Alexandru Proca? 

Născut la Bucureşti în anul 1897, a urmat 
liceul în oraşul natal, și tot aici s-a înscris în 
1915 la Secția de Matematică a Facultății de 
Ştiinţe. După un an, România intrînd în pri- 
mul război mondial, Proca se înscrie la Şcoa- 
la de Ofiţeri de Geniu, pe care o absolvă în 
1917 ca şef de promoție, luînd parte la lup- 
tele de pe front. La sfîrşitul războiului, de- 
vine studentul Politehnicii din București, pe 
care o încheie ca şef de promoţie, în 1922. 

Urmează o scurtă perioadă didactică la Po- 
litehnică, ca asistent la catedra de Electrici- 
tate și Electrotehnică, lucrînd concomitent ca 
inginer în producţie, unde promovează intro- 
ducerea electricității în industria petrolieră, 
publicînd în acest sens şi o broșură (1924). 
În anul 1925, este trimis la specializare la 
Paris, unde, urmînd Facultatea de Ştiinţe, ob- 
ţine licenţa în fizică (1928), după care lucrea- 
ză în cercetare, atît la „Institutul Radiului“, 
sub conducerea Mariei Curie, cît și la Insti- 
tutul de Matematică „Henri Poincaré“. La 
acest din urmă institut își pregăteşte teza de 
doctorat, care îmbina cercetări din două do- 
menii de vîrf ale fizicii moderne: teoria rela- 
tivității şi teoria electronului elaborată de 
Dirac. În 1933, obţine titlul de doctor, avînd 
convingerea încă de atunci că este chemat să 
aibă un cuvînt important de spus în fizice 
teoretică mondială. Demonstrează teoretic, in- 
dependent de japonezul H. Yukava, posibili- 

tatea existenței mezonilor, iar după descope- 
rirea lor efectivă, devine o autoritate în stu- 
diul acestor particule, În perioada celui de al 
doilea război mondial, Proca lucrează un timp 
ca profesor de fizică teoretică la Universita- 
tea din Porto (1940—1944), fiind apoi, pînă 
la stingerea sa din viață, conducător al Se- 
minarului de Fizică Teoretică al Sorbonei 
(1945—1955) și director de cercetări al Cen- 
trului de cercetări științifice al Franţei. 
Post mortem, la propunerea lui L. de 
Broglie, este distins cu un important pre- 
miu al Academiei de Științe din Paris. 
Contribuțiile teoretice ale lui Proca sînt 
multiple. În afară de „ecuaţiile Proca“, el a 
elaborat teze însemnate privind forțele nucle- 
are, a relevat posibilitatea ca unele particule 
să se transforme în altele, a elaborat o teorie 
după care toate particulele elementare ar pu- 
tea fi stări distincte ale unei singure particule 
cu adevărat fundamentale, fiind, astfel, un 
precursor al unor idei moderne ca cea a 

quarcurilor. A obținut rezultate noi şi în do- 
meniul structurii cîmpurilor electromagne- 
tice, în studiul luminii, în mecanica cuan- 
tică etc. 

Alexandru Proca a fost, în același timp, un 
remarcabil experimentator. Iată cum îl carac- 
terizează marea fiziciană Marie Curie: „De 
cîte ori am o problemă științifică grea în in- 
stitut, care cere răbdare mare, competență, 
dibăcie de experimentator și meticulozitate, 
mă adresez domnului Proca .:. Puteţi să vă 
mîndriţi, voi, românii, cu un cercetător în do- 
meniul ştiinţei, de talia domnului Proca“. A 
murit în 1955, în plină putere de creație, ră- 
pus de o boală necruțătoare, după ce cu cîte- 
va zile mai înainte ținuse să asiste la deschi- 
derea Seminarului de Fizică Teoretică al Sor- 
bonei, pe care îl condusese timp de un dece- 
niu, cuvîntul său fiind însă rostit de un coleg; 
în numeroasa asistenţă se afla marele nostru 
matematician S. Stoilow, ambasadorul Romă- 
niei în Franţa. 

DESCOPERITORUL MAGNETONULUI 


ŞTEFAN PROCOPIU 
(1890—1972) 


„Progresul se face pe seama celor perseve- 
renți“, spunea, într-o prelegere din 1939, sa- 
vantul Ştefan Procopiu. Iar printre aceşti 
„perseverenți“ s-a numărat chiar el, acestei 
însușiri adăugîndu-i-se o gîndire ştiinţifică 
de profundă originalitate. Puţini oameni de 
ştiinţă de pe glob se pot mîndri cu faptul că 
au fost propuşi de două ori să primească Pre- 
miul Nobel: printre aceşti rari între rari se 
numără şi fizicianul român Ştefan Procopiu, 
care, pe nedrept, a fost frustrat de acest pre- 
miu, ce i se cuvenea din plin pentru impor- 
tantele sale descoperiri în fizică. Cu două de- 
cenii în urmă, el devenise un personaj fami- 
liar pentru ieşeni: un bărbat înalt, puţin în- 
covoiat, cu trăsături frumoase și un aer de 
seninătate, pe care-l vedeau străbătînd stră- 
zile orașului, de obicei însoţit de colaboratori 
mai tineri. ` 

Născut la Birlad, a urmat liceul în oraşul 
natal, terminînd primul, în clasificarea fi- 

nală. Urmează fizica la Taşi (1909—1912). În 
anul 1924 devine doctor în fizică, cu o teză de 
optică. Asistent la Universitatea din Iași încă 
din anul obţinerii licenței în fizică (1912), 
Procopiu revine în acest oraș după susținerea 
doctoratului, numit profesor titular în 1925. 
La Universitatea din Iaşi profesează cursuri 
de gravitație, căldură şi electricitate pînă în 
1962, cînd îl găsim ca profesor consultant, 
funcţie pe care o îndeplineşte, efectuînd tot- 
odată cercetări, pînă la încetarea sa din viaţă. 
Aria preocupărilor ştiinţifice ale lui Ștefan 
Procopiu a fost vastă, el etfectuînd studii de 
magnetism, electricitate, electrochimie, acus- 
tică, optică, spectroscopie, căldură și termo- 
dinamică, telegrafie fără fir, în toate aceste 
domenii aducînd contribuţii însemnate. 

În afara așa-numitului „efect Procopius, 
asupra căruia vom reveni în cele ce urmează, 
el are marele merit de a fi descoperit mag- 
netonul atomic (decembrie 1912), calculind 

momentul magnetic al 6lectronului 
magneton descoperit ulterior și indepen- 
dent, în 1915, de Niels Bohr; (pe drept cuvînt, 
literatura mondială ar trebui să adopte de- 
numirea de magneton Procopiu-Bohr și nu 
Bohr-Procopiu, cum este menţionat). Cerce- 
tările sale privind suspensiile coloidale l-au 
condus la descoperirea, în 1921, a faptului 
că lumina se depolarizează parţial la trece- 
rea prin soluţii coloidale şi suspensii cristali- 
ne, constituind ceea ce fizicienii A. Boutaric 
şi J. Breton au denumit în 1939 „fenomenul 
Procopiu“, cu multiple aplicaţii. Ar trebui să 
precizăm că este vorba de „fenomenul optic 
Procopiu“, spre a-l deosebi de alt fenomen, 
cunoscut sub numele de „efect Procopiu“ şi 
care se referă la discontinuităţile magnetice 
produse într-un fir de material feromagne- 
tic, la trecerea prin el a unui curent gesn 
alternativ. 

Ştefan Procopiu a întocmit și ia 
hărţi magnetice ale ţării, pe perioada 1895— 
1954. A stabilit că, începînd din 1932, momen- 
tul magnetic al globului terestru a început să 
crească, după ce, timp de peste 100 de ani a 
scăzut continuu, soluţionînd o controversă 
care dăinuia de decenii. A determinat şi peri- 

oada acestei variaţii: circa 500 de ani. 

Alături de activitatea sa strict științifică, 
de mare descoperitor, savantul Procopiu a 
fost şi autorul a numeroase invenţii şi dispo- 
zitive experimentale. Era și un neobosit ca- 
dru didactic, care a format generaţii întregi 
de fizicieni experimentatori, el însuşi fiind 
discipolul cel mai de seamă al lui Dragomir 
Hurmuzescu la Iaşi. Pentru meritele sale, a 
fost ales membru al Academiei (1955), al 
unor societăţi ştiinţifice din ţară şi străinăta- 
te, a fost laureat al Premiului de Stat (1964), 
de asemenea doctor honoris causa al Institu- 
tului Politehnic din Iaşi. 

Fără îndoială, sînt perfect adevărate cuvin- 
tele academicianului Cristofor Simionescu, 
care scria: „Nu vom spune lucruri noi afir- 
mînd că acad. Ștefan Procopiu este cel mai 
mare fizician pe care l-a dat pînă în prezent 
poporul nostru. Om de mare cultură, iubitor 
al artelor plastice, literaturii, filosofiei, isto- 
riei, muzicii a fost și membru activ al comi- 
tetului de direcţie al Teatrului Naţional din 
Iaşi. 

Cînd a închis ochii pentru totdeauna, 
semnul de carte marca pagina dintr-un stu- 
diu închinat de Tudor Vianu lui Goethe. 

IULIU PRODAN 
(1878—1959) 


În 1923 apărea în prima ediție la Cluj o 
lucrare intitulată Flora pentru determinarea 
şi descrierea plantelor ce crese în România, 
autorul ei fiind botanistul Iuliu Prodan. A 
doua ediție a cărții, completată pînă la 3 805 
specii de plante, a apărut tot la Cluj, în 1939. 
Acest clasic determinator (lucrare pentru 
identificare) al florei din România, de care 
nici un specialist și nici un amator în bota- 
nică nu se poate lipsi, a devenit un instru- 
ment de lucru și un simbol atît de consacrat, 
încît titlul său, destul de lung, a fost îniocuit 
cu un singur nume, succint: „PRODAN“. 
Profesorii, studenții, toți cei ce pornesc la 
drum să studieze şi să culeagă plantele, nu 
uită să-și ia cu ei „PRODAN“-ul. A mai scris 
ilustrul botanist și multe alte lucrări, ale că- 
ror titluri definesc varietatea preocupărilor 
sale, de pildă un alt determinator, ilustrat 
(tipărit în trei ediţii), un conspect al florei 
dobrogene, un studiu asupra florei ținuturi- 

O CARTE CARE A DEVENIT | IMBOL 


lor nisipoase de la noi și un altul asupra flo- 
rei Cîmpiei Ardelene, o monografie a fineţe- 
lor și pășunilor din Nordul Transilvaniei, 
studii despre ameliorarea solurilor alcaline, 
un manual de „patologie vegetală“, cîteva 
monografii pentru marea sinteză Flora R.P.R., 
dar „PRODAN“-ul a rămas cartea fundamen- 
tală pe care savantul a dat-o biologiei româ- 
nești moderne. 

Iuliu Prodan s-a născut la 29 noiembrie 
1878 la Ciochiș (judeţul Bistriţa-Năsăud), sti- 
mulat încă din școală în pasiunea sa natura- 
listă de vrednici înaintaşi ardeleni ai botani- 
cii românești, ca Florian Porcius şi A. P. Ale- 
xi. Nu avea decît 13 ani cînd, în 1891, a ame- 
najat o mică grădină botanică lîngă casa pă- 
rintească. A urmat liceul la Gherla și Nă- 
săud (1885—1893), apoi Facultatea de Geo- 
grafie și Științe Naturale la Cluj, pe care o 
absolvă în 1900; aici e îndrumat de Augustin 
Kânitz (cel dintti profesor de botanică al Uni- 

versităţii din Cluj şi membru corespondent al 
Academiei Române). Destăşoară el însuşi o 
lungă carieră didactică, mai întîi ca profesor 
secundar la diferite şcoli din Transilvania și 
Ungaria (1900—1912), apoi ca profesor uni- 
versitar de botanică descriptivă, fitopatolo- 
gie (privind bolile plantelor), anatomie şi fi- 
ziologie vegetală la Academia de Agricultură 
din -Cluj (1919—1940); în paralel, a avut o 
asiduă activitate de botanist cercetător, orga- 
nizînd pînă la adincă bătrineţe excursii natu- 
raliste în zone destul de greu accesibile (ul- 
tima excursie, în Munţii Retezat, a efectuat-o 
la 79 de ani!). Explorările botanice pe- tot 
cuprinsul ţării au făcut din el un militant 

convins pentru protejarea naturii și pentru 
organizarea de rezervaţii naturale. 

A fost cel dintii botanist român care a do- 
bîndit, cum remarca biologul Emil Pop, o vi- 
ziune concretă a vegetației de pe tot cuprinsul 
țării noastre, ca şi a „articulaţiilor“ de legă- 
tură ale acestora cu flora balcanică şi pano- 
nică. Aprecierea de care s-a bucurat ca desco- 
peritor de noi tipuri de plante şi ca sistema- 
tician, atît în România, cît şi în întreaga Eu- 
ropă, a făcut ca numeroşi botaniști să-i de- 
dice speciile identificate de ei: Achilleea Pro- 
dania Kupesok, Cuscuta Prodanii Buia, Ce- 
racium Prodanii Ștefan Peterji etc. A fost 
ales membru al Academiei din 1955. 

CREATORUL BIOSPEOLOGIEI, UN FILOSOF AL CUNOAȘTERII ȘTIINȚIFICE 


EMIL RACOVIȚĂ 
(1868—1947) 


Descrierea explorării speologice este la 
Emil Racoviță o adevărată proză poetică. Ia- 
tă un crîmpei: „Din sac scoţi lampa cú mag- 
neziu și priveliștea ce-ţi procură învingătoa- 
rea flacără îți umple sufletul de mulțumire. 
Te-ai coborît în mijlocul unei bolte uriașe, 
ce cuprinde între pereţii ei cenușii, bătuţi în 
cristale scînteietoare, o arie rotundă de sute 
de paşi. Prin mijloc, albia unui pîrîu mort 
înşiră galbene nisipuri pe podişul albicios. De 
o parte, mormane de stînci, clădite ca de 
zmei; de alta, un măreț templu egiptean, cu 
șiruri de masive coloane, lucrate în dungi 
albe, roşii şi vinete, de sus pînă jos crestate, 
așa de puternice şi aşa de bine opintite în 
plafon, încît ele par că susţin uriașul aco- 
periș... De fuga timpului nu-ţi dai seama; 
ai intrat sub pămînt cînd soarele răsărea şi 
ieși cînd apune. Din buzunarul cel mai fe- 
rit ai scos un tub de sticlă şi cu lupa cerce- 
tezi acum, interesat, plutind în spirt cu mâl, 

două gizuliţe, strînse sub pămînt, singurele 
comori ascunse în peşteri . . .“ 

O dată cu descoperirea în 1904 a unei ase- 
menea vietăți în peştera „Cueva del Drach“, 
de pe insula mediteraneeană Mallorca — era 
vorba de un crustaceu orb, cu picioare și an- 
tene neînchipuit de lungi, pe care l-a denu- 
mit Typhlocyrolana moraguesi, deplin adap- 
tat condiţiilor subpămintene — Racoviţă a 
pus piatra de temelie a noii ştiinţe create de 
el, biospeologia, care se ocupă de formele de 
viaţă din mediul cavernicol. Şaisprezece ani 
mai tîrziu, în 1920, cînd această ştiinţă se 
cristalizase pe deplin, tot el a întemeiat, la 
Cluj, cel dintii Institut de Speologie din lu- 
me, adevărat centru al cercetărilor biospeo- 
logice mondiale. 

Biologul, speologul, exploratorul Emil Ra- 
coviţă s-a născut la Iaşi, urmînd şcoala pri- 
mară ca elev al lui Ion Creangă, care i-a în- 
tipărit adînc în suflet dragostea pentru popor, 

pentru gindirea şi limba acestuia. S-a format 
apoi, mai departe, la liceu, sub influenţa unor 
dascăli de elită, ca Grigore Cobălcescu şi Pe- 
tru Poni. Părinţii ar fi dorit să-l vadă ma- 
gistrat şi de aceea a obţinut la Paris licenţa 
în drept (1889), dar a dat urmare și vocației 
sale fundamentale, devenind în 1891 licen- 
tiat în ştiinţe naturale al Sorbonei, apoi sus- 
ţinîndu-şi în 1896 doctoratul şi studiind tot- 
odată cursurile Şcolii de Antropologie. Tot în 
această perioadă de formare, a jucat un roi 
activ în cercul studenților români socialişti de 
la Paris (consecvent concepţiilor sale, va dis- 
pune în 1918, ca moşia părintească să fie îm- 
părţită țăranilor, îndemniîndu-i s-o lucreze în 
comun). 

O primă perioadă din activitatea sa este 
consacrată studiilor de zoologie marină, la 
staţiunile de cercetare de la Roscoff şi Bany- 
uls sur Mer (Franța), descoperind, spre pil- 
dă, împreună cu G. Pruvot, 11 specii de ane- 
lide (viermi cu corpul cilindric) polichete. In- 
tre 1897 şi 1899, ia -parte, ca naturalist, la 
cea dintii expediție care a iernat în gheţurile 
Antarcticii, efectuind cercetări ample, elabo- 
rînd importante studii privitoare la faună şi 
devenind cel mai competent specialist în stu- 
diul balenelor (a stabilit, de pildă, că adinci- 
mea maximă pînă la care acestea se scufun- 
dă este de 100 metri şi că „răsuflarea“ -lor 
este alcătuită dintr-o coloană de vapori şi nu 
de apă, cum se credea). Tot în. Antarctica, a 
dat unei insule descoperite: numele profeso- 
rului său de la Iași, Cobălcescu. După întoar- 

cerea sa, îşi continuă cercetările asupra ani- 
malelor marine, dar totodată publică, în 1907, 
studiul Essai; sur les problèmes biospeologi- 
ques, considerat de specialişti ca „actul de naș- 
tere“ şi „manifestul“ noii ştiinţe create de el: 
biospeologia — el întreprinzind apoi cerce- 
tări speologice în numeroase țări. 

După întoarcerea în țară, a devenit titula- 
rul primei catedre de biologie generală din 
România (1920, la Cluj). A fost ales membru 
al Academiei Române (tot în 1920) şi o vreme 
preşedinte al înaltului for, după cum a fost 
şi membru al unor importante academii şi so- 
cietăţii ştiinţitice străine. Societatea Zoologi- 
că a Franţei şi Societatea de Speologie din 
Paris l-au ales preşedinte de onoare. A con- 
dus, în 1928, primul Congres al Naturaliştilor 
din România. 

Giîndirea sa biologică a fost sintetizată în- 
tr-o concepţie evoluționistă unitară şi origi- 
nală, în care factorii de mediu joacă rolul 
principal. Filosof al ştiinţei, materialist în 
esenţă, încrezător în puterea ştiinţei, Racovi- 
ță scria: „Pe scara fără sfîrşit a vremurilor, 
încet-încet trudeşte omenirea, cînd trasă în 
jos spre întuneric de superstiţiile ignoranței, 
cînd trasă în sus spre lumină de adevărurile 
ştiinţei ... A şti sau a nu şti, aceasta e între- 
barea! A şti înseamnă pentru omenire; orga- 
nizare temeinică, activitate rațională, coope- 
rare, solidaritate, evoluţie pașnică. A şti în- 
seamnă pentru. om: a-i trăi timpul de a fi 
cu mulțumire şi a aştepta clipa de a nu fi 
cu seninătate.“ 


ELIE RADU 
(1853—1931) 


La Bucureşti se păstrează ceea ce oamenii 
tehnicii numesc „grinda lui Elie Radu“, ade- 
vărat monument tehnic, construită la început 
de veac de marele inginer. Realizată din be- 
ton armat, pe bază de calcule extrem de rigu- 
roase, această grindă, cu o deschidere de 8 
metri, a rezistat cu succes unei încărcături 
considerabile de saci de nisip, demonstrînd 
virtuțile betonului armat, într-o perioadă cînd 
însuşirile (mai ales rezistența sa) erau con- 
testate. Ulterior, sub conducerea sa, au fost 
realizate primele planșee de beton armat de 
la noi şi o seamă de alte lucrări excelent pro- 
iectate și executate. 

Născut cu cîțiva ani înainte de Unirea Prin- 
cipatelor, mai exact în anul 1853, Elie Radu 
a văzut lumina zilei la Botoşani — pe atunci 
un mic tîrguşor din nordul Moldovei. El a 
urmat gimnaziul din orașul natal și apoi Aca- 
demia Mihăileană din laşi — aici fiind coleg 
de bancă cu marele chimist și animator al şti- 

inței C. I. Istrati. După absolvire, pleacă la 
Bruxelles, unde urmează Şcoala Politehnică 
(1872—1877), după un an de pregătire în ma- 
tematică. Revenind în ţară, îl găsim profesor 
la Școala de Conductori (1894—1903), apoi 
profesor de edilitate (cel dintii curs de acest 
fel de la noi) la Școala Naţională de Poduri și 
Sosele din Capitală, unde, ulterior, predă 
cursul de „Procedee generale de construcţie“. 

Ca să sesizăm semnificaţia activităţii sale, 
trebuie să facem efortul de a înțelege situa- 
ţia țării noastre în anii ce au urmat după do- 
bîndirea independenţei de stat. Datorită unei 
îndelungate dominaţii străine, în toate dome- 
niile se simțea nevoia unei înnoiri. Aceasta 
cu atît mai mult în domeniul tehnic, unde 
exista o acută lipsă de drumuri, de poduri, 
de căi ferate, fără de care progresul ţării nu 
era de conceput. 

Tînărul inginer Radu, întors de la studii, a 
participat, alături de Anghel Saligny, în ca- 

drul Ministerului Lucrărilor Publice, la con- 
trolul modului în care se realiza calea ferată 
Ploieşti—Predeal, lucrare inginerească înce- 
pută în anul 1878, dar terminată mult mai 
tîrziu. Contribuind direct la numeroase lu- 
crări tehnice, în special la construirea unor 
linii ferate importante, cum ar fi Piteşti— 
Curtea de Argeş, Tîrgu Ocna—Comănești— 
Palanca, Galaţi—Birlad, linii ce includeau lu- 
crări inginereşti de mare tehnicitate, ca via- 
ducte, poduri, tunele etc. El însuși a studiat, 
proiectat și construit nu mai puţin de 475 km 
de căi ferate și a studiat și proiectat 175 km 
de linii ferate executate de alţi ingineri — o 
mare parte din vitala rețea feroviară româ- 
-nească. 

„ Studiile sale au permis introducerea unui 
'nou tip de şină grea, care asigura o siguranță 
şi rapiditate sporită în. circulaţie. 

- Trebuie să adăugăm la aceasta contribuţia 
să la peste 1000 km de drumuri, pe trasee 
uneori dificile, cum ar fi valea Jiului, valea 
Oltului etc. A. executat numeroase poduri: 
peste Olt (la Slatina), peste Jiu (la Craiova), 
peste Siret (opt poduri) etc., castele de apă 
și rezervoare de mare capacitate. 

Lucrări de seamă a realizat în domeniul 
edilitar, În studiile sale privind alimentarea 
cu apă a orașelor țării, a introdus concepții 
și soluţii originale, vizind, în primul rînd, va- 
lorificarea surselor subterane (ceea ce con- 
duce la un preţ de cost sensibil mai redus 
— cu circa 1/3 — faţă de cel propus de ofer- 

tanţi străini), de asemenea în domeniul fil- 
trării apelor. Prin construcția sistemului Bra- 
gadiru de alimentare cu apă a Capitalei, în 
anul 1901, preconizată de el, se realiza cea 
mai mare captare centralizată de apă subte- 
rană din Europa, prin care se obțineau 
30000 m*/zi dintr-o singură sursă, în anul 
1904 ajungîndu-se la un debit de 200 litri de 
apă pe zi şi om, ceea ce era o cifră superi- 
oară celor mai multe orașe europene. A con- 
struit, de asemenea, numeroase castele de apă 
pentru orașe mari, ca Brăila şi Turnu Seve- 
rin şi a fost promotorul utilizării betonului 
la podurile de șosea. Într-un moment de cri- 
ză a betonului armat (de care am amintit la 
început) cînd în Europa se prăbuşiseră con- 
strucţii mari din acest material, Elie Radu a 
înțeles şi a demonstrat că aceasta se dato- 
rează numai unor deficienţe de proiectare şi 
calcul, promovînă; cu curaj, construcţiile de 
acest fel, evident corect dimensionate şi rea- 
lizate. 

Ca preşedinte al Consiliului Tehnic Superi- 
or (1919—1930) a avizat şi a contribuit la im- 
bunătățirea a mii de proiecte de construcții, 
corectînd soluţii neraționale. În anul 1927, 
fost ales membru de onoare al Academiei 
Române. 

Elie Radu este o figură luminoasă a înce- 
putului ingineriei construcţiilor la noi în țară. 
Un om al competenţei, ferm şi echilibrat, ne- 
înduplecat în combaterea neglijenței Ş W- 
perficialității. 

IER AL AGROCHIMIEI ROMANEŞTI ȘI DESCOPERITOR DE SEAMA 


TEODOR SAIDEL 
(1874—1967) 


Cine studiază tratatele de agrochimie Į 


referiri |: 


blicate în lumea întreagă va găs 
„metoda S* şi „relaţiile S“. Această inițială 
este aceea a numelui unui mare savant, un 
chimist care şi-a consacrat creația agronomi- 
ei: Teodor Saidel. 

Născut la Brăila, a devenit licenţiat al Sec- 
tiei de Ştiinţe Fizico-Chimice a Universităţii 
din București în 1907, iar trei ani mai tîr- 
ziu era doctor în științe, specialitatea chimie. 
Ulterior însă, s-a simțit tot mai mult atras de 
aplicaţiile chimiei în agricultură, activînd la 
Secţia de Agrochimie a Institutului Geologic 
al României (1910—1935) și apoi la Sectorul 
de chimie al Institutului de Cercetări Agro- 
nomice (1935—1940), aducînd importante 
contribuţii în pedagogie (știința solului) și 
devenind un pionier al agronomiei ro- 
mâneșşti. 

Studiile şi metodele elaborate de el pentru 


fertilizarea solurilor de diferite tipuri au pre- 


zentat o deosebită utilitate practică. T. Saide! 
a stabilit totodată „relaţiile S“, 
cularea cantităţii de substanțe nutritive din 
sol și a precizat criterii pentru aplicarea dife- 
rențiată a îngrășămintelor minerale în Româ- 
nia, în raport cu plantele agricole cultivate 
şi condiţiile de sol şi climă. A mai indicat 
sisteme eficiente specifice ameliorării solu- 
rilor saline (cu exces de sare). Saidel a stu- 
diat, cu rezultate importante, reacţia chimică 
a solurilor. Așa cum subliniază lucrarea de 
sinteză „Istoria ştiinţelor agricole“ (1976), el 
„a elaborat primul în lume metoda potenţio- 
metrică pentru determinarea pH-ului solu- 
lui“ pe cale electrochimică; aceasta este cla- 
sica „metodă S“, pe care savantul a prezen- 
tat-o într-o comunicare din 1913 Academiei 
Române, iar în 1914 Congresului Științei So- 
lului ţinut la München. Procedeul său e și 
astăzi larg aplicat. 

Solul nu era însă pentru Teodor Saidel 


pentru cal 

doar un obiect de analiză chimică, el con- 
siderîndu-l asemenea unui organism viu care 
trebuia totodată înțeles în dinamica lui şi ca 
bază a lumii vegetale în raport cu gradul său 
de fertilitate. i 

Geologul Gheorghe Macovei scria despre el 
că: „Întii ca simplu chimist, apoi ca șef al 
Serviciului Agrogeologic, acolo, în cadrul 
Institutului Geologic al României, şi-a chel- 
tuit Saidel cea mai mare parte a energiei 
sale creatoare, acolo a conceput și înfăptuit 
aproape întreaga sa operă ştiinţifică, în me- 


3 


diul de acolo a radiat din plin căldura alese- 
lor sale calități spirituale și sufleteşti!“ 

Viziunea teoretică se îmbină strîns în lu- 
crările sale cu latura aplicativă a cercetării, 
ca în studiul său Legea acţiunii factorilor de 
vegetaţie și consecințele ei practice (1927). 

A mărturisit întotdeauna că nicăieri nu s-a 
simţit mai bine decît pe cîmpurile de expe- 
rienţă, unde concepea soluția științifică și îi 
urmărea rodul, iar natura l-a răsplătit pentru 
existența sa cu totul „antisedentară“, viața 
sa depăşind cu trei ani nouă decenii. 

UN INTEMEIETOR AL INGINERIEI ROMÂNEȘTI 


ANGHEL SALIGNY 
(1854—1925) 


„Stiam că va ține!“ — acesta a fost răs- 
punsul pe care marele inginer Anghel Saligny 
l-a dat unui tînăr care se apropiase de el du- 
pă spectaculoasa probă făcută la 14 septem- 
brie 1895 podului de la Cernavoda: 15 loco- 
motive grele trecuseră atunci duduind peste 
maiestuoasa construcție metalică, fără să se 
producă cea mai mică defecțiune. Tînărul vo- 
ise să ştie ce ar fi zis și făcut Saligny... 
dacă podul s-ar fi năruit, iar răspunsul calm 
al acestuia ilustra încrederea deplină pe care 
inginerul o avea în calculele sale, în soluţiile 
îndrăznețe preconizate, în proiectul și con- 
strucția sa temerară. 

Figură inginerească proeminentă a secolu- 
lui trecut şi a primelor două decenii ale vea- 
cului nostru, Anghel Saligny a avut o acti- 
vitate bogată, de peste 40 de ani, marcînd în 


mod crucial dezvoltarea tehnicii construcţiilor 


în țara noastră. 
Născut în comuna Şerbănești (jud. Galaţi), 

în condiţiile dramatice ale unei mari inun- 
daţii, Anghel Saligny a urmat gimnaziul la 
Focşani şi liceul la Potsdam, după care s-a 
înscris la Universitatea din Berlin, unde a 
urmat inițial astronomia. Atras însă de ştiinţa 
inginerului constructor, car6, în acea peri- 
oadă luase un mare avînt, a trecut în anul 
1871 la cunoscuta Şcoală Politehnică de la 
Berlin — Charlottenburg, pe care a absol- 
vit-o cu succes, devenind inginer constructor 
la numai 20 de ani, în 1874. Reîntors în ţară 
intră, ca inginer, de la 1 ianuarie 1876, la 
Serviciul de Poduri şi Șosele — chiar în aju- 
nul războiului nostru de independenţă. În 
acea perioadă de consolidare a tînărului stat 
format din unirea celor două principate, aces- 
ta nu dispunea de un corp tehnic corespun- 
zător (la constituirea căruia Saligny avea să 
aducă o însemnată contribuție), astfel încît 
numeroase lucrări tehnice erau executate prin 
conceslonari străini. O lucrare importantă era 

construirea căii ferate Ploiești—Predeal, ca- 
re urmărea să deschidă o legătură rapidă în- 
tre capitala țării şi Brașov, în locul vechii căi 
ocolite prin Bran. Concesionarea acestei con- 
strucții unei firme străine a necesitat desem- 
narea unor persoane calificate din partea ad- 
ministrației de stat, care să urmărească exe- 
cuția. Tinerilor ingineri Anghel Saligny şi 
Elie Radu le-a revenit această sarcină. Ul- 
terior, îl găsim pe Anghel Saligny proiectînd 
și construind podurile necesare pe linia Ad- 
jud—Tg. Ocna, printre care și primele noas- 
tre poduri combinate de șosea și cale ferată, 
de asemenea pe linia Bîrlad— Vaslui. Cel din- 
til mare pod proiectat de Saligny, pe cînd 
avea numai 28 de ani, a fost cel de la Cos- 
meșşti, peste Siret, pod dublu de şosea şi cale 
ferată de 430 metri lungime, lucrare ce l-a 
consacrat ca un remarcabil constructor de po- 
duri. Tot el a executat tunelul din valea 
Mostiştei. 

_în 1884, Saligny era însărcinat cu studiul 
și construcția docurilor. şi antrepozitelor din; 
porturile Galaţi și Brăila, terminate în 1889, 
care pot fi văzute şi astăzi. Realizează aici o 
premieră tehnică, fiind vorba de. cele dintii 
lucrări de acest fel din lume înălțate din, ele- 
mente de beton armat prefabricat. 

Fără îndoială, principala operă tehnică a 
lui Saligny este însă podul de peste Dunăre 
de la Cernavoda — în cadrul marelui com- 
plex feroviar Feteşti—Cernavoda, Proiectul 
său, din anul 1888, aducea două „mari ino- 
vaţii: sistemul nou de grinzi cu console, pen- 
tru suprastructura podului şi, ca material nou 
de construcții, oţelul moale — în locul fie- 
rului pudlat, utilizat anterior la tablierele de 


poduri. A trebuit să ducă o luptă îndirjită 
cu tehnicienii rutinieri pentru a impune ac- 
ceptarea acestor două inovaţii. Dar construc- 
ţia podului de la Cernavoda i-a stabilit, pt- 
nă la urmă, pe bună dreptate, reputaţia de 
ilustru constructor de poduri, în acel moment 
acesta fiind cel mai lung din Europa conti- 
nentală și al treilea din lume (avea o deschi- 
dere centrală de 190 metri și alte patru des- 
chideri a 140 metri fiecare). Opera sa este ci- 
tată în toate tratatele de poduri. Tot Saligny 
a organizat în mod exemplar construirea de 
tabliere metalice pentru poduri în cadrul 
unor ateliere din ţara noastră, a realizat mari 
dotări inginerești în portul Constanţa, a pro- 
iectat vaste lucrări de îmbunătăţiri funciare, 
mai ales de irigaţii și de recuperare a zonelor 
inundabile. În anul 1894, a fost numit pro- 
fesor de poduri la Şcoala naţională de poduri 
şi şosele, condusă din anul 1881 de inginerul 
Gheorghe Duca. În 1897, a devenit membru 
țitular al Academiei Române, conducînd apoi 
ca preşedinte înaltul for în două rînduri. 

Activitatea și realizările lui Anghel Salig- 
ny ilustrează puterea creatoare a poporului 
nostru, iar astăzi muncitorii, tehnicienii şi in- 
ginerii noştri dezvoltă opera sa, ridicînd şti- 
inţa inginerului constructor pe noi culmi. Ma- 
tematicianul Gheorghe "Țiţeica îl considera pe 
drept cuvînt ca „unul din întemeietorii ingi- 
neriei românești“, în timp ce istoricul Nicolae 
Iorga, într-una din admirabilele sale carac- 
terizări din volumul Oameni cari au fost, 
arăta că Saligny a reprezentat „unul din co- 
rifeii unei generaţii. spornice, a mănunchiu- 
lui de creatori căruia-i datorăm atita din ce 
are şi din ce poate astăzi tara“, 

BOTANIST, AGRONOM, ENCICLOPEDIST 


TRAIAN SĂVULESCU 
(1889—1963) 


La apariția, în 1953, a lucrării lui Traian 
Săvulescu Monografia uredinalelor din R.P.R. 
(uredinale=—ciuperei care produc rugina gri- 
ului), savantul englez W. Brierley scria: „Stu- 
diile sale micologice au fost încununate prin 
publicarea tratatului său monumental — 
Monografia uredinalelor din R.P.R. — Care 
nu este numai cea mai mare lucrare ce s-a 
scris vreodată despre uredinee, dar şi un eve- 
niment important în istoria botanicii.“ Și ace- 
laşi om de ştiinţă continua: „Profesorul Să- 
vulescu a trecut în cercetările sale mult din- 
colo de hotarele micologiei şi el trebuie con- 
siderat ca unul din marii enciclopedişti con- 
temporani. Profesorul Săvulescu este fără în- 
doială unul dintre cei mai mari botaniști în 
viață.“ 

Iată deci definite două dintre trăsăturile 
ilustrului învățat care a fost Traian Săvu- 
lescu: specialist de renume mondial şi om de 
cultură enciclopedică. Dar aceste trăsături, 

oricît de capitale, nu îi epuizau nici pe de- 
parte personalitatea. Era, în acelaşi timp un 
magistral organizator, un om al muncii pasio- 
nate şi neobosite (cita adesea cuvintele lui 
George Enescu: „Să te odihneşti de o muncă 
prin altă muncă“), un profesor care ştia să 
instruiască, dar și să entuziasmeze, un neîn- 
trecut povestitor, fie că era vorba de o de- 
scriere a naturii, de o întîmplare neobişnuită 
al cărei tile sau haz îl dădea la iveală sau de 
o relatare însuflețită despre unul dintre ma- 
rile muzee europene pe care le vizitase. Sur- 
prindea uneori prin caracterizările pe care le 
dădea, numindu-l de pildă pe Sadoveanu „un 
Grigorescu al vorbei“. Un farmec deosebit 
iradia din întreaga sa fiinţă. 

S-a numărat printre savanții care încă din 
copilărie şi-au simţit marea chemare, învă- 
țînd să iubească şi să observe cu atenţie na- 
tura. I-a îndrumat primii pași bunica Sul- 
tana, care l-a învățat să deosebească sumede- 

nie de plante din preajmă și să înțeleagă fo- 
loasele multora dintre ele pentru alimentaţie 
şi pentru tratarea diferitelor boli. După àb- 
solvirea liceului la lași și Buzău, tatăl l-a 
îndemnat să urmeze dreptul, spre a se face 
avocat, dar adolescentul s-a opus. Atunci, tot 
la insistența familiei, s-a înscris la Faculta- 
tea de Medicină (1907), iar în anul următor 
la Facultatea de Științe (Secţia de Ştiinţe Na- 
turale). La Medicină a absolvit doar trei ani; 
în 1912, a obţinut însă licența în Ştiinţe Na- 
turale, iar în 1916 a susținut cea dintii teză 
de doctorat cu specialitatea „botanică“ a Uni- 
versităţii din București. De altfel, nici anii 
de medicină nu au fost irosiţi, căci l-au ori- 
entat spre biologia aplicată, mai precis spre 
patologie, el devenind mai tîrziu întemeieto- 
rul școlii românești de fitopatologie (studiul 
bolilor plantelor). 

Cariera sa științifică s-a desfășurat în con- 
tinuare pe o cale mereu ascendentă. A lucrat 
în cadrul Institutului Botanic de la Cotroceni 
(1912—1921), iar ulterior şi-a împărțit, timp 
de un sfert de veac, activitatea între Școala 
Superioară de Agricultură de la Herăstrău, 
unde a predat sistematica vegetală şi fitopa- 
tologia, şi Institutul de Cercetări Agronomice 
al României, înființat de Gheorghe Ionescu- 
Şişeşti. În această perioadă a întemeiat, din 
1928, publicaţia anuală „Starea fitosanitară“, 
de mare însemnătate practică, organizînd tot- 
odată „Staţiunile de avertizare“ (pentru a 
aviza podgoriile asupra perioadelor optime de 
stropire împotriva manei). A trecut apoi ca 
profesor de patologie vegetală şi șef al ca- 
tedrei de botanică a Universităţii din Bucu- 
reşti (1948—1960). A fost membru al Acade- 
miei Române (1936), secretar general al aces- 


teia (1939—1948), preşedinte (1948—1959) si 
preşedinte de onoare (1959—1963) al Acade- 
miei R.P.R., membru al unui mare număr de 
academii și societăți române şi străine, per- 
sonalitate de frunte, de un mare dinamlsin, a 
vieții noastre științifice. Ministru al Agricul- 
turii (1946—1948) și vicepreședinte al Consi- 
liului de Miniștri (1948), deputat în Marea 
Adunare Naţională (1953), a fost de asemenea 
un reprezentant de seamă al vieţii obștești şi 
de stat din anii de început ai construirii so- 
cialismului, „un exemplu de savant cetăţean, 
înzestrat cu nobile calități sufletești“, cum 
sublinia profesorul Nicolae Giosan. 

Traian Săvulescu este unanim socotit drept 
un strălucit reprezentant al micologiei (stu- 
diul ciupercilor) româneşti și europene, iniția- 
torul cercetării sistematice a bolilor plante- 
lor la noi; este de asemenea creatorul unei 
clasificări originale a bacteriilor care provoacă 
multe dintre bolile plantelor. A iniţiat şi a 
fost în prima fază (alături de E. I. Nyârady) 
redactorul principal al lucrării de sinteză în 
12 volume Flora Republicii Socialiste Româ- 
-nia. Monografia sa Ustilaginalele din R.P.R. 
(1957), privitoare la tăciuni și măluri, este o 
operă clasică a botanicii. A fost, din perspec- 
tiva biologiei, un strălucit agronom. Este de 
asemenea autorul unor importante scrieri de 
biogeografie, genetică, filosofia şi istoria şti- 
inţei, un maestru al teoriei biologice, dar în 
același timp al ştiinţei aplicative. Tot el a 
fost primul român care a contribuit, cu lu- 
crări originale, la studiul florei Peninsulei 
Arabice. Munca ştiinţifică o concepea ca s0- 
licitînd un efort permanent, o dăruire totală. 
Îi plăcea de aceea să spună: „Lumiînarea tre- 
buie să fie arsă la ambele capete“. 

UN MAESTRU AL CHIMIEI COMBINATIILOR COMPLEXE 


GHEORGHE SPACU 
(1883—1955) 


„Această ramură a ştiinţelor naturii, chi- 
mia — seria Gheorghe Spacu —, are un cîmp 
de investigaţii nemărginit, iar cunoştinţele 
teoretice şi practice care se obțin pot avea 
consecinţe nebănuite.“ 

În urma savantului a rămas o operă de o 
amploare uluitoare. E destul să arătăm că a 
elaborat nu mai puţin de 125 metode anali- 
tice noi, aplicate în laboratoarele de pretutin- 
deni, iar numărul substanțelor chimice com- 
plexe, necunoscute anterior şi pe care le-a 
sintetizat, trece de o mie. Numele său a fost 
dat unor reactivi chimici și unor reacţii chi- 
mice, menţionate nu numai în tratate şi ma- 
nuale, dar chiar și în standarde românești şi 
străine, 

Gheorghe Spacu s-a născut la 23 iulie 1883, 
la București. A studiat ştiinţele fizico-chimi- 
ce la laşi (licenţiat în 1906), Şi-a susţinut 
doctoratul la Iaşi, cu teza Săruri complexe de 
fier (feramine) (1916). Şi-a început activita- 


173 


tea universitară ca asistent şi conferenţiar la 
Iaşi, apoi a continuat-o ca profesor univer- 
sitar de chimie analitică şi anorganică la Cluj 
(1919—1940), unde a întemeiat un puternic 
curent de cercetare, încheind-o în mod stră- 


bru al Academiei Române din 1935, ca a 
numeroase academii şi societăţi ştiinţifice 
) 


de asemenea laureat al Premiului de Stat, 
în două rînduri (1950 şi 1954). 

mare om de 
or în domeniul 
chimiei combinațiilor complexe (chimia coor- 
dinativă), fiind pe drept cuvint considerat o 
autoritate de nivel mondial, descoperitorul 
unor întregi clase de combinaţii complexe. 
Dacă de exemplu înaintea lui abia erau cu- 
noscute cîteva tipuri de amine complexe ale 
magneziului, Spacu a reuşit să sintetizeze 
26 astfel de substanţe — iar în total a obţinut 

148 amine noi. A mai dovedit că sărurile. du- 
ble sînt în stare solidă combinaţii complexe, 
a descoperit selenocianaminele şi a demon- 
strat existenţa amoniacaţilor dubli. A mai stu- 
diat, cu rezultate substanţiale, feraminele şi 
oxalații complecși. Maestru al chimiei ana- 
litice, a creat noi metode pentru identifica- 
rea şi dozarea unor ioni, a unor substanţe or- 
ganice, a radicalilor acizi, a elementelor me- 
talice (este, de pildă, cunoscută metoda lui 
Spacu pentru identificarea cuprului în mine- 
reurile de plumb). Terminologia ştiinţifică 
internaţională îi consemnează numele prin 
„reacţia Spacu“, „reactivul Spacu“ etc., curent 
utilizate în laboratoarele din toată lumea. Va- 
loarea practică a proceselor elaborate de el 
şi-a găsit expresia şi în includerea metodelor 
analitice elaborate în standarde românești și 
străine. 

În da deceniu al vieții sale, a creat, 
corespunzător nevoilor economiei româneşti 
în rapidă expansiune, procedee noi pentru 
fabricarea din gips indigen a acidului sulfu- 
ric, foarte necesar industriei, pentru produ- 
cerea oxidului de magneziu. Alte procedee au 
fost destinate extragerii arsenului din mine- 

reuri şi prelucrări superioare a gazelor natu- 
rale, pe baza unor metode de înaltă efici- 
enţă. „Marele număr de elevi care îi -conţi- 
nuă opera didactică şi ştiinţifică — scrie des- 
pre el biograful său, A. S. Banciu —, presti- 
giul pe care şi l-a făcut în ştiinţa româ- 
nească şi universală, fabricile şi uzinele care 
aplică procedeele iniţiate de el pentru analiza 
atitor substanţe utile economiei naţionale, vor 
perpetua pentru multă vreme numele şi 
exemplul lui Gheorghe Spacu, profesorul şi 
savantul slujitor devotat al patriei sale.“ 

Acest bărbat „arătos şi plăcut“, cum îl de- 
scria colegul său clujean, chimistul Dan Ră- 
dulescu, de o sănătate robustă, plin de opti- 
mism şi de o ironie fină, era în acelaşi timp 
multilateral în preocupările sale. 

Deși interesat în primul rînd de probleme 
ştiinţifice, ca deschizător de noi drumuri în 
chimie, Gheorghe Spacu a fost în acelaşi timp 
un om de mare cultură, cu întinse lecturi de 
filozofia ştiinţei, de artă, de literatură. Iubea 


cu pasiune florile, care-i umpleau - întot- 


deauna casa şi încerca să uite de frămîn- 
tările cotidiene cîntînd la vioară sau audiind 
muzică. 


o i inn 
100 de oameni de știință și inventatori români 


UN GENEROS PIONIER AL MEDICINEI SOCIALE 


ȘTEFAN STINCĂ 
(1865—1897) 


A murit foarte tînăr, la 32 de ani, răpus 
de tuberculoză, o boală ale cărei rădăcini so- 
ciale le-a denunțat în repetate rînduri. S-a 
scris, pe lespedea mormîntului său, așa cum 
a cerut el: „Trăiască democraţia socială!“ 
Căci Ştefan Stincă a fost omul unui singur 
crez: acela al militantului pentru dreptate so- 
cială, pe care l-a profesat în domeniul său 
mai ales, acela al medicinei, în sprijinul 
populaţiei nevoiaşe. A scris, fără echivoc: 
„Studiul suferințelor omului ca fiinţă socială 
ne arată că mare parte din maladii sînt di- 
rect sau indirect produse de afectele mediu- 
lui social în care trăim. În miinile noastre 
stă putinţa de a curma defectele inerente so- 
cietății în care trăim“. 

A absolvit Liceul Naţional din Iași şi tot 
la Iaşi, apoi la Bucureşti, a urmat Facultatea 
de Medicină, absolvind-o cu o teză (1891) ca- 
re constituie totodată lucrarea sa fundamen- 
tală: Mediul social ca factor patologic (din 

care am extras de altfel citatul de mai sus). 
În această scriere clasică, el subliniază cau- 
zele social-economice ale celor mai multe 
boli de mare răspîndire în societăţile bazate 
pe exploatare, arătînd necesitatea transfor- 
mării mediului social generator de maladii în 
vederea ameliorării stării de sănătate a popu 
laţiei şi a eradicării „bolilor sociale“, Lucra- 
rea reprezintă o interpretare de pionierat a 
problemelor de sănătate publică, de pe pozi- 
ţii marxiste. A atras de asemenea atenţia, 
printre primii la noi, asupra primejdiei acci- 
dentelor de muncă şi a necesităţii prevenirii 
lor, ca şi a bolilor profesionale — adevărat 
pionier al medicinei preventive, 

Ştefan Stîncă a fost medic de plasă (1891— 
1894) în judeţele Prahova, Dîmboviţa şi N- 
fov, desfăşurind o activitate de veritabil apos- 
tolat. Cînd autorităţile l-au destituit din pos- 
tul său umil de la Titu, învinuindu-l de „agi- 
taie socialistă“, țăranii din localitate au îna- 

intat jalbă către guvern, cerînd să le fie re- 
dat „iubitul nostru Stiîncă“. A lucrat în con- 
tinuare ca medie oftalmolog la Bucureşti, 
apoi la Moineşti și Tg. Ocna, în paralel cu o 
intensă activitate de educaţie sanitară şi pro- 
pagandă socialistă, prin conferinţe și articole. 
Scrierile sale au mai tratat despre darwinism, 
despre istoria medicinei, despre aplicarea di- 
alecticii în ştiinţa medicală, au dezvăluit îna- 

poierea economică și starea sanitară precară 
a ţăranilor şi muncitorilor, au combătut şo- 
vinismul și antisemitismul. 

Academia R.P.R. l-a cinstit în 1948 prin 
alegerea sa ca membru de onoare post-mor- 
tem al înaltului for. 

Cu prilejul centenarului nașterii sale a fost 
de asemenea aniversat, la recomandarea 
U.N.E.S.C.0O. 

UN ILUSTRU MATEMATICIAN — UN SAVANT CETĂŢEAN 


SIMION STOILOW 
(1887—1961) 


„Postulatul fundamental al oricărui pro- 
gres real şi constructiv este pacea; ideea de 
pace, iubirea de pace sînt și rămîn indisolu- 
bil legate de ideologia care însuflețeşte azi 
popoarele, ideologia progresului pe teren so- 
cial şi cultural...“ declara Simion Stoilow 
la „Congresul pentru pace al intelectualilor, 
ținut, în 1949, la București. Mesaj la fel de 
adevărat azi ca şi atunci, mîine ca și azi. Şi 
tot lui îi aparține această viziune clarvăză- 
toare asupra muncii: „În statul socialist, în 
democrația noastră populară, munca produc- 
tivă şi realizatoare este postulatul fundamen- 
tal... Aşadar, munca noastră, a intelectua- 
lilor, va fi o muncă menită să lărgească, să 
adincească și să păstreze cultura, care este 
una din pietrele fundamentale pe care se va 
așeza edificiul măreț al construcţiei socia- 
liste“ — aceste cuvinte au fost rostite la mi- 
tingul de la Facultatea de Matematică şi Fi- 
zică din Bucureşti, din martie 1949, 

Matematician de seamă, intrat în istoria 
științei prin contribuțiile sale, în special în 
ceea ce se numeşte teoria funcţiilor, Simion 
Stoilow s-a impus şi ca un cetățean ce par- 
ticipă din plin la viaţa cetății sale. Îmbinînd 
în mod armonios munca de creație matema- 
tică cu cea social-politică, S. Stoilow a fost 
un mare profesor, un democrat convins, pro- 
motor consecvent al ideilor sociale înaintate, 
deputat în Marea Adunare Naţională în toa- 
te legislaturile; a fost, de asemenea, ambasa- 
dor al tinerei Republici Populare Române în 
capitala Franţei (1946—1948). 

Născut la Bucureşti, ca fiu al unui ofiţer, 
S. Stoilow urmează liceul la Craiova şi stu- 
diile superioare la Paris, unde îşi susține doc 
toratul la Sorbona, în 1916, pentru a partici- 
pa, apoi, ca ofițer de geniu, la Războiul Re- 
întregirii (1916—1918). Predă matematica (te- 
oria funcțiilor şi algebră superioară) în nu- 
meroase centre universitare din România, 

contribuie hotăritor la organizarea a nu- 
meroase congrese şi reuniuni matematice în 
țară şi străinătate. A avut un rol esenţial în 
crearea Institutului de Matematică din Bucu- 
reşti, al cărui director a fost. Membru cores- 
pondent (1936) și membru titular (1945) al 
Academiei Române, apoi al Academiei R.P.R. 
(1948), al unor academii şi societăţi ştiinți- 
fice române şi străine, a obţinut Premiul de 
Stat pentru lucrarea sa Teoria funcţiilor de 
o variabilă complexă, apărută în 2 volume 
(1954, 1958). 

Pe tărîm social, S. Stoilow a fost unul din 
inițiatorii memoriului pe care profesorii uni- 
versitari l-au semnat cerînd ieşirea României 
din războiul antisovietic. 

"În domeniul științei, Stoilow rămîne drept 
unul din creatorii, pe plan mondial, al teoriei 
topologice a funcţiilor (cu numeroase și im- 


portante aplicaţii), inițiind, în același timp, 
orientări noi în matematică prin utilizarea 
metodelor topologice în studiul funcțiilor de 
variabilă complexă, fiind considerat un în- 
temeietor al școlii românești de matematică 
modernă. El a fost și primul topolog român 
de talie mondială. A consacrat lucrări impor- 
tante teoriei ecuaţiilor liniare cu derivate par- 
țiale. Terminologia științifică internațională 
i-a consemnat şi ea descoperirile matematice, 
fiind cunoscute, de pildă, suprafețele „Iver- 
sen-Stoilow* sau „frontiera Kerekjarto-Sto- 
ilow“. Tot el a introdus conceptul fundamen- 
tal de „transformare interioară“. 

Crezul său matematic a fost formulat de 
el astfel: să aprofundăm „în ceea ce are mai 
esenţial, mai caracteristic, fenomenul anali- 
ticităţii, care ne este impus, într-un anumit 
mod, de natura în mijlocul căreia trăim“. 

AVATARURILE UNEI TEOREME MATEMATICE 


GABRIEL SUDAN 
(1899—1977) 


Pare ciudat, dar şi în matematică se pot 
ivi, uneori, întîmplări neobişnuite. Aceasta 
a fost situația cu o teoremă demonstrată de 
matematicianul român Gabriel Sudan și ca- 
re mult timp a fost atribuită altui savant, 
străin. Dar, prin eforturile conjugate ale unor 
specialişti români, pînă la urmă adevărul şti- 
ințific a fost restabilit, iar acum, funcția în 
cauză poartă numele Ackermann-Sudan, deși, 
pe drept, ar trebui să se numească numai 
funcția Sudan, căruia îi aparține prioritatea 
necontestată. 

Înainte de a vedea, mai în detaliu, despre 
ce anume este vorba, amintim că Gabriel Su- 
dan s-a născut la Bucureşti în anul 1899, ur- 
mînd liceul „Mihai Viteazul“ și Facultatea de 
Ştiinţe din orașul natal, puternic influențat 
de profesorii săi Dimitrie Pompeiu şi Traian 
Lalescu. Dînd dovada unor aptitudini mate- 
matice remarcabile, este trimis să se specia- 
lizeze în matematici moderne la Göttingen 

(1922—1926) — pe atunci un centru mondial 
al matematicii, care atrăgea matematicieni 
de valoare de pretutindeni. Sudan obţine aici, 
în 1925, titlul de doctor, dar, ceea ce este 
poate mai important, trăieşte în atmosfera 
de intensă activitate creatoare, din jurul 
unor corifei ai matematicii moderne, ca Da- 
vid Hilbert — sub îndrumarea căruia îşi ela- 
borează teza de doctorat. Anii '20 ai seco- 
lului nostru au fost ani de intensă creaţie, și 
chiar la Göttingen s-au iniţiat întregi dome- 
nii ale matematicii, O problemă foarte mult 
studiată pe atunci era problema aşa-numite- 
lor funcții recursive, adică a unor funcții ca- 
re se puteau calcula unele din altele, după 
reguli date. O clasă specială din cadrul aces- 
tora sînt așa-numitele funcții primitiv re- 
cursive. Sudan a demonstrat una dintre pro- 
prietățile speciale ale funcțiilor recursive, 
(există funcții recursive care nu sînt primitiv 
recursive). A şi publicat rezultatul său, dar 

ulterior, în mod eronat, acesta a fost atribuit 
matematicianului F, W. Ackermann. Această 
situaţie a durat o jumătate de secol, pînă cînd, 
datorită investigaţiilor întreprinse de mate- 
maticienii români Solomon Marcus şi Cristian 
Calude, adevărul a fost restabilit. 
Dar să revenim la activitatea lui Gabriel 
Sudan. Reîntors în țară după obţinerea docto- 
“ratului, Sudan a funcţionat în învățămîntul 
superior matematic din Capitală, pînă la în- 
cetarea sa din viaţă (1977), de asemenea în 
cadrul Institutului de Matematică. Activita- 
tea sa matematică a continuat în domeniul 
abordat cu prilejul studiilor de doctorat. Su- 
dan a ţinut primul curs de teoria mulțimilor 
din România în anii 1929—1930; contribuţiile 
sale sînt variate, mergînd de la teoria nume- 

relor la geometrizarea fracțiilor, problemele 
dificile ale teoriei mulțimilor rămînînd însă 
în centrul preocupărilor sale, 

Avea o gîndire matematică originală, care 
reuşea să descopere adevăruri matematice 
profunde în probleme aparent simple, banale. 

Personalitate complexă, Gabriel Sudan era 
un excelent pedagog, apropiat de studenţii 
săi, care preţuiau atît claritatea şi eleganța 
expunerilor sale, cît şi pasiunea pentru cer- 
cetare pe care izbutea să le-o transmită. Iu- 
bea în egală măsură filozofia, literatura și 
muzica, avînd o adevărată pasiune pentru 
Enescu, Beethoven și Wagner. Viaţa sa era 
în mare măsură legată de lecţiile sale, pe 
care le ţinea cu multă căldură, spre încînta- 
rea celor ce-l ascultau. 

„UNUL DINTRE CEI DINTI LUMINATORI ȘTIINȚIFICI AI SOCIE 


GREGORIU ȘTEFĂNESCU 
(1833—1911) 


STATII ROMANESTI’ 


Aşa îl caracteriza pe Gregoriu Ştefănescu 
marele nostru istoric Nicolae Iorga. Iar cre- 
zul de viață al acestui distins savant român 
din prima generație de oameni de știință mo- 
dernă a țării noastre este cuprins în chiar 
cuvintele sale: „În știință, mai cu seamă, nu- 
mai datoria sau remunerarea nu sînt îndestu- 
lătoare, trebuie pasiunea lucrului, fără pasi- 
une și fără dragoste nu se face mare lucru“. 
Cît despre cariera sa de profesor, marele chi- 
mist Petru Poni o definea pe drept cuvînt 
ca „o misiune, un apostolat“. 

Născut în 1838 (după unele surse în 1836), 
Gr. Ștefănescu absolvă, în 1858, Colegiul 
Sf. Sava din București, după care obţine, în 
1862, licenţa în ştiinţe naturale, fiind apoi 
profesor de ştiinţe naturale la liceele „Sf. Sa- 
va“ și „Matei Basarab“. Din anul 1864, de- 
vine primul profesor de geologie, mineralo- 
gie și paleontologie al Universității din 
București, 

Activitatea sa ştiinţifică a fost deosebit de 
rodnică, atît în domeniul paleontologiei, cît și 
al geologiei. Astfel, prin munca efectuată di- 
rect pe teren, descoperă (1890—1893) și re- 
constituie scheletul întreg al unui animal gi- 
gant de mult dispărut, Dinotherium gigan- 
tissimum — unic în lume; descoperă şi oase 
fosile de Camelus alutensis (Cămila de la 
Olt), determină, pentru prima oară (1873), 
împreună cu Em. Bacaloglu, altitudinea ora- 
șului Bucureşti faţă de nivelul Mării Negre. 

Gregoriu Ștefănescu este și autorul celui 
dintii manual original de ştiinţe naturale ti- 
părit în limba română (Elemente de zoolo- 
gie, 1865) ca și al primei hărţi geologice a 
țării (1890). 

în domeniul geologiei, demonstrează că, de 
fapt, Cîmpia Română este o formaţie cuater- 
nară — și nu terţiară, așa cum se crezuse 
mai înainte. El descrie, pentru prima dată, 
aşa-numitul „Calcar de la Bîndea&. Alături 

de Gr. Cobălcescu este considerat ctitorul 
şcolii româneşti de geologie și paleontologie, 
un organizator de seamă al cercetărilor geo- 
logice de la noi şi tot lui i se datorește, în 
cea mai mare măsură, întocmirea primei hărți 
geologice a României (1898). 

Membru fondator al Academiei Române 
(1866), Gregoriu Ștefănescu a fost strîns le- 
gat de învățămînt, fiind, în trei rînduri, de- 
can al Facultăţii de Științe a Universităţii 
din Bucureşti, al cărui rector devine în 1900— 
1901. S-a ocupat mult de organizarea învă- 
țămiîntului ştiinţific, a fost fondator şi direc- 
tor al Laboratorului de ştiinţe naturale (de- 
venit ulterior Muzeul de Geologie și Pale- 
ontologie) al Universităţii. Timp de șase ani, 
a fost Director al Biroului Geologic al Româ- 
niei, întemeiat de el (1882—1888) — acesta 
fiind cel dintii institut de cercetare de la noi, 
destinat cercetării şi valorificării avuţiilor 
naturale ale ţării. Valoarea creaţiei sale ştiin- 
țifice a fost recunoscută pe plan internaţio- 
nal, el fiind membru al societăţilor de geo- 
logie din Franţa, Italia şi Belgia, membru al 
societăţilor naturaliştilor din Kiev şi Mosco- 
va, membru corespondent al Societăţii de Ge- 
ologie din Londra şi al Societăţii de antropo- 
logie din Paris. A avut o contribuţie însem- 
nată la unificarea terminologiei geologice in- 

ternaționale, participind, în același timp, la 
congresele internaţionale de geologie din vre- 
mea sa. 

Este inițiatorul primelor publicaţii de spe- 
cialitate de la noi, Anuarul Biroului de Geo- 
logie şi Anuarul Muzeului de geologie și pa- 
leontologie. 

Se interesa, în acelaşi timp, de cultura ma- 
selor, Astfel, împreună cu economistul și 
agronomul P. S. Aurelian, a inițiat publica- 
rea unei reviste de popularizare a ştiinţei, de- 
numită „Revista ştiinţifică“ (1870—1882). S-a 
numărat printre membrii fondatori ai unui 
organism destinat aceluiaşi scop: Societatea 
pentru răspîndirea şi înaintarea ştiinţelor în 
România (1889). 

Convingerile sale profund ştiinţifice l-au 
făcut să scrie, în lucrarea sa Elemente de zoo- 
logie: „omul va ști... că tot ce se petrece 
în natură nu este ‘decît o consecinţă naturală 
a nişte cauze ce existau şi nicidecum pro- 
ductul momentan al unei voințe supreme“. 
lar atașamentul său faţă de popor rezultă şi 
din faptul că'timp de trei ani (1873—1876), 
a ţinut duminica cursuri libere de ştiinţe na- 
turale, în care populariza concepția darwi- 
nistă, combătînd creaționismul. Toate acestea 
dovedesc cît de justă a fost aprecierea isa de 
către marele Iorga. 

UN CTITOR AL ÎNVĂȚĂÂMINTULUI ELECTRONIC ROMÂNESC 


TUDOR TĂNĂSESCU 
(1901—1961) 


Copiii merg la şcoală la şase ani — dar mi- 
cul Tudor mergea la şcoală încă de la patru 
ani. Cum a fost cu putință? Iată cum s-a în- 
tîmplat: mama sa era institutoare şi nu avea 
cu cine să-l lase acasă, aşa că îl lua cu ea, la 
orele de clasă. Iar micul Tudor sta cuminte 
în bancă, asculta lecțiile şi aşa, de timpuriu, 
a început să învețe, a devenit un om al stu- 
diului, mai apoi al tehnicii. A iubit cartea, 
s-a făcut inginer, dar a urmat şi Facultatea 
de Matematici. Apoi şi-a luat și doctoratul în 
inginerie. Dar el e important pentru că a pus 
bazele învățămîntului superior de electroni- 
că din ţara noastră, în cadrul Școlii Politeh- 
nice din Bucureşti. 

S-a născut la Bucureşti, unde a urmat li- 
ceul și apoi Școala Politehnică, într-o vreme 
în care studiile tehnice superioare urmăreau 
formarea în primul rînd a unor buni ingineri 
constructori. De abia în anul 1920, adică 
atunci cînd tînărul Tudor Tănăsescu era stu- 

dent, se introduce şi la Politehnica din Bucu- 
reşti studiul electricităţii, datorită profesoru- 
lui Nicolae Vasilescu-Karpen. Tocmai pe lîn- 
gă acest profesor de aleasă ţinută, se formea- 
ză şi tînărul Tănăsescu. El absolvă cu succes 
cursurile şi este reţinut asistent, ajungînd 
treptat conferenţiar, iar în 1948, la Reforma 
Învățămîntului, introdusă de regimul de de- 
mocraţie populară din ţara noastră, devine 
profesor. 

Tudor Tănăsescu era de statură mijlocie, 
mai degrabă scund. Dar toți acei care l-au 
cunoscut nu pot uita privirea sa vie, spiritul 
său iscoditor. Lui i se datorează o serie în- 
treagă de premiere ştiinţifice şi tehnice din 
țara noastră. A participat activ la stabilirea 
locului unde s-a amplasat primul post de ra- 
dioemisie din țară; a participat la organiza- 
rea a două ateliere — de fapt mici fabrici — 
care în anii 1940—1944 au produs aparate de 
radio emisie şi radio recepţie, necesare Romă- 

niei în acel moment. Tot T. Tănăsescu a scris 
primele studii de la noi din țară privind cal- 
culatoarele electronice, antenele şi a elaborat 
primul curs universitar de radiotehnică în 
limba română, 

Dar ceea ce este mai important, el a creat, 
de fapt, Facultatea de Electronică de la In- 
stitutul Politehnic din Bucureşti, facultate ce 
a format majoritatea covîrşitoare a cadrelor 
de ingineri electronişti din România, pe 
aproape toți cei care lucrează azi în învă- 
țămîntul de electronică din ţara noastră. 

O boală necruțătoare l-a secerat, în plină 
putere creatoare, la 60 de ani. Cei care l-au 
cunoscut îndeaproape nu pot uita marea sa 
stăpînire de sine, puterea sa uriașă de mun- 
că, dragostea de meserie, modul în care spri- 
jinea pe tineri să se realizeze în carieră. Ca 
inginer, numele său se leagă de înseși începu- 
turile radiotehnicii din țara noastră. 

i După 1950, s-a ocupat în special de crearea 

şi dezvoltarea Institutului de Fizică Atomică 
din București, pe care la un moment dat l-a 
condus chiar. În continuare a fost director 
științific adjunct la Institutul unificat de cer- 
cetări nucleare de la Dubna (U.R.S.S.). El este 
autorul a zeci de lucrări științifice — privind 
mai ales oscilatoarele electronice, Tot el a 
elaborat un mare tratat de tuburi și circuite 
electronice, tratat care a făcut epocă în lite- 
ratura de specialitate din țara noastră. A fost, 
din 1952, membru corespondent al Academiei 
R.P.R. De numele său se leagă începuturile 
învățămîntului de electronică din ţară, ca şi 
începuturile industriei noastre de electronică. 
Lucrarea sa clasică, Tuburi și circuite electro- 
nice, apărută în trei ediţii (1955—1957) a fă- 
cut epocă în tehnica noastră contemporană. 
Memoria lui Tudor Tănăsescu este cinstită 
prin concursul profesional organizat anual 
pentru studenţii electroniști din întreaga ța- 
ră, concurs ce îi poartă numele. 

UN ÎNAINTAȘ DE SEAMA AL CHIMIEI ROMANEŞTI 


NICOLAE TECLU 
(1839—1916) 


aaas 


„Adevărat patriarh al chimiei româneşti, 
cu figură de profet“ — așa l-a caracterizat 
într-unul din admirabilele sale portrete Ni- 
colae Iorga pe colegul.său de Academie, Ni- 
colae Teclu. La începuturile ştiinţelor chi- 
mice moderne din țara noastră au stat figu- 
rile a trei personalități de seamă: Nicolae Te- 
clu, Petru Poni şi Constantin Istrati, 

Poni îşi aminteşte cum, timp de aproape 
patru decenii, Teclu, stabilit la Viena, venea 
în țară pentru a lua parte cu mare regulari- 
tate la sesiunile academice importante (a fost 
ales membru al Academici Române din 1879). 
N-a fost, cum se va vedea, nicidecum vina 
sa dacă n-a putut, asemenea lui Poni şi Is- 
trati, să se consacre dezvoltării științei în 
România. 

Născut la Braşov, Teclu a urmat studii su- 
perioare la Școala Politehnică din Viena şi la 
Academiile de arte frumoase de la München 
şi Berlin, iar ulterior a studiat la Universita- 

tea din Viena chimia generală și analitică. 
După ce predă scurt timp la gimnaziul româ- 
nesc din Braşov, valoarea sa îl impune în 
chiar capitala imperiului austriac, unde de- 
vine (din 1871) profesor de chimie tehnică la 
Academia de Comerţ și predă chimia pigmen- 
ților la Academia de Arte Frumoase. 

În marea -lui dragoste de ţară, a intenţio- 
nat, în repetate rînduri, să se stabilească în 
statul român, A mărturisit, nu o dată, că vi- 
sul său era să-şi valorifice cunoştinţele dobîn- 
dite, experiența sa bogată, în statul român, 
să se alăture „conaţionalilor într-un cerc ma- 
re de activitate, poate la Universitatea din 
Bucureşti“. Nu i s-au creat însă, de către au- 
torităţile vremii, condiţiile de cercetare soli- 
citate pentru a-și realiza această năzuinţă şi 
a fost nevoit să activeze ştiințitic departe de 
patrie. 

Şi astfel, „copilul de valah din Ardeal“, 
care cu greu își cucerise un loc de frunte, 

făcîndu-şi recunoscute meritele, „în aristo- 
cratica Vienă“ — cum scria despre el chimis- 
tul Eugen Angelescu — a rămas pînă la ur- 
mă în orașul de adopțiune. Acolo l-au cunos- 
cut Slavici şi Eminescu, primul istorisind 
cum studenții români luau parte la pasionan- 
tele sale experienţe de chimie (ca și la exer- 
cițiile de gimnastică pe care le organiza), 
mîndri de prestigiul profesorului. Iar una din- 
tre temele preferate de discuţie ale lui Teclu 
cu tinerii aceştia, veniţi la înaltă învățătură, 
era viitorul științei. în România, mai ales al 
chimiei, pe care o numea „mama industriei 
într-o ţară cu resurse atît de bogate“, 
Creația de chimist şi inventator a lui Ni- 
colae Teclu i-a adus de timpuriu un renume 
internațional. A elaborat, spre pildă, noi pro- 
cedee pentru determinarea rezistenței şi gra- 
dului de încleiere a hiîrtiei, a construit un 
aparat pentru măsurarea electricității atmos- 
ferice, a conceput un vehicul de zbor cu mo- 
tor (pe acesta nu l-a putut realiza, din lipsă 
de fonduri), a adus contribuţii însemnate în 
studiul arderii şi al flăcării, a inventat un 
aparat indicator măsurînd concentrația de 
„grizu“, cum se numeşte amestecul gazos ex- 
ploziv care periclitează viața minerilor. Este 
creatorul unor metode noi de analiză chimică 
și a numeroase aparate de laborator (pentru 
prepararea ozonului, pentru prepararea bio- 
xidului de carbon, pentru determinarea trans- 
parenţei corpurilor, pentru studiul scurgerii 

gazelor prin vase etc); cel mai cunoscut și 
valoros dintre ele a fost așa-zisul bec Teclu 
(1892), de fapt un arzător de gaz dotat cu re- 
gulator, larg introdus în laboratoarele Euro- 
pei, superior ca eficiență tuturor dispozitive- 
lor anterioare folosite. A fost, de asemenea, 
un pionier al criminalisticii moderne, prin 
crearea, între altele, a unor metode pentru 
citirea semnelor imprimate sau scrise pe hîr- 
tii carbonizate (bancnote, acte, scrisori), care 
i-au îngăduit rezolvarea spectaculoasă a unor 
cazuri judiciare controversate. 

Acest corifeu al științei a fost, în același 
timp, un mare iubitor de frumos, natura şi 
artele plastice atrăgîndu-l deopotrivă. A stră- 
bătut adesea munții pe cărările ciobanilor, a 
organizat cursuri și societăți de gimnastică 
(la Brașov şi la Viena), a fost el însuși în anii 
tinereţii un gimnast ale cărui performanţe 
s-au făcut remarcate la numeroase con- 
cursuri, fiind chiar numit „maestru-instrue- 
tor de gimnastică“. Pentru cultura româ- 
nească, Teclu rămîne în primul rînd unul 
dintre cei mai de seamă inventatori, afirmați 
în orbita ştiinţei naţionale și universale, a 
cărui creaţie a fost înscrisă în manuale, tra- 
tate și enciclopedii din lumea întreagă. Apa- 
ratele de laborator concepute de el, remarea- 
bile prin ingeniozitatea lor, au fost dăruite 
Universităţii din Bucureşti, unde sînt și as- 
tăzi păstrate, simbol al ataşamentului său 
față de poporul român. 

MAESTRU AL FIZIOLOGIEI EXPERIMENTALE 


EM. C. TEODORESCU 
(1866—1949) 


În anul 1966, printre aniversările culturale 
recomandate de U.N.E.S.C.O., se număra și 
aceea a biologului Emanoil C. Teodorescu, cu 
prilejul centenarului nașterii sale. Ceea ce l-a 
caracterizat o viață întreagă pe acest eminent 
savant a fost un simţ nedezminţit al datoriei, 
o mare exigență faţă de el însuși și față de 
colaboratorii săi. A fost un neîntrecut adept 
al experimentării în studiul plantelor, reali- 
zîndu-și experienţele cu o ingeniozitate de 
veritabil inventator. Pe cînd activa în cadrul 
unui laborator de biologie vegetală, un cer- 
cetător i-a atașat într-o zi un pedometru 
(care înregistrează distanţa străbătută); la ca- 
pătul zilei, aparatul a înregistrat distanţa 
parcursă de botanist pe cîmpurile de ex- 
periență: 26 de kilometri! 

Experimentînd şi interpretînd cu subtili- 
tate, Em. C. Teodorescu a stabilit unele fe- 
nomene cu totul neașteptate, spre pildă că o 
| seamă de enzime (fermenţi) pot rezista pînă 

la o temperatură de --191*C sau că mişcă- 
rile unor infuzori şi viermi persistă pînă la 
—30*C. Studiind parfumurile puternice ale 
unor plante tropicale, biologul a stabilit că 
acestea au o funcție; precisă: se datoresce unor 
esențe volatile, care, de fapt, sînt substanțe 
anestezice, avînd rolul de a micșora pierderile 
de lichid ale plantelor datorate transpiraţiei, 
prin reducerea permeabilităţii protoplasmei 
(proces foarte important în zonele uscate). A 
studiat, tot pe baza unor experienţe, diferen- 
țele dintre dezvoltarea frunzelor unor plante 
expuse Soarelui şi a frunzelor aflate în întu- 
neric (mascate în cutii speciale); amers mai 
departe și a stabilit influenţa radiaţiilor lu- 
minoase de diferite lungimi de undă asupra 
plantelor, cu rezultate importante privind re- 
laţia plantă-lumină. A efectuat experienţe 
privind influența concentrației unor substan- 
te chimice (bioxidul de carbon etc.) asupra 
vegetației. Datorită unor observaţii îndelun- 

gate, de mare fineţe, a izbutit să descopere 
mecanismul de încolăcire al așa-ziselor plante 
„volubile“ (care îşi înfăşoară tulpina în jurul 
unui, suport), elaborînd propria sa teorie în 
această privinţă. 

Simple curiozități? Nicidecum! Asemenea 
cercetări au elucidat aspecte importante ale 
vieţii și dezvoltării plantelor. 

Născut la Siminicea (judeţul Suceava), 
Emanoil C. Teodorescu a urmat Liceul „Au- 
gust Treboniu Laurian“ din Botoşani, apoi 
Secţia de Științe Naturale a Universităţii din 
Iași, unde printre dascălii săi s-a numărat 
marele geolog Grigore Cobălcescu. A conti- 
nuat studiile susținîndu-și doctoratul în 1899. 
Teza sa trata despre influenţa diferitelor ra- 
diaţii luminoase asupra formei şi structurii 
plantelor și s-a bucurat de un deosebit răsu- 
net în lumea ştiinţifică. 

Em. C. Teodorescu şi-a început cariera uni- 
versitară ca asistent la Iaşi, dar ulterior, în- 
tre 1907 şi 1935, a fost profesor de fiziologie 
vegetală la Universitatea din Bucureşti şi di- 
rector al Institutului Botanic. Tot el a orga- 
nizat cel dintii Laborator de anatomie şi fi- 
ziologie vegetală din România. A fost ales 
membru al Academiei Române (1945), pre- 
cum şi membru corespondent al Academiei de 
Științe din Paris, ca SE al altor societăţi şti- 
ințifice. 

Em. C. Teodorescu, a fost întemeietorul în- 
vățământului românesc de fiziologia plantelor 


şi un specialist de notorietate mondială în al- 
gologie (studiul algelor). Cercetări de teren 
(în Dobrogea, Muntenia, Moldova) și pe cîm- 
puri experimentale, i-au îngăduit să dezvă- 
luie aspecte inedite ale variabilităţii structurii 
plantelor sub influența diferiților factori de 
mediu (la care ne-am referit la început), de 
asemenea aspecte privind mișcările, nutriția 
şi respiraţia plantelor. Ca algolog, a descope- 
rit două genuri de alge: Gomontiella subtu- 
bulosa Theodorescu, reprezentată de o sin- 
gură specie şi Dunaliella, reprezentată de 
două specii: Dunaliella salina şi Dunaliella 
viridis (Gomontiella este interesantă mai ales 
prin faptul că dispune de un „rezervor“ tu- 
bular pentru păstrarea apei — în condiţii de 
uscăciune — iar Dunaliella deoarece poate 
constitui o prețioasă materie primă pentru 
producerea de carburanţi). Savantul a mai 
descoperit o specie, 9 varietăţi şi 18 forme 
noi de alge, a studiat mişcările autonome ale 
unor alge, iar identificînd pigmentul roşu în 
celula algei albastre, a dovedit obîrşia comună 
a algelor roșii şi albastre. 

„Opera ştiinţifică şi didactică a lui Em. Te- 
odorescu — arăta Emil Pop — a constituit 
pentru colaboratorii săi succesivi un model 
viu şi inedit, în lumina căruia şi-au dăltuit 
ei înşişi metoda de cercetare, şi-au gospodărit 
cu severitate timpul de lucru şi şi-au discipli- 
nat spiritul de iii și interpretare a ade- 
vărului. G 

UN CTITOR AL GEOMETRIEI MODERNE ÎN ROMÂNIA, 


GHEORGHE ȚIȚEICA 
(1873—1939) 


„Matematica apărea — scria ilustrul mate- 
matician român Octav Onicescu — în expu- 
nerile lui Gh. Țiţeica, simplă și liniară, aşa 
cum părea să fie profesorul însuși. Dar aceas- 
tă simplitate ascundea o operă întreagă de 
sistematizare personală, după cum simplitatea 
întățișării omului mu putea să mascheze per- 
sonalitatea cu numeroase resurse interioare“. 

Sînt unii savanţi care au o evoluţie lentă, 
descoperindu-și talentul relativ tîrziu, în tim- 
pul facultăţii. Dimpotrivă, alții se dovedesc 
de timpuriu a fi personalităţi remarcabile. 
Un astfel de caz a fost şi marele matematici- 
an Gheorghe 'Ţiţeica, ce s-a caracterizat, în- 
treaga viaţă, printr-o mare putere de muncă 
şi un interes mereu viu pentru matematică, 
prin sîrguinţă şi o creativitate excepţională. 

Gh. Ţiţeica s-a născut la Turnu Severin ca 


fiu al lui Radu ȚȚiţeica, mecanic de vapor, ori- 


ginar din județul Buzău. A urmat şcoala pri- 
mară la Turnu Severin și liceul la Craiova, 


avînd ca profesor de matematică pe G. P. 
Constantinescu, tatăl savantului Gogu Con- 
stantinescu, creatorul sonicităţii. A fost pre- 
miantul I în toate clasele, distingîndu-se însă, 
în mod deosebit, la matematici, prin aptitu- 
dinile sale excepționale. Din clasa a II-a de- 
vine bursier, ceea ce îi permite să își cumpe- 
re unele cărți de matematică în afara orelor 
din program. Editează, împreună cu un grup 
de colegi, și revista şcolii. În anul 1892, după 
bacalaureat, intră, prin concurs, în Școala 
normală superioară din Bucureşti, reuşind 
primul. 

Urmează apoi şi matematicile la Universi- 
tatea aceluiaşi oraş, avînd o pleiadă de pro- 
fesori străluciți, ca David Emmanuel, Spiru 
Haret, Constantin Gogu și alţii. Este însă im- 
presionat în mod deosebit de Spiru Haret, 
despre care ulterior a și publicat unele stu- 
dii, fiind şi succesorul său la Academie. Obţi- 
ne licenţa în numai trei ani, iar după ce un 

an este profesor de liceu în Capitală, pleacă 
la Paris, unde urmează cunoscuta Şcoală Nor- 
mală Superioară şi în același timp cursurile 
Sorbonei. Aici Țițeica își ia din nou licenţa 
în matematici, reuşind primul, iar apoi îşi 
pregăteşte doctoratul, pe care îl susține în 
1899, sub conducerea cunoscutului geometru 
Darboux, avînd numai profesori renumiţi ca 
Poincaré, Appel, Goursat, Hadamard, Borel, 
Tannery. Impresionat în special de lecțiile 
profesate de Darboux, Țițeica se dedică cu 
pasiune geometriei, obţinînd rezultate remar- 
cabile încă din timpul studiilor. „Țiţeica, scrie 
tot O. Onicescu, era geometru, pentru că mo- 
dul său organic de a gîndi obiectele matema- 
tice era acela geometric.“ 

Astfel, din acea perioadă el, începe să pre- 
zinte note ştiinţifice care sînt acceptate și pu- 
blicate de Academia de Ştiinţe din Paris, fi- 
ind ulterior incluse în teza sa de doctorat ce 
purta titlul Asupra congrurenţelor ciclice și 
asupra sistemelor triplu conjugate. 

Chiar în seara zilei în care şi-a susținut 
teza, Țițeica pleacă spre patrie unde reia o 
intensă activitate matematică. La sfîrşitul ace- 
luiaşi an, i se încredinţează un curs de cal- 
cul diferenţial şi integral la Universitatea din 
București, în anul următor, la numai 27 de 
ani, devenind profesor agregat la catedra de 
geometrie analitică şi trigonometrie sferică. 

Este un deschizător de drumuri în geome- 
tria diferențială. În ştiinţă au rămas „supra- 


feţele S-Țiţeica“, precum și curbele și rețe- 
lele care îi poartă numele. Este considerat pe 
plan mondial unul dintre fondatorii geome- 
triei centroafine. Mare om de știință şi mare 
pedagog, Gh. Țiţeica a îmbogăţit domeniul 
geometriei cu noi obiecte de studiu şi a pus 
bazele cercetării geometrice moderne 
România. 

Țiţeica, la fel ca și alți savanți români, a 
depus și o intensă muncă de răspîndire a cu- 
noştințelor științifice, prin lecţii, conferințe şi 
publicaţii. În anul 1905, împreună cu G. G. 
Longinescu, înfiinţează revista de cultură ști- 
ințifică „Natura“, de asemenea are o con- 
tribuţie însemnată la editarea „Gazetei mate- 
matice“. În anul 1913, este ales membru al 
Academiei Române, devenind, ulterior, vice- 
preşedinte al secției ştiinţifice a acestei in- 
stituții și chiar secretarul său general, conti- 
nuînd, în permanenţă, activitatea sa de cer- 
cetare științifică. Este ales preşedintele sec- 
ției de geometrie la Congresele internaţiona- 
le de matematică de la Toronto, Zürich şi 
Oslo, membru corespondent al Academiei de 
Științe din Maryland (S.U.A), membru al 
Societăţii de Ştiinţe din Liège şi al Societas 
Scientiarum Varsoviensis etc. Preşedinte de 
mai multe ori al Societăţii matematice din 
România, preşedinte al Asociaţiei româ- 
ne pentru înaintarea şi răspîndirea ştiinţelor, 
vicepreședinte al Societăţii Politehnice din 
România. 


în 

UN PROMOTOR AL IDEILOR ORIGINALE ȘI UN MARE PROFESOR 


N. VASILESCU-RKARPEN 
(1870—1964) 


Încrederea pe care o avea savantul N. Va- 
silescu-Karpen în puterea electricității era 
atît de mare, încît.el considera că ea partici- 
pă, practic, în toate fenomenele pe care le 
întîlnim, fie că e vorba de zborul planat al 
pescăruşilor, sau de rezistența betonului ar- 
mat, ca să nu mai vorbim de maşinile și apa- 
ratele electrice. 

Născut la Craiova în 1870, N. Vasilescu- 
Karpen a urmat mai întîi liceul la Craiova, 
apoi Şcoala Națională de Poduri şi Şosele din 
Bucureşti, pe care o absolvă, ca şef de pro- 
moţie, în 1891. Își completează studiile la Pa- 
ris, unde absolvă, pe rînd, Şcoala Superioară 
de Electricitate (1901), Facultatea de Ştiinţe 
(1902), cu certificate de fizică generală, fizi- 
că industrială, mecanică și chimie. În anul 
1904, îşi trece doctoratul la Sorbona, cu o te- 
ză privind efectul magnetic al corpurilor în 
mișcare — subiect, pe atunci, în centrul aten- 
tiei cercetătorilor. 

Karpen — după cum era numit savantul 
în mod curent — își începe cariera universi- 
tară în Franţa, fiind conferenţiar de electro- 
tehnică la Universitatea din Lille (1901— 
1902). Refuză însă oferta de a rămîne în străi- 
nătate, la o universitate franceză, pentru a 
reveni în patrie. Aici predă electricitatea şi 
electrotehnica din 1905 și pînă la pensiona- 
rea sa, în 1940. 

A fost, mult timp, Director al Şcolii 
Naţionale de Poduri şi Şosele, apoi rector 
al Școlii Politehnice din Bucureşti între 
anii 1920—1940. 

Savant cu vederi largi, N. Vasilescu-Kar- 
pen a contribuit esenţial, în aceste funcţii, la 
trecerea de la învățămîntul tehnic superior 
axat doar pe probleme de construcţii, cum 
era vechea Școală de Poduri şi Şosele, la un 
învățămînt tehnic superior complex, cu mai 
multe specialităţi. Tot lui Vasilescu-Karpen îi 
revine meritul de a îi sprijinit crearea unei 

specialități de radio în cadrul Politehnicii 
din Bucureşti, 

„Numeroşi fruntaşi ai ştiinţei și tehnicii ro- 
mâneşti, nenumărate generaţii de ingineri, 
educați de eminentul om de știință şi distin- 
sul profesor-inginer — scrie acad. prof. Re- 
mus Răduleţ — vor păstra veşnic vie amin- 
tivea celui ce s-a străduit să ridice știința şi 
tehnica românească la nivelul preocupărilor 
tehnicii mondiale.“ 

Aria preocupărilor sale a fost de altfel foar- 
te întinsă, cuprinzînd studii referitoare la ato- 
mistică, mecanică, elasticitate, electricitate, 
electrochimie, telegrafie, telefonie la mare 
distanță, construcţii, geofizică, biologie. Este 
și autorul primei istorii a fizicii în România 
(1937). 

În domeniul electromagnetismului, a for- 
mulat un principiu general, în legătură cu 
repartiţia liniilor de cîmp. De asemenea, în 
cursurile sale, a renunţat la conceptul fictiv 
de masă magnetică utilizat atunci, în gene- 
ral, la predarea magnetismului. Tot N. Vasi- 
lescu-Karpen a propus, încă din 1909, utili- 
zarea curenților purtători pentru telefonia 
prin cablu la distanţe mari — fiind, astfel, 
un precursor a ceea ce numim astăzi. curen- 
ţii purtători. Cercetările sale în domeniul pi- 
lelor electrice au condus la elaborarea unor 
noi tipuri de pile — aşa-numitele pile K —, 
precum și la teorii originale privind electro- 

nii liberi sau solvatați. 

Activitatea științifică a savantului se împle- 
tea cu cea obştească, N, Vasilescu-Karpen ac- 
tivînd, un timp, în administraţia poştelor, 
pentru ca, ulterior, să fie director (1907) şi 
președinte (1928—1936) al Consiliului Tehnic 
Superior. S-a ocupat, de asemenea de me- 
canismul zborului păsărilor, a dat o explica- 
ție originală contracţiei betonului în jurul 
fierului, a enunțat idei noi privind natura 
tensiunii osmotice și a tensiunii superficiale. 
Membru al Academiei din 1922, N. Vasilescu- 
Karpen a fost şi membru de onoare al So- 
cietății Franceze a Electricienilor. El rămîne 
o figură de savant care şi-a dedicat viața cer- 
cetărilor sale complexe, pe care le vedea în- 
să legate de practică, de viaţă, căutînd me- 
reu soluţii originale în toate domeniile şti- 
inţei. Totodată, a încurajat numeroşi tineri 
cercetători şi inventatori în strădaniile lor 
de a-și desăvirși creaţia ştiinţifică şi s-a nu- 
mărat printre cei dintii care au popularizat 
la noi sonicitatea lui Gogu Constantinescu și 
„efectul Coandă“ descoperit de Henri Coandă. 

S-a bucurat de o deosebită longevitate (94 
de ani), muncind pînă în ultimii ani ai vieţii 
sale pe tărîmul descoperirii şi invenţiei. La o 
aniversare a sa, marele fizician Ştefan Pro- 
copiu scria: „foarte puţini oameni de ştiinţă 
au o activitate ştiinţifică atît de lungă, con- 
tinuă şi entuziastă“. 


PEIE AE PETE 


popa pyrrreneems pe T 

PRECURSOR AL IDEILOR NOI ASUPRA STRUCTURII NUCLEULUI CELULEI VII 


HARALAMB VASILIU 
(1880—1953) 


„A fost un deschizător de drumuri noi în 
ştiinţă“, scria despre el reputatul agrochimist 
David Davidescu. Într-adevăr, nimic nu ar 
putea caracteriza mai bine opera creatoare 
desfășurată în Moldova de Haralamb Vasiliu, 
înnoitoare pentru învățămîntul românesc, 
pentru știința românească, pentru cunoaşte- 
rea universală. 

Fiu de ţăran, născut la Păuşeşti (judeţul 
Iași), a purtat toată viaţa în suflet dragostea 
pentru sat şi pentru propăşirea sa. După ab- 
solvirea „Liceului Internat“ din Iaşi, s-a în- 
scris la secţiile de ştiinţe fizico-chimice. şi 
matematici ale Universităţii din capitala Mol- 
dovei, pe care le-a absolvit în 1901 şi 1902 
(învățămînt agronomic superior nu exista pe 
atunci la Iași). Rezultatele excepţionale obţi- 
nute la învățătură i-au asigurat acordarea 
unei burse de specializare în Germania, unde 
urmează cursurile Academiei Agricole din 
Hohenheim şi apoi ale Universităţii din Bres- 

lau (specialitatea agrochimie), susținîndu-și 
la aceasta din urmă şi doctoratul (1906), dar 
refuzînd să-și desfășoare mai departe cariera 
ştiinţifică departe de ţară. 

La 26 de ani devine profesor suplinitor de 
chimie agricolă, apoi definitiv (1909) şi titu- 
lar (1916) al Universităţii din Iași. Începe lup- 
ta sa dîrză, grea, pentru organizarea unei 
Facultăţi de Agronomie în Moldova. În 1921 
obţine organizarea unui cîmp experimental, 
unde studenţii să efectueze practica agricolă, 
ulterior se creează la insistenţele sale, o „Sec- 
ție de ştiinţe agricole“, în sfîrşit în 1933 este 
întemeiată Facultatea de Agronomie, al că- 
rei prim decan este numit. În 1942, Academia 
de Științe din România îl alege printre mem- 
brii săi. 

întemeietor al învățămîntului agricol su- 
perior în Moldova, H. Vasiliu este şi în mul- 
te alte privinţe un înnoitor. A fost, spre pil- 
dă, cel dintii om de ştiinţă român care a stu- 


100 de oameni de știință și inventatori români 


E a ei a i 


diat şi experimentat rolul microelementelor 
(elemente chimice care se găsesc în cantităţi 
foarte mici în sol sau în organisme), mai ales 
al cuprului, în viața plantelor și animalelor. 
A obţinut rezultate importante în metabolis- 
mul substanțelor proteice, a elaborat noi me- 
tode de analiză a solului, a elucidat aspecte 
ale biochimiei acizilor organici din sol şi ale 
mișcării apei în sol, a elaborat procedee noi 
de producere a proteinelor şi zahărului, pre- 
cum și de fabricare a îngrășămintelor din 
roci eruptive şi roci cristaline. A preconizat, 
de asemenea, crearea de „fabrici de porci, de 
îngrăşat vite“, o viziune care s-a realizat abia 
astăzi, prin organizarea marilor combinate 
zootehnice. : 

Tot el a elaborat o teorie după care orga- 
nismele vii emit permanent radiații energe- 
tice, pe care le-a înregistrat. 

Cea mai importantă contribuție a lui Hara- 
lamb Vasiliu în ştiinţă este lucrarea sa, pu- 

blicată la Iaşi, în 1936, sub titlul Asupra con- 
figurației moleculare a materiilor albuminoa- 
se grase și a hidraților de carbon, Aici el con- 
cepe și schițează un model tridimensional al 
macromoleculei din nucleul celulei. vii, pe 
care îl descrie și îl schițează ca „o coloană 
vertebrală formată din o spirală de atomi, la 
care sînt ataşate nişte catene laterale“, Ato- 
mii îi concepe aşezaţi în forme specifice aci- 
zilor aminici, Mai mult, el dă o explicaţie ju- 
dicioasă mecanismului general al spiralării. 
Ipoteza savantului român constituie o geni- 
ală viziune precursoare cu privire la struc- 
tura nucleoproteinelor, confirmată experi- 
mental, după cel de al doilea război mondial, 
ca una dintre cele mai importante cuceriri 
ale cunoașterii contemporane, încoronată de 
Premiul Nobel, acordat lui L. Pauling şi 
R. Corey în 1954. Numele lui Haralamb Va- 
siliu merita din plin să fie asociat celor doi 
savanţi. 

CREATORUL HIDRODINAMICII ȘI AERODINAMICII MODERNE ROMÂNEŞTI 


VICTOR VÂLCOVICI 
(1885—1970) 


Sînt savanţi care, cufundaţi cu totul în uni- 
versul creaţiei științifice proprii, acordă o 
importanță mai restrînsă lecţiilor pe care le 
țin în faţa studenţiolr. Dimpotrivă, Victor 
Vâlcovici a fost întotdeauna un model de sub- 
stanţialitate și claritate în expunerile sale di- 
dactice — un profesor a cărui voce armoni- 
oasă și ţinută exemplară producea admiraţia 
studenţilor —, ceea ce nu l-a împiedicat să 
fie un mare creator în studiul mecanicii, fiind 
caracterizat de academicianul Caius Iacob 
drept „creatorul necontestat al hidrodinami- 
cii şi aerodinamicii moderne românești“. 

S-a născut la Galaţi. Liceul îl urmează la 
Brăila, întreţinîndu-se din meditații. Urmea- 
ză, ca bursier, Secţia de Matematică a Fa- 
cultăţii de Ştiinţe din Bucureşti (1904—1907), 
îndrumat de Spiru Haret şi David Emmanuel, 
lucrarea sa de diplomă fiind premiată pe anul 
1906—1907; a primit și premiul acordat ce- 
lui mai merituos licenţiat. După o scurtă pe- 


29* 


195 


rioadă petrecută în învățămîntul mediu, își 
susține, în 1913, doctoratul în matematică şi 
mecanică, cu o teză în domeniul jeturilor, 
adesea citată în lucrările de specialitate, de 
către savanți iluștri ca Levi-Civitta sau 
H. Villon. Problema pe care o studia era di- 
ficilă din punct de vedere teoretic, fiind vor- 
ba de mișcarea unui fluid care iese dintr-o 
duză şi loveşte un obstacol. 


În teza sa, în afara considerentelor teore- 
tice, face şi propuneri aplicative, care au con- 
tribuit la perfecţionarea ulterioară a labora- 
toarelor de aerodinamică (inclusiv acela al 
maestrului său Prandtl). Peste un an, în 1914, 
devine doctor docent al Universităţii din Iaşi. 
Activitatea sa științifică se împletea cu cea 
didactică universitară, fiind, pe rînd, profe- 
sor de mecanică la Universitatea din Iaşi (ca 
succesor al lui D. Pompeiu), apoi primul pro- 
fesor de mecanică raţională la Şcoala Poli- 
tehnică din Timişoara (1921—1930), de la în- 

fiinţarea acesteia. Un timp a şi condus aceas- 
tă instituție de învățămînt superior. 

Din anul 1932, trece la Universitatea din 
Bucureşti, unde creează laboratoare de aero- 
dinamică şi mecanică, întemeind totodată re- 
viste de specialitate, Senin, de o înaltă com- 
petenţă, clarvăzător — cum îl descriau disci- 
polii săi — a dat dovadă de un veritabil ge- 
niu creator, manifestat în multiple direcţii. 
În afară de contribuţiile amintite, el a studiat 
fenomenele de flambare (îndoire) a prăjinilor 
de foraj care se află în medii vîscoase, aşa 
cum e cazul cu prăjinile de foraj din sondele 
de petrol de exemplu. Are de asemenea con- 
tribuţii în teoria elasticităţii, analiza mate- 
matică, geometrie, calcul tensorial, teoria re- 
lativităţii. A elaborat o teorie proprie asupra 
formării sistemului nostru solar. El este „pri- 
mul mecanician român, omul de știință a că- 
rui operă a fost dedicată cu o impresionantă 
continuitate și cu atîta strălucire ştiinţelor 
mecanice... dovedind eminente calități de 
cercetător și un deosebit simţ al realității fi- 
zice“ (Caius Iacob). A fost membru corespon- 
dent al Academiei Române (1936) şi membru 
titular al Academiei R.S.R. (1965). 

Victor Vâlcovici a adus contribuţii în pro- 
blemele fundamentelor mecanicii, s-a ocupat 
de aspecte importante privind mişcările flui- 
delor şi al mişcării solidelor în fluide. Savanţi 

străini ca G. Birkhoff şi H. Kadosch au re- 
luat unele din ideile lui Vâlcovici privind de- 
vierea jeturilor propulsive, cu aplicaţii la 
propulsia rachetelor, schema rezultată fiind 
azi denumită „schema  Vâlcovici-Birkhoff“. 
Știința i-a omologat creaţia și în fundamen- 
tarea „suprafeţelor Bernoulli-Vâlcovici“. Tot 
V. Vâlcovici a elaborat teoria mişcărilor flu- 
ide cu vîrtej constant. El a mai participat şi 
la crearea, împreună cu I. Stroescu, a unui 
nou tip de suflerie utilizată în studii de ae- 
rodinamică. 

Om de vastă cultură și de nedesminţită 
probitate, V. Vâlcovici s-a preocupat de ase- 
menea de filozofia ştiinţei. Iubind frumosul, 
cultiva și artele, cîntînd din flaut, atit acasă, 
cît şi în cadrul unor reuniuni muzicale. El 
rămîne însă, în primul rînd, un mare savant, 
specialist de frunte în mecanică. 

Se poate spune că el a ridicat pe noi trep- 
te, superioare, studiul mecanicii, în Capitala 
țării noastre. Au rămas în urma sa tratate 
fundamentale, ca Mecanică teoretică (1959) 
şi Introducere în mecanica relativistă, dar şi 
scrieri cu totul remarcabile de propagandă a 
culturii științifice, ca eseul, al cărui titlu nu 
mai necesită comentarii: Rolul ştiinţei în for- 
marea omului cult. Rolul matematicii (1944) 
— care îl arată ca un savant cu un lucid simţ 
al progresului. 

| 

TEORETICIAN ŞI POET AL GEOGRAFIEI 


GEORGE VÂLSAN 
(1885—1935) 


„Într-o regiune în care monotonia aproape 
exasperantă a reliefului, privit în linii gene- 
rale, pare că nu prezintă nimic important, 
Vâlsan reuşeşte să desluşească un adevărat 
complex de forme, rezultate în urma luptei 
dintre agenţii interni şi externi. El nu se 
mulţumeşte numai să semnaleze devierea spre 
sud-est a rîurilor, începînd cu Argeșul, pără- 
sirea în evantai a teraselor de pe malul drept 
și retezarea celor de pe malul stîng al aces- 
tor rîuri, dispariţia unei terase a Dunării, ci 
caută să explice cît mai judicios cauza fe- 
nomenelor respective.“ Aceste aprecieri apar- 
țin regretatului geograf Tiberiu Morariu și 
se referă la lucrarea lui G. Vâlsan Cîmpia 
română. Contribuţiuni de geografie fizică. A 
fost o scriere cu totul remarcabilă, geologul 
Ludovic Mrazec numind-o „una din cele mai 
frumoase lucrări de geografie fizică“. Era tot- 
odată cea dintii teză de doctorat în geogra- 
fie susținută la Universitatea din Bucureşti. 

Cine ar fi crezut atunci, în 1914, cînd Vâlsan 
avea 29 de ani, că acest tînăr, atît de în- 
zestrat, care „cînta viaţa“, care știa „să des- 
chidă robinetele de la toate șipotele vieţii“ 
— cum seria despre el publicistul Alexandru 
Bucuţa — va muri, în plină putere de crea- 
ție, peste numai două decenii! 

Și totuși, în viaţa-i neîmplinită ca vîrstă, 
George Vâlsan, cel mai de seamă dintre disci- 
polii geografului Simion Mehedinţi, a reali- 
zat enorm de mult. Fiu al unui impiegat ce- 
ferist, copilul George a profitat de pe urma 
peregrinărilor tatălui său dintr-o localitate 
într-alta, spre a cunoaște şi iubi acele prive- 
liști ale ţării pe care le va zugrăvi mai tîr- 
ziu cu o măiestrie demnă de Sadoveanu. 

A urmat liceul în diferite orașe, apoi geo- 
grafia (care făcea parte pe atunci din Facul- 
tatea de Litere şi Filosofie) la Bucureşti, ab- 
solvită în 1908. O bursă a Societăţii Române 
de Geografie îi dă posibilitatea să se specia- 

lizeze (1911—1914), încă înainte de a-și sus- 
ține teza de doctorat. 

A fost apoi un strălucit protesor de geogra- 
fie la Universitățile din Iaşi (1916—1919), 
Cluj (1919—1929) şi Bucureşti (1929—1935), 
organizînd Institutul de Geografie din Cluj și 
întemeind publicaţia de specialitate a acestei 
instituţii. În 1920, a devenit membru al Aca- 
demiei Române. A adus contribuţii însemnate 
la metodica predării geografiei și la elabora- 
rea teoriei ei, concepută ca o știință care nu 
trebuie numai să descrie, ci să și explice, o 
știință de sinteză, care îmbină datele a nu- 
meroase discipline. A subliniat că starea ac- 
tuală a fenomenelor terestre și cosmice fiind 
mişcarea, geografia este menită să fie o şti- 
ință prin excelență dinamică, procesele geo- 
grafice trebuind urmărite nu în mod static, 
ci în evoluţia lor. Tot el a descoperit, la Bi- 
blioteca Naţională din Paris, originalul hăr- 
ţii Moldovei a lui Dimitrie Cantemir. 

G. Vâlsan a urmărit sistematic raportul 
om-mediu, el fiind un pionier de seamă al 
etnografiei românești, autor al lucrării fun- 
damentale: O nouă știință: etnografia şi sub- 
liniind că poporul român a reuşit „prin forţa 
sa, să-și facă un aliat din mediul fizic“. Tot 
aici el scrie că etnografia n-are a se ocupa de 
oamenii care „n-au nici o limbă sau au mai 
multe, îşi schimbă haina după porunca ulti- 

mei mode de la Paris, îşi aduc blănuri din 
vecinătatea polilor, își fac ghete din piele de 
crocodil. Cască azi la opera din Berlin, peste 
o săptămînă coboară vijelios cu schiurile co- 
linele Suediei, iar peste trei săptămîni, du- 
pă ce au pierdut ultima moşie, se împușcă pe 
țărmul albastrei Mediterane, la Monte Carlo, 
Fireşte, de aceștia nu se ocupă etnografia“, 
căci adevărata cultură „nu e a celor de sus, 
ci a poporului“, 

A scris de asemenea proză literară și poezii, 
dar o valoare artistică ieșită din comun au 
mai ales descrierile sale geografice, giuvae- 
ruri pline de imagini sugestive (Cimpia 
Română etc.). Chiar şi lucrările sale de stric- 
tă specialitate — cum sînt cele privind Por- 
tile de Fier — au calități excepționale de stil 
și atractivitate, fiind străbătute de un adevă- 
rat fior poetic. Aspectul a fost relevat şi de 
Nicolae Iorga, care observa că Vâlsan „a do- 
vedit că ştiinţa cea mai solidă se poate uni 
cu o impecabilă formă, în vorbire şi în scris 
şi că şi problemele cele mai grele se pot în- 
frunta fără a zbura în stratosfere metafizice“. 
Însușirile sale literare nu l-au făcut însă să 
abdice vreodată de la rigoarea ştiinţifică, de 
la minuţia sa, de la prudența şi siguranța cu 
care elabora ipoteze și teorii dintre cele mai 
îndrăzneţe, totdeauna temeinic fundamen- 
tate. > ~ 


PILOT STRALUCIT 


AUREL VLAICU 
(1882—1913) 

ȘI CONSTRUCTOR GENIAL 


i Vlaicu. este prototipul inventatorului care 
şi-a arătat încă din copilărie iscusința, vestit 
în satul său, apoi prin şcolile secundare pe 
care le-a frecventat, pentru „născocirile“ sa- 
le de tot felul și pentru meşteșugurile pe 
care le stăpînea cu o ingeniozitate uimitoare. 
Dintre toate pasiunile sale tehnice, aceea 
care îi stătea cel mai mult la inimă a fost 
realizarea de aparate de zbor. Cîndva a scris 
atît de frumos: „Sufletul omului n-a rămas 
încătușat de pămînt, cînd știința deschide 
drumul văzduhului“. A fost, fără îndoială, 
inventatorul nostru cel mai popular, admirat 
şi îndrăgit de românii de o parte şi de alta a 
Carpaţilor, susținut cu căldură de cărturarii 
neamului. 

Născut la Binţinţi — astăzi satul se nu- 
mește Aurel Vlaicu (judeţul Hunedoara) —, 
a urmat liceul la Orăştie şi Sibiu, apoi studii 
tehnice superioare la Viena și München 
(1902—1907), în decursul cărora elaborează 


şi proiectul unui avion. După un scurt sta- 
giu de inginer la Fabrica de automobile 
„Opel“ din Germania, unde nu izbutește să 
determine proprietarii fabricii să construias- 
că aeroplanul conceput de el, revine în satul 
natal, unde realizează în 1909 un planor, ex- 
perimentat cu un deosebit succes. Îndemnat 
de prietenul și colegul său de școală poetul 
Octavian Goga, vine apoi la București, unde 
face reuşite demonstraţii cu aeromodelul avi- 
onului său, în faţa lui Spiru Haret și a altor 
personalități ale vremii. Încurajat şi spriji- 
nit, construieşte mai întîi avionul „Vlaicu 1* 
(primul „avion național“, adică realizat de un 
român pe, pămîntul României) —, iar ulterior 
avionul „Vlaicu II“. 

A învăţat singur să-şi piloteze aparatele şi 
a ajuns treptat la o măiestrie care i-a îngă- 
duit să întreacă pe mulți aşi ai acrobației 
aeriene. „Ziua Aviației Româneşti“ se ,săr- 
bătoreşte în fiecare an în prima duminică a 

lunii iunie, aniversînd primul său zbor, din 
iunie 1910. Zborurile efectuate de el ulte- 
rior, adesea în cadrul unor mitinguri, la care 
se adunau zeci de mii de spectatori entu- 
ziaşti, la înălțimi tot mai mari şi uneori în 
condiţii meteorologice defavorabile, i-au atras 
un prestigiu binemeritat, nu numai în țară, 
ci şi peste hotare. La mitingul aviatic de la 
Aspern, lîngă Viena (23—29 iunie 1912), a 
obținut importante premii cu avionul „,Vlai- 
cu II“, pe baza performanţelor sale cu totul 
remarcabile (presa vieneză a scris atunci că 
Vlaicu „nu e numai un pilot strălucit, ci şi 
un constructor genial“). Temerara sa încer- 
care de a trece primul Carpaţii — ca simbol 
al unităţii tuturor românilor — l-a costat 
însă, la 13 septembrie 1913, viaţa, întrucît 
avionul s-a prăbușit la Băneşti, lîngă Cîm- 
pina, probabil „datorită unui atac de inimă al 
inventatorului. - 

Avioanele „Vlaicu I“ şi „Vlaicu II“ pre- 


“zintă o serie de caracteristici originale: alcă- 


tuirea corpului avionului dintr-un singur tub 
de aluminiu, care purta toate celelalte ele- 
mente; plasarea centrului de greutate jos, 

sub aripi, ceea ce asigura o foarte bună sta- 
bilitate; utilizarea a două elici contrarotative 
(rotindu-se în sensuri opuse) coaxiale; tre- 
nul de aterizare cu roți independente; aripile 
cu. profil variabil; greutatea extrem de re- 
dusă a aparatului. În ce priveşte avionul 
„Vlaicu III“, proiectat tot de el, dar a cărui 
construcție a fost desăvîrșită după decesul 
său tragic, de către doi colaboratori ai săi — 
acesta avea scheletul aproape integral me- 
talic şi o formă aerodinamică unică pentru 
acea vreme, micșorind mult rezistența aeru- 
lui la înaintare. 

Pentru acest tip de avion, a mai conceput 
Vlaicu și inelul metalic de răcire în jurul 
cilindrilor motorului, ulterior larg introdus 
și peste hotare, fără a se menţiona însă nu- 
mele inventatorului român. 

Pe drept cuvînt l-a caracterizat poetul Oc- 
tavian Goga pe Aurel Vlaicu drept „un val 
de lumină, care a izbucnit din regiunile vaste 
ale geniului nostru popular“. Şi cite n-ar 
mai fi înfăptuit ilustrul inventator, dacă 
moartea nu l-ar fi răpit de tînăr, cînd nu im- 
plinise încă 31 de ani! ze: à 

GHEORGHE VRĂNCEANU 
(1900—1979) 


și inventatori români 


INNOITOR AL GEOMETRIEI 


De la Tales din Milet, despre care se spune 
că a creat primele teoreme de geometrie, și 
de la Euclid care a dat prima formă înche- 
gată acestei, discipline științifice fundamen- 
tale, omenirea a încercat mereu drumuri noi, 
căutînd de pildă mereu să determine proprie- 
tățile figurilor spaţiale. Și fiecare epocă își 
aduce specificul său în această știință atît de 
veche și totuși mereu nouă. 

Un savant care s-a impus pe firmamentul 
ştiinţei mondiale în ceea ce se cheamă geo- 
metria diferențială este savantul român 
Gheorghe Vrănceanu, întemeietorul impor- 
tantei școli de geometrie de la București (geo- 
metrie diferenţială globală). 

Născut la Doagele, lîngă Vaslui, ca fiu de 
țăran, el urmează liceul la Vaslui, iar ulte- 
rior, ca bursier, Facultatea de Ştiinţe la lași 
(1919—1923), îndrumat de profesori strălu- 
ciți. Se specializează în Italia, S.U.A., Elve- 
ţia, Franța, ca bursier al statului român, apoi 

al Fundaţiei Rockefeller, trecîndu-și în mod 
strălucit teza de doctorat la Roma, în 1924. 
Refuză însă cariera universitară ce i se oferă 
în străinătate şi se întoarce în patrie. 
Activitatea sa didactică începe în ţară din 
timpul studenției, fiind preparator la Semi- 
narul Matematic leșean (creat de matemati- 
cienii Alexandru și Vera Myller), încă din 
anul III de facultate, adică din 1922. Cariera 
universitară, începută la Iași, continuată în 
Capitala țării, nu o va întrerupe nici un mo- 
ment, pînă la sfîrșitul vieţii care îl află pro- 
fesor consultant la Universitatea din Bucu- 
rești. A fost membru corespondent al Acade- 
miei Române (1946), din 1956 membru titular 
al Academiei R.P.R. și din 1963 preşedinte 
al Secţiei de Științe Matematice a Academiei. 
Cercetarea lui s-a caracterizat printr-o mare 
modernitate şi o egală profunzime. El se for- 
mează în epoca în care Albert Einstein crea 
teoria genvrală a relativității, ştiinţă ce uti- 

lizează din plin geometria diferențială  — 
adică acea ramură a geometriei în care se 
studiază proprietăţile locale ale suprafeţelor 
în jurul unui punct, Vrănceanu se ocupă de 
la început de problema spaţiilor geometrice, 
în care introduce concepte noi, devenite azi 
clasice, cum ar îi acela al „spaţiilor neolo- 
nome“ (pe cînd avea doar 26 de anil). Astăzi 
acestea sînt adesea denumite „spaţii Vrăn- 
ceanu“. Rezultatele sale stirnesc un viu inte- 
res în lumea științifică, fiind invitat a pu- 
blica o monografie în Franța asupra acestei 
teme (apărută în 1935). | 
Lucrările lui Gh. Vrănceanu se leagă strîns 
de fundamentele, geometrice ale teoriei rela- 
tivităţii generalizate. El a dat o teorie uni- 
tară a cîmpului gravitațional şi a celui elec- 
tromagnetic, plecînd de la considerente ggo- 
metrice ce îi sînt proprii. 3 

A consacrat. studii originale teoriei supra- 
feţelor geometriei neeuclidiene, algebrei, teo- 
riei numerelor. învăţat “de mare prestigiu, a 
rămas toată viaţa strîns legat de țară, de stu- 


denţi, de viața ştiinţifică națională și inter- 
națională. 

A fost membru al Societăţii Regale de 
Științe Matematice din Belgia, al așa-numi- 
tului ‚Circolo ‚Matematico di Palermo“, al 
Societății Matematice a Franţei şi al altor 
societăţi ştiinţifice din țară şi străinătate, 
Gh. Vrănceanu şi-a dedicat o bună parte din 
puterea sa creatoare pentru a forma „elevi, 
care astăzi continuă liniile sale de gindire. 
Ideile sale au stirnit întotdeauna un viu in- 
teres în lumea specialiştilor, fiind adesea in- 
vitat să le prezinte unor cercuri de specia- 
liști din Belgia, Olanda, Franţa, S.U.A, 
R.F.G., China, U:R.S.S., Ungaria ete. Lau- 
reat al Premiului de Stat, a fost și doctor ho- 
noris causa al Universităților din Iaşi şi Bo- 
logna, precum și reprezentant al României în 
Comitetul Internaţional Permanent al Mate- 
maticienilor. Terminologia ştiinţifică inter- 
naţională i-a omologat descoperirile în dome- 
niul ecuaţiilor cu derivate parțiale prin in- 
troducerea „teoriei. lui Vrănceanu“. 


àf 

CEL DINTI ZBOR MECANIC AUTONOM 


TRAIAN VUIA 
(1872—1950) 


Înfăptuirea zborului mecanic cu un apa- 
rat mai greu decit aerul constituia, pe la 
sfîrşitul veacului trecut şi la începutul vea- 
cului nostru, o adevărată fascinaţie. Mii de 
temerari încercau să îl realizeze, în timp ce 
„baloniștii“, care încă de la finele veacului 
al XVIII-lea reușiseră să se înalțe în nace- 
lele baloanelor, zîmbeau cu superioritate, 
convinși că viitorul este al lor, al celor cu 
vehicule aeriene mai uşoare decît aerul. În 
sfîrşit, la începutul secolului XX (1903), doi 
americani, fraţii Wright, au izbutit să zboare 
cu un avion. Numai că aparatul lor nu s-a 
putut desprinde singur de la sol, prin forța 
motorului său, ci a fost „lansat“, „propulsat“ 
prin catapultare — deci printr-un impuls 
exterior — și numai după aceea a pornit-o 
spre înălțimi. Cel dintii care s-a ridicat de 
la sol numai prin forța motorului său, reali- 
zînd întiiul zbor mecanic din teoria tehnicii 
mondiale, a fost în 1906 un bănăţean: Traian 

Vuia. Dar cîte împrejurări potrivnice a tre- 
buit să învingă pentru a-şi realiza visul, de 
cîtă perseverenţă a avut nevoie! 

S-a născut în comuna Bujor (care astăzi îi 
poartă numele), în judeţul Caraş-Severin şi 
a urmat liceul de stat la Lugoj, dovedindu-și 
încă din copilărie iscusința în felurite meş- 
teșuguri. Îndrăgostit de tehnică şi mai ales 
năzuind să fie aviator, s-a înscris la Şcoala 
Politehnică din Budapesta, dar după un an 
a trecut la Facultatea de Drept, unde, frec- 
venta nefiind obligatorie, a putut munci în- 
tr-un birou juridic pentru a-și cîştiga exis- 
tenţa. Iată-l în 1901 doctor în drept şi ulte- 
rior practicînd avocatura la Lugoj. Dar marea 
sa pasiune nu îl părăsise, mai mult, reușise 
să îi „molipsească“ de ea şi pe alţii. Con- 
struiește macheta unui „aeroplan-automobil“ 
şi, cu banii strînşi anevoie de el, dar mai ales 
cu cei donați de mai mulţi români bănăţeni, 
pleacă la Paris, pe atunci capitala aviaţiei 

mondiale. Aici adresează un memoriu Acade- 
miei de Științe a Franţei (februarie 1903), în 
care îşi prezintă proiectul, dar înaltul for 
ştiinţific, dominat de „balonişti“, îl respinge, 
punnd o rezoluție care astăzi sună ridicol, 
declariînd că a încerca să realizezi zborul cu 
un aparat mai greu decit aerul „este o hi- 
merà“, care „nu poate să izvorască decît din- 
tr-un creier bolnav“. Un altul s-ar fi descu- 
rajat, Vuia însă are încredere în ideea sa și 
o duce mai departe. „Eu nu lucrez pentru 
gloria mea personală, ci lucrez pentru gloria 
geniului uman“, spunea el adesea. 

În acelaşi an, 1903, brevetează invenţia sa 
şi trece la construirea proiectului, din nou 
ajutat cu bani de inimoșii bănăţeni. În 1905, 
după învingerea a numeroase dificultăţi teh- 
nice, aparatul ,„Vuia-I“ (denumit de prietenii 
săi „Liliacul“, datorită formei aripilor sale) 
este gata: un monoplan uşor, cu o elice trac- 
tivă şi aripi de pînză pliabile, trenul de ate- 
rizare fiind alcătuit dintr-un cărucior cu roţi 
pneumatice. La 18 martie 1906, dată istorică 
în istoria aviaţiei, pe terenul de la Montesson, 
lîngă Paris, „Liliacul“, pilotat de Traian Vuia, 
îşi ia zborul, decolînd exclusiv prin forța mo- 
torului său, fără ca vreo forță exterioară să 


204 


îl „lanseze“, Un cunoscut istoric al aviației 
avea să scrie peste decenii: „Traian Vuia a 
făcut ca bătrina Europă să se deştepte. El 
este primul în timp“ (René Chambe). 

Ulterior, Vuia a construit și experimentat 
noi tipuri de avioane, perfecționate, de ase- 
menea două elicoptere (1918 şi 1921), prevă- 
zute cu mai multe rotoare de propulsie și 
sustentație, cîrmă de direcție şi stabilizator 
orizontal. Tot el este inventatorul unui ori- 
ginal generator cu aburi (1925), de concepție 
proprie, care şi-a găsit o largă aplicare în 
construcția centralelor termice. 

Patriot înflăcărat, Traian Vuia a militat în 
timpul primului război mondial la Paris pen- 
tru unirea Transilvaniei cu Țara, organizînd 
chiar „Comitetul Naţional al Românilor din 
Transilvania şi Banat“, editind o revistă și 
manifeste patriotice. În cursul celui de al 
doilea război mondial, deși la o vîrstă înain- 
tată, a făcut parte din mişcarea de rezistență 
din Franţa, fiind preşedintele „Frontului Na- 
tional Român“. 

A revenit în România în 1950, dar a murit 
curînd după aceea, măcinat de o boală grea, 
după ce avusese fericirea să-şi revadă plaiu- 
rile natale. 

Primul laser românesc: ION I. AGÂRBICEANU 
(1907—1971) SMAA 

Iniţiatorul chimiei coloidale în România: 
EUGEN ANGELESCU (1896—1968) 

Ctitorul hidrobiologiei- românești, inventatorul 
dioramelor biologice: GRIGORE ANTIPA 
(1867—1944) 


Ctitorul ilustrei școli a medicinei româneşti: 
VICTOR BABEȘ (1854—1926) 


Un savant enciclopedist român: EMANUEL 
BACALOGLU (1830—1891) 3 


Un mare poet, un mare matematician: ION 
BARBU=DAN BARBILIAN (1895—1961) 


Deschizător de drumuri în fizica descărcărilor 
în gaze: EUGEN BADARAU (1887—1975) 


Întemeietorul chimiei fizice în România: 
PETRE BOGDAN (1873—1944) 
Creatorii: unei noi geometrii: FARCAS 


BOLYAI (1775—1856) şi JANOS BOLYAI 
(1802—1860), „m me i : 


Organizatorul staţiunii zoologice marine de la 
Agigea: ION BORCEA (1879—1936) 


Neastîmpărul creator al unui mare botanist: 
ALEXANDRU BORZA. (1887—1971) 

Descoperitor în domeniul organelor de simţ 
ale animalelor: EUGEN N. BOTEZAT 
(1871—1964) ÎN Ia 

„Atletul Florei Române“: DIMITRIE 
BRÂNDZĂ (1864—1895) 

Descoperitorul unor forme noi ale energiei: 
CONSTANTIN BUDEANU (1886—1959) 


Savant, scriitor şi propovăduitor al ideilor 
înaintate: PAUL BUJOR (1862—1952) 


Savant ilustru și mare om de cultură: IOAN 
CANTACUZINO. (1863—1934) 


„Filosof între regi şi rege între filosofi”, pri- 
mul academician român: DIMITRIE CAN- 
TEMIR (1673—1723) 


O autoritate mondială în studiul fluturilor: 
ARISTIDE CARADJA (1861—1955) . 

Fondatorul şcolii româneşti de radiotehnică: 
GHEORGHE. CARTIANU (1907—1982) . 

Un: cercetător de larg orizont: RADU CERNA- 
TESCU (1894—1958) 


[ic] 
[37] 

Prima româncă al cărei nume a Intrat în ter- 
minologia universală: GABRIELA CHA- 
BORSKI (1891—1936) 

Dacă nu aş munci, aş pieri: 
(1883—1969) 


MIHAI CIUCĂ 


ALEXANDRU 


Un pionier al cthetoteanielini 
CIURCU (1854—1922) : POMII 
Savant şi inventator de talie mondială: 


HENRI COANDA (1886—1972) 
Întemeierea școlii geologice românești: 
GORE COBALCESCU (1831—1892) 
Observatorul astronomic din Bucureşti: NICO- 

LAB COCULESCU (1866—1952) 
Teoria matematică a ritmului: PIU- -ŞERBAN 
COCULESCU — PIUS SERVIEN (1902—1959) 
O disciplină creată de un român: sonicitatea. 
GOGU CONSTANTINESCU (1881—1965) 
Un ilustru precursor al biociberneticii: DA- 
NIEL DANIELOPOLU (1884—1955) 
Un om care s-a dăruit fără preget oamenilor: 
CAROL DAVILA (1828—1884) 
Un deschizător de drumuri: 
LEANU (1861—1941) o 
Ctitor al şcolii românești de matematică: DA- 
VID EMMANUEL (1854—1941) . . Fata 
Inovator în mecanica fluidelor: ȘTEFAN 
GHEORGHIŢĂ (1926—1978) . 
Metoda generatorului unic şi creatorul ei: ION 
S. GHEORGHIU (1885—1968) . . . 
Un maestru al gîndirii matematice: ALEXAN- 
DRU GHIKA (1902—1964). . =. 
„Conspectul Florei României“: 
GRECESCU (1841—1910) . .. .. 2 
Între botanică şi farmacie: ION GRINȚESCU 
(1874—1963) 5 . i ra CITEA E 
Inventatorul celor dintii rachëte multiple aia 
istoria tehnicii: CONRAD HAAS (1509?—1579) 
Un multilateral: SPIRU HARET 
(18511912). ports sa Ș a! a 
Întemeietorul meteorologiei ROR în Româ- 
nia: ŞTEFAN HEPITES (1851—1922) 
Un autodidact erudit: JOHANN MARTIN HO- 
: NIGBERGER (17951869) J a A D JUTA 
Creatorul școlii româneşti: de. fizică atomică: 
HORIA HULUBEI (1896—1972) 9. o. n 
„Decanul = fizicienilor. români“; DRAGOMIR 
HURMUZESCU (1865—1954) 5 1- +7., 

Pionier al studiului creierului albinelor şi al 


speologiei românești: CONSTANTIN N, 
IONESCU (1878—1935) 


Un mare profesor-inginer, un ctitor al Gaze- 


tei matematice: 
(1870—1946) AC A Pa 

Un ctitor și înnoitor al chirurgiei moderne: 
THOMA IONESCU (1860—1926) 

Conducător al școlii moderne de științe agri- 
cole din România: GHEORGHE IONESCU- 
ȘIȘEȘTI (1885—1967) SR 

Prima monografie de ecuații integrale din lu- 
me: TRAIAN LALESCU (1882—1929) 

Un inginer energetician clarvăzător: DIMITRIE 
LEONIDA (1883—1965) eE A 

A biruit în lupta cu prejudecățile: ELISA 
LEONIDA-ZAMFIRESCU (1887—1973) . 


ION JONESCU-(BIZEȚ) 


Un ilustru ctitor al virusologiei: CONSTAN- 
TIN LEVADITI (1874—1953) . 5 
Un savant care și-a învins infirmitatea: 


GHEORGHE G. LONGINESCU (1869—1939) 
Prioritatea mondială a telefoniei 
AUGUSTIN MAIOR (1882—1963) . = 
Un nedreptăţit: CONSTANTIN MANOLESCO 
(prima jumătate a secolului XIX) 
Celula nervoasă şi un eminent cercetător al 
ei:- GHEORGHE MARINESCU (1863—1938) 
Descoperitoarea primului fenomen de radioac- 
tivitate artificială: ȘTEFANIA MĂRACI- 
NEANU (1882—1944) 
O viziune filozofică asupra geografiei: SIMION 
MEHEDINȚI (1869—1962) zi 
O creație: științifică. sub semnul -preciziei: 
CONSTANTIN MICULESCU (1863—1937) 
întîiul explorator român, un mare umanist 
european: NICOLAE MILESCU (1636—1708) 
Din Mexic şi pînă în Indonezia: ILARIE 
MITREA (1842—1904). o... 


GRIGORE 


multiple: 


Un savant filozof creator- de şcoli: 
C. MOISIL, (1906—1972) 
Seminarul matematic  ieşan: ALEXANDRU 
(1879—1965) şi VERA MYLLER. (1880—1970) 
Un pionier : al  spectrografiei cantitative: 
TRAIAN NEGRESCU (1900—1960) . . . : 
Magistrul “venerat al şcolii de analiză mate- 
matică: din. Bucureşti: MIRON NICOLESCU 
(1903—1979 ER RSR IRI MNE se vila 

„Tinerețea fără bătrinețe“ şi Flora Republicii 
Socialiste România: ERASMUS IULIU 
NYARÂDY (1881—1966) E E 

Un ilustru precursor al ciberneticii: ŞTEFAN 
ODOBLEJA (1902—1978) DA 

Creatorul şcolii româneşti de calculul proba- 
bilităţilor: OCTAV ONICESCU (1892—1983) 

Pionier al endocrinologiei pe plan mondial: 
CONSTANTIN I. PARHON (1874—1969) 

Victima unei flagrante fraude științifice: NI- 
COLAB PAULESCU (1869—1931) z 

Un eminent cercetător al galaxiei: CON- 
STANTIN AL. PÂRVULESCU (1890—1945) 

Competență şi umanitate — algologul: colum- 
bofil: ŞTEFAN PÉTERFI (1906—1978) 

Un reprezentant al intelectualității româneşti 
din Transilvania — IOAN PIUARIU- 
MOLNAR (1749—1815) . E, 

„Matematica iubește și înțelege poezia“: DI- 
MITRIE POMPEIU. (1873—1954) 
Creatorul chimiei minerale 
PETRU PONI (1841—1925) grai 
Biolog şi istoric al biologiei: EMIL POP 
(1897—1975) ZI oa Beal 230 
Explorator a cinci continente: IULIU POP- 
PER (1857—1893) 

„Ecuațiile 
(1897—1955) Dio pp 5 

Descoperitorul magnetonului: ŞTEFAN PRO- 
COPIU (1890—1972) . PI e 

O carte care a devenit un simbol: IULIU 
PRODAN (1878—1959) . a E E 

Creatorul biospeologiei, un filosof al cunoaș- 
terii ştiinţifice: EMIL RACOVIȚĂ (1868— 
JIAN) PE a a Da Ie aa 

Un distins inginer constructor: ELIE RADU 
(1058221081) a 0 ae o 

Pionier al agrochimiei românești și descoperi- 
tor de seamă: TEODOR SAIDEL (1874— 
1967) . 


româneşti: 


Proca“: ALEXANDRU PROCA 

Un întemeietor al ingineriei românești: AN- 
GHEL SALIGNY (1854—1925) : 

Botanist, agronom, enciclopedist: TRAIAN 
SĂVULESCU (1889—1963) 

Un maestru al chimiei combinațiilor com- 
plexe: GHEORGHE SPACU (1883—1955) 
Un generos pionier al medicinei sociale: ȘTE- 
FAN STINCĂ (1865—1897) . E 
Un ilustru matematician — un savant cetă- 

țean: SIMION STOILOW (1887—1961) 

Avaătarurile. unei teoreme matematice: 
BRIEL SUDAN (1299—1977) j 

„Unul dintre cei dinţii luminători ştiinţifici 
ai societăţii românești“: GREGORIU ȘTE- 
FĂNESCU (1838—1911) CL E 

Un ctitor al învățămîntului electronic româ- 
nesc: TUDOR TĂNĂSESCU (1901—1961) 

Un înaintaş de seamă al chimiei româneşti: 
NICOLAE TECLU (1839—1916) 

Maestru al fiziologiei experimentale: EM. C. 
TEODORESCU (1866—1949) . ZE 

Un ctitor al geometriei moderne în România: 
GHEORGHE ȚIȚEICA (1873—1939) 

Un promotor al ideilor originale şi un mare 
profesor: N. VASILESCU-KARPEN (1870— 
1964) . CE ee DOE a 

Precursor al ideilor noi asupra structurii nu- 
cleului celulei vii: HARALAMB VASILIU 
(1880—1953) IE DEE 

Creatorul hidrodinamicii şi aerodinamicii mo- 
derne. româneşti: VICTOR VÂLCOVICI 
(1885—1970) gg, oara e 

Teoretician şi poet al geografiei: GEORGE 
VÂLSAN (1885—1935) TER 

Pilot strălucit şi constructor genial: AUREL 
VLAICU (1882—1913) ep e 

Un mare înnoitor al geometriei: GHEORGHE 
VRĂNCEANU (1900—1979) . 

Cel dintîi zbor mecanic autonom: 
VUIA (1872—1950) 

